
ARGUMENT 


Un subiect precum cel al lucrării de faţă este absolut 
indispensabil înțelegerii mecanismului puterii și a institu- 
țiilor prin care acesta se exercită într-un stat. Este vorba de 
instituții politice de prim rang, a căror evoluţie o studiem de 
la apariţia statului național, înfăptuit prin unirea celor două 
Principate, Moldova și Muntenia, la 1859, și până în ziua de 
astăzi. Sunt exact 155 de ani în care s-au produs adevărate 
mutații la nivelul acestor instituţii reprezentate de Executiv 
și Legislativ, în funcţie de regimul existent la un moment dat. 
Și nu întotdeauna a fost o evoluţie în sens pozitiv. Au existat 
și sincope, provocate atât de factori interni, cât și externi. Am 
experimentat, de-a lungul timpului, regimuri liberale și de- 
mocratice, cu o clară distincţie la nivelul separaţiei puterilor 
în stat, dar și regimuri autoritare sau totalitare, când acest 
principiu este încălcat prin sporirea atribuţiilor puterii 
executive sau atunci când rămâne doar la nivel enunțiativ. 

Pornind de la propriile tradiţii și asimilând experiența 
formelor occidentale, elita politică românească a căutat în 
permanenţă să asigure funcţionalitatea statului. Și dacă la 
început Puterile europene sunt cele care stabilesc organiza- 
rea Principatelor Unite în anul 1858, ținând mai mult sau 
mai puțin cont de cerințele româneşti, apoi românii înșiși 
sunt cei care își stabilesc normele de organizare statală, cu- 
prinse într-o Constituţie, cea de la 1866, liberală în litera și 
spiritul ei, care prin elementele principale ale structurii sale 
se menţine vreme îndelungată, conferind stabilitate și expe- 
riență de guvernare. 


După desăvârșirea unificării statale la 1918, o nouă 
Constituţie, cea din 1923, trebuia să ofere românilor din Ve- 

chiul Regat și din teritoriile unite cu Patria mamă un nou 
cadru de evoluţie, acela al unui regim democratic, a cărui 
existenţă va fi însă prea scurtă pentru a-și face pe deplin sim- 
tite efectele. Ambiţiile Regelui Carol al II-lea nu numai de a 
domni, ci și de a guverna vor duce la instituirea regimului 
monarhic autoritar, în 1938, iar de aici se va ajunge, având 
în vedere și împrejurările externe și interne foarte dificile, la 
dictatura antonesciană între anii 1940-1944. 


Revenirea la regimul democratic va fi din nou de scurtă 
durată, de data aceasta exclusiv ca urmare a faptului că 
România a intrat, fără voia ei, la sfârșitul celui de-al doilea 
război mondial, în sfera de influență a Uniunii Sovietice, de- 
venind parte componentă a blocului comunist, cu instituții 
politice create de acest regim totalitar, fără a ţine cont de 
tradiţii sau experienţă. Noile instituţii create, foarte nume- 
roase și cu atribuţii care se suprapuneau, vor fi total subor- 
donate partidului unic, comunist, de fapt secretarului gene- 
ral, şi vor mima drepturi și libertăţi existente numai pe hâr- 
tie. 

Prăbușirea comunismului în întreaga Europa de sud-est, 
inclusiv în România, trebuia să asigure tranziţia de la regi- 
mul totalitar la regimul democratic. În ceea ce priveşte insti- 
tuțiile noastre politice, observăm astăzi nu numai dificultăți 
de adaptare, ci și o perpetuă dispută a factorilor politici. 

Dacă primele trei capitole ale lucrării sunt elaborate de 
istorici, din perspectiva interpretării trecutului, ultimul 
capitol, consacrat situaţiei existente în prezent, impunea 
opinia unui specialist în drept constituţional, astfel că el se 
constituie într-un subiect deschis de analiză și reflecţie. 


Deopotrivă sinteză și instrument de lucru, această carte 
este rodul cercetărilor și acumulărilor investigative, intenția 
autorilor fiind aceea de a comprima cât mai mult informații- 
le abundente și de a le prezenta cititorului, fie el specialist ori 
simplu lector, atât din perspectivă istorică, expozitivă, cât şi 

din perspectivă interpretativă, valorificând contribuţiile an- 
terioare din domeniul istoriei și al dreptului constituţional. 

Institutul Revoluţiei din Decembrie 1989 s-a implicat în 
acest proiect cu speranța că o cunoaștere cât mai profundă a 
instituţiilor noastre politice din trecut ne va împiedica să 
repetăm greșelile săvârșite atunci și ne va ajuta să înțelegem 
mai bine prezentul, cu scopul configurării unui viitor politic 
stabil. 


Coordonator 
Sorin Liviu Damean 


CAPITOLUL I 
INSTITUȚIILE POLITICE ÎN PERIOADA 
1859-1918 


1. Domnia /Monarhia 


1.1. Antecedente 


Constituirea statului național român la 24 ianuarie 1859 
prin Unirea, în persoana Domnitorului Alexandru loan Cuza, 
a celor două Principate, Moldova și Valahia, a constituit pre- 
misa atât pentru modernizarea instituţiilor statului şi a so- 
cietății românești, cât și pentru desăvârșirea unificării ad- 
ministrative și legislative. 

Cum este binecunoscut, această Unire a fost posibilă în 
contextul istoric oferit de înfrângerea Rusiei de către Impe- 
riul Otoman și aliaţii ei europeni în războiul Crimeii (1853- 
1856). Dacă Tratatul de Pace de la Paris din 18/30 martie 
1856 consemna menţinerea suzeranității otomane asupra 
Principatelor Române și înlocuirea protectoratului Rusiei 
țariste (instituit prin Tratatul de la Adrianopol din 2/14 sep- 
tembrie 1829) cu garanţia colectivă a șase Puteri europene 
(Franța, Marea Britanie, Imperiul Habsburgic, Prusia, Rusia 
și Sardinia), în egală măsură populaţia acestor Principate 
urma să fie consultată - prin intermediul convocării a două 
Adunări (Divanuri) ad-hoc, cu caracter reprezentativ - 
asupra viitoarei lor organizări. Acestea din urmă aveau să 
stabilească, în octombrie 1857, drept program național, ca 
rezultat al cerinţelor exprimate de toate categoriile sociale, 
următoarele puncte: 1. Autonomia, în baza vechilor capitula- 
ţii încheiate cu Înalta Poartă, şi neutralitate; 2. Unirea celor 
două Principate într-un singur stat, cu un singur guvern; 
3. Principe străin, cu putere ereditară, dintr-o dinastie euro- 
peană apuseană, cu moştenitori crescuţi în religia țării; 
4. Guvern constituțional reprezentativ şi o singură Adunare 

legislativă, care să fie aleasă pe o bază electorală legală, 
reprezentând toate interesele ţării. 

Decizia Puterilor europene, consecință a dezbaterilor 
din Conferinţa de la Paris (mai-august 1858), avea să fie con- 
semnată într-un act internaţional sub numele de Convenţia 
de la Paris din 7/19 august 1858, ce conţinea principiile orga- 
nizării statale a celor două Principate! și care menținea re- 
glementările conţinute în Regulamentele Organice, prece- 
dentele acte cu caracter constituțional, dacă acestea nu in- 
trau în contradicție cu prevederile noului act. 

Așa cum vom observa pe parcurs, dacă textul Convenţiei 
poate fi socotit drept o Constituţie concedată de Puterile 
europene, atunci Statutul Dezvoltător al lui Alexandru loan 
Cuza din 1864, care modifică anumite prevederi ale prece- 
dentului act, poate fi considerat drept o Constituţie conce- 
dată de Domnitor. 

Cursul evenimentelor și necesitatea înfăptuirii progra- 
mului național vor impune oamenilor politici români detro- 
narea lui Alexandru loan Cuza în februarie 1866 şi institu- 
irea unui regim monarhic ereditar, cu un Principe străin 
dintr-o familie domnitoare din Europa apuseană, în persoa- 
na lui Carol de Hohenzollern-Sigmaringen, cu o nouă Consti- 
tuţie, liberală în litera și spiritul ei, rod al acordului între 
Domnitor și națiuneZ. Dacă prerogativele Domnului (din 
1881, Regelui) nu vor suporta nicio modificare, anumite 
principii privind componenţa colegiilor electorale a celor 
două Camere, Adunarea Deputaţilor și Senatul, vor fi amen- 
date în 1884, iar în urma revizuirii începută în 1914 şi finali- 
zată în 1917 se va trece de la sistemul de vot cenzitar la votul 
universal. 


1 loan M. Bujoreanu, Collecţiune de legiuirile României vechi și nuoi, 
Bucureşti, 1873, pp. 7-11. 

2 Ion Bulei, Constituţia din 1866, în volumul Constituţiile României. Studii, 
coord. Gheorghe Sbârnă, Târgovişte, Editura Cetatea de Scaun, 2012, pp. 9- 
28; textul Constituţiei este reprodus la pp. 150-167. 

1.2. Instituţia Domniei în perioada 
1858-1866 


Departe de a ţine cont de revendicările românilor expri- 
mate în rezoluţiile Adunărilor ad-hoc, textul Convenției, care 
poate fi considerată un act constituțional sau chiar o Consti- 
tuţie octroiată (concedată) de Puterile europene, prevedea o 
unire parţială a Principatelor, sub denumirea de Principatele 
Unite ale Moldovei și Valahiei, care urmau a se administra 
liber, fără amestecul Porții otomane, în limitele stabilite de 
Puterile garante și Curtea suzerană. 

În ceea ce priveşte instituţia Domniei, textul Convenţiei 
preciza că puterile publice erau încredințate, în fiecare 
Principat, unui Hospodar (Domn) și unei Adunări legislative, 
denumită Adunare Electivă, cu concursul unei singure 
Comisii Centrale. 

Consacrând principiul separaţiei puterilor în stat, noua 
lege fundamentală consemna că Hospodarul (Domnul) era 
reprezentantul puterii executive şi, totodată, factor impor- 
tant al puterii legislative (având prerogativa propunerii legi- 
lor de interes special), exercitată împreună cu Adunarea 
Electivă (cu atribuţia de a dezbate și vota atât legile de 
interes special, cât și cele de interes comun) și Comisia Cen- 
trală cu sediul la Focșani (cu scopul de a pregăti numai legile 
de interes comun). 

Convenţia de la Paris impune principiul domniei elective 
și viagere. Pentru a putea face o comparaţie cu perioada an- 
terioară, menţionăm că, în timpul existenţei statelor medie- 
vale românești, era respectat, în ceea ce priveşte instituția 
Domniei, principiul electiv (exercitat de către boieri), viager 
(pe viaţă) şi ereditar (în lipsa descendenților direcţi puteau fi 
aleși şi frații Domnului sau chiar cei care puteau demonstra 
prin zapise existența unei filiaţiei domnești)3, pentru ca 
odată cu instituirea regimului fanariot, la începutul secolului 


3 Alexandru Al. Buzescu, Domnia în Țările Române până la 1866, Bucureşti, 
Cartea Românească, 1943, pp. 66-67. 

al XVIII-lea, domnii, de această dată de origine străină, să fie 
numiți direct de Poartă, timp de un secol, cu precădere 
dintre familiile boierești grecești din Fanar (cartier al 
Constantinopolului)?. 

După mișcarea de redeșteptare naţională condusă de 
Tudor Vladimirescu, Poarta revine în 1822 la restabilirea 
domniilor pământene, păstrându-se principiul numirii şi in- 
vestirii de către Sultan”, pentru ca, ulterior, prin Convenţia 
ruso-turcă de la Akkerman din 25 septembrie/7 octombrie 
1826, mai exact prin Actul separat relativ la Principatele Mol- 
dovei și Valahiei, să se instituie principiul alegerii Domnilor 
dintre boierii autohtoni, cu consimțământul și voința Porții, 
de către o Adunare generală a boierilor, durata domniei 
nemaifiind viageră, ci pe o perioadă determinată, de 7 ani$. 
Însă, după numai câţiva ani, prin Tratatul de la Adrianopol 
din 1829 se revenea la Domnia electivă și viageră, principii 
înscrise și în Regulamentele Organice (cel din Țara Româ- 
nească aplicat la 1 mai 1831, iar cel din Moldova la 1 ianua- 
rie 1832), cu precizarea că prevederea va fi încălcată de 
Curtea suzerană şi Puterea protectoare, noii domni nefiind 
aleși, ci numiţi de Curtea suzerană și Puterea protectoare”. 

O altă etapă intermediară se înregistrează în timpul 
revoluţiei de la 1848, în Muntenia fiind înlăturat Regula- 
mentul Organic, revoluționarii având în vedere alegerea 
Domnului „din toate straturile societăţii”, pe o perioadă de 5 
ani. O nouă schimbare va fi prevăzută odată cu semnarea 
Convenţiei ruso-turce de la Balta-Liman la 1 mai 1849, când, 
odată cu restabilirea Regulamentelor Organice, se revine la 
numirea de către Poartă a Domnilor dintre boierii indigeni, 
cu confirmarea Rusiei ţariste ca Putere protectoare, pe o 


+ Ibidem, p. 163. 

5 Anastasie Iordache, Principatele Române în epoca modernă, vol. |, 
Bucureşti, Editura Albatros, 1996, p. 157. 

6 Ibidem, p. 184. 

7 Ibidem, pp. 209, 211, 233. 

perioadă determinată de 7 anis. Această situație se va 
menţine până la finalul războiului Crimeii. 

Revenind la textul Convenției de la Paris din 1858, inves- 
titura Domnului, ca şi în trecut, aparținea Sultanului și nu 
putea întârzia mai mult de o lună. Era consemnat, totodată, 
dreptul Domnului de a face recurs la Curtea suzerană în 
cazul încălcării imunităţilor Principatelor, iar în caz de nere- 
zolvare, se putea adresa, prin intermediul propriilor agenți 
(ce purtau titulatura de capuchehaie) reprezentanţilor Pute- 
rilor garante de la Constantinopol. 

În caz de vacanţă a Tronului, în articolul 11 se preciza 
că, până la instalarea noului Hospodar, administraţia va fi în- 
credințată Consiliului miniștrilor, care nu putea îndepărta pe 
funcţionarii publici. Pentru alegerea noului Domn, Adunarea 
Electivă trebuia convocată în termen de 8 zile și era necesară 
prezența a două treimi din deputați. Dacă alegerea nu avea 
loc în cele 8 zile, în cea de a 9-a zi în mod obligatoriu trebuia 
ales Domnul, indiferent de numărul deputaţilor prezenți. 

Putea fi ales Hospodar (Domn) pe viață numai un cetă- 
tean indigen (autohton), în vârstă de cel puţin 35 de ani, cu 
un venit funciar de 3.000 de galbeni și care să fi îndeplinit 
funcţii publice timp de zece ani sau să fi făcut parte din fosta 
Adunare Obștească. 

Prerogativele Șefului Statului erau conținute în 
articolele 14-15 şi priveau: 

- exercitarea guvernării împreună cu miniștrii, care erau 
numiţi de el; 

- sancţionarea și promulgarea legilor; 

- dreptul de a refuza sancţiunea legilor; 

- dreptul de a ierta sau micșora pedepsele în materie 
criminală (fără a se amesteca în bunul mers al justiţiei); 

- dreptul de iniţiativă legislativă și, mai cu seamă, întoc- 
mirea bugetului, care urma a fi supus deliberărilor și votului 
Adunării; 


8 Ibidem, vol. II, p. 230. 

- dreptul de a numi în toate funcţiile administraţiei pu- 
blice și de a întocmi regulamentele pentru executarea 
legilor; 

- dreptul de a convoca Adunarea în sesiune ordinară sau 
extraordinară, de a prelungi sesiunea ordinară și de a dizol- 
va Adunarea, cu condiția convocării uneia noi în termen de 
trei luni; 

- dreptul de a convoca, în caz de pericol pentru granițele 
țării, oștile celor două Principate (numai în urma înțelegerii 
dintre cei doi domni și cu înștiințarea Porții); 

- dreptul de a numi și revoca comandantul armatei. 

După cum se poate observa, toate aceste prerogative 
erau similare cu cele ale oricărui monarh constituţional”. În 
acest sens, era prevăzut și principiul inviolabilității şi 
iresponsabilității în sensul că orice act al Domnului trebuia 
contrasemnat de un ministru, care, în felul acesta devenea 
singurul responsabil. 

În altă ordine de idei, putem constata că principiul 
solicitat de moldoveni și munteni la 1857, cel al alegerii unui 
Prinţ străin, dintr-o familie domnitoare din Europa apu- 
seană, nu a fost luat în consideraţie, Convenţia stipulând 
alegerea a doi Domnitori, dintre autohtoni, cu două Guverne 
şi două Adunări Elective diferite. 

Prin politica faptului împlinit, românii vor reuși să spe- 
culeze lacunele textului Convenției şi să impună Curţii suze- 
rane și Puterilor garante propria soluție, de moment, anume 
alegerea unui singur Domnitor, în persoana lui Alexandru 
loan Cuza, în ambele Principate, pentru ca în felul acesta să 
se realizeze Unirea personală. Recunoașterea actului săvâr- 
şit de români va întruni adeziunea Puterilor garante și a 
Porții otomane (martie-septembrie 1859), însă numai pe 
timpul vieţii Domnitorului. În acest fel avea să se deschidă, 
după îndelungate negocieri, drumul spre deplina unificare 


9 Andrei Rădulescu, Organizarea statului în timpul domniei lui Cuza-Vodă, 
Bucureşti, Cartea Românească, 1932, p. 10. 


Evoluţia instituţiilor politice ale statului român | 19 


administrativă și legislativă, recunoscută de Puterile garante 
şi de către Poartă (11/23 decembrie 1861) şi concretizată la 
24 ianuarie 1862, când Domnul convoacă Adunările Elective 
într-o singură Adunare şi anunță desemnarea unui Guvern 
unic, în frunte cu conservatorul Barbu Catargiu10. 

Dificultățile guvernării în limitele impuse de Conventie, 
necesitatea adoptării unor reforme absolut indispensabile 
modernizării societății românești, neînțelegerile dintre gru- 
pările politice (liberală și conservatoare) în ceea ce priveşte 
amploarea și ritmul reformelor îl vor determina pe Dom- 
nitorul Alexandru loan Cuza, cu concursul primului ministru 
liberal Mihail Kogălniceanu, să procedeze la o lovitură de stat 
(2 mai 1864), care va conduce la modificarea Convenţiei de la 
Paristi. Ideea unui nou proiect de Constituţie s-a vehiculat 
încă din 1859, sarcina elaborării acestuia revenind Comisiei 
Centrale de la Focşani, care trebuia să se inspire din Consti- 
tuția franceză a lui Napoleon al III-lea (1852) şi Constituţia 
belgiană din 1831. Această idee nu se va concretiza, Comisia 
Centrală fiind desființată în decembrie 1861, astfel că întoc- 
mirea unui proiect de Constituţie este asumată de însuși 
Cuza Vodăl2. 

Pentru a preîntâmpina eventuale suspiciuni și piedici 
din partea garanților și a Porții otomane, noul text va fi 
intitulat Statutul Dezvoltător al Convenţiei de la Paris din 
1858, iar pentru a căpăta legitimitate, va fi supus plebisci- 
tului (10-14/22-26 iunie 1864), alături de o nouă lege 
electorală'3. Încă din preambulul Statutului se preciza faptul 


10 Dan Berindei, Constituirea României moderne, București, Editura 
Enciclopedică, 2009, pp. 209-249. 

11 Grigore Chiriță, Organizarea instituţiilor moderne ale statului român 
(1856-1866), Bucureşti, Editura Academiei Române, 1999, pp. 31-32. 

12 Andrei Rădulescu, op. cit., p. 21. 

13 Convenţiune pentru organisarea definitivă a Principatelor Unite Române, 
Bucureşti, 1864; sunt reproduse aici textul Convenţiei de la Paris din 1858, 
textul inițial propus de Domnitor ca și Statut Dezvoltător, precum şi 
modificările aduse şi acceptate de Curtea suzerană și Puterile garante. 

că, în continuare, Convenţia de la Paris „este și rămâne legea 
fundamentală a României” 14. 

De fapt, Statutul aducea serioase revizuiri textului Con- 
venţiei. Vom urmări aici numai acele schimbări care privesc 
instituția Domniei, așa cum reies atât din proiectul propus 
de Alexandru loan Cuza, cât şi din textul definitiv aprobat de 
Puteri. 

Astfel, în primul articol se precizează faptul că puterile 
publice sunt încredințate Domnului (nu se mai folosește 
apelativul de Hospodar), unei așa-numite Adunări pondera- 
trice şi Adunării Elective (cele trei componente exercitau în 
comun, potrivit art. 2 şi puterea legislativă). Întreaga iniția- 
tivă legislativă aparținea Domnului, care pregătea legile îm- 
preună cu Consiliul de Stat (care lua locul, prin legea din 11 
februarie 1864, desființatei Comisii Centrale de la Focşani), 
legi care trebuiau supuse spre dezbatere și aprobare celor 
două Adunări. 

Dincolo de prerogativele Șefului Statului prevăzute în 
Convenţie și care se menţin, se mai adaugă și altele, care 
înclină balanţa puterilor în favoarea Executivului5: 

- dreptul Domnului de a numi, anual, Președintele 
Adunării, dintre membrii acesteia (art. 4); 

- dreptul de a numi pe cei 64 de membri ai Corpului 
ponderator (Senatul), jumătate pe baza meritelor şi expe- 
rienței, iar cealaltă jumătate dintre membrii Consiliilor gene- 
rale ale districtelor, câte un reprezentant de fiecare județ 
(art. 7); textul definitiv aduce anumite amendamente în sen- 
sul că 32 dintre membri sunt aleși și numiţi dintre persoane- 
le care au exercitat funcţii publice sau care pot justifica un 
venit anual de 800 de galbeni, iar ceilalți 32 aleși dintre 
membrii Consiliilor generale ale judeţelor și numiți de Domn 
pe o listă de trei candidaţi pentru fiecare district; 


14 Ibidem, p. 25. 
15 Ibidem, pp. 26-30. 

- dreptul de a numi cei doi vicepreședinți ai Corpului 
ponderator, dintre membrii lui (art. 11); în textul definitiv se 
preciza că poate numi doar unul dintre vicepreședinți, 
celălalt urmând a fi ales de Senat; 

- dreptul de a guverna prin decrete-legi rezultat din 
formularea art. 18, care precizează că decretele elaborate de 
Domn, după propunerea Consiliului de Miniștri şi avizul Con- 
siliului de Stat, până la convocarea noilor Adunări, aveau 
putere de lege. 

Așa cum se poate observa, unele prerogative suportă 
amendamente, astfel că se mai diminuează puţin intenţiile 
autoritare iniţiale ale Domnului. Cu toate acestea, îndeosebi 
art. 18 demonstrează faptul că rolul puterii executive este 
predominant față de cel al puterii legislative și puterii jude- 
cătorești. În condiţiile unei permanente instabilități guver- 
namentale și parlamentare, al opoziţiei deschise față de 
anumite reforme, Cuza Vodă va apela, în ultimii doi ani de 
domnie, mai mult decât i-ar fi îngăduit elita politică a vremii, 
la guvernarea prin decrete-legi, ceea ce va spori nemulțumi- 
rea adversarilor și acuzele de regim autoritar sau personal. 

Câștigul obținut prin noile modificări este acela inclus în 
preambulul Statutului, anume dreptul ca pe viitor să se 
poată revizui legile care privesc administrația internă, cu 
concursul tuturor puterilor stabilite (executivă și legisla- 
tivă), fără nicio intervenţie din afară. Era aceasta o subliniere 
mai clară a autonomiei interne și care va permite, în 1866, 
eludarea Convenţiei de la Paris din 1858 şi adoptarea unei 
noi Constituţii. 

Din păcate, lovitura de stat de la 2 mai 1864 și acțiunea 
îndrăzneață de a aduce modificări textului Convenţiei (acord 
internaţional) vor fi privite cu destule rezerve și obiecţii de 
către Curtea suzerană și garanți, însuși împăratul francez 
Napoleon al III-lea devenind din ce în ce mai distant odată cu 
introducerea regimului autoritar. 

Opoziția internă tot mai viguroasă, rezervele manifes- 
tate pe plan extern, atitudinea pasivă a Franţei napoleoniene 


22 | Evoluţia instituţiilor politice ale statului român 


(principalul nostru susținător), la care se adaugă multe alte 
cauze (pe care nu are rost să le invocăm aici) vor grăbi dez- 
nodământul nefericit al Domnitorului Unirii. Rațiunea supre- 
mă a actului de la 11/23 februarie 1866 - dincolo de modali- 
tatea pripită și riscantă, chiar îndoielnică, a detronării, pre- 
cum și de existența unor demersuri, spre atingerea aceluiași 
scop, deja efectuate de Cuza - rămâne însă decizia oamenilor 
politici ai vremii de a îndeplini cerinţele programului națio- 
nal, anume alegerea unui Prinț străin la Tronul Principatelor 
Unite, singurul în măsură a-și asigura, într-o Europă domina- 
tă de puternice monarhii, sprijinul extern necesar dobândirii 
independenţei. 

Problema Prințului străin nu apare, aşa cum s-a putut 
observa și până acum, doar în contextul convocării Adună- 
rilor ad-hoc în 1857 sau al detronării lui Cuza Vodă. Ea este 
mult mai veche și în strânsă interdependență cu situaţia 
geopolitică și statutul juridic internaţional al Ţărilor Române 
în secolul al XVIII-lea și prima jumătate a celui următor. 

Primele proiecte în acest sens sunt cele vehiculate de 
Rusia ţaristă, al cărei obiectiv final era exercitarea domina- 
ției asupra întregii Peninsule Balcanice, cucerirea Strâmto- 
rilor Bosfor și Dardanele și ocuparea Constantinopolului. De 
pildă, iniţiativa din 1772, eşuată din cauza opoziţiei Curţii de 
la Viena, atunci când Țarina Ecaterina a Il-a propunea diplo- 
maţiei otomane cedarea Moldovei și a Ţării Românești, care 
urmau să se unească sub conducerea unui Prinţ străin, în 
persoana polonezului Stanislas August Poniatowski16. O altă 
inițiativă asemănătoare, sortită și ea eșecului, se consem- 
nează documentar în 1782, de această data Țarina sugerând 
Împăratului austriac, Iosif al II-lea, formarea unui stat neutru 


16 Vezi Ion N. Șoimescu, România, Rusia și Întreita Alianţă, București, 1889, 
p. 34; în mai 1771, Țarina avansase planul „neatârnării” Principatelor, iar 
pentru a dobândi și sprijinul Prusiei în acest sens propusese Tronul Princi- 
pelui Henric, fratele Regelui Frederic al II-lea, fără a obţine însă încuviin- 
tare; vezi R.V. Bossy, Candidaţi străini la tronurile române în secolele XVIII și 
XIX, în „Convorbiri literare”, an 57, decembrie 1925, p. 835. 

din Principatele unite, sub numele de Dacia (fără Oltenia 
cedată cu „generozitate” Habsburgilor), sub conducerea unui 
Suveran de religie ortodoxă, cu domnie ereditară, anume 
favoritul Ecaterinei a I-a, generalul Grigore Alexandrovici 
Potemkin!7. Asemenea planuri impuse din exterior și care 
serveau interesele politicii expansioniste rusești, nu au avut 
în vedere nicidecum emanciparea naţională a românilor, 
însă au influențat lupta acestora pentru înfăptuirea obiecti- 
velor majorel&. 

În contextul declanșării Revoluţiei franceze și al războa- 
ielor napoleoniene, al răspândirii principiului naţionalită- 
ților, necesitatea lărgirii autonomiei interne sau chiar ieșirea 
de sub suzeranitatea otomană a Principatelor Române im- 
pun boierimii autohtone redactarea unor memorii şi pro- 
iecte de reformă adresate Suveranilor europeni, precum Me- 
moriul moldovenesc adresat Împăratului Napoleon 1 în 
1807, unde se solicita formarea unui stat independent și uni- 
tar, numit fie Dacia, fie Valahia Mare, sub conducerea unui 
Prinţ francez sau italian și cu garanţia Puterilor europene!?. 

Restabilirea domniilor pământene în 1822 a demon- 
strat faptul că cei doi Domni de la București și lași erau 
limitați în acțiunile lor de pretenţiile Curţii suzerane, la care 
se vor adăuga din 1829 și cele ale Rusiei protectoare. În 


17 Acte și documente relative la istoria renascerii României, vol. 1, București, 
1899, pp. 388-390; N. Iorga, Acte și fragmente cu privire la istoria românilor, 
vol. II, București, 1902, pp. 165, 294, 297; vezi şi Leonid Boicu, Principatele 
Române în raporturile politice internaţionale. Secolul al XVIII-lea, laşi, Edi- 
tura Junimea, 1986, passim; R. V. Bossy, Candidaţi străini... în loc. cit., p. 836. 
18 Leonid Boicu, Geneza "chestiunii române" ca problemă internaţională, 
lași, Editura Junimea, 1975, pp. 20, 24, 25. 

19 Textul Memoriului la Emil Vârtosu, Napoleon Bonaparte și dorințele mol- 
dovenilor la 1807, în "Studii. Revistă de Istorie”, nr. 2, 1965, pp. 411-420; un 
grup de boieri munteni solicitase, încă din 1802, numirea Ducelui de Tos- 
cana ca Domn al Ţării Româneşti, soluţie ce ar fi reprezentat în optica aces- 
tora un element de stabilitate şi un factor de progres; vezi Vlad Georgescu, 
Istoria ideilor politice românești (1369-1878), Miinchen, Jon Dumitru Verlag, 
1987, p. 56 şi următoarele. 

aceste împrejurări, constatăm o nouă iniţiativă, anume ela- 
borarea, în Ţara Românească, a unui Memoriu ce solicita, 
printre altele, unirea celor două Principate sub forma unei 
monarhii ereditare cu un Prinţ aparţinând familiilor domni- 
toare din Germania de Nord20. Acestuia i se va adăuga pro- 
punerea făcută de Iordache Catargiu în 1829, în Comitetul 
moldovean de elaborare a Regulamentului Organic, de unire 
a celor două Principate Dunărene sub conducerea unui Prinţ 
ereditar, dintr-o Casă domnitoare, cu prevederea expresă ca 
acesta să nu aparțină imperiilor limitrofe?! sau Memoriul cu 
un conținut asemănător înaintat Țarului în 183022. Aseme- 
nea demersuri îl vor determina pe consulul britanic la Bucu- 
rești, R. G. Colquhoun să constate, în 1835, faptul că întreaga 
populaţie din Principate susține ideea unui Principe străin, 
care să nu fie nici rus nici grec, și că se dorește unirea celor 
două provincii sub un singur Prinț23. Trebuie menționat că 
asemenea proiecte aveau o largă circulaţie în Europa, soluția 
Prințului străin fiind adoptată în Belgia, unde în 1831 a fost 
ales Rege Leopold I de Saxa-Coburg, și în Grecia indepen- 
dentă, când avea să fie avansată candidatura lui Otho I de 
Bavaria (proclamat Rege în 1832). 

Recrudescenţa ideii Prințului străin se va înregistra însă 
după înfrângerea revoluției române de la 1848 (prin 
intervenţia trupelor străine), pașoptiștii exilați fiind motorul 
propagandei în străinătate. Acum ideea Prințului străin va fi 
indisolubil legată de cea a Unirii Principatelor Române. O 
demonstrează atât numeroasele articole apărute în presa 
europeană, cât și atragerea unor proeminente personalități 
politice, îndeosebi franceze, în favoarea susţinerii cauzei 


20 Textul Memoriului la Eudoxiu Hurmuzaki, Documente privitoare la istoria 
românilor, vol. X, București, 1897, pp. 647-649. 

21 Vezi D. Onciul, Alegerea Regelui Carol 1 al României, Bucureşti, Socec, 
1906, pp. 7-8. 

22 R. W. Seton-Watson, Histoire des Roumains. De l'époque romaine à 
l'achèvement de l'unité, Paris, PUF, 1937, p. 240, nota 1. 

23 Hurmuzaki, op. cit., vol. XVII, pp. 688-699. 


Evoluţia instituţiilor politice ale statului român | 25 


românești. Pe de altă parte, se intensifică demersurile pe 
lângă diferite oficialități, precum Memoriul din 1855 adresat 
Prințului Napoleon, vărul lui Napoleon al III-lea, în care se 
solicita sprijinirea Unirii și constituirea unui Regat indepen- 
dent sub conducerea sa24. 

Problema Unirii Principatelor Române devine problemă 
europeană odată cu desfășurarea Conferinţei preliminare de 
la Viena (martie-iunie 1855), unde ambasadorul plenipoten- 
ţiar al Franţei, baronul de Bourqueney, avea să avanseze un 
Memorandum, la 14/26 martie, susținând ideea Unirii Prin- 
cipatelor într-un singur stat monarhic, cu ereditatea dom- 
niei, sub un Prinţ străin aparţinând uneia din familiile dom- 
nitoare ale Europei, după exemplul Belgiei și Greciei25. 
Combătută atunci de celelalte Puteri europene, ideea va fi re- 
luată cu prilejul lucrărilor Congresului de pace de la Paris (fe- 
bruarie-aprilie 1856). Potrivit anumitor mărturii, Napoleon 
al III-lea ar fi propus Austriei Principatele Române, în schim- 
bul Lombardiei și Veneţiei ce urmau a fi cedate Sardiniei, 
realizându-se unificarea Italiei. Cele două Principate urmau 
să se unească într-un singur stat, sub conducerea Ducelui de 
Modena, un vlăstar al Casei de Habsburg, ceea ce ar fi însem- 
nat o exercitare directă a influenței Curţii de la Viena. S-a 
vehiculat, de asemenea, și proiectul instalării Ducesei de 


24 Prinţul Napoleon era fiul lui Jérôme Bonaparte, fostul Rege al Westfaliei; 
vezi R. V. Bossy, Candidaţi străini... în loc. cit., pp. 838-839. 

25 Textul Memorandum-ului în Acte și documente relative la istoria renaș- 
terii României, vol. Il, București, 1889, pp. 638-643; prezentând dezavanta- 
jele domniei elective, Nicolae Kretzulescu sugera, într-un memoriu avansat 
Franței şi Angliei, unirea Moldovei și Munteniei într-un stat independent 
sub conducerea unui Prinț străin ereditar. Printre argumentele invocate în 
favoarea acestei soluţii, se menționează necesitatea eliminării oricăror in- 
fluențe din partea Austriei și Rusiei asupra Principatelor; vezi A. D. 
Xenopol, Nicolae Kretzulescu. Viaţa și faptele lui, 1812-1900, Bucureşti, 
1915, anexa VII, pp. 157-158. 

Parma. Din motive lesne de înţeles, ambele soluţii nu au 
întrunit acordul Turciei și nici chiar al Austriei26. 

Interesul cercurilor diplomatice și al presei europene 
față de viitoarea organizare a Principatelor Române, aflată în 
strânsă conexiune cu necesitatea barării drumului Rusiei 
ţariste spre Peninsula Balcanică și Constantinopol, este de- 
monstrat de vehicularea și nominalizarea unor prezumtivi 
candidaţi la Tronul Principatelor Unite. Îl regăsim deseori 
menționat pe Ducele Serghei Maximilianovici Romanov de 
Leuchtenberg, nepot, prin tatăl său, al lui Eugeniu de 
Beauharnais (deci, înrudit cu Napoleon al III-lea), iar după 
mamă (Marea Ducesă Maria), nepotul Ţarului Nicolae 127. Nu 
este mai puţin adevărat că românii înșiși acționau în direcţia 
găsirii unui Prinţ străin care să accepte Tronul Principatelor 
Unite. De pildă, încă din 1855, frații Hurmuzaki sugerau se- 
cretarului particular al Regelui Belgiei posibilitatea alegerii 
Contelui Filip de Flandra28. Devenise de notorietate faptul că 
diplomatul belgian la Constantinopol, Blondeel van 
Cuelebroeck, întreprinsese o vizită la București și lași (de- 
cembrie 1856-ianuarie 1857), lăsând astfel de înţeles că mi- 
siunea sa privea candidatura Contelui de Flandra. Reacţiile 
stârnite la nivelul cercurilor politice europene, îndeosebi la 
nivelul diplomaţiei otomane ostilă ideii, vor determina 


26 T. W. Riker, Cum s-a înfăptuit România. Studiul unei probleme internaţio- 
nale, 1856-1866, traducere de Alice Bădescu, Bucureşti, 1944, p. 62; vezi şi 
Radu Meitani, Istoria politică a raporturilor dintre state (1856-1930), 
Bucureşti, 1943, pp. 7-8. 

27 Gh. Platon, Lupta românilor pentru unitate naţională. Ecouri în presa euro- 
peană (1855-1859), laşi, Editura Junimea, 1974, p. 31; R. V. Bossy, Candidaţi 
străini., în loc. cit, p. 845; vezi descendența Ducelui de Leuchtenberg la 
Christian Cannuyer, Case Regale și Suverane din Europa, Bucureşti, Editura 
Gavrilă, 1996, p. 135. 

28 E. Vandewoude, Le comte de Flandre et le trône de Roumanie en 1855, în 
„Archives et bibliothèques de Belgique”, XL (1969), nr. 3-4, pp. 464-465, 
apud Dan Berindei, Societatea românească în vremea lui Carol I (1866- 
1876), Bucureşti, Editura Militară, 1992, p. 13. 

Guvernul de la Bruxelles să dezmintă orice amestec oficial și, 
mai mult, chiar să-l îndepărteze pe Blondeel din postul său29. 

În preajma deschiderii lucrărilor Adunărilor ad-hoc, 
fostul Domnitor al Moldovei, Grigore Alexandru Ghica, îi su- 
gera fiului său ca „partida națională” să persiste în acțiunea 
sa privind alegerea imediată a Prințului străin, în caz contrar 
drepturile politice ale Principatelor fiind compromise pentru 
totdeauna, așa cum, în memoriul înaintat Contelui Walewski, 
la 18/30 mai 1857, evidențiază necesitatea alegerii unui 
Prinţ din familiile monarhice apusene, care „să stea în relații 
cu Înaltele Puteri, cu îndatorire însă, după pretenţiunea po- 
porului, ca fiii sau moştenitorii săi să primească religiunea 
ortodoxă” 30, 

Nu este mai puţin adevărat că Puterile europene, inclu- 
siv diplomaţia de la Constantinopol, intuiau consecințele mai 
apropiate sau mai îndepărtate ale unei asemenea ideii, 
anume posibilitatea desprinderii Principatelor, la momentul 
oportun, de Imperiul Otoman. O subliniază și ambasadorul 
Franţei la Constantinopol, Edouard Thouvenel, care atrăgea 
atenţia lui Dimitrie Bolintineanu asupra atitudinii potrivnice 
a Cabinetelor europene față de cerința Unirii sub un Prinţ 
străin, întrucât acest principiu „era de natură a implica ideea 
de neatârnare absolută a Principatelor de la Turcia”31. 

Așa cum am văzut, ideea Unirii sub un Prinţ străin este 
înscrisă în rezoluţiile Adunărilor ad-hoc din octombrie 1857. 
Constantin Hurmuzaki declara categoric, de la tribuna 
Adunării din lași, că numai un Prinţ străin „poate insufla 


29 Idem, Le diplomate belge Edouard Blondeel van Cuelebroeck dans les 
Principautes Roumaines (1856-1857), în „Revue Roumaine d'Histoire”, XVI, 
nr. 1, 1977, pp. 43-66. 

30 Apud D. A. Sturdza, Însemnătatea europeană a realizării definitive a 
dorințelor rostite de Divanurile ad-hoc în 7/19 și 9/21 Octomvrie 1857, 
partea I, în „Analele Academiei Române. Memoriile Secţiunii Istorice”, tom 
XXXV, București, 1912, pp. 633-635. 

31 Apud Mihai Cojocariu, Partida naţională și constituirea statului român 
(1856-1859), lași, Editura Universităţii „AL. I. Cuza”, 1995, p. 299. 

înlăuntru și în afară respectul față de care cele mai bune legi 
rămân litere moarte. Numai un Prinţ străin poate să ne 
asigure drepturile, se poate impune partidelor, poate să ne 
scutească de nepotism. Numai un Prinţ străin poate pune 
capăt ambițiilor nenumăraţilor aspiranţi la Domnie și a 
intrigilor acestora și ale partizanilor lor, care paralizează 
chiar și cele mai bune iniţiative; pentru că numai un Prinţ 
străin se poate lupta cu succes în contra influențelor străine, 
cărora Tratatul de la Paris a voit să (le) facă sfârşit”32. 

După realizarea unirii personale, însuși Domnitorul, 
conştient de misiunea încredinţată, se adresa Puterilor 
garante, la 25 ianuarie 1859, arătând că Unirea sub un Prinț 
străin rămâne dorința unanimă a ţării și că persoana sa nu 
va ezita să se retragă în viața privată atunci când această 
dorinţă va fi pe cale de a se materializa33. 

Potrivit anumitor mărturii, odată realizată unitatea 
politico-administrativă (decembrie 1861), Cuza comunicase 
confidenţial câtorva persoane din anturajul său dorința de a 
se retrage, în condiţiile în care Tronul ar fi acceptat de Con- 
tele de Flandra3f. La un moment dat, mai exact în 1863, se 
pare că Domnitorul susținea alegerea Ducelui Serghei de 
Leuchtenberg ca succesor al său, proiectul fiind însă com- 
bătut de Ion C. Brătianu în Adunare, întrucât în acest fel s-ar 
spori influenţa rusă în Principate35. Cuza Vodă nu a ezitat să 
sondeze și poziția Angliei față de problema Prințului străin, 
așa cum o demonstrează corespondența diplomatică a 
consulului englez, John Green36, care semnala și colegului 


32 Apud D.A. Sturdza, Însemnătatea..., p. 352. 

33 Ibidem, partea a Il-a, p. 718. 

34 Gh. Platon, Unirea Principatelor și Belgia, p. 119. 

35 R.V. Bossy, Candidaţi străini..., în „Convorbiri literare”, an 57, decembrie 
1925, pp. 844-845. 

36 Direcţia Arhivelor Naţionale Istorice Centrale (în continuare, se va cita: 
D.AN.I.C.), colecția Microfilme, fond Anglia, Public Record Office, Foreign 
Office 78, General Correspondence, Turkey-Bucharest, vol. 1920, rola (r.) 
42, cadrul (c.) 32 (în continuare, se va cita: Microfilme, Anglia). 

său francez eventualitatea unei înțelegeri între Principele 
Cuza și Rusia în favoarea Ducelui de Leuchtenberg?7. Chiar 
Baligot de Beyne, secretarul particular al Domnitorului îi 
menţionase diplomatului englez despre existența unei 
corespondențe confidenţiale cu privire la Prinţul străin, fiind 
găsit și un candidat, pe care nu l-a nominalizat, întreaga pro- 
blemă urmând a fi rezolvată la sfârşitul lunii mai 186658. Din 
mărturiile unui contemporan, Alexandru Candiano-Popescu, 
aflăm că în corespondenţa secretă aparținând Domnitorului 
şi descoperită la Palat în ziua detronării existau probe că 
acesta „lucra pentru venirea Ducelui de Leuchtenberg..."3?. 
Pe aceeași linie se plasează și informațiile furnizate de gene- 
ralul Theodor Văcărescu în Memoriile sale+0, potrivit cărora 
un apropiat al Domnitorului, cunoscut pentru atitudinea sa 
filorusă, Alexandru Cantacuzino, fusese trimis la Sankt- 
Petersburg cu misiunea de a face cunoscută intenţia lui Cuza 
de a abdica în favoarea Ducelui de Leuchtenberg+1. Așa cum 
o probează afirmaţiile cancelarului Gorceakov, mărturisite 
ambasadorului englez la Petersburg, Ţarul nu încuraja 


37 DANI.C., colecţia Microfilme, fond Franța, Ministere des Affaires 
Etrangeres, Archives Diplomatiques, Correspondance politique des consuls, 
Turquie-Bucharest, r. 12, c. 24 (în continuare, se va cita: Microfilme, 
Franța). 

38 D.A.N.I.C., Microfilme, Anglia, Turkey-Bucharest, r. 42, f. 178. 

39 General Al. Candiano-Popescu, Amintiri din viața-mi, vol. 1I, București, 
1944,p.81. 

40 General T. Văcărescu, Venirea în ţară a Regelui Carol, în „Convorbiri litera- 
re”, an XLVIII, 1914, nr. 10, pp. 955-1032; Domnitorul l-ar fi însărcinat pe Ale- 
xandru Cantacuzino, în toamna anului 1865, să-i prezinte lui Napoleon al 
III-lea intenţia pe care o avea de a abdica în favoarea unui Principe străin, idee 
neîmpărtășită de Împărat, care preciza clar că o decizie în acest sens putea fi 
luată numai de areopagul european; atitudinea lui Napoleon al III-lea se poate 
explica prin faptul că îl bănuia pe Cuza de o apropiere prea strânsă de Rusia, 
dar mai ales trebuie avut în consideraţie că Suveranul francez nu renunțase la 
planul său de a convinge Austria să cedeze Veneţia în favoarea Italiei, în 
schimbul anexării Principatelor Române; ibidem, pp. 958-960. 

+1 Ibidem, pp. 960-962. 

candidatura Ducelui de Leuchtenberg la Tronul Principa- 
telort2. 

Avem de-a face, aşadar, cu demersuri paralele, mai mult 
sau mai puţin secrete, unele declanșate chiar de Domnitor, 
iar altele iniţiate de reprezentanţii elitei politice a vremii, 
constituiți în așa-numita „monstruoasa coaliție” (opozanții 
lui Cuza din ambele grupări politice ale vremii, liberali ra- 
dicali și conservatori), care, prin Eugeniu Carada și Anastase 
Panu, trimiși la Paris, aveau să solicite asentimentul lui Na- 
poleon al III-lea în vederea stabilirii ca succesor a Prințului 
Napoleon Jérôme Bonaparte4. 

Pe fondul unor asemenea frământări avea să fie rostit 
Mesajul domnesc de deschidere a noii sesiuni parlamentare 
(5/17 decembrie 1865), unde Cuza Vodă declara ferm că 
persoana sa nu va constitui un obstacol în calea consolidării 
edificiului politic, el primind Coroana „ca expresie neîndo- 
ielnică şi statornică a voinţei naționale pentru Unire - însă 
numai ca un depozit sacru”. Însă, abdicarea lui Cuza „nu 
trebuia să se producă atunci când Domnitorul ar fi dorit-o, ci 
în momentul în care actul nu putea pune în primejdie intere- 
sele şi securitatea națională”, dacă avem în vedere că Pute- 
rile garante, care nu doreau noi complicaţii în Orient, puteau 
susține revenirea la situația anterioară anului 185945. 

Toate aceste consideraţii sunt de natură a clarifica, pe 
de o parte, limitele domniei pământene, iar pe de altă parte, 
momentul de la 11/23 februarie 1866 și rațiunile alegerii 
unui Prinţ străin la Tronul Principatelor Unite, văzut drept o 
garanţie a stabilităţii în viața politică internă - prin situarea 


42 T. W. Riker, op. cit., p. 597. 

43 M. Theodorian-Carada, Efimeride. Însemnări & amintiri, vol. l, Bucureşti, 
1930, pp. 56-59. 

44 „Monitorul. Jurnal oficial al Principatelor Unite Române”, nr. 270, 5/17 
decembrie 1865, p. 1179. 

45 Gh. Platon, 1866 - Începutul „revoluției române pentru independență”. 
Ecouri în presa europeană (I), în Anuarul Institutului de Istorie și 
Arheologie „A. D. Xenopol” Iaşi, tom XXI, 1984, pp. 443-444. 

sa deasupra diferitelor grupări și prin asumarea unui rol 
ponderator - și un factor esenţial, determinant, în dobân- 
direa independenţei cu sprijin extern. 


1.3. Instituţia monarhiei constituţionale ereditare 
(1866-1918) 


După acceptarea Tronului României de către Carol 
de Hohenzollern-Sigmaringen și consacrarea alegerii lui 
printr-un plebiscit (3-6 aprilie1866), în urma refuzului ofici- 
al al Contelui Filip de Flandra (prima opţiune a românilor, de 
fapt o strategie de tergiversare menită, pe de o parte, a îm- 
piedica intervenţia Puterilor garante, iar pe de altă parte, de 
a găsi candidatul care să întrunească și acordul garanţilor), 
noua Adunare de la București, deschizându-şi lucrările la 28 
aprilie/10 mai 1866, avea să-și atribuie rolul de Constitu- 
antă. Aceasta urma a dezbate și adopta, în regim de urgenţă, 
proiectul de Constituţie elaborat de Consiliul de Miniştri+6. 

Intenţia declarată a liberalilor radicali era aceea de a 
accelera aprobarea Constituţiei, înainte de sosirea Prințului 
Carol în ţară. Ținând cont de experienţa anterioară, când 


46 Despre Constituţia de la 1866 şi dezbaterile asupra sa, vezi „Monitorul. 
Jurnal oficial al României” (în continuare se va cita „M. 0.”), nr. 142, 1/13 
iulie 1866, pp. 637-638; Al. Pencovici, Dezbaterile Adunării Constituante din 
anul 1866 asupra Constituţiunii și legei electorale din România, Bucureşti, 
1883, passim; C. C. Angelescu, Izvoarele Constituţiei române de la 1866, 
extras din „Dreptul”, nr. 30 şi 31, Bucureşti, 1926, passim; I. C. Filitti, IZ- 
voarele Constituţiei de la 1866 (Originile democraţiei române), București, 
Universul, 1934, passim; Paul Negulescu, Constituţia României, în Enci- 
clopedia României, vol. I, Statul, Bucureşti, Imprimeria Naţională, 1938, pp. 
177-188; *** Istoria Parlamentului și a vieţii parlamentare din România 
până la 1918, Bucureşti, Editura Academiei, 1983, pp. 151-171; loan Scurtu, 
Ion Bulei, Democraţia la români, 1866-1938, Bucureşti, Humanitas, 1990, 
pp. 9-18, 155-156; Tudor Drăganu, Începuturile și dezvoltarea regimului 
parlamentar în România până în anul 1916, Cluj, Editura Dacia, 1991, pp. 
184-359; Anastasie Iordache, Instituirea monarhiei constituţionale și 
regimului parlamentar în România, 1866-1871, Bucureşti, Editura 
Majadahonda, 1997, pp. 56-93; Barbu B. Berceanu, Istoria constituţională a 
României în context internaţional, Bucureşti, Editura Rosetti, 2003, passim. 

Domnitorul Alexandru loan Cuza instituise un regim au- 
toritar, personal, prin diminuarea atribuţiilor Parlamentului, 
liberalii încercau să îngrădească posibilitatea Monarhului de 
a modifica în sens restrictiv Constituţia. Reţine în mod deo- 
sebit atenţia faptul că în proiectul înaintat spre aprobare? 
se preconiza o singură Adunare legislativă, ce urma a fi 
alcătuită pe baza împărțirii corpului electoral în trei colegii: 
două rurale și unul urban, iar Şeful Statului dispunea doar de 
dreptul de veto suspensiv (condiţionat)“8. 

Materializarea intenţiei liberalilor radicali se va dovedi 
mult mai dificilă decât s-a crezut iniţial, conturându-se tot 
mai clar disensiunile între aceștia și conservatori. În timp ce 
liberalii radicali se pronunţau în favoarea sistemului unica- 
meral, conservatorii erau adepţii menţinerii Senatului (con- 
ceput ca un Corp ponderator, capabil să tempereze deciziile 
Adunării Deputaţilor, și în care să-și păstreze poziţia domi- 
nantă). Opinia conservatorilor avea să fie împărtășită şi 
susținută apoi cu fermitate de către Carol I, care, într-un 
Consiliu de Miniştri, afirma cu hotărâre că „nu cedează şi 
stăruieşte absolut pentru sistemul bicameral”4%. În repetate 
rânduri, inclusiv în discuţii directe cu o parte a membrilor 
Adunării, Principele își manifestase dorinţa de a se accepta 
acordarea dreptului de veto absolut50. Pentru aplanarea 
divergenţelor avea să intervină Ion C. Brătianu, care susținea 
necesitatea acordării dreptului de veto absolut, argumen- 
tând că întotdeauna Camerele, prin intermediul bugetului, 
pot obliga puterea executivă de a respecta legalitatea. Pe de 


47 Respectivul proiect fusese redactat de C. A. Rosetti şi Eugeniu Carada. 

48 Acest lucru însemna dreptul Suveranului de a refuza sancţionarea unei 
legi, care trebuia să fie prezentată din nou Corpului legislativ în sesiunea 
viitoare. Dacă Adunarea stăruia în votul său, Domnul putea să o dizolve. În 
eventualitatea în care noua Adunare aleasă avea să persiste în susținerea 
respectivei legi, sancţiunea urma, în mod obligatoriu, să fie acordată. 

+9 Memoriile Regelui Carol I al României. De un martor ocular, vol. l, ediţie de 
Stelian Neagoe, Bucureşti, Editura Scripta, 1992, p. 73. 

50 Ibidem, pp. 70-77. 

altă parte, acest drept era caracteristic monarhiilor constitu- 
ţionale din Europa. În consecință, Adunarea va adopta, şi 
datorită insistențelor lui Carol I, dreptul de veto absolut. 
Astfel, Monarhul beneficia de posibilitatea refuzării sanc- 
ționării legilor votate de ambele Camere, fără a fi obligat să 
explice motivele acestui refuz51. 

După aproape două luni de dezbateri, adeseori contra- 
dictorii şi care au determinat chiar intervenţia energică a lui 
Carol I, Constituţia era votată la 29 iunie/11 iulie 1866, cu 
unanimitatea celor 91 de voturi exprimate. Pe baza rapor- 
tului Consiliului de Miniștri, Domnitorul o sancţiona în ziua 
următoare, când avea să depună, în sala Adunării Deputaţi- 
lor, jurământul pe noua Constituţie a ţării. Noua lege funda- 
mentală a țării era publicată în „Monitorul Oficial” la 1/13 
iulie 1866, dată la care intra în vigoare. În discursul rostit în 
faţa reprezentanţilor naţiunii, Monarhul considera că acest 
act era cel mai solemn al vieţii sale, constituia pactul defi- 
nitiv prin care se atașa pentru totdeauna de destinele noii 
sale patriis2. Noul regim instituit la București avea să fie 
recunoscut de Poartă abia în octombrie 1866, printr-un 
schimb de scrisori între Marele Vizir şi Carol I, precum și ca 
urmare a vizitei acestuia din urmă la Constantinopol pentru 
a primi de la Sultan firmanul de investitură, iar celelalte 
Puteri garante vor emite o notă identică (cu excepția Rusiei, 
care-l recunoscuse pe Carol după revenirea de la Constanti- 
nopol) de adeziune la aranjamentul româno-otoman, în 
ianuarie 186753. 

Redactată pe baza unui acord între reprezentanța 
națională și Monarh, Constituţia - liberală în litera și spiritul 
ei - instituia monarhia constituțională ereditară și regimul 


51 Merită a fi reținut faptul că, în cei 48 de ani de domnie, Carol I va recurge 
la acest drept doar în trei ocazii nesemnificative (1866, 1871, 1872); Tudor 
Drăganu, op. cit., pp. 307-309. 

52 „M. 0.', nr. 142, 1/13 iulie 1866, p. 637. 

53 Domnia Regelui Carol 1... vol. I, p. 385. 

parlamentar, asigurând cadrul dezvoltării fireşti a societăţii 
românești. 

Constituţia enunţa principiul suveranităţii naționale, în 
sensul că toate puterile Statului emană de la naţiune, care le 
exercită prin delegaţie, după principiile și regulile constitu- 
tionale (art. 31). 

Încercând a se sublinia rolul important al Parlamentu- 
lui, articolul referitor la puterea legislativă era trecut înain- 
tea celui referitor la puterea executivă. Se stipula faptul că 
puterea legislativă se exercita în mod colectiv de Domn și 
Reprezentanţa națională (Adunarea Deputaţilor și Senatul), 
orice lege, pentru a putea intra în vigoare, trebuind a fi dis- 
cutată și votată de cele două Camere, iar apoi sancționată de 
Domn (art. 32). Cât privește inițiativa legislativă, spre deose- 
bire de precedentele acte cu caracter constituțional, ea era 
încredinţată tuturor celor trei ramuri ale legislativului (art. 
33). 

Puterea executivă5+ era încredințată Monarhului, care o 
exercita prin intermediul miniștrilor, iar puterea judecăto- 
rească urma să fie asigurată de Curți și tribunale, hotărârile 
și sentințele pronunțându-se în virtutea legii și executându- 
se în numele Domnului (art. 36). 

Credem că nu este întâmplător faptul că prerogativele 
Coroanei (articolele 82-96), care în perioada anterioară 
aveau preeminenţă în textul constituțional, erau dispuse 
acum după prerogativele Reprezentanţei naționale (artico- 
lele 38-81). Așadar, cel puţin în privinţa succesiunii artico- 
lelor, Parlamentul avea întâietate. 

Articolul 82 preciza că puterile constituţionale ale Dom- 
nului erau ereditare, în linie coborâtoare directă și legitimă a 
lui Carol I de Hohenzollern-Sigmaringen, din bărbat în băr- 
bat, prin ordinul de primogenitură și cu excluderea femeilor 


54 Vezi și D. A. Sturdza, Puterea executivă în Constituţiunea României, 
Bucureşti, Carol G6bl, 1906; studiul este însoţit și de anexe cu privire la 
reglementarea succesiunii la Tron. 

și a moștenitorilor acestora (vechea lege salică). Precizăm în 
acest context că printr-o lege specială din 10/22 mai 1866, 
familia de Hohenzollern-Sigmaringen primise cetățenia ro- 
mână, așa încât nu se mai poate vorbi de aici înainte de o di- 
nastie străină la Tronul României. Așa cum reiese din discu- 
tiile purtate în Adunarea Constituantă, Carol I își manifestase 
dorința de a se adăuga la acest articol și formularea potrivit 
căreia moștenitorii Tronului să fie crescuţi în religia orto- 
doxă, o mai veche cerință exprimată în Adunările ad-hoc din 
1857. Această prevedere va stârni ulterior reacţia Sfântului 
Scaun, manifestată prin întârzierea recunoașterii și chiar 
excomunicarea lui Carol I55. 

În lipsa urmașilor direcți pe linie bărbătească, se sta- 
bilea că succesiunea Tronului se cuvenea celui mai în vârstă 
dintre fraţii lui Carol I (era vorba de Leopold) sau moşteni- 
torilor acestora. Dacă Tronul era refuzat de către cei mai sus 
menţionaţi, Domnul își putea numi succesorul dintr-o 
dinastie suverană din Europa apuseană, cu acordul repre- 
zentanţilor naţiunii. În eventualitatea în care nici una din 
situaţiile precizate nu se putea aplica, Tronul devenea vacant 
(art. 83), iar deputaţii şi senatorii se întruneau, în termen de 
8 zile, într-o singură Adunare și procedau la alegerea unui 
nou Domnitor dintre dinastiile suverane europene. Pentru 
alegere era necesară întrunirea a trei sferturi dintre deputați 
şi senatori și votul pozitiv a două treimi dintre parlamentarii 
prezenți. Dacă nu se întrunea numărul necesar alegerii, 
atunci Adunarea proceda la alegerea Domnului indiferent de 
numărul membrilor prezenţi și cu majoritate absolută a 
voturilor. De asemenea, în timpul vacanței Tronului, cele 
două Camere (și nu Consiliul de Miniștri, așa cum era preci- 
zat în Convenţia din 1858) numeau o Locotenență dom- 
nească, compusă din trei persoane, care va exercita puterile 
domnești până la confirmarea noului Domn (art. 84). 


55 Ion Dumitriu-Snagov, Le Saint Siege et la Roumanie moderne, 1850-1866, 
Roma, Universitá Gregoriana Editrice, 1982, pp. 226-227. 

La moartea Domnului, Adunările se întruneau fără con- 
vocare în termen de maxim 10 zile (art. 85), iar puterile 
constituționale ale acestuia erau exercitate de miniștri până 
la depunerea jurământului de către succesor (art. 86). 

Domnul era socotit major la vârsta de 18 ani, iar la ur- 
carea pe Tron depunea, în cadrul Adunării, următorul jură- 
mânt: „Jur de a păzi Constituţiunea și legile poporului român, 
de a menţine drepturile lui naţionale și integritatea teri- 
torială” (art. 87). De reținut că formula acestui jurământ era 
asemănătoare cu cea din Constituţia belgiană56, legiuitorii 
dorind să sublinieze, odată în plus, rolul de Suveran atribuit 
lui Carol I. 

În art. 88 se consemna că Şeful Statului putea numi încă 
din timpul vieţii o Regență compusă din trei persoane, care, 
după moartea sa, să exercite puterile domnești și tutela, dacă 
succesorul Tronului era minor. Numirea acestei Regențe se 
făcea cu acordul Adunării. Dacă se întâmpla ca Regența să nu 
fie numită, iar succesorul era minor, atunci sarcina numirii 
acesteia revenea Adunărilor reunite. Membrii Regenței își 
preluau atribuţiile numai după ce depuneau jurământul 
solemn conţinut în articolul precedent. Era prevăzut și cazul 
imposibilității exercitării atribuţiilor de către Domn, drept 
pentru care Miniștrii, după ce au constatat aceasta, să con- 
voace Adunările care alegeau Regența (art. 89). Ca măsură 
de precauție și pentru a împiedica abuzul, legiuitorul con- 
semna că nicio modificare nu putea fi adusă Constituţiei în 
timpul exercitării Regenţei (art. 90). De asemenea, Domnul 
nu putea fi, în același timp, și conducătorul unui alt stat fără 
consimțământul Camerelor, în condiţiile prezenţei a 2/3 
dintre membri și cu votul a cel puţin 2/3 dintre aceștia (art. 
91). 

Pentru a limita folosirea discreţionară a puterii de către 
Domn, se preciza, în art. 92, că persoana acestuia era consi- 
derată inviolabilă, în sensul că responsabili pentru actele 


56 Ch. Seignobos, op. cit., tome I, p. 294. 

sale deveneau miniștrii. Această responsabilitate derivă din 
precizarea că: „Nici un act al Domnului nu poate avea tărie 
dacă nu va fi contrasemnat de un ministru, care prin aceasta 
chiar devine răspunzător de acel act”. O asemenea dispoziţie 
fusese preluată din practica sistemului constituțional englez, 
cel care consacrase, de altfel, principiul: „The King can do no 
wrong” (Regele nu poate greși)57. Așadar, Domnul trebuia să 
se comporte ca un monarh constituţional și să execute 
numai actele permise de legea fundamentală a ţării. 

În conformitate cu art. 93, Șeful Statului avea dreptul de 
a numi și revoca pe miniștrii săi, de a sancţiona și promulga 
legile, de a numi sau confirma în toate funcţiile publice, drep- 
tul de amnistie politică, de grațiere sau de micșorare a pe- 
depselor prevăzute pentru crimă, prerogative întâlnite la 
majoritatea Suveranilor europeni. Se impunea și restricția 
potrivit căreia Domnul nu instituia o nouă funcție fără o lege 
specială, aşa cum nu avea dreptul de a suspenda cursul ur- 
măririi sau al judecării şi nici acela de a interveni în adminis- 
trarea justiţiei. Totodată, beneficia de posibilitatea întocmirii 
regulamentelor pentru aplicarea legilor, însă nici o persoană 
nu putea fi scutită de executarea lor. Era comandantul arma- 
tei, conferea grade militare în conformitate cu legea și confe- 
rea decorația română conform unei anume legi. Avea dreptul 
de a bate monedă, potrivit unei legi speciale, și putea încheia 
cu statele străine convenţii comerciale și de navigație, care 
nu aveau autoritate dacă nu erau supuse puterii legislative și 
aprobate de ea. 

În ceea ce privește lista civilă, ea era fixată prin lege 
pentru durata fiecărei domnii (art. 94). 

La deschiderea fiecărei sesiuni parlamentare, Domnul 
expunea prin Mesajul Tronului starea țării, la care Adunările 
trebuiau să răspundă. Monarhul avea dreptul de a convoca 
Adunările, de a deschide și închide sesiunea ordinară, de a 
convoca o sesiune extraordinară și, fapt important, de a 


57 Ibidem, p. 13. 

dizolva Adunările sau numai una din ele, cu condiţia de a le 
convoca până în trei luni. De asemenea, putea amâna Adună- 
rile, însă termenul de amânare nu putea excede unei luni de 
zile (art. 96). Ca un adaos la prevederile privind atribuţiile 
miniștrilor, se preciza că Domnul nu putea ierta sau micșora 
pedepsele hotărâte miniştrilor de către Înalta Curte de Casa- 
ție şi de Justiţie, decât numai la cererea Adunării care i-ar fi 
pus sub acuzaţie (art. 103). 

Atât în textul Convenţiei de la Paris (1858), cât și în 
Statutul lui Cuza (1864) se precizase că „Domnul guvernează 
împreună cu miniștrii săi”, dispoziţie întâlnită în câteva state 
europene cu un regim autoritar: Franța lui Napoleon al II- 
lea58, Austria59, Prusia60 şi Spania€l. Așa cum este binecunos- 
cut, în Rusia țaristă exista un regim autocratic paternalist62, 
iar în Imperiul Otoman un veritabil despotism orientală. 
Întrucât regimul personal al lui Cuza din ultimii ani stârnise 
repulsia oamenilor politici români, în Constituţia din 1866 se 
consacra principiul „Le Roi règne et ne gouverne pas” (Rege- 
le domnește, dar nu guvernează), concepţie caracteristică 
monarhiilor constituționale din Marea Britaniest, Belgias5, 
Italia€6, Portugalia€7 și Grecias8. Legiuitorii români ţinuseră 
să precizeze, fără echivoc, că „Domnul nu are alte puteri 
decât cele date lui prin Constituţiune” (art. 96). Prin urmare, 
Monarhul trebuia să fie un element ponderator între cele 
trei puteri ale statului, un arbitru în disputa dintre grupările 
politice pentru obţinerea puterii. Cu alte cuvinte, misiunea sa 


58 The New Cambridge Modern History, vol. X, p. 449. 
59 Ch. Seignobos, op. cit, t. II, p. 671. 

60 Ibidem, p. 580. 

61 Ibidem, t. I, pp. 373-374. 

62 Ibidem, t. Il, p. 777. 

63 Ibidem, pp. 864-865. 

64 Ibidem, t. I, p. 12. 

65 Ibidem, p. 294. 

66 Ibidem, pp. 429-431; vezi şi Léon Sentupéry, op. cit., p. 83. 
67 Ch. Seignobos, op. cit., t. I, pp. 394-395. 

68 Léon Sentupéry, op. cit., p. 1. 

era aceea de a se situa deasupra patimilor de partid şi de a 
asigura stabilitatea politică. 

În momentul intrării în vigoare a pactului fundamental 
de la 1/13 iulie 1866, Domnitorul, puţin familiarizat cu me- 
canismul vieţii politice, cu mentalitățile românilor, cu tempe- 
ramentul vulcanic al radicalilor şi cel ponderat al conserva- 
torilor, a căutat, în conformitate cu rolul de șef al puterii exe- 
cutive, să respecte cu scrupulozitate principiile constituțio- 
nale. Tabloul vieţii politice româneşti avea să fie cu totul 
altul, înregistrându-se, cel puţin în primii cinci ani de domnie 
ai lui Carol I, o acută instabilitate guvernamentală şi parla- 
mentară, în care s-au succedat la putere nu mai puţin de 
nouă Guverne şi au avut loc şase dizolvări ale Corpurilor le- 
giuitoare, în care principiile constituționale nu au fost întot- 
deauna respectate şi aplicate în litera legii, manifestându-se 
chiar câteva tentative de revizuire a Constituţiei, fie din 
partea anumitor oameni politici, mai ales conservatori, fie 
chiar din partea Monarhului. 

În condiţiile în care niciuna dintre grupările politice nu 
reușise să obțină majoritatea la primele alegeri din iulie 
1866, ceea ce împiedica bunul mers al activităţii legislative, 
Carol I era sfătuit, atât din interior, cât și din străinătate, a 
spori autoritatea princiară, pentru materializarea bunelor 
sale intenţii fiind necesar un „mic grăunte de absolutism”6?. 
Semnificativ este în acest sens faptul că, de pildă, liberalul 
Ion Ghica, socotit un om politic cu vederi moderate, sublinia, 
într-un memoriu înaintat Domnitorului, necesitatea insti- 
tuirii unui regim autoritar. Carol I era îndemnat nu numai să 
domnească, ci să şi guverneze, instituind un „despotism 
onest şi inteligent”, secondat de legi draconice, în care Adu- 
narea legislativă să exercite doar un rol consultativ. Printre 
mijloacele socotite necesare punerii în aplicare a acestei 
surprinzătoare alternative figurau: constituirea unui Consiliu 
privat devotat Principelui, compus din şapte persoane, și 


69 Memoriile Regelui Carol I, vol. I, pp. 64-65. 


40 | Evoluţia instituţiilor politice ale statului român 


care să dețină puterea reală, desființarea armatei și înlocui- 
rea ei cu un corp de jandarmerie”0. lată deci că primele 
indicii menite a sugera, dacă nu modificarea Constituţiei, cel 
puţin adoptarea unor metode care nu erau tocmai conforme 
cu principiile constituționale datează din 1866. 

Potrivit mecanismului parlamentar constituțional, șeful 
puterii executive, în momentul confruntării cu o criză guver- 
namentală, iniția consultări cu principalele grupări politice 
parlamentare pentru depășirea situației. Cel căruia îi 
revenea misiunea de a decide între Guvern şi opoziţie era 
Domnul. Acesta, în eventualitatea în care Guvernul nu mai 
avea încrederea sau majoritatea în Parlament, trebuia să-i 
solicite demisia, ori să recurgă la dizolvarea uneia sau a 
ambelor Adunări legiuitoare, pe baza unor rapoarte moti- 
vate ale Consiliului de Miniștri. Aşa cum se poate observa, 
mecanismul ca atare avea rațiuni obiective, însă nu le putea 
exclude și pe cele subiective ale şefului puterii executive. 

Obstinaţia cu care Domnul îi menținea pe radicali la 
putere şi opoziția senatorilor conservatori, ce dețineau ma- 
joritatea, aveau să contribuie la colportarea zvonurilor 
privind intenția guvernanților de a se debarasa de Senat și 
chiar de a instaura dictatura printr-o lovitură de stat. Diplo- 
matul francez acreditat la Bucureşti era chiar convins că se 
va recurge la suspendarea sau suprimarea Constituţiei şi 
acordarea unor puteri excepționale lui Carol 171. Nu știm în 
ce măsură astfel de zvonuri aveau un fundament real și dacă 
depășeau stadiul unor simple speculaţii ale opozanților, însă 
în cursul dezbaterilor Constituantei, radicalii nu se numărau 
printre partizanii instituţiei Senatului. Pe de altă parte, M. 
Kogălniceanu considera că una din slăbiciunile Principelui 
era tocmai aceea de a se fi mulțumit doar cu rolul de a 


7oAnastasie Iordache, Instituirea monarhiei constituţionale și regimului 
parlamentar în România, 1866-1871, Bucureşti, Editura Majadahonda, 
1997, pp. 132-134. 

71 D.A.N.I.C., Microfilme, Franța, Correspondance Politique des Consuls, 
Turquie-Bucarest, vol. 30, rola 13, cadrul 233, vol. 31, r. 14, c. 106-107. 

domni, fără să guverneze, ceea ce ar fi avut drept consecință 
abandonarea întregii inițiative în mâinile lui I. C. Brătianu?2. 
Una din cele mai delicate situaţii pentru practica regi- 
mului constituțional avea să fie cea din cursul anilor 1870- 
1871, când Carol I a avut intenţia de a modifica pactul fun- 
damental în sens autoritar. La o astfel de decizie concuraseră 
o serie de factori: agitația și instabilitatea politică, incapaci- 
tatea constituirii unui Guvern de durată, atacurile directe din 
partea radicalilor la adresa persoanei sale şi a felului în care 
înțelegea să-şi exercite rolul constituțional de arbitru, 
amenințările cu detronarea, libertatea absolută a presei. 
Domnitorul avea să dezvăluie unor diplomaţi străini 
acreditați la București existența mai multor scenarii pentru 
remedierea situaţiei critice a ţării. Unul din ele avea să fie 
acela de a proceda, prin intermediul unei lovituri de stat, la 
suprimarea Constituţiei, măsură extremă pe care nu o agrea; 
putea fi încercată și o acțiune de revizuire a pactului funda- 
mental cu sprijinul Corpurilor legiuitoare, variantă însă 
puţin probabilă în condiţiile în care liberalii radicali dispu- 
neau de un număr însemnat de deputaţi; în opinia sa mai 
multe șanse de câștig ar avea o intervenţie a Puterilor garan- 
te menită a determina o modificare a regimului politic din 
România și a statutului juridic internaţional/3. Sublinia, 
totodată, necesitatea unei mai mari libertăți de acțiune 
pentru a putea stăpâni agitaţiile interne și acțiunile îndrep- 
tate împotriva sa, dar și incapacitatea de a îndrepta ceva 
atâta timp cât prerogativele constituționale erau limitate”+. 
Pe această linie se circumscrie scrisoarea confidențială 
al lui Carol I, din 25 noiembrie/7 decembrie 1870, către 
Suveranii Puterilor garante (cu excepția Franţei), unde 


72 Ibidem, vol. 32, r. 14, c. 157. 

73 D.A.N.I.C., Colecţia Microfilme, Anglia, Foreign Office 78 Turkey, vol. 2134, 

74 Independenţa României. Documente, vol. Il, București, Editura Academiei 

reliefa piedicile pe care le întâmpină în aplicarea Constitu- 
ției, care, de altfel, nu este în concordanţă nici cu starea de 
dezvoltare, nici cu obiceiurile și tradiţiile ţării. Soluţia era 
aceea de a institui în țară, de comun acord cu Puterile garan- 
te, un regim „stabil şi puternic”, prilejul oferit fiind acela al 
întrunirii Conferinţei de la Londra, ce urma să aducă anu- 
mite modificări în privința Tratatului de la Paris din 1856. 

Intenţia lui Carol I în direcția amintită începea să se con- 
tureze tot mai clar în condiţiile în care atmosfera din Camera 
Deputaţilor devenea pe zi ce trece tot mai ostilă, adresa de 
răspuns la Mesajul Tronului precizând necesitatea aplicării 
cu strictețe a legilor țării și asigurându-l de un devotament 
condiţionat de respectarea Constituţiei?5. 

A doua etapă menită a duce la concretizarea intenţiei lui 
Carol I de a revizui Constituţia a fost redactarea unui amplu 
Memoriu'$, nedatat, extrem de sugestiv asupra concepţiei 
Domnului în această privinţă, destinat a fi adus la cunoștința 
Puterilor garante. 

După o sumară trecere în revistă a primilor cinci ani de 
domnie, Domnitorul menţiona că stadiul înapoiat de dezvol- 
tare în care se afla societatea românească, tradiţiile existen- 
te, moravurile politicienilor şi permanentele rivalități dintre 
ei au determinat ca introducerea instituţiilor liberale la 1866 
să nu aducă rezultatele benefice întâlnite în alte țări cu regim 
parlamentar asemănător. Fiind lipsit de mijloacele eficace 
pentru a asigura ordinea și stabilitatea necesare operei 
reformatoare, nu putea decât să recurgă la o soluţie radicală, 
aceea de a revizui în sens autoritar Constituţia, făcând apel la 
sprijinul şi autoritatea Puterilor garante. Acţiunea sa era 
motivată şi de transformarea Constituţiei într-o jucărie a 
grupărilor politice, care se erijau în apărătoare ale prin- 
cipiilor constituționale, încălcându-le însă fără scrupule. 


75 Domnia Regelui Carol I. Fapte-Cuvântări-Documente, vol. I, Bucureşti, 

În opinia lui Carol I, Constituţia avea să fie substituită pe 
o perioadă de 5-10 ani de un „regim tranzitoriu”, asociat unei 
vaste acțiuni de reformare internă. Sporirea autorității dom- 
nești se făcea în dauna Parlamentului, care urma să dispună 
doar de atribuţii consultative, retrăgându-i-se dreptul de 
control asupra finanţelor. Ca o garanţie suplimentară pentru 
desfășurarea unei activități legislative normale, dar şi ca o 
măsură menită a asigura stabilitate şi continuitate, se preve- 
dea votarea bugetului pe o perioadă de cinci ani. 

Prima măsură absolut necesară avea să fie, în opinia lui 
Carol I, reînfiinţarea unui Consiliu de Stat, care să elaboreze 
proiecte de legi din inițiativa Domnitorului, să examineze, 
înainte de a fi sancţionate, legile deja votate de către Camere 
şi, în general, să-şi dea consimțământul asupra tuturor mă- 
surilor importante ce urmau să fie promulgate sub forma de- 
cretelor. Structura Consiliului de Stat era alcătuită din cinci- 
sprezece specialişti din diferite ramuri ale administraţiei, 
dreptului şi economiei naționale, persoane numite direct de 
către Şeful Statului. Tot acesta numea, la propunerea minis- 
trului de resort, funcționarii superiori, care se bucurau de 
inamovibilitate. 

Pentru a asigura o reprezentare cât mai fidelă a dorin- 
telor şi necesităților țării, cele patru colegii electorale ale Ca- 
merei aveau să fie reduse la două, ca şi la Senat. Dacă Aduna- 
rea Deputaţilor rămânea în continuare electivă, în schimb, 
Senatul trebuia să devină o instituţie ai cărei membri, în 
mare majoritate, erau numiţi pe viaţă de către Domnitor. 
Totodată, președintele ales al Camerei avea nevoie de 
acordul Șefului Statului pentru a fi validat, cu alte cuvinte o 
modalitate de control a puterii executive asupra celei legisla- 
tive. Deputaţii erau aleși pe o perioadă de cinci ani, fără a 
primi vreo indemnizaţie pe toată durata mandatului. Intere- 
sant este faptul că se avea în vedere chiar și o limitare a tim- 
pului rezervat interpelărilor și discuţiilor legate de votarea 
adresei de răspuns la Mesajul Tronului. 

Aceste măsuri trebuiau însoţite de o reformă completă 
şi radicală în ceea ce privește instituția Curţii cu juri, ce nu se 
ridicase la înălțimea misiunii sale. Nu scăpa de revizuire nici 
articolul referitor la libertatea presei, pentru a evita ca 
aceasta să degenereze în licență, specificându-se cu o mai 
mare claritate cazurile de responsabilitate penală a semnata- 
rilor articolelor încriminate. Lipsa brațelor de muncă și a 
mijloacelor de exploatare necesare în agricultură puteau fi 
suplinite, în opinia autorului Memoriului, prin înlăturarea 
restricției din art. 3, permițându-se astfel colonizarea cu 
străini. Totodată, se sugera şi posibilitatea acordării 
naturalizării individuale. 

În urma sugestiilor primite din partea cercurilor 
diplomatice de la Berlin77, Carol I nu a mai considerat opor- 
tună avansarea Memoriului către Puterile garante, însă a 
căutat să cointereseze oamenii politici dispuşi a sprijini 
monarhia şi implicit a revizui Constituţia în sens autoritar. 

Astfel, cea de a treia etapă în această direcţie o constituie 
publicarea în „Augsburger Allgemeine Zeitung”, la 21 
ianuarie /2 februarie 1871, a unei scrisori a lui Carol I către 
dramaturgul german Auerbach. Autorul epistolei îi mărtu- 
risea destinatarului dezamăgirea sa și intenția de a abdica. 
Situaţia gravă prin care trecea România se datora saltului de 
la un „regim despotic” la una din cele mai liberale Constituţii 
din Europa, nenorocire cu atât mai mare cu cât românii nu se 
puteau lăuda „cu virtuțile cetățenești ce se cer pentru o formă 
de stat quasi-republicană”. Nu i se puteau imputa Domni- 
torului bunele intenţii de care a fost călăuzit, responsabilitatea 
în ceea ce privește situația internă a țării revenind oamenilor 
politici liberali radicali, care, desăvârşindu-și studiile în 
Occident, au încercat să transplanteze aici idei utopice?8. 


77 Memoriile Regelui Carol I al României. De un martor ocular, vol. II, 
Bucureşti, Editura Scripta, 1993, pp. 146-147. 
78 Ibidem, pp. 140-141. 

Scrisoarea, reprodusă pe larg și comentată atât de presa 
străină, cât şi de cea românească, avea să producă în ţară 
serioase reacții de aprobare din partea unor lideri conserva- 
tori sau dezaprobare, din partea radicalilor şi a moderaţilor. 
În Adunarea Deputaţilor se solicitau explicaţii în privinţa 
epistolei, primul ministru lon Ghica, declarând autenticitatea 
ei. În cele din urmă se va vota o moţiune în care se exprima 
devotamentul către dinastie, dar și hotărârea de a menține 
Constituţia. Dominat de conservatori, Senatul îl asigura pe 
domn de fidelitate necondiționată”. 

Potrivit consulului francez de la Iaşi, mai ales în Moldo- 
va erau suficienți oameni politici decişi să-l susțină pe Carol I 
în acțiunea de revizuire a Constituţiei. Potrivit aceluiași di- 
plomat, se redactase o petiție de către 1.000 de semnatari, 
îndeosebi conservatori, prin care îl îndemnau pe Domn să nu 
abdice de la misiunea sa, promițând în acest sens concursul 
pentru modificarea Constituţiei. La București, fostul pre- 
mier M. C. Epureanu, era şi el adeptul revizuirii, fiind sigur că 
o astfel de acțiune avea să urmeze în scurt timp. 

Cel care își va asuma responsabilitatea preluării puterii 
în condiţiile „crizei abdicării”, și care va oferi garanţii pentru 
consolidarea dinastiei, avea să fie Lascăr Catargiu, consti- 
tuindu-se un Guvern ce va reprezenta „cea mai tare expresie 
a ideii conservatoare în limitele Constituţiunii de la 186682. 

Anumite elemente conservatoare susțineau ideea modi- 
ficării în sens restrictiv a Constituţiei - considerată neadec- 
vată stadiului de dezvoltare a societății românești - corobo- 
rată şi cu o întărire a autorității domneşti. Mai mult, fuseseră 
înaintate Principelui numeroase memorii sau petiţii, care 

Socec, 1897, p. 37. 

sub paravanul respectării ordinii şi instaurării stabilităţii, 
solicitau restrângerea libertăților publice, centralizare admi- 
nistrativă, revizuirea legii comunale, responsabilitatea 
ministerială ş.a.83. Cei mai înclinați spre astfel de intenții 
erau conservatorii moldoveni, unii pronunțându-se în favoa- 
rea unei guvernări „după metoda absolutistă”, iar alții 
pentru modificarea Constituţiei în sensul sporirii atribuţiilor 
Senatului şi a judecării proceselor de presă în faţa tribunale- 
lor ordinare8+. 

La puţin timp după preluarea puterii de către conser- 
vatori, exista o anumită stare de spirit pozitivă în direcţia re- 
vizuirii anumitor dispoziţii ale Constituţiei, însă nu printr-o 
lovitură de stat, ci pe calea legală prevăzută chiar în pactul 
fundamental. Despre o asemenea tentativă îi pomenea Carol 
I reprezentantului francez, cu ocazia călătoriei întreprinse în 
Moldova (martie 1871)85. 

O încercare concretă de revizuire a Constituţiei era cele- 
bra „Petiţie de la Iaşi”86, din martie 1871, redactată de lide- 
rul conservatorilor ieşeni, Grigore M. Sturdza, și subscrisă de 
89 de persoane, printre care se număra şi Manolache Costa- 
che Epureanu. La rândul lor, junimiștii Titu Maiorescu, V. 
Pogor, lacob Negruzzi ș.a. se angajau să o susțină în fața Cor- 
purilor legiuitoare. În Petiţie se propunea suspendarea 
Curţii cu juri; introducerea stării de asediu; judecarea proce- 
selor de presă de către tribunalele corecționale; reintroduce- 
rea pedepsei cu moartea în caz de asasinat; reducerea numă- 
rului colegiilor electorale la trei și sporirea censului; numirea 
direct de către domnitor a 16 senatori; reînființarea Consiliu- 
lui de Stat; colonizarea cu populaţie germană pe o parte din 
moșiile statului printr-o lege specială; revizuirea legii 


83 Apostol Stan, Putere politică și democraţie în România, 1859-1918, 
Bucureşti, Editura Albatros, 1995, p. 98. 

84 Titu Maiorescu, Însemnări zilnice, vol. I (1855-1880), Bucureşti, Socec, f.a., 
p. 131. 

85 D.A.N.I.C., Microfilme, Franța, Turquie-lassy, vol. 14, r. 45, c. 112-113. 

86 Titu Maiorescu, Discursuri... vol. I, pp. 54-70. 

consiliilor comunale, astfel încât primarii să fie numiţi de 
şeful puterii executive. Petiţia avea să fie depusă la biroul 
Adunării Deputaţilor, însă după consultări cu deputaţii con- 
servatori de la București şi ca urmare a deciziei Guvernului 
de a nu proceda la o revizuire a Constituţiei, ea nu a mai fost 
citită şi a rămas abandonată. 

Guvernul conservator, în deplin acord cu Domnul, avea 
să inițieze şi să concretizeze anumite proiecte de reorgani- 
zare a regimului intern, care nu modificau efectiv prevede- 
rile constituționale, dar aduceau anume corective în sensul 
sporirii autorităţii şi a centralizării. Pe această linie se în- 
scrie, în primul rând, proiectul pentru modificarea legii con- 
siliilor judeţene (februarie 1872) şi proiectul de modificare a 
legii consiliilor comunale. 

În februarie 1874 se vor revizui însă anumite articole 
din Codul penal, prevăzându-se pedepse între 6 luni şi 2 ani 
şi amenzi de până la 1.000 de galbeni împotriva celor care 
prin presă ar comite vreo ofensă Domnitorului, familiei sale 
şi rudelor până la al treilea grad (art. 77), precum şi contra 
celor care aduc ofense suveranilor străini şi agenților lor 
acreditați în România (art. 229)87. Se poate astfel observa o 
identitate de opinii între Carol I și conservatori, Guvernul 
adoptând anumite măsuri legislative care, deşi nu modificau 
efectiv Constituţia, introduceau, indirect, o mai pronunţată 
notă de autoritate. 

Prerogativele constituționale ale Monarhului, fiind prac- 
tic asemănătoare cu cele ale unui Suveran, nu vor mai suferi 
modificări în perioada următoare, chiar dacă statutul 
României se va modifica în sensul cuceririi independenţei în 
1877-1878 (statut recunoscut pe deplin în 1880), trecând de 
la rangul de Principat la cel de Regat (1881), iar conducăto- 
rul ei dobândind titlul de Rege. Nici măcar la moartea Rege- 
lui Carol I, survenită la 27 septembrie /10 octombrie 1914, și 
înscăunarea nepotului său, sub numele de Ferdinand I, nu se 


87 Vezi „Românul”, an XVIII, 13 și 21 februarie 1874. 

consideră necesar a se revizui Constituţia decât în ceea ce 
priveşte dreptul de expropriere şi votul universal. 


2. Guvernul - instituţie cu atribuţii executive 
2.1. Antecedente 


În strânsă conexiune cu instituţia Domniei se află un alt 
factor determinant în exercitarea puterii executive, anume 
Guvernul sau Cabinetul de Miniștri. Convenţia de la Paris din 
1858 nu detalia atribuţiile miniștrilor, precizând în articolul 
14 că Hospodarul (Domnul) guvernează împreună cu aceștia 
şi sunt numiţi de dânsul. De asemenea, dincolo de necesita- 
tea contrasemnării actelor Domnului, pentru care deveneau 
responsabili, miniștrii erau răspunzători şi pentru încălcarea 
legilor sau risipa banilor publici. Numai Hospodarul sau 
Adunarea aveau dreptul de a deferi pe miniștrii culpabili 
înaintea Înaltei Curți de Justiţie și Casaţie, însă numai cu 
aprobarea a 2/3 din numărul membrilor prezenţi (art. 15). 
În eventualitatea în care miniștrii nu proveneau din rându- 
rile Adunării, ei puteau participa, fără drept de vot, la dez- 
baterea legilor (art. 21). Se înțelege, astfel, că structura Gu- 
vernului rămânea cea stabilită prin intermediul Regulamen- 
telor Organice: președintele Consiliului de Miniștri (persoa- 
na care conducea și coordona activitatea întregului Cabinet) 
şi cele șase Departamente (Interne, Externe, Finanţe, Război, 
Culte și Instrucţiune Publică și Lucrări Publice). Membrii Gu- 
vernului se întruneau ori de câte ori era nevoie pentru a dez- 
bate și a lua decizii în ceea ce priveşte problemele aflate la 
ordinea zilei, hotărârile urmând a fi publicate în Jurnalele 
Consiliului de Miniştri, pe baza rapoartelor motivate și a pro- 
punerilor ministrului de resort. Ca parte activă a puterii 
executive, Domnul putea să prezideze el însuși Consiliul de 
Miniștri88. 


88 Grigore Chiriță, Organizarea instituţiilor moderne... pp. 78-79. 

2.2. Guvernele Principatelor Unite (1859-1866) 


După înfăptuirea Unirii din 1859, Domnul, în limita 
prevederilor Convenției, trebuia să guverneze cu două Gu- 
verne diferite, unul la lași, celălalt la Bucureşti, ceea ce 
provoca dificultăți insurmontabile. Dacă la aceasta mai 
adăugăm și lupta pentru putere între cele două grupări 
politice (conservatori și liberali de toate nuanțele), ne putem 
explica acuta instabilitate guvernamentală din primii ani de 
domnie a lui Alexandru loan Cuza. Trebuie luat în conside- 
raţie şi faptul că acesta din urmă, fără a se plasa de partea 
uneia sau alteia dintre tabere, împărtășea, la rândul său, 
principiile unui liberalism moderat îmbinat cu un profund 
reformism - fără a-și constitui o grupare politică care să-l 
susțină în demersurile sale administrative - ceea ce provoca 
adeseori conflicte nu numai între Domn și Guverne, ci și 
între Domn și Adunări. Astfel, se ajunge ca într-un interval 
de numai trei ani, până la deplina unificare administrativă şi 
legislativă, să fie desemnate 8 guverne în Moldova și 9 în 
Muntenia, unele dintre acestea menţinându-se la putere 
numai câteva săptămâni”. Este lesne de înțeles că în aceste 
condiții de frământări interne, activitatea legislativă nu avea 
cum să fie una constantă și rodnică. 

Elita politică a vremii și însuşi Domnitorul își manifes- 
tau speranța că odată cu constituirea Guvernului unic la 22 
ianuarie 1862, condus de conservatorul Barbu Catargiu, se 
va ajunge la stabilitatea mult dorită. Programul reformator 
al Domnitorului și poziţia diferită a Guvernului în această 
privință, mai ales proiectul de lege agrară, nu au făcut 
altceva decât să tensioneze și mai mult viața politică internă, 
ajungându-se la violențe nemaiîntâlnite până atunci, anume 
asasinarea primului ministru (iunie 1862). De aici înainte, 
accesul la guvernare al conservatorilor va fi stopat, Domnul 
preferând să guverneze alături de liberalii moderați, precum 


89 Ibidem. 

Nicolae Kretzulescu sau Mihail Kogălniceanu, acesta din 
urmă unul dintre cei mai importanţi colaboratori ai săi și co- 
partener în inițierea și adoptarea reformelor moderni- 
zatoare. 

Statutul lui Cuza din 1864 nu aduce nici un fel de modi- 
ficări sau noutăţi în ceea ce privește atribuţiile Guvernului 
sau ale miniștrilor. Se înregistrează însă, într-o perioadă de 
timp de mai puţin de 2 ani, o prodigioasă activitate legisla- 
tivă care va pune bazele modernizării statului și societății 
românești: legea învățământului public, legea rurală, Codul 
penal, Codul civil, legea de reorganizare a Bisericii, adop- 
tarea sistemului metric și de greutăți, legea pensiilor ș.a.% 


2.3. Guvernele României (1866-1918) 


În perioada 1866-1918 s-au perindat la putere 43 de 
guverne, fără a mai lua în considerație și diferitele remanieri 
guvernamentale”. În cadrul sistemului politic, rolul Guver- 
nului este unul definitoriu, este cel care coordonează activi- 
tatea politică, cel care inițiază legile, cel care conduce la nivel 
central administrația țării, care asigură buna funcționare a 
instituţiilor, care organizează alegerile”. Structura sa este 
cea din perioada anterioară, la care, în timp, se adaugă și alte 
Ministere, în funcţie de necesităţi. La 1866 aveam urmă- 
toarea structură: Președinția Consiliului de Miniștri, Ministe- 
rul de Interne, Ministerul Afacerilor Străine, Ministerul de 
Finanţe, Ministerul de Justiție, Ministerul Cultelor şi 
Instrucțiunii Publice, Ministerul de Război şi Ministerul 
Lucrărilor Publice. Acesta din urmă devine în 1876 
Ministerul Agriculturii, Comerțului și Lucrărilor Publice. În 


9 Dan Berindei, Constituirea României moderne, pp. 281-282. 

91 Vezi lista Guvernelor României la Ioan Scurtu, Ion Alexandrescu, lon 
Bulei, lon Mamina, Enciclopedia de istorie a României, Bucureşti, Editura 
Meronia, 2001, pp. 123-130. 

92 Jon Mamina, Ion Bulei, Guverne și guvernanți, 1866-1916, Bucureşti, 
Editura Silex, 1994, pp. 7-8; aici se regăsește şi activitatea guvernamentală 
şi legislativă. 

martie 1883 se înființează Ministerul Agriculturii, Industriei, 
Comerțului și Domeniilor*3, pentru ca în aprilie 1907 acest 
Minister să se împartă în două: Ministerul Agriculturii și 
Domeniilor și Ministerul Industriei și Comerțului”. 

Constituţia din 1866 consacra un capitol aparte, cel de- 
al II-lea, miniștrilor, unde se regăsesc mai cu seamă restricții. 
Astfel, nu puteau îndeplini funcția de ministru decât cetă- 
țţenii români sau cei care fuseseră împământeniţi (art. 97). 
Niciun membru al familiei Domnitoare nu putea fi desemnat 
ministru (art. 98). Se menţine prevederea din Convenţie refe- 
ritoare la eventualitatea în care miniștrii nu sunt recrutați 
din rândul Camerelor, atunci ei pot participa la dezbaterile 
parlamentare, dar nu pot vota. Era absolut obligatorie pre- 
zenţa la dezbateri a cel puţin unui ministru, Adunările având 
dreptul de a solicita prezenţa miniștrilor la deliberările lor 
(art. 99). Ordinul verbal sau scris al Domnului nu putea 
apăra pe un ministru de răspundere (art. 100), așa cum 
numai Domnul și Parlamentul aveau dreptul de a-i acuza pe 
miniştri şi de a-i trimite în faţa Înaltei Curți de Casaţie și 
Justiție, singura în drept de a-i judeca, afară de cazurile 
speciale statuate prin legi privind exercițiul acţiunii civile și 
delictele comise de aceștia. Punerea sub acuzare se putea 
face numai în condiţiile întrunirii votului a 2/3 din membrii 
prezenţi. O lege specială urma să fie prezentată la urmă- 
toarea sesiune referitoare la responsabilitatea ministerială, 
pedepsele aplicate miniștrilor și modul de urmărire în 
contra lor, atât în privinţa acuzaţiei admise de reprezentanța 
națională, cât şi în ceea ce privește acuzaţiile din partea 
părților lezate. În timp ce acuzaţia pornită de reprezentanța 
națională împotriva miniștrilor era susținută de ea însăși, 
acțiunea pornită de Domn era urmărită prin intermediul 
ministerului public (art. 101). 


93 D.A. Sturdza, Treizeci de ani de domnie ai Regelui Carol I. Cuvântări și acte, 
vol. II (1881-1896), București, 1897, p. 70. 
9 Ion Mamina, Ion Bulei, op. cit., p. 123. 

Până când va intra în vigoare legea responsabilității 
ministeriale, Înalta Curte de Casaţie și Justiţie avea tăria de a 
califica delictul și de a determina pedeapsa, care nu putea fi 
mai mare decât detenţia, fără prejudiciul cazurilor anume 
prevăzute de legile penale (art. 102). În fine, Domnul nu 
putea să ierte sau să micșoreze pedeapsa hotărâtă miniş- 
trilor de către Înalta Curte, decât numai la cererea Adunării 
care l-a pus sub acuzaţie (art. 103). 

Legea responsabilităţii ministeriale” din 2 mai 1879 s-a 
născut din necesitatea de a reglementa, potrivit textului con- 
stituțional, limitele responsabilității, procedura de punere 
sub acuzare a miniștrilor și prescripţia. Trebuie precizat că o 
astfel de acţiune, din 1876, împotriva mai multor miniștri ai 
fostului Guvern conservator Lascăr Catargiu, în lipsa legii, a 
eşuat prin abandonare. 

Încă de la început, se preciza în textul legislativ faptul că 
toate dispoziţiile legilor penale ordinare relative la infrac- 
ţiuni se aplicau și miniştrilor (art. 1). Se pedepsea cu deten- 
ţia, prevăzută de Codul penal, și interdicția de ocupa funcții 
publice, de la 3 ani la toată viaţa, acel ministru care va fi sem- 
nat/contrasemnat decrete ori ar fi luat dispoziţii care con- 
traveneau textului constituțional sau care, prin violență sau 
fraudă, ar împiedica /ar încerca să împiedice liberul exercițiu 
al dreptului electoral al cetățenilor (art. 2). Se pedepsea 
numai cu interdicţia de ocupa funcţii publice, de la 3 ani la 
maximum toată viața, acel ministru care va fi sem- 
nat/contrasemnat decrete ori ar fi luat dispoziţii care con- 
traveneau textului expres al unei legi existente sau care, prin 
rea credinţă și prejudiciind interesele ţării, induce în eroare 
reprezentanța naţională asupra afacerilor Statului (art. 3). 

În cazul în care un ministru, cu rea credință, ar fi cauzat 
daune Statului sau persoanelor particulare, răspundea civil 
în faţa Statului și era judecat, cu autorizarea Corpurilor 


9% C. Hamangiu, Codul general al României, vol. II, Bucureşti, Editura 
Librăriei Leon Alcalay, 1903, pp. 1817-1822. 

legiuitoare, conform dreptului comun (art. 4). Miniștrii erau 
responsabili de cazurile prevăzute în articolele de mai sus, 
din momentul depunerii jurământului şi până la încetarea 
îndeplinirii funcţiei (art. 5). Membrii Guvernului erau solidar 
răspunzători în fața legii pentru faptele săvârșite în comun 
sau care le-au susținut în mod intenţionat (art. 6). Funcţio- 
narul care ar fi executat ordinele ministrului acuzat ori alte 
dispoziţii care nu erau de resortul ministrului și în mod vădit 
ilegale, era socotit complice și pedepsit ca atare potrivit 
dispoziţiilor din Codul penal (art. 7). 

Delictele comise de un ministru în afara exerciţiului 
funcțiunii erau judecate de instanţele ordinare (art. 9), însă 
instrucția și urmărirea nu putea avea loc fără autorizarea 
Adunării Deputaţilor sau Senatului (art. 10). Dacă erau puși 
sub acuzare mai mulți miniștri deodată, cele două Camere 
trebuiau să se pronunţe pentru sau împotriva autorizării de 
urmărire prin vot separat, pentru fiecare (art. 19). Mandatul 
de ministru şi parlamentar se suspenda odată cu darea în 
judecată (art. 20). 

Comitetul de instrucţie avea obligația de a depune 
rezultatul lucrărilor sale pe biroul Corpurilor legislative în 
cursul sesiunii în care s-a rostit darea în judecată, cu excep- 
ţia cazurilor de întârzieri justificate (art. 29). 

Pe de altă parte, în articolul 31, legiuitorul menționa că 
Adunarea /Senatul care l-a dat în judecată pe un ministru, 
putea să-l scoată de sub ascuzare, în urma unei propuneri 
motivate prezentată de un comitet alcătuit din 20 de 
deputaţi sau 10 senatori, cu votul a 2/3 din membri. 

Înalta Curte de Casaţie și Justiţie, care urma a se pro- 
nunţa asupra actului acuzării, judeca în secțiuni unite, numă- 
rul membrilor trebuia să fie întotdeauna par. Egalitatea vo- 
turilor exprimate dădea câștig de cauză acuzatului (art. 35). 

Textul legii se încheia și cu precizări privind prescripția. 
Aceasta se aplica, conform dispoziţiilor Codului penal, 
pentru delictele și contravențţiile de drept comun săvârșite 
de miniștri (prevăzută, de asemenea, potrivit art. 40, și în 

cazul acţiunii civile contra miniștrilor), iar pentru delictele 
speciale era de 5 ani de la data încetării funcţiei (art. 39). 

Potrivit Constituţiei din 1866, rolul primordial, la ni- 
velul puterii executive, era deţinut de Domn și numai în plan 
secundar de către Guvern. Mecanismul aducerii la putere 
conferea Monarhului rolul cheie, atât prin dreptul său de a 
numi și revoca miniștrii, cât şi prin dreptul de a dizolva Cor- 
purile legiuitoare (Adunarea Deputaţilor și Senatul). Astfel, 
Monarhul era cel care încredința puterea primului ministru, 
acesta din urmă căutând, după constituirea Guvernului, să-și 
asigure majoritatea în Parlament. Și cum nu întotdeauna dis- 
punea de această majoritate parlamentară, obținea, prin in- 
termediul Monarhului, dreptul organizării de noi alegeri, 
unde prin ingerințe administrative și abuzuri reușea să ob- 
ţină victoria. De asemenea, în eventualitatea în care Guver- 
nul primea un vot de blam (neîncredere), el era obligat să 
demisioneze. Pe de altă parte, nu era întotdeauna necesar un 
vot de blam pentru a demisiona. Demisia putea surveni și 
dacă Guvernul pierdea majoritatea parlamentară. Se poate 
constata faptul că în funcţie de voinţa sa, Monarhul se putea 
implica mai mult sau mai puţin, direct sau indirect, în actul 
guvernării sau putea juca rolul de arbitru al vieţii politice, 
așa cum un prim-ministru iscusit putea să se menţină la 
putere mai multă vreme. 

Analizând perioada domniei lui Carol I observăm că 
acesta a reușit să îmbine ambele facilități oferite de dispozi- 
tiile constituționale: s-a implicat discret sau deschis în actul 
guvernării, dar a jucat și rolul de arbitru pe măsura matu- 
rizării vieţii politice românești și a celor două partide de 
guvernământ, Partidul Naţional-Liberal și Partidul Conser- 
vator. În primii ani ai domniei, Monarhul se dovedea încre- 
zător în beneficiile oferite de Constituţia de la 1866 și pe 
deplin conștient de prerogativele rezervate lui. A colaborat 
în primă instanță cu liberalii radicali, însă greșelile săvârșite 
la guvernare și reputația de revoluționari l-au silit pe Dom- 
nitor, în urma presiunilor exercitate mai ales din exterior, 

să-i înlăture timp de aproape un deceniu de la putere. Lipsit 
de experiența guvernării și fără a fi pe deplin adaptat la me- 
canismul parlamentar și tumultoasa viață politică româ- 
nească, Monarhul a încercat, apoi, atât formula guvernelor 
de coaliţie (care se dovedeau a fi de scurtă durată din cauza 
orgoliilor oamenilor politici și a aspirațiilor deseori contra- 
dictorii), cât și formula guvernelor moderate (fie de nuanță 
liberală, fie de nuanță conservatoare, cu o viață la fel de efe- 
meră în absența dinamismului și a liantului decizional). Tre- 
buie amintită aici ca semnificativă pentru aplicarea cu stric- 
teţe a principiilor constituționale, procedura de investire (și 
care va rămâne singulară) în decembrie 1870 a noului Gu- 
vern prezidat de Ion Ghica - după votul de blam acordat 
celui anterior (condus de Manolache Costache Epureanu) - 
potrivit recomandărilor celor două Camere legislative 
întrunite în ședință secretă. 

Confruntat, în acest fel, cu o pronunţată instabilitate 
guvernamentală și parlamentară, precum și cu o opoziţie din 
ce în ce mai violentă și îndreptată adeseori împotriva sa 
(ameninţarea cu detronarea) și a deciziilor sale (incapa- 
citatea de a desemna un Guvern stabil şi puternic), Carol I va 
încerca, în anii 1870-1871, așa cum deja am observat, să 
modifice Constituţia în sens restrictiv, autoritar, cu sprijinul 
Puterilor garante. Cum acest sprijin nu a sosit, va apela la 
stratagema amenințării cu abdicarea, pentru a strânge în 
jurul său oamenii politici fideli Tronului și dispuși a institui 
ordinea şi stabilitatea, chiar cu preţul măsurilor autoritare 
sau impopulare”. Aceşti oameni politici vor fi, în condiţii de 
criză, conservatorii, care, sub conducerea pricepută și ener- 
gică a lui Lascăr Catargiu se vor menține la putere vreme de 
5 ani, ştiind să ofere satisfacție atât Domnitorului, cât și pro- 
priilor partizani. Monarhul, la rândul său, va ieși întărit din 
această criză, asumându-și cu mai mare fermitate conduce- 


9% Vezi pe larg Sorin Liviu Damean, Carol I al României, 1866-1881, vol. |, 
Bucureşti, Editura Paideia, 2000, pp. 119-144. 

rea treburilor publice. Ca și predecesorul său, va prezida 
multe din ședințele Consiliului de Miniștri și va patrona în- 
treaga operă de modernizare a societății românești la toate 
nivelurile. 

Se poate observa, pe de altă parte, că au existat și oa- 
meni politici deosebit de capabili, adevăraţi bărbaţi de stat, 
care, exercitându-șşi funcţia de prim-ministru şi colaborând 
cu Monarhul, au descoperit secretul menţinerii la putere 
vreme îndelungată. Cazul cel mai evident în această privință 
este cel al liberalului Ion C. Brătianu care a putut să se 
menţină la guvernare, în ciuda acţiunilor opoziționiste, timp 
de 12 ani (1876-1888). Îndeosebi după guvernarea junimis- 
to-conservatoare din 1888-1895, Monarhul, dincolo de alter- 
nanţa la putere a celor două partide politice de guvernă- 
mânt, va opta pentru rotativa guvernamentală, care însemna 
o alternare organizată la putere, de regulă conștientă și prin 
metode pașnice, pe timpul unui mandat de aproximativ 4 
ani”7. Pentru a menţine acest echilibru și această stabilitate 
politică, Monarhul nu va îngădui niciunui alt partid politic să 
ajungă la guvernare. Semnificativ în acest sens este cazul 
Partidului Conservator Democrat condus de marele om 
politic Take Ionescu, înființat în 1908 prin desprinderea de 
conservatorii tradiționaliști, care la debutul în politică, dar și 
ulterior, a avut forța și numărul alegătorilor care i-ar fi 
îngăduit accesul la putere. 


3. Parlamentul 


3.1. Antecedente 


Puterea legislativă este o componentă esenţială a orga- 
nizării politice statale, alături de cea executivă și cea jude- 
cătorească. Dacă ne raportăm la Convenţia de la Paris din 


97 Vezi Cosmin-Ștefan Dogaru, Charles Ierde Hohenzollern, l'elite politique et 
le transfert de pouvoir (1866-1914), în „Studia Universitas Petru Maior. 
Historia”, 1/13, Târgu-Mureș, 2013, pp. 23-31. 

1858%, constatăm că, potrivit art. 5, puterea legiuitoare 
(legislativă) era exercitată în comun de Hospodar (Domn), 
Adunarea Electivă şi Comisia Centrală (instituţie comună 
pentru ambele Principate). Legile de interes special erau 
inițiate de Domn și votate de Adunare (cu precizarea art. 37, 
potrivit căreia sancţiunea putea fi acordată de Domn numai 
după ce Comisia Centrală verifica constituţionalitatea aces- 
tor legi), în timp ce legile de interes comun pentru ambele 
Principate erau inițiate de Comisia Centrală, votate de Adu- 
nare şi sancţionate de Domn (art. 6). Sistemul parlamentar 
prevăzut de Convenţie era unul unicameral, cu o singură 
Adunare Electivă în fiecare Principat, având în vedere și 
tradiția consacrată de Regulamentele Organice. 

Adunarea Electivă, aleasă pe o perioadă de 7 ani, con- 
form dispoziţiilor electorale anexate Convenţiei (art. 16), 
urma a fi convocată anual de Domn, în cea dintâi Duminică a 
lunii Decembrie, pe o durată de 3 luni (sesiunea ordinară) și 
putea fi prelungită de acesta, în funcție de necesități, după 
cum putea fi convocată în sesiune extraordinară sau 
dizolvată, caz în care trebuia convocată o nouă Adunare în 
termen de 3 luni (art. 17). 

Având în vedere rolul Bisericii Ortodoxe Române și 
tradiţiile, art. 18 stipula existența membrilor de drept ai Adu- 
nării în persoana Mitropolitului, ce exercita și funcţia de pre- 
ședinte al acesteia, la care se adăugau episcopii eparhioți. 
Totodată, Adunarea avea dreptul de a-și alege vicepreșe- 
dintele şi secretarii. Președintele Adunării hotăra condiţiile 
în care publicul putea fi admis la ședințe, afară de cazurile 
speciale prevăzute în regulamentul interior, iar prin grija sa 
era redactat un proces verbal. Sumarul fiecărei şedinţe 
trebuia publicat în gazeta oficială (art. 19). 

Adunarea dezbătea proiectele de legi propuse de Domn 
şi putea face amendamente, cu anumite excepţii pentru 


98 Convenţiune pentru organisarea definitivă a Principatelor Unite Române, 
pp. 3-16. 

legile de interes comun și prevăzute în art. 36, așa cum 
proiectul bugetului statului, propus anual de Domn, putea fi 
amendat și votat. Dacă nu era aprobat în timp util, puterea 
executivă trebuia să asigure cheltuielile necesare din bugetul 
anului precedent (art. 20, 22). 

Având în vedere abuzurile din trecut, legiuitorul va 
înscrie în textul Convenției interdicţia instituirii de taxe și 
impozite, fără acordul Adunării (art. 25). 

Potrivit legii electorale anexată Convenţiei, pe lângă 
membrii de drept ai Adunării, erau și membri aleşi prin vot 
secret. Corpul electoral era împărțit în trei colegii. Din 
primul colegiu făceau parte alegătorii primari, cu un venit 
funciar anual de 100 de galbeni, din al doilea colegiu 
alegătorii direcți din județe, cu un venit funciar anual de cel 
puţin 1.000 de galbeni, iar din al treilea colegiu alegătorii 
direcţi din orașe, cu un capital funciar, industrial sau 
comercial de cel puţin 6.000 de galbeni. Alegătorii primari 
votau indirect, adică desemnau 3 delegaţi pentru fiecare 
plasă, care la rândul lor, reuniți în capitala judeţului, alegeau 
un deputat. Alegătorii trebuiau să aibă vârsta de 25 de ani, 
iar cei aleşi, vârsta de 30 de ani”. Așadar, un cens destul de 
ridicat care limita participarea la viața politică a unor 
categorii cât mai largi de cetățeni. 

Cât priveşte celălalt factor al puterii legislative, Comisia 
Centrală, cu sediul la Focșani, ea era compusă din 16 mem- 
bri, 8 moldoveni și 8 munteni, dintre care 4 vor fi aleși de fie- 
care Domn din rândul membrilor Adunării sau din persoane 
care au exercitat funcţii înalte în stat, iar ceilalți 4 urmau a fi 
aleşi de Adunare din cadrul ei (art. 27). În calitate de membri 
ai Comisiei, își păstrau dreptul de a lua parte, în Adunare, la 
alegerea Domnului (art. 28). 

Comisia Centrală avea un caracter permanent, iar în caz 
de necesitate putea fi suspendată, însă nu mai mult de 4 


9 Tudor Drăganu, Începuturile și dezvoltarea regimului parlamentar. în 
România până în anul 1916, Cluj, Editura Dacia, 1991, p. 98. 

săptămâni. Mandatul tuturor membrilor Comisiei era limitat 
la o legislatură, iar în cazul în care acesta expira deodată în 
ambele Adunări, atunci Comisia trebuia reînnoită în totali- 
tate la deschiderea lucrărilor noilor Adunări. În eventualita- 
tea dizolvării unei singure Adunări, trebuiau reînnoiți doar 
acei membri ai Comisiei din Principatul unde avusese loc 
dizolvarea. Membrii care ieșeau se bucurau de dreptul de a fi 
realeși (art. 29). Funcţia de membru al Comisei era remu- 
nerată (art. 30). 

În ceea ce priveşte propria organizare, Comisia Centrală 
își întocmea propriul regulament interior și avea dreptul de 
a-și alege președintele, iar în caz de egalitate a voturilor 
între doi candidaţi, se trăgea la sorți. Funcţia de președinte 
avea valabilitate pe timpul unui mandat, care putea fi reîn- 
noit. În cadrul dezbaterilor Comisiei Centrale, în caz de egali- 
tate a voturilor, votul președintelui devenea hotărâtor. Chel- 
tuielile de orice natură necesitate de funcționarea Comisiei 
erau puse pe jumătate în sarcina ambelor Principate (art. 
31). 

Cea care răspundea de apărarea și aplicabilitatea dispo- 
zițiilor Convenţiei era Comisia Centrală, singura care putea 
indica Domnului abuzurile ce trebuiau înlăturate, precum și 
măsurile de îmbunătăţire preconizate a fi introduse în toate 
ramurile administraţiei (art. 32). 

Legile de interes general comun ambelor Principate și 
elaborate de Comisia Centrală erau supuse, prin intermediul 
Domnului, dezbaterilor Adunării, aşa cum şi Domnul avea 
dreptul de a propune Comisiei legi de interes comun (art.33). 

Sarcina specială a Comisiei Centrale era aceea de a 
codifica legile existente și a le pune de acord cu dispoziţiile 
Convenţiei, de a revizui Regulamentele Organice și celelalte 
Coduri (Civil, Criminal, de Comerţ și de Procedură), astfel 
încât să nu mai existe decât un singur Corpus de legi aplicabil 
ambelor Principate, după ce va fi dezbătut și votat de 
Adunări, sancționat și promulgat de fiecare Domn (art. 35). 

Amendamentele propuse de Adunarea de la București 
sau cea de la Iași la legile de interes comun trebuiau trimise 
înapoi Comisiei, care astfel trebuia să redacteze un proiect 
definitiv care trebuia adoptat de Adunări sau respins. Dacă 
amendamentele erau votate de ambele Adunări atunci 
Comisia trebuia să le primească (art. 36). 

În fine, Comisia Centrală era şi cea care verifica constitu- 
ționalitatea legilor de interes special propuse de Domn (art. 
37). 


3.2. Instituirea unui sistem parlamentar bicameral 


După ce a experimentat sistemul parlamentar instituit 
prin Convenţia de la Paris din 1858 şi s-a confruntat cu defi- 
ciențele existenței unei singure Adunări legislative, unde 
patimile politice adeseori împiedicaseră procesul reforma- 
tor, Domnitorul Alexandru loan Cuza, inspirat și din modelul 
Constituţiei franceze a lui Napoleon al III-lea din 1852, 
instituie, prin Statutul din 1864, Parlamentul bicameral, ca 
parte componentă a puterii legislative, constituit din Adu- 
narea ponderatrice (Senatul) și Adunarea Electivă (art. 2). 

Proiectul de Statut prevedea faptul că se constituia 
Corpul ponderator (Senatul), alcătuit din membri de drept, 
precum Mitropoliţii, episcopii eparhioţi, primul președinte al 
Curţii de Casaţie, cel mai vechi dintre generalii activi ai 
armatei şi 64 de membri numiţi de Domn, jumătate dintre 
persoane recomandabile prin meritele și experienţa lor și 
jumătate dintre membrii Consiliilor generale ale districtelor, 
câte unul de fiecare județ. Ca și deputaţii, senatorii se bucu- 
rau de inviolabilitate (art. 7). Senatorii numiţi de Domn se 
reînnoiau în proporţie de 1/3, din doi în doi ani, cu 
posibilitatea realegerii (art. 8) și primeau o indemnizație de 
3 galbeni pe zi, pe toată durata sesiunii (art. 10). 

La nivelul structurii acestei instituţii, observăm că pre- 
şedinte era desemnat Mitropolitul Primat, doi dintre vice- 
președinți erau numiţi de Domn dintre senatori, iar ceilalți 
membri ai biroului erau aleși de către Senat. În caz de egali- 

tate a voturilor, cel al președintelui era precumpănitor. Şe- 
dințele Senatului erau publice, afară de cazuri speciale 
solicitate de 1/3 a membrilor prezenţi (art. 11). 

Noile dispoziţii constituționale se aflau sub ocrotirea Se- 
natului, care, la sfârşitul fiecărei sesiuni, propunea Domnului 
îmbunătățirile necesare în diferitele ramuri ale adminis- 
traţiei. Respectivele propuneri erau, la rândul lor, înaintate 
de Domn Consiliului de Stat, pentru a le preschimba în pro- 
iecte de legi (art. 12). Orice proiect votat de Adunare, cu 
excepţia bugetului, trebuia supus Senatului pentru a aprecia 
compatibilitatea cu noile dispoziţii constituţionale (art. 13). 

Senatul avea dreptul de a adopta proiectul de lege așa 
cum era votat de Adunare, caz în care era supus sancţiunii 
Domnului, putea să-l amendeze, întorcându-se în acest fel la 
Adunare (care, în caz de încuviinţare, îl supune spre sancti- 
une Domnului, iar dacă era respins, ajungea din nou la Consi- 
liul de Stat pentru a fi amendat și în forma definitivă supus 
din nou Camerei în aceeași sesiune sau în cea următoare), 
sau să-l respingă în totalitate, fiind retrimis spre studiu Con- 
siliului de Stat şi care putea ajunge din nou la Adunare numai 
în cea de a doua sesiune (art. 14). 

Numai Corpul ponderator putea primi petiţii şi le putea 
discuta, dacă socotea necesar (art. 15). 

Articolul 16 din Statut preciza că regulamentele interi- 
oare ale celor două Camere legislative urmau a fi pregătite 
de Guvern, ceea ce putea limita mult libertatea de acţiune a 
acestora. 

În textul definitiv al Statutului, cel acceptat de Poartă şi 
Puterile garante, se aduc anumite corective în ceea ce 
priveşte Senatul. Cei 64 de membri ai săi, în afară de ceea ce 
am semnalat la prerogativele Domniei într-un subcapitol 
anterior, se reînnoiau în proporție de 50% din trei în trei ani, 
unul dintre vicepreședinți și biroul erau aleși de acest Corp 
legislativ dintre membrii săi. La încheierea lucrărilor fiecărei 
sesiuni parlamentare ordinare, câte un comitet format din 
deputați și senatori aleși se vor reuni într-o comisie mixtă, cu 

scopul de a înainta Domnului unu raport despre lucrările 
ultimei sesiuni și îmbunătățirile ce se socotesc necesare în 
diferitele ramuri ale administraţiei. Aceste propuneri puteau 
fi înaintate de Domn Consiliului de Stat pentru a le transfor- 
ma în proiecte de legi. În fine, petiţiile înaintate Senatului 
trebuiau examinate de o comisie ad-hoc, iar raportul acestei 
comisii putea fi înaintat, dacă se credea de trebuinţă, 
Guvernului. 

Pe de altă parte, Legea electorală1% anexată Statutului 
aducea noi precizări în ceea ce privește Adunarea Electivă şi 
componența ei. Corpul electoral era compus din alegători 
primari şi alegători direcţi (art. 1). În prima categorie intrau 
cetățenii români care plăteau către stat un impozit de cel 
puţin 48 de lei în comunele rurale și cel puţin 80 de lei în co- 
munele urbane. În a doua categorie intrau cetățenii români 
de la orașe sau sate cu un venit de 100 de galbeni, existând și 
cetățeni exceptaţi de la cens: preoţii parohiilor, profesorii, 
doctorii și licenţiații, avocaţii, inginerii, arhitecții, institutorii 
primari ai şcolilor publice, precum și pensionarii din rândul 
funcționarilor civili și militari (cu o pensie anuală de cel 
puţin 3.000 de lei). Alegătorii din ambele categorii trebuiau 
să aibă vârsta de 25 de ani. 

Pentru a putea fi ales deputat în Adunarea Electivă 
trebuiau îndeplinite anumite condiţii: 

-  Afiromân prin naștere sau naturalizat; 

-  Aaveavârsta de 30 de ani; 

- A fi alegător și a avea un cens de eligibilitate (venit 
de 200 de galbeni). 

Erau scutiți de cens pentru a putea fi aleși cei care au 
exercitat funcţii înalte în serviciul statului, pensionarii ofițeri 
superiori ai armatei, profesorii şi cei care exercitau 
profesiuni liberale. 

Fiecare comună cu până la 50 de alegători primari nu- 
mesc un alegător direct, comunele de la 50 la 100 de alegă- 


100 Ibidem, pp. 31-42. 

tori numesc câte doi alegători direcţi și așa mai departe, câte 
unul mai mult la fiecare 50 de alegători primari. Comunele 
care aveau sub 50 de alegători primari se întruneau pentru 
alegeri cu comuna cea mai apropiată spre a forma un 
colegiu. 

În privința alegătorilor direcţi, aceştia formau două 
colegii, cel al orașelor (comunele urbane) și cel al judeţelor 
(comunele rurale). Orașele care nu aveau 100 de alegători 
direcți, numărul acestora se completa cu cei din comunele 
rurale cele mai apropiate. 

Alegerea deputaţilor se făcea prin vot secret. Nimeni nu 
putea fi ales în primul scrutin dacă nu întrunea majoritatea 
absolută (jumătate plus unu din voturile exprimate și vala- 
bile). În al doilea scrutin erau aleși cei care întruneau majo- 
ritatea relativă (cele mai multe voturi valabil exprimate). În 
caz de paritate între doi sau mai mulți candidați, se trăgea la 
sorți. Deputatul ales în mai multe colegii trebuia să declare 
Adunării opţiunea sa. Mandatul de deputat era incompatibil 
cu funcţiile de miniștri, membri ai Curţii de Casaţie, pro- 
curori pe lângă Curți și Tribunale, directori și șefi de secțiune 
din diferite Ministere și Prefecturi, de Prefect și sub-Prefect, 
şefi şi comisari de poliție, militari în serviciul activ. 

Statutul lui Cuza din 1864, marca trecerea de la sistemul 
parlamentar unicameral la cel bicameral, iar referitor la 
reprezentativitate, deşi menținea censul, înfăptuia un salt 
uriaș, lărgind mult baza electorală, spre deosebire de 
restrictiva Convenţie de la Paris. 


3.3. Parlamentul bicameral (1866-1918) 


După detronarea lui Alexandru loan Cuza și în condiţiile 
elaborării unei noi Constituţii, oamenii politici români aveau 
viziuni diferite în ceea ce priveşte sistemul parlamentar. 
Dacă liberalii, mai ales cei radicali, își manifestaseră opţi- 
unea pentru un sistem unicameral, cu o singură Adunare ce 
ar fi limitat destul de mult accesul adversarilor ideologici (de 
regulă, acele categorii înstărite ale foștilor boieri) în forul 

legislativ, conservatorii, și alături de ei Carol I, împărtășeau 
ideea sistemului bicameral, în care rolul Senatului (ai cărui 
membri să fie aleși cei cu un cens destul de ridicat) să fie 
unul ponderator față de potenţialele excese ale unei singure 
Adunări. 

Sistemul parlamentar bicameral se va impune, nu fără 
dezbateri aprinse în Adunarea Constituantă, atât ca urmare 
a insistențelor noului Domn, cât mai ales compromisului 
dintre liberali și conservatori, primii acceptând, în final, 
ideea în schimbul unei mai mari îngăduințe din partea 
celorlalți în privinţa includerii în noul text constituțional a 
drepturilor şi libertăţilor cetățenești (mai ales libertatea 
absolută a presei, ce avusese de suferit în ultimii doi ani de 
domnie ai lui Cuza Vodă). 

În textul final al Constituţiei din 1866, un capitol aparte 
este consacrat Reprezentanţei naţionale, care, în opinia 
legiuitorului exprimată în articolul 38, erau cele două 
Camere legislative: Adunarea Deputaţilor și Senatul101. 

Şedinţele acestora erau publice, cu excepţia cazului în 
care președintele sau zece membri solicitau ședință secretă. 
Şedinţa putea fi redeschisă public asupra aceluiași subiect 
numai cu majoritatea absolută a voturilor parlamentarilor 
(art. 39). Fiecare Cameră avea dreptul de a verifica titlurile 
membrilor săi și de a judeca eventuale contestaţii (art. 40). 
Având în vedere faptul că orice candidat avea libertatea de a 
candida la alegeri atât pentru Senat, cât și pentru Adunarea 
Deputaţilor, se preciza că nimeni nu putea fi totodată 
membru al ambelor Adunări (art. 41). 

În eventualitatea în care membrii uneia sau alteia din 
Adunări erau numiți de Guvern într-o funcție salariată, 
atunci înceta automat mandatul de deputat sau senator, fără 
a-l redobândi, ulterior, decât prin noi alegeri. Erau exceptați 
de la această regulă miniștrii, alte incompatibilități fiind 
prevăzute în legea electorală (art. 42). 


101 Constitutiile României. Studii, coord. Gheorghe Sbârnă, pp. 155-159. 

Comparativ cu precedentul act cu caracter constituțio- 
nal, legiuitorul asigură o deplină autonomie celor două Ca- 
mere, care își puteau desemna prin alegere, dintre membrii 
săi, preşedintele, vicepreşedinţii și membrii biroului (art. 43- 
44). De asemenea, ambele Adunări, prin conţinutul art. 53, 
își întocmeau regulamentele interne (deci fără imixtiunea 
Guvernului prevăzută în Statut). 

Orice rezoluţie a celor două Adunări trebuia să întru- 
nească majoritatea absolută a voturilor, fiind necesară pre- 
zența majorității membrilor săi. În caz de egalitate a votu- 
rilor, propunerea aflată în discuţie era respinsă (art. 45). În 
ceea ce priveşte modalitatea de votare, aceasta se putea face 
prin sculare și ședere, prin viu grai (apel nominal) sau prin 
scrutin secret. Nici un proiect de lege nu putea fi adoptat 
decât după ce s-a votat pe articole (art. 46). Ambele Adunări 
puteau face amendamente și puteau despărți în mai multe 
părţi articolele și amendamentele propuse (art. 48). 

Erau incluse, spre deosebire de Statut, dreptul parla- 
mentarilor de anchetă și dreptul de interpelare a miniștrilor 
(art. 47, 49), după cum orice cetățean avea posibilitatea de a 
înainta petiții ambelor Adunări, prin intermediul unuia din 
membrii lor sau a biroului. Respectivele petiţii puteau fi 
transmise miniștrilor, care erau datori a oferi explicaţii 
asupra conţinutului lor ori de câte ori solicitau una sau alta 
dintre Adunări (art. 50). 

Articolele 51 și 52 făceau referire la imunitatea parla- 
mentară, în sensul că nici un senator sau deputat nu putea fi 
urmărit sau prigonit pentru opiniile exprimate și voturile 
acordate în timpul exercitării mandatului, după cum nu 
putea fi nici arestat decât cu autorizația Adunării din care 
făcea parte, cu excepţia cazului în care vinovăția era 
demonstrată. 

Fiecare Adunare în sine era independentă de cealaltă în 
ceea ce priveşte deliberările și rezoluţiile adoptate, afară de 
cazurile precizate expres în Constituţie (art. 55). Pentru a 
garanta această independenţă a lucrărilor de orice imixtiune 

sau presiune exterioară, nu puteau fi puse la ușile sau în 
jurul localului Adunărilor niciun fel de gărzi armate, fără 
acordul lor (art. 56). 

În ceea ce priveşte componenţa Adunării Deputaţilor, 
legiuitorul, prin articolul 57, menţiona că deputații erau aleși 
potrivit prescripţiilor din articolele 58-67. 

Corpul electoral era împărţit, în fiecare judeţ, în 4 
colegii. Primul era constituit din cetăţenii cu un venit funciar 
de la 300 de galbeni în sus, al doilea îi cuprindea pe cei cu un 
venit funciar de la 300 la 100 de galbeni, al treilea era consa- 
crat oraşelor, unde comercianții și industriașii plăteau către 
Stat un impozit de 80 de lei. Erau scutiţi de cens, în acest al 
treilea colegiu, cetățenii care exercitau profesiuni liberale, 
profesorii și pensionarii Statului. Toate cele trei colegii 
alegeau direct, primele două câte un deputat fiecare, iar al 
treilea, de maniera următoare: București - 6; lași - 4; Craio- 
va, Galaţi, Ploiești, Focșani, Bârlad, Botoșani - 3; Pitești, Ba- 
cău, Brăila, Roman, Turnu-Severin - 2; celelalte rămase câte 
unul, în total 58 de deputaţi. Toate orașele unui district 
constituiau un singur colegiu cu orașul de reședință. 

Colegiul al patrulea îi reunea pe toţi aceia care plăteau 
către stat o dare oricât de mică și care nu se încadrau în una 
din categoriile de mai sus. Acest colegiu alegea la al doilea 
grad (deci indirect) un deputat de district. 

Censul se putea dovedi prin contribuţia fiscală perso- 
nală pe anul închis sau cel în curs. Legea electorală era cea 
care preciza orice alte condiţii cerute de la alegători, precum 
şi derularea operaţiunilor electorale. 

Pentru a putea fi ales deputat se solicitau următoarele 
condiţii: 

-  Afiromân din naştere sau prin naturalizare; 

- A se bucura de drepturile civile și politice; 

-  Aaveavârsta de 25 de ani împliniţi; 

- Afi domiciliat în România. 

Incapacitățile urmau a fi determinate de legea 
electorală. 

Mandatul Adunării Deputaţilor și al membrilor ei era de 
4 ani. 

Cât privește celălalt Corp legislativ, Senatul, legiuitorul 
împărțea corpul electoral în două colegii: cel rural, al 
judeţelor, compus din proprietarii de fonduri rurale, cu un 
venit funciar de cel puţin 300 de galbeni și cel urban, al 
oraşelor de reședință, compus din proprietarii de imobiliare, 
cu un venit de la 300 de galbeni în jos. Cele două colegii 
votau separat și alegeau câte un reprezentant. Așadar, 
membrii Senatului erau aleşi câte doi de fiecare judeţ. 

În orașele unde nu existau 100 de alegători pentru a 
forma cel de-al doilea colegiu, numărul urma a se completa 
cu proprietarii din judeţ, cu un venit funciar între 300 și 100 
de galbeni, având prioritate proprietarii de moșii, cei care 
suportau impozite mai mari și orășenii. Dacă printre aceștia 
din urmă s-ar întâmpla să fie mai mulţi cei cu același venit, şi 
astfel numărul lor ar excede necesarului solicitat pentru 
completarea colegiului, atunci eliminarea prisosului se făcea 
prin tragere la sorți. Și în privința alegerii senatorilor, legea 
electorală era cea care stabilea și alte condiţii solicitate. 

Pentru a asigura prezenţa reprezentanților mediului 
academic, Universitățile din Iaşi și București trimiteau câte 
un senator, aleşi de comunitatea universitară respectivă. 

Pentru a putea fi ales senator, trebuiau îndeplinite 
următoarele condiţii: 

-  Afiromân din naștere sau naturalizat; 

- A se bucura de drepturi civile și politice; 

-  Afi domiciliat în România; 

-  Aaveavârsta de 40 de ani; 

-  Aaveaunvenit de orice natură de 800 de galbeni. 

Existau și categorii scutite de cens, precum: președinții 
și vicepreședinţii oricărei Adunări legislative; deputații care 
au făcut parte din trei sesiuni; generalii, coloneii cu o ve- 
chime de 3 ani; foștii miniștri sau agenți diplomatici ai țării; 
cei care vor fi ocupat timp de un an funcţiile de preşedinte 
de Curte, procuror general, consilier la Curtea de Casaţie; cei 

cu diplomă de doctorat sau de licenţiat în orice specialitate, 
care timp de 6 ani își vor fi exercitat profesia. Se specificau și 
membrii de drept ai Senatului, anume: moștenitorul Tro- 
nului la vârsta de 18 ani, fără drept de vot deliberativ până la 
vârsta de 25 de ani, Mitropoliţii și episcopii eparhioți. 

Membrii Senatului nu erau remuneraţi, mandatul lor 
fiind de 8 ani, cu înnoirea la fiecare 4 ani, în proporţie de 
50%, prin tragere la sorți, câte un membru de fiecare județ. 
Cei care ieșeau, puteau fi realeși. În cazul dizolvării Sena- 
tului, se reînnoiau toți membrii. 

Orice întrunire a Senatului, în afara sesiunii Adunării 
deputaţilor, era socotită nulă. 

Având în vedere toate acestea, putem afirma că atri- 
buţiile reprezentanţei naţionale erau bine delimitate, ambele 
Camere legislative rezultând din alegeri, este adevărat încă 
pe baza votului cenzitar, dar bucurându-se de o deplină 
autonomie față de puterea executivă. 

Ilustrative pentru organizarea internă a celor două 
Camere legislative sunt și Regulamentul interior al Adunării 
Deputaţilori02 şi Regulamentul interior al Senatului!03. 

Cel al Adunării Deputaţilor conţinea XVIII capitole şi 
122 de articole, iar cel al Senatului XVI capitole și 125 de 
articole. 

Una dintre atribuţiile Camerelor legislative, după citirea 
Mesajului de deschidere, era verificarea titlurilor de de- 
putat/senator, sub coordonarea unui Birou provizoriu con- 
dus de un preşedinte, cel mai în vârstă dintre deputa- 
ţii /senatorii prezenţi, asistat de patru secretari aleși dintre 
cei mai tineri deputaţi /senatori. Respectivul Birou împărțea 
Adunarea, prin tragere la sorţi, în opt secțiuni de verificare, 
fiecare dintre acestea compunându-se din deputaţii a patru 
judeţe, cu excepția ultimei secțiuni care reunea deputaţii a 
cinci judeţe, iar Senatul era împărțit în patru secțiuni, fiecare 


102 I.M. Bujoreanu, op. cit., vol. I, pp. 29-37. 
103 Ibidem, pp. 41-48. 

compusă din senatorii a opt districte, iar ultima de senatorii 
a 9 districte. Secţiunea I-a verifica titlurile din Secţiunea a II- 
a şi aşa mai departe. Preşedintele declara Camera (Aduna- 
rea /Senatul) constituită deîndată ce 2/3 din alegerile făcute 
s-au găsit valabile. Următoarea operaţiune era aceea a 
alegerii - prin scrutin secret și cu majoritatea absolută a vo- 
turilor exprimate - Birourile definitive ale Camerelor, în ur- 
mătoarea componenţă: 1 preşedinte, 4 vicepreşedinţi, 8 
secretari și 4 chestori (la Adunare), 1 preşedinte, doi vice- 
preşedinţi, 4 secretari şi doi chestori (la Senat) și al căror 
mandat era exercitat în toate sesiunile unui an. 

Președintele Adunării  Deputaţilor/Senatului avea 
următoarele atribuții: 

- dea păstra ordinea în Adunare /Senat; 

- dea supraveghea respectarea Regulamentului; 

- de a respecta ordinea la cuvânt a deputaţilor/sena- 
torilor care s-au înscris; 

- de a interveni în dezbateri pentru a apăra Regula- 
mentul; 

- de a aduce pe orator în marginile subiectului 
discuţiei. 

Secretarii Adunării /Senatului erau însărcinaţi cu: 
supravegherea redactării proceselor verbale, de a face apelul 
nominal în ordine alfabetică, de a înscrie, pe rând, deputaţii 
care au cerut cuvântul, de a da citire proiectelor de legi și 
amendamentelor, de a număra voturile. 

Preşedintele alegea (unul sau) doi dintre secretari a 
căror sarcină era supravegherea publicării proceselor ver- 
bale și a tuturor tipăriturilor necesare Camerei. Preşedintele 
şi secretarii votau întotdeauna la sfârșit. 

Şedinţele Adunării /Senatului erau deschise (dacă erau 
prezenţi jumătate plus unu dintre membrii înscriși în apelul 
nominal) la amiază şi închise (cu încuviințarea deputați- 
lor/senatorilor) de către Preşedinte, care fixa şi ordinea de 
zi, afişată în sală şi comunicată imediat Preşedintelui Consi- 
liului de Miniștri, care nu mai putea fi modificată decât cu 

încuviințarea miniştrilor. Dacă pentru discuţia publică nu 
era prevăzut nimic pe ordinea de zi, atunci preşedintele 
invita pe deputaţi a trece la discuţia pe secțiuni. De regulă, 
şedinţele durau 5 ore, cu posibilitatea de a fi prelungite dacă 
2/3 din membrii prezenţi solicitau aceasta. Ele nu puteau 
continua dacă nu erau prezenți minim 60 de deputaţi (20 de 
senatori). Deputatul care nu fusese prezent la apelul no- 
minal, pierdea diurna pentru acea şedinţă (fixată în 1865 la 
doi galbeni), însă putea participa la lucrări. 

Fiecare şedinţă începea cu citirea sumarului celei 
precedente, după care avea loc discuţia asupra ordinii de zi. 
Citirea Mesajelor domneşti și comunicatele Guvernului avea 
întotdeauna prioritate pe ordinea de zi. 

Nici un deputat/senator nu putea interveni în discuţii, la 
tribună, fără a se fi înscris mai întâi la birou sau după încu- 
viințarea preşedintelui, însă numai la sfârșitul înscrierilor sau 
cererilor, respectând regula un discurs pentru, altul împotriva 
subiectului aflat în discuţie. Deputatul/senatorul care lua 
cuvântul, nu se putea adresa decât preşedintelui, ministrului 
sau Adunării, atât de la tribună, cât și de la locul său, însă 
numai în picioare. Era interzisă orice calomnie în cursul 
discuţiei, la prima abatere preşedintele rechemând pe orator 
la chestiunea în dezbatere, la a doua abatere îi făcea o 
observaţie personală, consemnată în procesul verbal, iar la a 
treia abatere îi ridica provizoriu cuvântul, consultând Adu- 
narea /Senatul dacă oratorul trebuia chemat la ordine ori i se 
interzicea de a mai vorbi. Nimeni nu putea fi întrerupt în 
discursul său decât dacă președintele constata vreo abatere 
de la Regulament. De asemenea, discursul deputatului (la Se- 
nat nu era precizat nimic în acest sens) asupra aceleiaşi ches- 
tiuni nu putea fi mai lung de două ore, decât cu încuviințarea 
Adunării. Fiecare deputat/senator era liber a cere cuvântul 
pentru apelul la Regulament, pentru a explica anumite 
aserţiuni sau în chestiune personală. În eventualitatea în care 
zece deputaţi (cinci senatori) solicitau închiderea discuţiei, 
președintele supunea această cerere Adunării /Senatului, care 

hotăra numai după ce au fost ascultați un orator contra și altul 
pentru. În caz de tulburări în sală şi dacă preşedintele nu 
putea restabili ordinea, atunci acesta anunţa că va suspenda 
şedinţa. Dacă nici în acest caz ordinea nu era restabilită, atunci 
suspenda şedinţa pentru o jumătate de oră, după care se 
revenea. Dacă tulburările persistau, atunci ridica şedinţa și o 
amâna pentru a doua zi. 

Mesajele domnești nu puteau fi supuse discuţiei și nici 
votului, decât dacă ele conţineau propuneri ce ar fi trebuit 
votate. 

Șapte deputaţi/senatori puteau prezenta Adunării /Se- 
natului orice proiect de lege sau propunere, pe care le comu- 
nicau Guvernului şi secțiunilor, iar dacă majoritatea acestora 
din urmă le admitea, atunci trebuiau să capete forma proiec- 
telor de legi. Cererea de urgență nu se putea face decât de 
Guvern sau zece deputaţi /senatori. Fiecare proiect de lege 
era transmis spre secțiuni sau comisii speciale, al căror ra- 
port va fi tipărit și distribuit tuturor deputaților cu cel puțin 
trei zile înaintea discuţiei asupra lui. 

Discuţia asupra proiectului de lege avea loc în două 
etape: asupra lui în totalitate și pe fiecare articol în parte, 
orice deputat având dreptul de a propune amendamente, 
care trebuiau depuse la biroul Adunării /Senatului și luate în 
discuție numai după ce autorul le va da citire și le va 
dezvolta, fiind susţinute și de cinci deputaţi. Orice proiect de 
lege putea fi retras de Guvern chiar și în timpul discuţiilor 
sau înainte de a se proceda la vot. 

Propunerile simple sau motivate de trecere la ordinea 
zilei se discutau şi se votau imediat, fără a mai fi transmise la 
secțiuni. 

Fiecare deputat/senator avea dreptul de a face interpe- 
lări Guvernului, iar ministrul de resort trebuia să răspundă 
deîndată sau în termen de cel mult trei zile. Propunerea de a 
pune sub acuzare un ministru (încă nu apăruse legea res- 
ponsabilității ministeriale) se făcea în scris, motivată și sub- 
scrisă de cel puţin 20 de deputaţi (10 senatori). Respectiva 

propunere va fi examinată de secţiuni, iar dacă cinci dintre 
ele se vor pronunţa pentru primire, ea se va da spre dezba- 
tere Adunării, a cărei hotărâre de dare în judecată trebuia să 
fie susţinută de 2/3 din deputaţii prezenţi. În eventualitatea 
în care propunerea era admisă de Adunare, atunci era con- 
stituit un comitet însărcinat a susține acuzarea în faţa Curții 
de Casaţie. La Senat, propunerea era trimisă tuturor secțiu- 
nilor, iar apoi acest corp legislativ se pronunţa asupra rapor- 
tului. 

Regulamentul detalia şi modalitățile de votare ale depu- 
taților. La votul prin viu grai, unul dintre secretari citea 
apelul nominal, iar deputatul strigat se declara pentru sau 
contra proiectului supus votului. Se apela la votul prin bile 
numai dacă 15 deputaţi (5 senatori) solicitau acest lucru. Și 
aici secretarul face apelul nominal și dă fiecărui deputat câte 
două bile, una albă şi alta neagră. În urna așezată la tribună, 
deputatul așeza o bilă (albă, dacă era pentru și neagră, dacă 
era contra) în urnă, iar cealaltă bilă în altă urnă expusă pe o 
masă deosebită. Exista şi votul prin bilete scrise, utilizat 
îndeosebi la alegerea persoanelor pentru birou, comisii etc., 
bilet pe care se înscria numele candidatului agreat. Biletele 
albe nu erau socotite valabile. Rezultatul votului era anunțat 
de către președinte prin cuvintele: „Adunarea încuviințează” 
(„Senatul încuviinţează”) sau „Adunarea nu încuviințează” 
(„Senatul nu încuviințează”). 

Proiectele de legi amendate de Senat erau din nou 
trimise şi discutate în Adunare, însă discuţia avea loc numai 
asupra articolelor amendate. Rezultatul era anunţat prin 
formula: „Adunarea a primit proiectul de lege amendat” sau 
„Adunarea nu a primit proiectul de lege amendat”. 

Proiectul Adresei de răspuns la Mesajul Tronului era 
întocmit de o comisie specială formată din 7 membri aleşi de 
Adunare (5 membri aleşi de Senat), citit în Adunare, apoi 
tipărit şi distribuit deputaţilor, după care avea loc, la cel 
puţin trei zile, discuţia în ședință publică. O delegaţie 
formată din 20 de deputaţi (10 senatori), aleasă prin tragere 

la sorţi, dar care includea obligatoriu președintele Adună- 
rii/Senatului și biroul, prezenta Adresa Domnitorului prin 
vocea președintelui. 

Procesele verbale ale şedinţelor, redactate de stenografi 
(numiţi şi revocaţi de președinte), puteau fi solicitate de de- 
putaţi/senatori pentru a-și rectifica discursurile, apoi 
publicate în „Monitorul Oficial”. 

Președintele Adunării menținea liniştea în sală, sancțio- 
nând prin îndepărtarea de la locul lor a acelor persoane din 
public ce ar fi tulburat ordinea, prin purtări necuviincioase, 
prin întreruperi, prin semne de aprobare sau dezaprobare. 
Biletele de intrare la tribuna publică sau la cea oficială (a 
ziariştilor) erau la dispoziţia preşedintelui Adunării, iar cele 
de intrare la tribuna diplomatică erau la dispoziţia Ministru- 
lui Afacerilor Străine. 

În fine, garda armată a Adunării /Senatului și un post de 
jandarmi călări erau în subordinea Președintelui şi la 
dispoziţia acestuia. 

Regulamentul putea fi supus modificărilor numai în 
cazul în care 25 de deputaţi (5 senatori) solicitau în scris 
acest lucru, propunerile lor fiind citite în trei ședințe publice 
succesive. Odată săvârşită această procedură, dacă, prin 
majoritatea de 2/3 din deputaţi, propunerea era luată în 
consideraţie, atunci se transmitea unei comisii speciale, iar 
asupra raportului acesteia se va pronunţa definitiv. 

Constituţia de la 1866 va suporta de-a lungul timpului 
câteva modificări: cea din 13 octombrie 1879, referitoare la 
art. 7 din Constituţie, revizuit astfel încât și străinii de altă 
religie decât cea creștină (îndeosebi evreii, dar nu numai, să 
poată primi, în anumite condiţii și în mod individual (prin 
lege), cetățenia104, cea din 8 iunie 1884 privind actualizarea 
unor dispoziţii în concordanță cu rangul de Regat al Ro- 
mâniei și mai ales dispoziţiile privind anumite atribuţii ale 


104 Ion Mamina, Monarhia constituțională în România. Enciclopedie politică, 
1866-1938, Bucureşti, Editura Enciclopedică, 2000, p. 28. 

Camerelor și lărgirea corpului electoral al Adunării Depu- 
taţilor (împărțit acum în trei colegii)105 și ultima, din 20 iulie 
1917, privind exproprierea şi votul universal106. 

Având în vedere subiectul nostru, ne interesează aici 
numai ultimele două, pe care le trecem în revistă. 

Începând din 1882, Guvernul liberal condus de Ion C. 
Brătianu va declanşa o veritabilă campanie pentru revi- 
zuirea unor articole din Constituţie, mai ales cele privind o 
lărgire a bazei electorale. Cu acest prilej, Regele împărtășea 
opinia primului său ministru de contopire a primelor două 
colegii electorale de la Adunarea Deputaţilor într-unul 
singur, considerând radicale ideile lui C. A. Rosetti privind 
colegiul unic sau votul universal107. 

Acţiunea propriu-zisă de modificare a articolelor din 
Constituţie se va desfășura în lunile martie-iunie 1884 și va 
da naştere la dezbateri aprinse nu atât între liberali și con- 
servatori, cât, în mod paradoxal, mai ales între liberalii 
„guvernamentali” - adepţi ai lui Ion C. Brătianu, care se pro- 
nunțau pentru reducerea colegiilor electorale de la Aduna- 
rea Deputaţilor de la 4 la 3 (prin contopirea primelor două) 
şi cei „rosettiști” - partizani ai lui C.A. Rosetti, care împărtă- 
şeau ideea votului universal sau a colegiului unic. Întrucât 
anumite modificări sunt minore, nu le vom aborda aici decât 
pe cele mai importante. 

Pentru a elimina anumite abuzuri înregistrate în trecut, 
art. 40 era modificat în sensul adăugirii unui paragraf, po- 
trivit căruia nicio alegere nu putea fi invalidată decât cu 2/3 
din numărul membrilor prezenți, iar la art. 45 era inserată și 
mențiunea că ședințele Adunărilor se ţin cu jumătate plus 
unul din numărul membrilor din apelul nominal. 


105 Ibidem, pp. 29-35. 

106 Ibidem, pp. 36-37. 

107 Sorin Cristescu, Carol I. Corespondenţa personală (1878-1912), Bucureşti, 
Editura Tritonic, 2005, p. 139, 167, 173. 

Referitor la împărțirea corpului electoral, noile modi- 
ficări aveau în vedere existența a trei colegii pentru Adu- 
narea Deputaţilor, în fiecare judeţ (art. 58) și două colegii 
pentru Senat (noul art. 67). 

Primul colegiu pentru Adunarea Deputaţilor îi reunea pe 
toți proprietarii cu un venit funciar, rural sau urban, de cel 
puţin 1.200 de lei. Din colegiul al doilea făceau parte toți 
aceia care aveau domiciliul în orașe şi plăteau către stat un 
impozit de cel puţin 20 de lei. Erau scutiţi de cens: cei care 
exercitau profesiuni liberale; ofițerii în retragere; pensio- 
narii statului; cei care au absolvit cel puţin învățământul 
primar. Cel de-al treilea Colegiu era compus din toţi cei care 
nu se încadrau în celelalte două colegii și plăteau un impozit 
cât de mic statului. Se preciza că alegătorii care absolviseră 
patru clase primare şi dețineau un venit funciar de 300 de lei 
aveau posibilitatea să voteze fie direct, fie prin intermediul 
delegatului ales. Votau direct și anumite categorii scutite de 
cens: învățătorii sătești și preoţii; cei care plăteau o arendă 
anuală de cel puţin 1.000 de lei. Se făcea precizarea că 50 de 
alegători aleg un delegat. Primarul, notarul, perceptorul, 
preotul și șeful de garnizoană, precum şi orice funcţionar 
public nu puteau fi aleşi delegați. 

Cele trei colegii alegeau direct în maniera următoare: 
Colegiul I câte doi deputaţi de fiecare județ, iar județele Ilfov 
- 5; Iaşi şi Dolj - 4; Buzău, Mehedinţi, Prahova, Teleorman, 
Bacău, Putna, Botoșani și Tutova - 3; Colegiul al II-lea, astfel: 
București - 9; lași - 6; Craiova și Ploiești - 4; Brăila, Turnu 
Măgurele, Bacău, Roman, Galaţi, Focșani, Bârlad și Botoșani - 
3; Buzău, Giurgiu, Huși, Pitești și Turnu-Severin - 2; celelalte 
câte unul; Colegiul al III-lea câte un deputat pentru fiecare 
judeţ, cu excepţia județelor Ilfov, Dolj, Mehedinţi, Prahova, 
Buzău, Bacău, Putna și Suceava, care alegeau câte 2. 

La Senat, corpul electoral era împărțit, în fiecare judeţ, 
în două colegii. Din primul colegiu aveau să facă parte cei ce 
dispuneau de un venit funciar anual, rural sau urban, de cel 
puţin 2.000 de lei, fiind dispensaţi de cens: foștii președinți 

sau vicepreşedinţi ai vreunuia din Corpurile legiuitoare; 
foştii miniștri şi cei aflaţi în exerciţiul funcţiunii, precum şi 
agenţii diplomatici ai țării în străinătate; foştii preşedinţi de 
Curte şi cei aflaţi în funcţiune, procurori generali, consilieri 
sau procurori la Curtea de Casaţie; cei cu diplomă de doctor 
sau cei licenţiaţi în orice specialitate, care își vor fi exercitat 
profesia timp de şase ani; membrii Academiei Române. 

Cel de-al doilea colegiu era alcătuit din toţi alegătorii 
direcţi din oraşe şi comunele rurale, cu un venit funciar rural 
sau urban de la 2.000 de lei în jos până la 800, precum și 
comercianții sau industriașii care plăteau o patentă de clasa 
l-a sau a II-a. Și aici erau scutiți de cens anumite categorii: cei 
ce posedau o diplomă de doctor de orice specialitate sau un 
alt titlu echivalent cu acela de doctor eliberate de școli 
speciale superioare; licenţiaţii în drept, în litere, filosofie sau 
ştiinţe; foştii magistrați care s-au aflat în funcție timp de șase 
ani; inginerii, arhitecţii, farmaciștii, medicii veterinari cu 
diplomă; profesorii din școlile de stat urbane sau a școlilor 
secundare recunoscute de stat; pensionarii cu o pensie 
anuală de minimum 1.000 de lei. 

Ambele colegii votau separat, primul alegând câte doi 
senatori de fiecare judeţ, iar cel de-al doilea câte un senator, 
cu excepţia anumitor judeţe care, în funcţie de importanța 
lor, dădeau un anumit număr de senatori: Ilfov - 5; lași - 3; 
Brăila, Covurlui, Dolj, Prahova, Botoşani, Tutova, Teleorman, 
Mehedinţi, Buzău, Bacău, Putna, Dâmboviţa, Romanați, 
Neamţ - 2. Erau scutiţi de cens: foștii preşedinţi sau vicepre- 
şedinţi ai vreunuia din Corpurile legiuitoare; foştii deputați 
şi senatori care au făcut parte din două legislaturi; generalii 
şi coloneii demisionaţi sau în rezervă; cei care fuseseră 
miniștri sau agenți diplomatici ai țării; cei care au ocupat 
timp de trei ani funcţia de membru al Curţii sau timp de un 
an funcţiile de preşedinte de curte, de procuror general, de 
procuror sau membru la Curte de casaţie; cei cu diplomă de 
doctor în orice știință şi care au exercitat profesiunea lor 
timp de șase ani cel puţin; membrii Academiei Române. 

Legiuitorul precizează prin art. 77 că senatorii și depu- 
taţii primeau o diurnă pe toată durata sesiunii. Corective su- 
portă și articolul 78, unde se adăuga un aliniat care preciza 
că Regulamentul Senatului va reglementa tragerea la sorți în 
mod proporțional cu numărul senatorilor din fiecare judeţ şi 
fiecare colegiu. 

Se poate observa astfel că modificările constituționale 
operate în 1884, referitoare la corpul electoral, au deter- 
minat o mai largă participare la viaţa politică și un pas înain- 
te în direcția democratizării societății românești. De altfel, 
odată cu revizuirea constituțională din iunie 1884, Carol I 
era satisfăcut de atitudinea lui I. C. Brătianu în acest sens, 
care merita „cea mai mare laudă din interior şi din străină- 
tate”, apreciind sensul moderat și „fără zguduiri pentru 
stat'al noilor modificări108, 

Cealaltă acțiune de revizuire se va declanșa după 
numirea, în ianuarie 1914, a Guvernului liberal, în frunte cu 
II.C. Brătianu109, care avea să pună problema exproprierii, în 
anumite limite, a marii proprietăți şi a unui colegiu unic 
electoral al știutorilor de carte. Însuşi Regele Carol I, în urma 
întrevederilor cu şeful Partidului Naţional-Liberal, a consim- 
tit la înfăptuirea acestor reforme, ceea ce demonstrează co- 
laborarea între cele două ramuri ale puterii executive. 
Potrivit anumitor mărturii, monarhul considerase inițial că o 
revizuire a Constituţiei nu reprezenta o soluţie imperioasă, 
dar ar fi fost convins de liberali că o astfel de modificare nu 
se putea face decât în timpul domniei sale, întrucât avea 
puterea necesară de „a domoli patimile”. Reformele trebuiau 
să se realizeze, însă, și de această dată, cu moderație, prin 
temperarea avântului curentului de stânga a partidului, 


108 Ibidem, p. 183. 
109,M.0., nr. 223, 5/18 ianuarie 1914, p. 10.137. 

înscrierea lor în Constituție urmând a se face în înțelegere cu 
Partidul Conservator110, 

Speranţa Regelui, aşa cum rezultă şi din Mesajul Tro- 
nului rostit în faţa Constituantei, la 5 iunie 1914, era aceea că 
va fi dusă la bun sfârșit opera modificării Constituţiei, „pu- 
nând de acord interesele legitime într-un spirit de armonie 
socială”111, Singurul lucru notabil avea să fie acum doar 
constituirea comisiilor parlamentare însărcinate cu pregă- 
tirea și propunerea articolelor supuse revizuirii. Regele 
Carol I nu avea să mai vadă înfăptuită şi această operă, întru- 
cât, în urma agravării situaţiei internaționale prin izbucnirea 
primului război mondial, problema reformelor va fi amânată 
până în primăvara anului 1917, când va fi reluată. În cele din 
urmă, revizuirea era sancționată la 20 iulie 1917. Cele două 
articole referitoare la reforma electorală, anume 57 și 67, 
precizau că deputaţii și senatorii erau aleși „de cetăţenii 
români majori, prin votul universal, egal, direct, obligatoriu 
şi cu scrutin secret pe baza reprezentării proporționale”. 

Odată cu aceasta, democratizarea instituţiilor statului 
românesc capătă un contur tot mai clar, ce avea să fie 
definitivat de Constituţia din 29 martie 1923. 


110 I.G. Duca, Memorii, vol. I, Bucureşti, Editura Expres, 1992, pp. 8-9; vezi Al. 
Marghiloman, Note politice, vol. I, ediţie îngrijită de Stelian Neagoe, 
Bucureşti, Editura Scripta, 1993, p. 147; N. Polizu-Micşuneşti, Niculae 
Filipescu. Însemnări, 1914-1916, ediția a II-a, București, Editura Profile- 
Publishing, 2001, p. 41. 

111 Dezbaterile Constituantei, nr. 1, 7 iunie 1914. 


CAPITOULUL II 
INSTITUTIILE PUTERII IN PERIOADA 
1918-1945 


1. Cadrul creat de realizarea României Mari 


Sfârşitul Primului Război Mondial a însemnat un mo- 
ment fast pentru români; după ani de jertfe, privaţiuni şi 
suferințe, după umilința unei păci dezastruoase, neamul 
românesc trăia bucuria regăsirii tuturor fiilor lui într-un stat 
național unitar şi speranţa într-un viitor prosper. Prin acte 
fundamentale separate și deosebite ca proceduri, reprezen- 
tanţii îndreptăţiţi ai locuitorilor provinciilor istorice româ- 
neşti au hotărât ca acestea să se unească într-un singur stat 
cu Regatul Român. Teoriile şi conceptele care se afirmau în 
epocă în legătură cu organizarea lumii după război veneau în 
întâmpinarea dorinței românilor de a trăi într-o entitate 
statală unitară. Cel puțin trei au fost împrejurările şi deciziile 
cu valoare universală care au favorizat împlinirea idealului 
de veacuri al românilor: prăbușirea imperiilor țarist, respec- 
tiv austro-ungar, Decretul asupra păcii emis de Lenin (prin 
care, printre altele, se garanta fiecărei națiuni din fostul Im- 
periu dreptul la autodeterminare) şi, în mod deosebit, pro- 
movarea de către preşedintele Woodrow Wilson a principiu- 
lui autodeterminării naționalităților (pronunţat în Declarația 
din 8 ianuarie 1918 în fața Congresului american, ca unul din 
cele 14 puncte care vor sta la baza organizării lumii după 
război). Tratatele semnate la Conferinţa de pace de la Paris 
(1919-1920) au validat opțiunea românilor exprimată prin 
actele unirii din 1918. 

Primul act al unirii a fost săvârșit la Chişinău, pe 27 
martie/9 aprilie 1918. În haosul creat în imensitatea rusă 
după două revoluţii, Imperiul rus s-a destructurat, iar comu- 
nităţile trezite la viața naţională și-au declarat autonomia 

sau independenţa de stat. La Chişinău puterea a fost preluată 
de Sfatul Țării care cuprindea 150 de deputaţi, reprezentând 
întregul spectru politic, social și etnic din Basarabia, extrem 
de diversificat (105 erau moldoveni și 45 minoritari). Sfatul 
Țării s-a întrunit pe 21 noiembrie /4 decembrie 1917 (preșe- 
dinte, Ion Inculeţ, vicepreşedinte, Pantelimon Halippa), apoi 
a declarat autonomia Republicii (aparţinând de Petrograd) 
sub denumirea de Republica Democratică Moldovenească 
(s-a menţinut 58 de zile). Consiliul Directorilor Generali, 
condus de Pavel Erhan, apoi de Daniel Ciugureanu, era Exe- 
cutivul Republicii. Numirile au fost confirmate de Puterea de 
la Petrograd. Situaţia era foarte complexă; în spaţiul basara- 
bean funcționau detașamente înarmate care generau haos şi 
nu recunoșteau legitimitatea noilor autorităţi. La 5/18 ia- 
nuarie 1918 bolşevicii au suspendat Sfatul Țării și Consiliul. 
Pentru a se putea menține, liderii moldoveni au cerut sprijin 
autorităţilor de la Iaşi. 

România avea nevoie vitală să menţină siguranţa căilor 
de aprovizionare cu material militar oferit de aliaţi, care se 
păstra în depozitele militare din Basarabia. Totodată, liderii 
politici de la lași au înţeles că trebuie să sprijine deciziile 
fruntașilor basarabeni care, profitând de cadrul politic creat 
chiar de Lenin, intenționau să decidă unirea Republicii, în 
anumite condiţii, cu România. Or, acest lucru era imposibil 
de asumat, atâta timp cât controlul ordinii publice în Repu- 
blică era exercitat de forțe bolșevizate aparținând unui 
centru de decizie din afara acesteia (de la Odessa). 

După câteva ezitări (Guvernul român se afla sub con- 
strângerile Armistițiului cu Puterile Centrale), Marele Cartier 
General Român a trimis la Chişinău trupe sub comanda ge- 
neralului Ernest Broşteanu. Forţele bolșevice, comandate de 
la Odessa, au fost dezarmate sau alungate, dar generalul a 
ținut să precizeze că nu intenţiona să influenţeze deciziile 
politice ale autorităţilor de la Chișinău. 

La 24 ianuarie/6 februarie 1918 Consiliul (reinstalat cu 
5 zile înainte), a decis să proclame independenţa Republiciir. 
În același timp, Ciugureanu și Inculeţ s-au deplasat la Iași (26 
ianuarie/6 februarie 1918) pentru a susţine ideea unirii cu 
România. 

În acest context, la 13/26 ianuarie Guvernul sovietic a 
rupt relaţiile cu Guvernul de la Iași, iar refugiații români de 
la Odessa şi mai mulți diplomaţi români au fost reținuți; 
eliberarea lor s-a făcut sub presiunea corpului diplomatic 
acreditat în capitala Republicii sovietice şi în contextul 
negocierii de către Averescu (președinte de Consiliu la Iași) 
a unui Acord controversat cu Rumcerodul?. 

La 27 martie/9 aprilie 1918, Sfatul Țării a proclamat 
UNIREA (condiţionată) Republicii Democrate Moldovenești 
cu România3. Potrivit Hotărârii, Sfatul Țării își păstra exis- 
tenţa şi unele atribuţii, provincia se bucura de largă autono- 
mie, în provincie votul era universal, egal, direct şi secret, iar 
administraţia era separată de Regat. Mai târziu (la 27 noiem- 
brie/10 decembrie 1918), Sfatul Țării a renunţat la unirea 
condiţionată şi a proclamat unirea necondiționată cu Regatul 
român. 

Bucovina a urmat un parcurs similar în drumul ei către 
unirea cu ţara, cu unele particularităţi. Elita românească din 
provincie era divizată în privinţa modului în care să se 
proclame unirea cu România. În plus, în provincie, naţiona- 


1 După declararea independenţei Ucrainei, teritorial nu mai era o legătură 
între Moldova şi Rusia. 

2 5 martie 1918, RUMCEROD: Comitetul Executiv reunit al soldaţilor, 
matrozilor, muncitorilor şi țăranilor Frontului român, Flotei Mării Negre şi 
Circumscripţiei militare Odessa. 

3 Hotărârea s-a adoptat cu 86 voturi pentru, 3 contra şi 36 abţineri: 
“Republica Democratică Moldovenească (Basarabia), în hotarele ei dintre 
Prut, Nistru, Marea Neagră şi vechile graniţe cu Austria, ruptă de Rusia 
acum o sută de ani şi mai bine din trupul vechii Moldove, în puterea 
dreptului istoric şi al dreptului de neam, pe baza principiului ca noroadele 
singure să-şi hotărască soarta lor, de azi înainte şi pentru totdeauna, se 
uneşte cu mama sa România”. 

liştii minoritari ucraineni erau foarte agresivi. Autoritatea 
Guvernatorului austriac, Etzdorf, era tot mai slabă; la un 
moment dat detașamentele de ruteni au ocupat Palatul Gu- 
vernatorului și i-au cerut să plece. Majoritatea locuitorilor 
Bucovinei erau etnici români, dar în nord ponderea rutenilor 
era mai mare. Exista perspectiva scindării provinciei pe cri- 
teriul etnic, dar curentul general și majoritar era pentru 
ieşirea Bucovinei din Imperiu şi unirea cu Regatul român. 

La 14/27 octombrie 1918, la Cernăuţi, s-a creat Consi- 
liul Naţional Român din Bucovina. Din inițiativa lui Dionisie 
Bejan, Consiliul a organizat, la 27 octombrie/8 noiembrie 
1918, o mare Adunare Naţională a românilor (participau in- 
clusiv deputaţi și foşti deputaţi). Pe 6 noiembrie, Guvernul 
Marghiloman a fost înlocuit cu un Guvern condus de gene- 
ralul Constantin Coandă. Noul Guvern a denunțat Tratatul 
României cu Puterile Centrale, din 7 mai 1918, şi a reluat 
ostilitățile cu Centralii. 

La Cernăuţi s-a creat un nou Consiliul Naţional Român 
(50 de membri) și un Comitet Executiv condus de Iancu 
Flondor, cu misiunea de a susţine interesele românilor buco- 
vineni la Conferința de Pace. Însă, pe 31 octombrie/12 no- 
iembrie, rutenii au respins hotărârea românilor și au cerut 
autonomie pentru zonele în care erau majoritari. În această 
situaţie, Iancu Flondor a cerut sprijin militar la laşi (11/24 
noiembrie). Guvernul român a trimis Divizia 8 Infanterie, co- 
mandată de general lacob Zadik, care a dizolvat detașa- 
mentele ucrainene. S-a format un Consiliu al Secretarilor de 
Stat, cu rol de Executiv: Iancu Flondor-președinte, Nicu Flon- 
dor-secretar de stat, Sextil Puşcariu-Finanţe, George Sârbu- 
Interne. Preşedinte al Consiliului Naţional (Parlamentul) a 
fost ales Dionisie Bejan. La 15/28 noiembrie Congresul 


+ Constantin losipescu (Grecul) - deputat român în parlamentul de la Viena 
- preşedinte al Consiliului Naţional Român din Viena, a încercat să evite 
scindarea Bucovinei promovând ideea unei Bucovine autonome în 
componența Imperiului. 

General al Bucovinei, în unanimitate, a hotărât: „Noi, Con- 
gresul General al Bucovinei, întrupând puterea supremă a 
țării şi fiind investiţi singuri cu puteri legislative, în numele 
suveranităţii naționale, hotărâm Unirea necondiționată şi 
pentru vecie a Bucovinei, în vechile ei hotare până la Cere- 
muș, Colacin și Nistru, cu Regatul României”. Prin Decret 
regal (18 decembrie), s-a recunoscut unirea Bucovinei cu 
Regatul român. Printr-un alt decret, s-a convenit ca legile să 
rămână în vigoare, iar doi reprezentanţi bucovineni să fie 
incluși în Guvernul de la București (unul cu reşedinţa la 
Cernăuţi). Un Serviciu Administrativ a rămas să funcționeze 
la Cernăuţi, cu secretariate de serviciu pentru câteva dome- 
nii (interne, justiție, finanţe, agricultură, sănătate, comerț, 
învățământ). 

În Transilvania, mişcarea naţională a românilor era cea 
mai puternică, recunoscută în tot Imperiul; liderii românilor 
erau în legătură cu reprezentanţi ai altor naționalități care 
aveau aspirații similare”. Spre sfârșitul anului 1818, epuizat 
de război, Imperiul austro-ungar era, practic, în descompu- 
nere. Pe 17 octombrie 1918, împăratul-rege Carol al IV-lea, a 
emis un Manifest „Către popoarele mele credincioase”, 
încercând să evite descompunerea totală. Ungaria nu a 
acceptat concesiile care îi puneau în pericol integritatea teri- 
torială și a respins Manifestul. S-a trecut la formarea de state 
naționale, separate complet de Viena și de Budapesta. 

La 28 octombrie 1918, Guvernul austro-ungar a cerut 
pace în orice condiţii. Unităţile armatei se dezintegrau, 
soldaţii se întorceau la vetrele lor. 


5 La 26 martie/8 aprilie 1918, la Roma, s-a organizat un Congres al naţiona- 
lităților asuprite din Monarhie care recunoștea dreptul fiecărei națiuni 
asuprite de a-şi constitui propriul stat național sau de a se uni cu Statul său 
naţional deja existent. Acţiuni similare au loc în SUA şi Franţa, Italia (prin 
misiuni conduse de Traian Vuia, loan Cantacuzino, Vasile Stoica, Simeon 
Mândrescu). 

6 După întâlnirea de la Baden cu șefii naționalităților. 

Consiliul Naţional Român Central”, a lansat un Manifest 
explicit: „Națiunea română din Ungaria și Transilvania (...) 
nu mai voieşte sub nici o condiţiune, să trăiască în legătura 
de stat cu națiunea maghiară, ci este hotărâtă a-și înființa pe 
teritoriul locuit de români, statul său liber şi independent”. 
Puterea a fost preluată de sfaturi naţionale în toate localită- 
tile, unde s-au organizat gărzi româneşti. După două săptă- 
mâni (15 noiembrie 1918), Amos Frâncu a constituit Senatul 
Naţional Român, în subordinea Consiliului Naţional Român 
Central cu un rol important în conducerea operativă a româ- 
nilor pentru salvarea vieţii oamenilor, a bunurilor și menţi- 
nerea ordinii publice. Senatul a reunit personalități din pla- 
nul secund al mișcării pentru unire: Amos Frâncu, loan Pop, 
Emil Haţieganu, Valentin Poruţiu, Augustin Pordea. 

La Timișoara, oficialii unguri au proclamat Republica 
bănățeană autonomă (în cadrul Ungariei). Pentru a opri tul- 
burările, s-au creat consilii naţionale şi gărzi naționale (ro- 
mâne, maghiare, săsești, sârbeşti, separate). Concomitent, în 
unele localități au apărut „sfaturi muncitoreşti” şi chiar gărzi 
muncitorești internaţionale. 

Printr-o notă ultimativă (10/23 noiembrie) a fost 
somat Guvernul ungar să cedeze autoritatea către CNRC în 
teritoriile locuite de români, în virtutea principiilor 
wilsoniene. Vasile Goldiş8 a rupt negocierile cu Jászi Oszkár 
(care încerca să salveze integritatea Ungariei) şi a comu- 
nicat: „Națiunea română pretinde, în conformitate cu dreptul 
său, deplina independenţă de Stat şi nu admite umbrirea 
acestui punct prin rezoluţii provizorii”. Alexandru Vaida- 
Voevod a susținut în Parlamentul de la Budapesta, hotărârea 
de separare a Transilvaniei față de Regatul ungar („Națiunea 
română așteaptă şi pretinde, după multe suferințe de 


7 Iniţial la Budapesta, apoi la Arad, la o zi după semnarea armistițiului 
general (11 noiembrie 1918). 

8 Alexandu Roz, Consiliul Naţional Român Central și gărzile naţionale 
române din Arad, Cluj-Napoca, Editura Dacia, 1993, p. 182 şi următoarele, 
Apud Eugen Gagea, Aradul, cetate a Marii Uniri, în „Columna”, nr. 3/2014. 

veacuri, afirmarea și valorizarea drepturilor ei nestrămutate 
şi inalienabile la deplina viață națională”). O Delegaţie Per- 
manentă - cu rol de Executiv - a asigurat conducerea în teri- 
toriile locuite de români: Iuliu Maniu, Ștefan Cicio Pop, Vasile 
Goldiș, Theodor Mihali, Alexandru Vaida-Voevod, Aurel Vlad. 
La 13 noiembrie 1918, Guvernul ungar a semnat Armis- 
tițiu cu trupele generalului Franchet d'Esperey, care a per- 
mis ungurilor să se menţină la nord de linia Mureșului. În 
felul acesta, autoritatea Consiliului Naţional Român Central 
nu se putea exercita plenar în nordul Transilvaniei, unde ad- 
ministrația rămăsese în întregime maghiară. Cu toate 
acestea, comunitățile de români din Ardeal şi Banat au reușit 
să trimită delegaţi la Alba Iulia, unde, pe 1 decembrie 1918, 
au adoptat Proclamaţia de Unire cu Regatul român”: „Aduna- 
rea naţională a românilor din Transilvania, Banat și Țara Un- 
gurească, adunaţi prin reprezentanţii lor îndreptățiți la Alba 
lulia, în ziua de 18 noiembrie (1 decembrie) 1918, decretea- 
ză unirea acelor români şi a teritoriilor locuite de dânşii cu 
România. Adunarea Naţională proclamă îndeosebi dreptul 
inalienabil al națiunii române la întreg Banatul cuprins între 
Mureș, Tisa şi Dunăre (...) Adunarea Naţională rezerva terito- 
riilor tranzitorii sus-indicate autonomia provizorie până la 
întrunirea Constituantei aleasă pe baza votului universal...” 
Hotărârea reprezenta o cale de mijloc între unirea ne- 
condiţionată şi unirea condiționată, cu Regatul Român: 
pentru conducerea treburilor curente, Adunarea a înființat 
un Mare Sfat Naţional Român care reunea patrioți români 
recunoscuţi: Gheorghe Pop de Băseşti, Miron Cristea, Iuliu 
Hossu, Theodor Mihali, Silviu Dragomir, Mihai Popovici, 
Ghiță Pop ș.a. Dintre aceștia s-a ales Consiliul Dirigent: Iuliu 
Maniu, Vasile Goldiș, Vasile Lucaciu, Ștefan Cicio Pop, Valeriu 
Braniște, Alexandru Vaida-Voevod, Octavian Goga, Romul 


9 La 18 noiembrie/1 decembrie 1918, la Alba Iulia, s-au adunat 1.228 de 
delegaţi, din 130 de cercuri electorale şi peste 100.000 de susținători din 
Transilvania şi Banat. 

Boilă, Emil Haţieganu şi 2 socialiști: Iosif Jumanca şi Ion 
Flueraș. 

Printr-un Decret-Lege (11/24decembrie) Regele Fer- 
dinand a recunoscut Actul Unirii și a emis un Decret prin 
care stabilea procedurile privind conducerea provinciei 
până la integrarea deplină în Regat. S-a format un Consiliu 
Dirigent - Executivul provinciei - însărcinat să conducă ser- 
viciile publice, să pregătească Legea reformei agrare şi pro- 
iectul Legii electorale. Trei fruntaşi ardeleni erau incluşi în 
Guvernul de la Bucureşti. Afacerile străine, Armata, Sigu- 
ranţa erau în subordinea Bucureștiului. 

Am prezentat, succint, câteva aspecte cu referire la 
actele unirii, care au dus la formarea României Mari, pentru 
că această nouă realitate și-a pus amprenta pe fizionomia, 
competențele și funcționarea principalelor instituţii de pu- 
tere ale statului român: Regele, Parlamentul, Guvernul şi Jus- 
tiția. Spiritul de înnoire, prezent în întregul spațiu european, 
s-a regăsit şi în comunitățile româneşti, iar reformele (în 
special cea electorală, respectiv agrară) au adus schimbări în 
special în funcționarea Parlamentului. România Mare era, 
însă, o provocare pentru guvernanțţi din foarte multe motive. 
Reţinem, fără a insista, împrejurarea în care în provinciile 
unite cu Regatul, cel puţin pentru o perioadă, administraţia, 
legile, chiar circulația monetară au funcționat în paralel cu 
cele din Regat. S-a procedat cu grijă şi realism pentru a face 
posibilă armonizarea și integrarea cât mai grabnică şi 
deplină la nivelul întregului teritoriu al României Mari. 

Prin unirea provinciilor româneşti cu Regatul român s-a 
creat un nou cadru de dezvoltare a României; așteptările 
erau imense, populaţia era nerăbdătoare şi intransigentă cu 
autoritățile, dorea să ajungă cât mai repede la bunăstare. În 
plan extern, România întregită trebuia să confirme că repre- 
zintă o realitate nouă în sud-estul Europei, care impune 
respect, este factor de stabilitate, de pace, progres și securi- 
tate. Statul român a devenit stat naţional unitar, de peste 
două ori mai mare decât până atunci: suprafaţa teritoriului 

său s-a mărit de la 138.000 km? la 295.094 km2, iar popu- 
lația număra peste 15 milioane de locuitori. Regatul român 
era considerat un stat de mărime medie, pe locul 8 după nu- 
mărul de locuitori, şi pe locul 10 ca teritoriu în raport cu cele 
28 de state ale continentului. Sub aspect militar, România ră- 
mânea o putere regională cu potenţial limitat. Majoritatea 
covârșitoare a populaţiei era alcătuită din români (71,9%). 
Ungurii reprezentau 7,9%, germanii 4,1%, evreii 4%, etc. 

Dar o ţară mai mare înseamnă și dificultăți sporite în 
conducerea ei, mai ales în condiţiile în care administraţia, 
mentalităţile, justiția erau foarte diferite de la provincie la 
provincie. Imperativul pentru statul român era să armoni- 
zeze la nivel naţional administraţia, instituţiile, justiția, pro- 
cedurile financiare etc. Din motive practice, pentru o peri- 
oadă determinată, unele responsabilități ministeriale au fost 
delegate autorităţilor provinciale de la Chişinău, Cernăuţi, 
Sibiu. 

La nivelul întregii țări, dinamica vieţii cotidiene a româ- 
nilor s-a înscris în trendul general înregistrat în întreaga Eu- 
ropă: dinspre tradiționalism spre modernitate. Totuși, între 
modul de viață din Vechiul Regat, din Ardeal, Banat, Buco- 
vina şi, respectiv, Basarabia erau multe deosebiri înainte de 
unire, ceea ce a influenţat și drumul comun al societăţii ro- 
mânești spre modernitate. Problemele erau însă aceleaşi 
pentru întregul spațiu românesc: asistența sanitară precară, 
exercitarea libertăţilor incipiente, sărăcia omniprezentă, 
efervescența politică generalizată. Analfabetismul afecta 
43% dintre români, până în 1940 acest procent s-a redus 
până la 35%. Învățământul liceal, cel profesional și mai ales 
cel superior au fost încurajate de toate partidele ajunse la 
putere. 

Până la intrarea României în al Doilea Război Mondial, 
deosebim mai multe perioade în privinţa tipului de regim 
politic: 1918-1938, regim democrat constituțional; 1938- 
1940, regim de autoritate monarhică; 14 septembrie 1940 - 
21 ianuarie 1941, România devine Stat Naţional Legionar, cu 

un regim de dictatură legionară, fără Parlament, bazat pe re- 
cunoaşterea existenței unui singur partid totalitar: 22 ia- 
nuarie 1941 - 22 iunie 1941 (şi, ulterior, până la 23 august 
1944), regimul statului naţional legionar a fost urmat de 
dictatura antonesciană, fără Parlament și fără partide 
politice. 

Puterile statului au fost definite în Constituţia adoptată 
în martie 1923 şi, respectiv, în cea din februarie 1938 și 
explicitate în mai multe legi ordinare. Până în 1940 era 
acceptat și funcţiona principiul separaţiei puterilor în stat 
(real - până în 1938, cu anumite limite, după 1938). 


2. Monarhia 


2.1. Monarhia constituţională (1918-1938) 


Monarhia a reprezentat un reper de stabilitate, încre- 
dere și speranţă pentru toți locuitorii din arealul românesc 
în anii grei ai războiului și după Marea Unire. Regele Ferdi- 
nand Întregitorul și Regina Maria aveau un prestigiu imens 
la terminarea războiului, pentru că în momentele grele au 
împărtășit soarta poporului român şi năzuințele lui. Pe 1 
decembrie 1918, Familia Regală s-a întors în Capitală după 
doi ani, într-o atmosferă de extraordinară simpatie şi 
preţuire. 

Pe 15 octombrie 1922, simbolic, s-au organizat serbările 
încoronării la Catedrala ortodoxă (special construită) din 
Alba Iulia. Într-un regim democrat constituțional monarhul 
are atribuţii bine stabilite. Până la venirea lui Carol pe tron, 8 
iunie 1930, acestea au fost respectate. După 1938, Carol al II- 
lea şi-a adăugat noi puteri executive care i-au permis să 
conducă direct statul. După 5 septembrie 1940, Regele Mihai 
I a fost deposedat de cele mai multe dintre atribuţii, cele 
rămase fiind doar de reprezentare. 

Constituţia din 1923 stabilea foarte clar drepturile, 
obligațiile şi constrângerile pe care să şi le asume regele şi 

familia sa. Articolul 77 din Constituţie preciza că „Puterile 
constituționale ale Regelui sunt ereditare în linie coborâ- 
toare directă și legitimă a Maiestăţii Sale Regelui Carol I de 
Hohenzollern Sigmaringen, din bărbat în bărbat prin ordinul 
de primogenitură și cu exclusiunea perpetuă a femeilor și 
coborâtorilor lor”. Tot Constituţia stabilea că „Persoana Re- 
gelui este inviolabilă. Miniștrii lui sunt răspunzători. Niciun 
act al Regelui nu poate avea tărie daca nu va fi contrasemnat 
de un ministru, care prin aceasta chiar devine răspunzător 
de acel act” (art.87). Acest fapt consacrase principiul că 
Regele domnește, nu guvernează. 

lată atribuţiile pe care tot Constituţia, la art. 88, le 
stabileşte pentru Monarh: 

- Regele numește şi revocă pe miniștrii săi. 

-  Elsancționează și promulgă legile. 

- El poate refuza sancţiunea sa. 

-  Elaredreptul de amnistie în materie politică. 

- Are dreptul de a ierta sau micșora pedepsele în ma- 
terii criminale, afară de ceea ce se statornicește în privința 
miniștrilor. 

- El nu poate suspenda cursul urmăririi sau al jude- 
căţii, nici a interveni prin niciun mod în administraţia jus- 
tiției. 

- El numește sau confirmă în funcțiunile publice 
potrivit legilor. 

- El nu poate crea o nouă funcţiune fără o lege 
specială. 

- El face regulamente necesare pentru executarea 
legilor, fără să poată vreodată modifica sau suspenda legile 
şi nu poate scuti pe nimeni de executarea lor. 

- El este capul puterii armate. El conferă gradele 
militare în conformitate cu legea. 

- El va conferi decoraţiunile române conform unei 
anume legi. 

- El are dreptul de a bate moneda conform unei legi 
speciale. 

- El încheie cu Statele străine „convenţiunile necesare 
pentru comerț, navigațiune și alte asemenea; însă pentru ca 
aceste acte să aibă autoritate îndatoritoare, trebuie mai întâi 
a fi supuse Puterii legislative și aprobate de ea”. 

La preluarea responsabilităților, Regele trebuia să 
depună un Jurământ, în cadrul Adunărilor întrunite, sub 
formula: „Jur a păzi Constituţiunea și legile poporului român, 
a menține drepturile lui naţionale și integritatea teritoriului”. 

Când Carol al II-lea a fost înlăturat la 6 septembrie 1940, 
Mihai I a depus jurământul în faţa lui Ion Antonescu, a Pa- 
triarhului și a Preşedintelui Înaltei Curți de Casaţie, întrucât 
Parlamentul era dizolvat. 

Art. 90 îi conferea Regelui drepturi şi în raport cu 
Parlamentul: 

- Regele deschide sesiunea Parlamentului printr-un 
Mesaj, la care Adunările fac răspunsurile lor. 

- Regele pronunța închiderea sesiunii. 

-  Elare dreptul de a convoca în sesiune extraordinară 
Adunările. 

- El are dreptul de a dizolva ambele Adunări deodată 
sau numai una din ele. Actul de dizolvare trebuia să conţină 
convocarea alegătorilor până în două luni de zile și a 
Adunărilor până în trei luni. 

- Regele poate amâna Adunările; oricum, amânarea 
nu poate depăși termenul de o lună, nici a fi reînnoită în 
aceeași sesiune fără consimțământul Adunărilor. 

La articolul următor se precizează: „Regele nu are alte 
puteri decât acele date lui prin Constituţiune”. 

Din textul Constituţiei, rezultă că Regele avea puteri 
foarte mari, deşi nu se implica, decât prin interpuşi, în 
conducerea efectivă a ţării. „În fond - apreciază profesorul 
loan Scurtu - nu exista ramură a activității de stat în care 
Monarhul să nu fie implicat”10. 


10 Joan Scurtu, Gheorghe Buzatu, Istoria românilor în secolul XX, Bucureşti, 
Editura Paideea, 1999, p. 105. 

În perioada de instabilitate politică, administrativă şi 
economică din primii ani după război, precum și în anii 
crizei din 1929-1933, Regele a fost adeseori chemat să 
armonizeze poziţiile actorilor politici, să întărească institu- 
țiile sau să uzeze de drepturile lui pentru a corecta derapa- 
jele constituționale sau abuzurile pe cale de a se produce. 
Ferdinand I - dar şi Carol al II-lea mai târziu - au avut prefe- 
rințe pentru alegerea unor oameni politici în care aveau în- 
credere (Ion I.C. Brătianu, pentru Ferdinand, sau Gheorghe 
Tătărescu, pentru Carol al II-lea). Deși spiritul Constituţiei 
era pentru ca Monarhul să desemneze un politician cu for- 
marea Guvernului după alegerile pentru Parlament, această 
regulă s-a respectat o singură dată: după alegerile din no- 
iembrie 1919. În rest, cutuma s-a consolidat în felul următor: 
Regele încredința mandatul de formare a Guvernului unei 
persoane, aceasta prezenta lista Cabinetului şi obținea 
decretul de dizolvare a Parlamentului, apoi Guvernul or- 
ganiza alegerile pe care, evident, le câştiga. 

Au existat mai multe evenimente de interes public la 
nivelul Familiei Regale: unele au fost generate de compor- 
tamentul Principelui moștenitor Carol (înainte și după 
căsătorie, în timpul exilului şi după revenirea în ţară), altele 
s-au impus atenţiei după moartea Regelui Ferdinand şi 
instituirea Regenţei, altele priveau problematica acoperirii 
cheltuielilor membrilor Familiei Regale care se căsătoreau, 
trăiau separat, renunţau la calitatea de membru al Casei 
Regale. Aproape toate au creat dificultăți guvernanţilor, - 
rezolvate fără consecinţe pentru populaţie - dar la stadiul de 
criză s-a ajuns doar în câteva situații. 

Încă înainte de a reveni în Capitală, Casa Regală a fost 
nevoită să rezolve aşa numita chestiune dinastică, generată 
de decizia Principelui moştenitor Carol, de a renunța la cali- 
tatea sa, pentru a se căsători cu Maria Valentina Lambrino 
(Zizi). După multe acuze (inclusiv de dezertare, căsătoria s-a 
oficiat doar la biserică, la Odessa, 31 august 1918) și pre- 
siuni, Principele s-a dezis de gestul său, iar pe 8 ianuarie 

1919, Tribunalul a anulat căsătoria. A persistat, însă, şi şi-a 
recunoscut fiul, pe Mircea Grigore. După noi presiuni și 
amenințări din partea familiei, mai ales, anulează scrisoarea 
de recunoaștere a copilului. 

O nouă criză, generată tot de el, se declanşează în no- 
iembrie 1925. Principele Carol a fost trimis să reprezinte 
Familia Regală română la funeraliile Reginei Alexandra a 
Marii Britanii, care decedase la 20 noiembrie 1925. Deşi 
avea familie (soţie, principesa Elena a Greciei, și copil, pe 
Principele Mihai), Carol a anunţat că renunță definitiv la cali- 
tatea de moştenitor al Tronului, s-a întâlnit cu Elena Lupescu 
şi au plecat împreună la Veneţia. La 4 ianuarie 1926, Ion I.C. 
Brătianu a prezentat Parlamentului Mesajul Regelui şi 
scrisoarea Principelui, precum și proiectele de lege pentru 
reglementarea problemelor constituționale. Mihai a devenit 
Principe moştenitor și s-a constituit o Regenţă (Patriarhul 
Miron Cristea, Principele Nicolae şi primul președinte al 
Înaltei Curți de Casaţie și Justiţie - Gheorghe Buzdugan), 
care, la nevoie, să asigure conducerea țării până la majoratul 
lui Mihai, în caz că survenea decesul Regelui Ferdinand. 

Regența a intrat în atribuţii la moartea Regelui Ferdi- 
nand, 20 iulie 1927, când Mihai, în vârstă de 6 ani, a devenit 
Rege. Regența a fost lipsită de coerenţă şi de forță, putea fi 
manipulată uşor de liderii politici. O nouă criză dinastică s-a 
înregistrat după moartea lui Gheorghe Buzdugan, care a 
survenit la 7 octombrie 1929. Maniu a manevrat cu price- 
pere votul în Parlament și a reuşit să-l impună regent pe 
Constantin Sărățeanu, în locul rămas liber. 

Modul de completare a Regenţei va duce la compro- 
miterea acestei instituţii, deoarece se putea observa cu clari- 
tate că nu mai putea exercita rolul de arbitru al vieţii politice, 
deasupra partidelor, devenind, în fapt, un instrument al 
național-țărăniștilor aflaţi la putere. 

Compromiterea Regenţei a fost accentuată și de 
comportamentul Principelui Nicolae, care nu avea calităţi de 
om politic şi dorea să scape de demnitatea de regent pentru 

a se putea căsători cu Ioana Săveanu (care după ce a divorțat 
de soţul ei, Săveanu, a luat numele de Ioana Doleti). 

Restauraţia monarhică s-a înfăptuit în condiţiile accen- 
tuării nemulțumirilor care au cuprins largi categorii sociale, 
neîncrederii în capacitatea de guvernare a naţional-țără- 
niștilor şi a crizei Regenţei, care nu mai inspira încrederea 
multor lideri ai partidelor politice. 

La sfârşitul anului 1929 şi la începutul celui următor s-a 
dezvoltat un puternic curent carlist care a cuprins oameni 
politici și o parte a opiniei publice. Un rol important l-a avut 
prim-ministrul Iuliu Maniu care-și declara devotamentul față 
de Regele minor Mihai, căruia îi jurase credință, respectul 
față de Regență, dar în același timp trimitea scrisori Princi- 
pelui Carol, îndemnându-l să se întoarcă în țară. El îi punea 
condiţii Principelui: să respecte Constituţia, să refacă 
mariajul cu Principesa Elena şi să rupă definitiv relaţiile cu 
Elena Lupescu. Niciodată însă, Iuliu Maniu nu a primit nici 
un răspuns clar, favorabil. 

Carol a urmărit cu atenţie evoluţia vieţii politice din Ro- 
mânia şi a căutat să profite de situaţia creată pentru a reveni 
în țară şi a-l înlocui pe regele minor Mihai I. El a acţionat cu 
rapiditate venind inopinat în ţară pe 6 iunie 1930. În mod 
normal, Guvernul prezidat de Iuliu Maniu era obligat să-şi 
onoreze jurământul de credinţă față de Regele Mihai I şi față 
de Regenţă și avea îndatorirea să respecte legile ţării, 
inclusiv legea din 4 ianuarie 1926 prin care Principele Carol 
fusese exclus de la succesiunea tronului României. 

Însă în noaptea de 6 spre 7 iunie, Carol l-a invitat pe 
luliu Maniu la palat. După unele ezitări, primul ministru a 
acceptat invitaţia şi astfel reîntoarcerea Principelui Carol a 
fost oficializată. În timpul întrevederii, Iuliu Maniu a încercat 
să-l convingă pe Carol să accepte să devină regent, în locul 
unuia dintre regenții existenți (în speţă, C. Sărățeanu), apoi 
să fie anulată legea din 4 ianuarie 1926. În acest fel, Tronul 
i-ar reveni fiului mai mare al lui Ferdinand, adică lui Carol. 

Principele s-a limitat să precizeze că avea în vedere și o altă 
soluţie. 

Concluziile desprinse de Carol în urma discuţiilor i-au 
întărit convingerea că în țară se dorea preluarea Tronului de 
către el. Prin urmare, a hotărât să invite la Cotroceni cât mai 
mulți oameni politici susținători ai revenirii lui la Tronul 
României. Aceștia au depus mărturie de credinţă față de cel 
ce avea să devină Regele României. 

Ultimele încercări ale primului ministru de a-l convinge 
pe Principe să accepte să facă parte din Regenţă s-au 
încheiat cu un nou eșec, fapt ce l-a determinat pe Iuliu Maniu 
să demisioneze. Convocat în şedinţă comună, Parlamentul l-a 
confirmat pe Carol ca Rege sub numele de Carol al II-lea. 

În plină criză, Regele s-a dedat la cheltuieli nejustificate 
şi impresionante. Astfel, Carol al II-lea a organizat ziua resta- 
uraţiei (8 iunie), devenită zi naţională, alături de 10 mai. 
Totodată, Guvernul era nevoit să asigure renta oferită Princi- 
pesei Elena. Au fost necesare fonduri suplimentare pentru 
organizarea cu mult fast a căsătoriei Principesei Ileana, o 
rentă pentru Principele Nicolae, care renunțase la calitatea 
de membru al Familiei Regale şi a fost obligat să părăsească 
țara (la 8 aprilie 1937, a preluat numele de Nicolae Brana). 


2.2. Monarhia constituţională autoritară 
(1938-1940). 


În condiţiile instabilității politice şi a ineficienţei par- 
tidelor politice de a dobândi majoritatea îl vor îndemna pe 
Regele Carol al Il-lea să instituie un regim monarhic 
autoritar. Actul de la 10 februarie 1938 a fost rezultatul 
evoluţiei vieții politice românești după înfăptuirea Marii 
Uniri. Într-un fel, România se înscria în tendința europeană. 
În cele mai multe țări regimurile democratice au intrat în 
criză spre sfârșitul perioadei interbelice. În mai multe țări 
europene, regimurile totalitare au reușit să se impună la 
scurt timp pupă Primul Război Mondial - cazul Italiei, deve- 

nită fascistă, al Rusiei și celor dependente de fosta putere 
țaristă în care s-a instalat dictatura extremei stângi (a 
„proletariatului”). 

Din 1929, România era înconjurată de state cu regimuri 
autoritare (cu excepţia Cehoslovaciei), de diferite nuanţe: în 
Bulgaria începând cu 1923 se instalase un regim de dictatură 
a forţelor de dreapta; în Polonia se instalase din 1926 un 
regim în care puterea era deținută în principal de către 
armată; Regatul Sârbilor, Croaților şi Slovenilor, frământat 
de mişcări naționale, l-a determinat pe regele Alexandru al 
II-lea să recurgă la o lovitură de stat și la instalarea propriei 
sale dictaturi în 1929, în Ungaria și URSS regimurile de 
dictatură nici nu se străduiau să-și ascundă natura. 

În România, cu toate disfuncţiunile lui, regimul demo- 
cratic s-a păstrat până în 1938. Regele, care la revenirea în 
țară a constatat erodarea partidelor politice, a considerat că 
un regim politic autoritar, în care partidele politice să joace 
un rol minor, ar fi mai eficient şi benefic pentru dezvoltarea 
rapidă a ţării. Modelul (în mai multe variante) spre care se 
orienta era, într-adevăr, eficient sub raportul dezvoltării 
economice, tendința generală pentru multe state europene 
era să se îndrepte spre acesta. 

În Proclamaţia către români, Regele condamna activi- 
tatea partidelor politice pe care le făcea responsabile pentru 
toate neîmplinirile din perioadele anterioare și se prezenta 
ca un salvator al ţării. Se trecea cu vederea că între colabora- 
torii pe care se baza în continuare, cei mai mulţi fuseseră șefi 
de partide. 

În aceeași noapte, 10/11 februarie 1938, s-a hotărât in- 
troducerea stării de asediu, iar administraţia a fost încredin- 
țată militarilor. Au fost numiţi noi prefecţi tot dintre ofițeri şi 
s-au revocat alegerile planificate pentru martie. S-a elaborat 
rapid o nouă Constituţie (se consideră că Istrate Micescu a 
fost autorul ei, dar el a lucrat sub atenta coordonare a lui 
Carol al II-lea) care a fost supusă unui plebiscit, la 24 

februarie 1938. Rezultatul consultării populaţiei în această 
chestiune extrem de importantă era previzibil pentru că: 

- această consultare s-a organizat în atmosfera specifică 
stării de asediu; 

- majoritatea populaţiei nu a avut timpul necesar pentru 
a cunoaște conţinutul noii Constituţii; 

- votul s-a exprimat la vedere, prin declaraţie verbală în 
faţa biroului de votare, deci posibilitatea urmăririi celor care 
ar fi fost împotrivă era asigurată; astfel doar 5.843 de voturi 
au fost contra, în timp ce 4.297.581 de voturi au fost 
pentru. 

La ceremonia din 27 februarie 1938, care s-a organizat 
cu prilejul promulgării noii Constituţii, președintele Consi- 
liului de Miniştri, Miron Cristea a criticat regimul bazat pe 
partide: „Astăzi s-a distrus hidra cu 29 capete electorale care 
ne-a invrăjbit fără nici un folos pe toți spre paguba tuturor şi 
a țării. Astăzi s-a rupt păienjenişul de pe ochii cetățenilor Ro- 
mâniei intregite, ca să vadă limpede de unde le vine mân- 
tuirea: de la eroica hotărâre a Majestății şi de la ințelegerea 
rosturilor țării și a adevăratelor ei interese. Astăzi s-au mai 
distrus zarva, certurile, bătăile electorale și chiar omorurile 
şi în locul lor se va introna liniștea, munca, pacea și unirea, 
pecetluite de frățeştile imbrăţișări ale poporului”11. 

Noua Constituţie oficializa un regim politic în care Rege- 
le participa legal şi efectiv la activitatea de guvernare. Se 
consacra principiul supremaţiei Regelui, se consacra ten- 
dinţa restrângerii drepturilor şi libertăților democratice, s-a 
introdus pedeapsa cu moartea pe timp de pace. Cele mai 
multe articole erau identice cu cele din Constituţia elaborată 
în 1923 (se menținea principiul suveranității naționale, gu- 
vernării reprezentative, monarhiei ereditare, inviolabilitatea 
Monarhului, responsabilitatea ministerială, separarea pute- 
rilor în stat, suveranitatea naţională ș.a.). Apar însă principii 
noi sau celor vechi li se dau alte interpretări: 


11 Joan Scurtu, Gheorghe Buzatu, Istoria românilor în secolul XX, p. 345. 

- Regele era „capul statului” (terminologia folosită în 
raportul dintre Rege şi armată - Regele era „capul oştirii”); 

- miniștrii răspundeau numai față de Rege (spre 
deosebire de Constituţia din 1923, care-i obliga să răspundă 
în fața Parlamentului). 

- dreptul la vot pentru Adunarea Deputaţilor era posibil 
pentru cetățenii care împlineau vârsta de 30 de ani; 

- se interzicea preoţilor să participe la viața politică; 

- alegerile erau uninominale. 

Puterea legislativă era exercitată de către Rege, prin 
intermediul Parlamentului bicameral, limitat la legiferare şi 
având caracter corporativ. Regele avea puteri sporite și în 
această zonă: convoacă și dizolvă Parlamentul, are iniţiativa 
legilor, poate să refuze sancţionarea legilor, are iniţiativa 
modificării Constituţiei. 

Forma statului se modifică: din stat politic devine stat 
profesional - în care sistemul de recrutare şi compunere a 
corpului electoral se bazează pe criterii profesionale şi 
corporative. 

Erau prevăzute restricţii, interdicții şi incompatibilități 
privind deputaţii şi senatorii. 

Se introducea sistemul colegiilor pe profesiuni, alegăto- 
rii erau împărțiți pe trei colegii: agricultură şi muncă ma- 
nuală, comerț şi industrie, ocupaţii intelectuale. Mandatul 
deputaților se prelungea la 6 ani, iar al senatorilor la 9 ani. 

Senatul era format din trei categorii de senatori: aleşi, 
numiţi, senatori de drept. Alegătorii - ca şi candidaţii - aveau 
minim 30 de ani. 

Puterea executivă se exercita tot de Rege, prin Guvernul 
pe care el îl numea și revoca, fără să dea explicaţii. Consiliul 
Legislativ capătă atribuţii sporite (de colaborare şi decizie în 
procesul adoptării legilor, nu de avizare), dar intra sub 
controlul Regelui. 

Constituția a rămas în vigoare până în 5 septembrie 
1940 când a fost suspendată tot de Carol al II-lea, la cererea 
lui lon Antonescu. 

Prin Decret regal s-a instituționalizat Consiliul de Coroa- 
nă. În mod excepțional, regii României convocau oamenii 
politici importanţi pentru a-i consulta înainte de a lua decizii 
care aveau consecințe majore pentru ţară. În practica 
obișnuită, aceste convocări se numeau Consilii de coroană. 
Acum Carol al II-lea a dat acestei structuri un anumit rol și l- 
a oficializat, devenind un organism politic distinct, perma- 
nent, dar tot cu rol consultativ. În plus, Consiliul gira actele 
noului regim, iar membri săi erau numiţi de Rege dintre 
demnitari ai statului, şefi ai armatei, bisericii, din oameni de 
ştiinţă şi cultură, pentru că în noul regim toți „fiii Țării” 
trebuia să contribuie la propășirea neamului. Rangul acesto- 
ra era de consilieri regali și primeau o indemnizaţie de re- 
prezentare. Printr-un decret din 31 martie 1938, au fost 
numiți consilieri regali: Miron Cristea, Alexandru Averescu, 
Constantin Prezan, Arthur Văitoianu, Alexandru Vaida- 
Voevod, Gheorghe Mironescu, Nicolae Iorga, Constantin 
Angelescu, Gheorghe Tătărescu, Constantin Argetoianu, 
Ernest Ballif. Ulterior, Consiliul a fost completat cu alte 
personalități. Ernest Urdăreanu a fost numit Secretar al 
acestui Consiliu, având în vedere rolul său pe lângă Rege. 

La o zi după abdicarea lui Carol al II-lea, Antonescu a 
desființat şi acest organism. Consiliul s-a făcut remarcat prin 
discuții în legătură cu evenimentele din Europa în anii 1939- 
1940, care au dus la declanșarea războiului mondial şi la 
amputarea teritoriului țării. 

La 17 martie 1939, Consiliul s-a întrunit pentru prima 
dată și a luat în discuţie situația după desființarea Cehoslo- 
vaciei; la 6 septembrie 1939 s-a întrunit Consiliul de Coroa- 
nă pentru a stabili atitudinea României față de atacul ger- 
man împotriva Poloniei (s-a optat pentru neutralitate); la 
27 iunie 1940 s-a întrunit de două ori (la orele 12.30 și, 
respectiv, la orele 21.00) pentru a stabili ce răspuns să dea 
la ultimatumul sovietic (prin care Moscova cerea Basarabia 
şi nordului Bucovinei - 50.760 Km? şi 3.915.000 de cetă- 
țeni); la 23 august 1940 acest organism s-a întrunit din 

nou, în scopul de a stabili mandatul negociatorilor înțelege- 
rii cu Ungaria și Bulgaria (Valer Pop şi Alexandru Creţianu). 
După Dictatul din 30 august (numit de inițiatori, Arbitraj) 
Consiliul a fost convocat de Rege (la ora 03.00) pentru a de- 
cide dacă acceptă Arbitrajul din partea Germaniei și Italiei. 
Noaptea următoare, la ora 24.00, Consiliul a fost convocat 
din nou (pentru ultima dată), numai pentru informare și 
pentru a afla părerea celor prezenţi. Gheorghe Brătianu, 
Maniu, lorga, Nicolae Bălan, Alexandru Niculescu se declară 
împotriva Dictatului. Maniu a protestat în numele Ardea- 
lului şi Banatului. Însă majoritatea s-a impus din nou și 
Dictatul a fost acceptat. 

Preluând responsabilitatea conducerii directe a statului, 
Carol era preocupat de buna funcționare a instituţiilor de 
cultură, încurajând activitatea în acest domeniu. În acest 
sens, amintim activitatea editorială excepțională desfășurată 
de Editura Fundațiilor Regale, condusă de Alexandru Rosetti, 
care a tipărit ediţii critice din operele unor mari scriitori și a 
publicat primele volume din Enciclopedia României. 

În ansamblu, regimul politic instituit la 10-11 februarie 
1938, nu poate fi identificat cu un regim dictatorial. Chiar 
dacă unele elemente creează impresia unui astfel de regim: o 
Constituţie autoritară, un partid unic al cărui şef era chiar 
Regele, cu o lume îmbrăcată în aceeași uniformă, folosind 
același salut. Toate acestea erau - după cum menţionează 
Valer Pop în lucrarea sa Bătălia pentru Ardeal!? - doar o 
„simplă spoială” deoarece realitatea era cu totul alta. 

Sunt exemple din care rezultă că regele Carol al II-lea nu 
avea puterea unui dictator: astfel, cererea sa pentru a se 
suspenda Serviciul Social a fost respinsă; criticile formulate 
în dezbaterile Parlamentului, unele ce se adresau direct 


12 Valer Pop, Batalia pentru ardeal, Bucureşti, Editura COLOSSEUM, 1991. 
Vezi şi: Valeriu Pop, Amintiri politice, 1936-1944, ediţie îngrijită şi prefață 
de Sanda Pop, cu un cuvânt înainte de Florin Constantiniu, București, 
Editura Vestala, 1999. 

Regelui ș.a. demonstrează faptul că regimul nu era identic cu 
cele instalate de forţele extremei drepte în unele ţări euro- 
pene în perioada respectivă. În concluzie, regimul politic din 
România în perioada februarie 1938 - septembrie 1940 
poate fi apreciat ca regim de autoritate monarhică. 


2.3. Regimul Statului Naţional Legionar 
și de Dictatură antonesciană (1940-1944) 


În împrejurările grave ale amputărilor teritoriale din 
vara anului 1940 și pe fondul unei nemulțumiri crescânde a 
populaţiei, la 6 septembrie, Carol al II-lea avea să semneze 
un Apel către ţară prin care anunţa că a trecut pe umerii 
fiului său „grelele sarcini ale domniei”. În cursul zilei, prin- 
cipele moștenitor Mihai a depus jurământul în calitate de 
Rege, asigurându-se astfel menţinerea instituției monarhice. 
Printr-un nou decret, semnat de Regele Mihai I, generalul 
lon Antonescu era reinvestit cu „depline puteri” în condu- 
cerea statului. Regele rămânea cu prerogative formale, limi- 
tate: era capul oștirii; avea dreptul de a bate monedă; con- 
ferea decoraţiile române; primea și acredita ambasadorii și 
miniștrii plenipotenţiari; numea pe primul ministru, însăr- 
cinat cu depline puteri; avea drept de amnistie și grațiere. 

După investirea generalului Antonescu cu puteri 
depline, Carol al II-lea, Elena Lupescu și câțiva apropiaţi au 
părăsit ţara. Rămas să asigure continuitatea monarhiei, Gu- 
vernul Antonescu este un experiment inedit pentru Ro- 
mânia: generalul și-a format singur Cabinetul, n-a răspuns în 
faţa nimănui, s-a implicat în toate problemele curente ale 
guvernării, fără sprijin din partea liderilor politici democrați. 

Constituţia din 1938 era suspendată, dar nu era clar în 
ce măsură funcționa Constituţia din 1923. Regele avea pre- 
rogative reduse, puterile statului nu erau separate, Guvernul 
controla întreaga societate fără a răspunde în fața nimănui, 
soarta țării depindea de voinţa unei persoane, de calitățile, 
capacitatea şi caracterul acesteia. 

Parlamentul era dizolvat, țara era condusă prin decrete- 
legi adoptate de Executiv, care şi legifera, dar nu după 
procedură parlamentară, nu prin vot. 

Conducătorul Statului păstra atributele esenţiale ale 
Puterii: avea drept de iniţiativă legislativă, numea membrii 
Guvernului, reprezenta și angaja statul pe plan extern. 
Neavând Parlament, iar Regele având atribuţii limitate, prac- 
tic nu răspundea în faţa nici unei instituţii. În felul în care era 
structurat exercițiul Puterii, putem spune că regimul era 
unul de dictatură asumată. lată principalele trăsături care 
definesc acest regim: 

- nu se asigura separaţia puterilor în stat, Antonescu 
fiind convins că el poate veghea ca toate instituţiile să func- 
ționeze în interes naţional; 

- erau anulate libertăţile cetăţeneşti; 

- rămâneau desființate instituțiile democratice, parti- 
dele, cu excepția Mișcării Legionare (în perioada regimului 
Statului Naţional Legionar, 14 septembrie 1940 - 21 ianua- 
rie 1941); 

- conducerea statului se asigura prin decrete legi 
emise de Conducătorul Statului; 

- se încuraja naționalismul extremist și antisemi- 
tismul; 

- statul intervine în economie de o manieră totală, re- 
glementând în domeniul proprietăţii, producţiei, repartiţiei, 
schimbului, consumului, comerțului interior și exterior. 


2.4. Revenirea la monarhia constituţională 
şi înlăturarea ei (1944-1947) 


După răsturnarea de la putere a Conducătorului Statu- 
lui, mareșalul lon Antonescu, prin actul de la 23 august 1944, 
aveau să fie repuse în vigoare, până la sfârşitul lunii, 37 din 
cele 138 de articole ale Constituţiei din 1923. România a 
redevenit o monarhie constituţională, partidele şi-au 

reluat activitatea legală, dreptul de întrunire și libertatea 
presei au fost garantate. 

Din păcate, cursul istoriei a fost defavorabil României. 
Dincolo de nerecunoașterea statutului de țară cobeligerantă 
(Armata Română va lupta alături de Aliați și în campania din 
Vest), la finalul războiului, în 1945, se va institui, cu sprijinul 
brutal și direct al Armatei Roșii, un regim comunist interesat 
în desființarea „partidelor istorice”, în desființarea democra- 
ției și a monarhiei constituționale. Această ultimă piedică în 
calea comunizării României va fi înlăturată la 30 decembrie 
1947, când Regele Mihai I, prin samavolnicie și șantaj, va fi 
obligat să abdice și să părăsească ţara. Astfel, Regatul 
României se va transforma în Republică populară. 


3. Guvernele României în perioada 1919-1940 


Guvernul exercita puterea executivă în numele Regelui. 
Miniștrii alcătuiau Consiliul de Miniştri, prezidat de Preșe- 
dintele Consiliului, adică persoana însărcinată cu formarea 
Cabinetului. De regulă, Regele încredința mandatul unei 
personalităţi, aceasta întocmea lista Cabinetului pe care o 
prezenta Suveranului (cu excepția ministrului Apărării, pe 
care îl numea Regele), apoi se emitea decretul de aprobare. 
Decretul de numire a preşedintelui de Consiliu se contra- 
semna de președintele în funcţie sau de noul preşedinte. Toţi 
miniștrii depuneau un jurământ în fața Regelui, față de 
Constituţie şi legile țării. 

După Marea Unire se constată o creştere a puterii 
executive în raport cu puterea legislativă, cu atât mai mult cu 
cât mulţi senatori şi deputaţi apelau pentru diferite servicii 
la ajutorul miniștrilor. Unele proiecte de legi erau votate de 
majorități doar pentru că guvernanţii le cereau imperativ 
(legea reformei agrare din 1921, votarea Constituției din 
1923). Este binecunoscută măsura impusă de Iuliu Maniu 
parlamentarilor săi aleși în decembrie 1928 de a semna în 
alb demisiile din Parlament, rămânând la dispoziția Guver- 

nului, care oricând le putea folosi. Vom vedea, mai departe, 
alte proceduri asumate de Guvern după 1934, care, la fel au 
întărit puterea Executivului. Obligaţia ca Guvernul să răs- 
pundă interpelărilor parlamentarilor a fost frecvent ocolită. 

Cu două excepţii (1922-1926 şi 1934-1937), Guvernele 
n-au reuşit să se menţină la putere pe întreg mandatul 
constituțional. În 22 de ani interbelici au funcţionat succesiv 
33 de Guverne, adică puţin peste o jumătate de an fiecare. Au 
fost şi Guverne care au rezistat mai puţin de două luni, altele 
au funcționat doar câteva săptămâni sau zile. 

Guvernarea în interbelic începe cu schimbarea de 
Guvern care l-a impus prim-ministru pe generalul Constan- 
tin Coandă (6 - 28 noiembrie 1918). Logic, după demisia lui 
Alexandru Marghiloman, compromis, considerat colabora- 
ționist, cel care semnase pacea înjositoare de la 7 mai 1918, 
Guvernul trebuia preluat de II.C. Brătianu. Acesta era însă 
într-un proces de corupţie, acuzat de fostul Guvern și aştepta 
verdictul judecătorilor. Din acest motiv liberalii l-au propus 
pe general, un apropiat al lor. 

Marghiloman și-a prezentat demisia, împreună cu între- 
gul Guvern, în contextul pierderii iminente a războiului de 
către Puterile Centrale. Semnând Pacea de la Bucureşti (7 
mai 1918, document nesancționat de Rege), Marghiloman 
era total compromis şi detestat în tabăra Antantei, care 
pregătea pacea după obţinerea victoriei. Prin demisia sa, el 
i-a dat Regelui posibilitatea să numească un Guvern credibil, 
care să redeschidă ostilitățile cu Centralii şi pe care aliaţii 
din Antantă să-l accepte. 

Imediat, generalul a denunţat Tratatul de pace de la 
Bucureşti, a decretat (la 9 noiembrie 1918) mobilizarea ge- 
nerală a forţelor armate, iar la 10 noiembrie a adresat un 
ultimatum comandamentului trupelor germane, cerând ca în 
24 de ore acestea să părăsească România. Pe 11 noiembrie 
1918, Germania a semnat armistițiu, la Rethondes. Prin 
urmare, formal, sfârşitul războiului a găsit România angajată 

în conflict, cu pretenţii pentru o poziție importantă la 
negocierile de pace. 

Guvernul a luat măsuri pentru lichidarea regimului de 
ocupaţie din Muntenia și Dobrogea, pentru reintroducerea 
administraţiei româneşti în aceste zone, precum și pentru 
sprijinirea autorităților de la Cernăuţi și Chişinău în asigu- 
rarea liniștii și ordinii publice. A răspuns, de asemenea, la 
unele solicitări ale patrioților români din Ardeal și Banat, 
care pregăteau actele unirii cu Țara. Totodată, el a pregătit 
reîntoarcerea în Capitală a Regelui și a Guvernului care se 
aflau încă la Iaşi. 

Întrucât situaţia internaţională se modifica rapid, iar în 
interior era nevoie de o autoritate puternică, Guvernul a 
demisionat, oferind posibilitatea Regelui să apeleze la Ion 
I.C. Brătianu, omul politic cel mai apreciat pentru convin- 
gerile şi acțiunile sale. 

Chiar în prima zi de la instalare - 29 noiembrie 1918 - 
LI.C. Brătianu declara că Guvernul său nu se va limita la re- 
zolvarea problemelor curente, ci va trece la aplicarea 
reformele politice promise (implementarea conceptului prin 
noi înșine) şi la opera de consolidare a unităţii naţionale. 

Aşteptările românilor erau imense, unele nemulțumiri 
se făceau deja simţite. În climatul european confuz - expli- 
cabil după trei ani de privaţiuni - orice manifestaţie de pro- 
test era privită cu suspiciune și lichidată cât mai repede și 
ferm. În acest context a fost reprimată o demonstraţie a tipo- 
grafilor (13 decembrie 1918). Tulburările au fost deter- 
minate de nemulțumirile muncitorilor, însă teama infiltrării 
unor elemente care urmăreau destabilizarea statului român 
a determinat autorităţile să ia măsuri represive dispropor- 
ţionate. În Rusia și în Europa Centrală stânga radicală chema 
lumea la revoluţie. 

Guvernul a acţionat și pentru finalizarea actelor unirii. 
Astfel, la 26 decembrie 1918 s-a emis decretul-lege prin care 
s-a ratificat Unirea Transilvaniei cu România. S-a stabilit ca 
serviciile publice din Transilvania să fie conduse de Consiliul 

Dirigent, care trebuia să elaboreze proiectele de lege 
electorală și agrară. Afacerile străine, armata, căile ferate, 
poșta, telegraful, circulaţia financiară, vămile, siguranța ge- 
nerală a statului, intrau în atribuţiile Guvernului de la Bucu- 
reşti, în care Transilvania era reprezentată prin trei miniștri. 

La 1 ianuarie 1919, tot prin decrete-lege se ratifica uni- 
rea Basarabiei și Bucovinei cu România. Și în acest caz, pro- 
blemele de interes general intrau în competența Guvernului 
central, în care cele două provincii își desemnau câte doi 
miniştri. Au fost adoptate şi alte măsuri pentru înfăptuirea 
unei piețe economice unitare la nivel național. 

La 10 septembrie 1919, Guvernul liberal şi-a prezentat 
demisia pentru că șefului delegaţiei române (II.C. Brătianu) 
la Conferinţa de Pace a refuzat să semneze tratatul minorită- 
ților. Brătianu declara că „nu poate semna un tratat incom- 
patibil cu demnitatea și independenţa noastră naţională”. 
Tratatul respectiv era conex Tratatului de pace de la Saint- 
Germain cu Austria, așa încât statul român n-a semnat ime- 
diat nici acest tratat. Brătianu a motivat că nu-și putea lua 
răspunderea semnării Tratatului, întrucât nu era șeful unui 
Guvern legitimat prin alegeri. După două săptămâni de per- 
tractări politice, în care s-a încercat formarea unui Guvern 
de coaliție, la 27 septembrie 1919 s-a format un Guvern con- 
dus de generalul Arthur Văitoianu. A fost un Guvern format 
în bună parte din generali şi tehnicieni simpatizanți liberali, 
subordonat Regelui. Misiunea lui era să organizeze cât mai 
repede alegeri generale, pierdute, surprinzător de liberali și 
câştigate de partidele regionale şi de Partidul Țărănesc. 

După mai multe negocieri între liderii de partide, la 25 
noiembrie 1919 s-a ajuns la gruparea mai multor partide 
(Partidul Naţional Român din Transilvania, Partidul Demo- 
crat al Unirii din Bucovina, Partidul Țărănesc din Vechiul Re- 
gat, Partidul Ţărănesc din Basarabia şi Partidul Naționalist- 
Democrat, condus de N. Iorga) într-un Bloc Parlamentar în 
măsură să susțină un Guvern condus de Alexandru Vaida- 
Voevod. El avea de rezolvat probleme extrem de dificile — 

interne şi externe - deși mulţi dintre miniștri, oricât de 
valoroși, nu cunoşteau în detaliu specificul şi practicile 
politice din Vechiul Regat. 

În perioada legislativă a Blocului Parlamentar au fost 
inițiate aproape 90 de proiecte de legi, dintre care cel care a 
întâmpinat protestul vehement al opoziţiei a fost proiectul 
de lege pentru reforma agrară. Acesta avea un conținut mai 
radical decât legea preconizată de liberali. Autorul proiectu- 
lui, lon Mihalache, și-a prezentat demisia, întrucât Regele n-a 
trimis către Parlament acest proiect pe care-l considera 
generator de tensiuni sociale. În proiect se prevedea: extin- 
derea suprafeței expropriate, reducerea sumei destinată 
răscumpărării, se distribuia pământul către țărani imediat. 
Un alt proiect de lege îşi propunea să reducă numărul 
jandarmilor şi să slăbească măsurile de menţinere a ordinei 
în caz de revolte sociale. Din cauza acestor măsuri de stânga 
- destul de radicale, îngrijorau în contextul creşterii mișcării 
radicale extremiste în Europa - Regele a refuzat să trimită în 
Parlament proiectul reformei agrare dar, la sugestia lui N. 
Iorga, el a fost, totuşi, depus din inițiativă parlamentară. A 
fost motivul pentru care Regele a procedat la înlocuirea lui 
Vaida-Voevod cu Alexandru Averescu, așa încât legea nu a 
fost adoptată. 

Primul Guvern al Partidului Poporului s-a bazat pe o în- 
țelegere cu Partidul Naţional Liberal. Miniștrii erau apropiaţi 
ai săi și câțiva fruntași ardeleni care-i împărtășeau ideile 
(Octavian Goga, Ion Nistor, I. Inculeţ, Vasile Goldiș, Dr. Petru 
Groza). În timpul acestei guvernări a fost desființat Consiliul 
Dirigent (în aprilie 1920), cu puţin înaintea desfășurării 
alegerilor parlamentare, fapt ce i-a nemulțumit pe liderii 
Partidului Naţional din Transilvania. 

Conform practicii care a funcţionat aproape fără excep- 
ție, premierul desemnat a obținut de la Rege decretul de nu- 
mire a Cabinetului propus, dar şi decretul de dizolvare a Par- 
lamentului. S-a trecut la organizarea alegerilor parlamentare 
(mai-iunie 1920) câştigate de Partidul Poporului. Partidul 

Naţional-Liberal n-a obținut decât 6,77%, mai puţin decât 
Partidul Ţărănesc (13,47%)13. 

În ciuda confuziei ideologice din doctrina sa, Guvernul a 
performat în câteva domenii. Take Ionescu a fost o prezență 
remarcabilă, foarte apreciat în Occident ca ministru al Afa- 
cerilor Străine. Nicolae Titulescu a surprins prin abilităţile 
sale şi prin activitatea de la Ministerul de Finanţe!+. Legea fi- 
nanciară, care stabilea un sistem de impozitare progresivă, 
în funcţie de venit, a constituit o realizare importantă a 
acestui Guvern. La fel, s-a remarcat spiritul vizionar și meto- 
dic al lui Constantin Garoflid de la Ministerul Reformei. 

Guvernul Averescu s-a confruntat cu un val de conflicte 
generate de către muncitorime. Generalul - cândva adulat de 
mase - a apelat adeseori la soluţii dure pentru a înăbuși miş- 
carea grevistă din 1920, iar în 1921 i-a arestat pe congresiş- 
tii care au votat, la 12 mai, transformarea Partidului Socialist 
în Partid Comunist și afilierea lui la Internaționala a III-a. 

Momentul neînţelegerii Guvernului cu Naţional-Liberali 
a survenit cu prilejul dezbaterii legii de naționalizare a Uzi- 
nelor Reşiţa. Era cea mai însemnată întreprindere metalur- 
gică, pe care Averescu ar fi vrut să o obțină în favoarea 
grupării lui și să scape, astfel, de sub tutela liberalilor. 

În cele din urmă, la sugestia Regelui, miniștrii takiști au 
demisionat (mai puţin N. Titulescu). În aceeaşi zi (10 decem- 
brie 1922) Take Ionescu a fost însărcinat cu formarea noului 
Guvern. Excelent diplomat, Take Ionescu nu era însă un lider 
politic pe măsură, astfel că dorinţa lui de a fi măcar odată 


13 Partidul Naţional din Transilvania a înregistrat un insucces față de alege- 
rile precedente. Partidul Socialist a obținut 21 de mandate în Cameră şi Se- 
nat. Astfel pentru prima dată intrau în Senat şi reprezentanţii acestui 
partid. 

14 Acum a avut loc unificarea monetară, necesară pentru redresarea 
economiei României şi unificarea pieţei. Felul în care s-a înfăptuit a generat 
unele nemulțumiri şi critici din partea opoziţiei. Tot în această perioadă, 
s-au lichidat bunurile aparținând fostelor state inamice, conform clauzelor 
din Tratatul de Versailles, în folosul statului român. 


108 | Evoluţia instituţiilor politice ale statului român 


prim ministru - deşi împlinită - nu i-a adus satisfacţii pe ter- 
men lung. El n-a obținut dizolvarea Parlamentului, decât 
prorogarea convocării lui pentru 30 de zile. Cum era 
previzibil, deputaţii averescani majoritari nu i-au dat votul 
de încredere, așa încât Take Ionescu a demisionat. Pe 19 
ianuarie, Regele i-a încredințat mandatul personalității în 
care a avut cea mai mare încredere, II.C. Brătianu. De 
această dată, odată cu aprobarea Cabinetului, Brătianu a 
obţinut şi dizolvarea Parlamentului. 

Cum Parlamentul avea şi rol de Constituantă, Brătianu a 
pregătit cu foarte mare atenţie alegerile parlamentare 
pentru a obține majoritatea de care avea nevoie pentru 
adoptarea Constituţiei. Noul Guvern a procedat la destituirea 
primarilor şi prefecţilor fostului Guvern şi la numirea altora 
din rândul Partidului Naţional Liberal, practică obișnuită în 
toată perioada interbelică. Campania electorală s-a desfă- 
şurat într-o atmosferă extrem de tensionată, acuzele de 
fraudă nu lipseau din arsenalul niciunui partid de opoziţie, 
care au contestat rezultatul scrutinului. 

Guvernul a ignorat semnalele Opoziţiei şi, la 26 ianuarie 
1923 a depus proiectul de Constituţie în plenul Camerei 
Deputaţilor. Opoziția - Partidul Naţional și Partidul Țără- 
nesc, mai ales - au încercat să împiedice adoptarea Consti- 
tuţiei. La 3 martie 1923, cele două partide au declanșat cam- 
pania Opoziţiei Unite, în Parlament și în afara acestuia. În 
ciuda acestor acţiuni, Constituţia a fost adoptată de Parla- 
ment şi promulgată de Rege la 28 martie 1923. Cele mai 
multe prevederi din Constituţie erau preluate din Constituţia 
precedentă, ţineau cont de noua realitate politică, asigurau 
modernizarea societăţii şi protejau economia românească. 
Deşi au protestat vehement împotriva Constituţiei, naționalii 
Şi țărăniştii, odată ajunşi la putere au respectat-o şi nu și-au 
propus s-o înlocuiască. 

Constituţia definea cu claritate natura statului 
român, puterile statului și felul cum se exercită, forma de 
guvernământ, drepturile și obligaţiile cetățenilor, regimul 

proprietăţii, felul cum se exercita justiţia etc. În Constituţie 
se preciza că Regatul României este un stat național, unitar 
şi indivizibil, iar teritoriul era inalienabil. Referitor la dreptu- 
rile cetățenilor se preciza că românii, fără deosebire de origi- 
ne etnică, de limbă sau de religie se bucurau de libertatea 
conștiinței, a învățământului, a presei, de libertatea de aso- 
ciere, precum şi de toate libertăţile și drepturile stabilite 
prin legile țării. 

Proprietatea de orice natură era garantată. Nimeni nu 
putea fi expropriat decât pentru o cauză de utilitate publică 
şi numai după o dreaptă şi prealabilă despăgubire. Zăcămin- 
tele miniere precum și bogăţiile de orice natură ale subsolu- 
lui deveneau proprietatea statului, fiind exceptate masele de 
roci comune, carierele de materiale de construcţii şi depozi- 
tele de turbă. 

Activitatea de reglementare a Guvernului a fost extrem 
de bogată, a vizat domenii esenţiale ale societăţii, iar din 
punct de vedere economic s-a fundamentat pe implemen- 
tarea conceptului „prin noi înşine”15. Dintre legile economice 
adoptate sub Guvernarea liberală amintim: legea pentru 
comercializarea și controlul întreprinderilor economice ale 
statului, legea apelor, legea energiei şi legea minelor. 2/3 din 
membrii Consiliului de Administraţie și ai Comitetului de 
Direcţie al societăților comerciale, erau români, președintele 
şi directorul general de asemenea, trebuiau să fie români. 
Capitalul majoritar era românesc, străinii nu puteau deţine 
mai mult de 40% din capitalul unei firme româneşti. 

Guvernul naţional liberal a continuat opera de armoni- 
zare administrativă la nivel național: a fost adoptată legea 


15 Una dintre doctrinele economice promovate de Partidul Naţional Liberal, 
în prima jumătate a secolului XX. Numele provine de la articolul manifest 
„Prin noi înșine!”, publicat la 3/16 mai 1905 de către Vintilă I.C. Brătianu în 
ziarul Voința Naţională, Vintilă Brătianu a fost artizanul acestei doctrine dar 
şi alți teoreticieni au împărtăşit-o: Ştefan Zeletin şi Mihail Manoilescu. 

pentru unificare administrativă în vara anului 192516, care 
prevedea că teritoriul României era organizat pe judeţe şi 
comune cu personalitate juridică. Fiecare locuitor aparținea 
unei comunități şi participa la îndeplinirea obligaţiilor locali- 
tăţii respective. În decembrie 1925 a fost adoptat decretul 
regal prin care teritoriul României era împărțit în 70 de 
judeţe. Legea a fost criticată de Partidul Naţional pentru că 
extindea principiul centralismului și în provinciile unite şi 
reducea numărul consilierilor în judeţe și comune. Pe baza 
acestei legi, în februarie 1926 au fost organizate alegeri 
pentru consiliile locale câștigate de Partidul Național- 
Liberal”. 

Guvernarea liberală, cunoscută ca stabilă și eficientă, nu 
a fost lipsită de contestări, răscoale, proteste sau gesturi 
individuale radicale, nu numai din partea Opoziţiei. Forma 
cea mai gravă, prin consecințe şi semnificaţii, a fost aşa 
numita răscoală de la Tatar-Bunar!8. În septembrie 1924, 
Cominternul a proiectat o revoluţie în zona dintre Marea 
Baltică şi Marea Neagră. Grupul de şoc a ocupat localitatea 
Tatar-Bunar din sudul Basarabiei, unde a proclamat, în 
septembrie 1924, o ipotetică Republică Sovietică Moldove- 
nească. Revolta a fost reprimată de Guvernul național- 


16 Decret Nr. 1972 din 13 Iunie 1925, „Monitorul Oficial”, Nr. 128 din 14 
Iunie 1925. 

17 5,601 comune și 63 de oraşe au revenit liberalilor, în timp ce opoziția a 
câştigat în 683 de comune şi 50 de oraşe. 

18 Eftimie Ardeleanu, Agresiune împotriva României Mari. Tatar-Bunar, în 
volumul: România în ecuaţia păcii și dictatului, Piteşti, 2001, pp. 203-223. În 
urma acestei rebeliuni, Guvernul român liberal a decis interzicerea defini- 
tivă a Partidului Comunist, după ce alte două legi l-au slăbit considerabil, 
prin legea „Mârzescu”. Procesul a atras reacția unor personalități ale ştiin- 
tei şi culturii ca Romain Rolland, Maxim Gorki, Paul Langevin, Theodore 
Dreisler, Albert Einstein, Upton Sinclair, George Bernard Shaw, Louis 
Aragon, Thomas Mann. În noiembrie 1925 a sosit la Chișinău o delegație 
vest-europeană condusă de Henri Barbusse, scriitor francez de convingeri 
comuniste, care a asistat la proces. 

liberal, fiind restabilită ordinea publică prin aplicarea unor 
măsuri de forță extraordinare. 

Guvernul s-a confruntat cu o recrudescență a curentului 
extremist de dreapta în politică, reprezentat de tinerii naţio- 
nalişti conduşi de Corneliu Zelea Codreanu. Manifestările 
acestora limbajul vindicativ și intransigent generau tensiune 
şi îngrijorare în întregul spectru politic democratic. În oc- 
tombrie 1924 la Iaşi, a fost asasinat prefectul poliţiei 
Constantin Manciu de către tinerii naţionalişti conduși de 
Corneliu Zelea Codreanu!?. 

Din analiza primilor ani după Marea Unire, când s-a 
înregistrat o puternică instabilitate politică, liberalii au 
observat că o guvernare eficientă se poate baza doar pe o 
majoritate parlamentară solidă. Din acest motiv, înainte de a 
părăsi puterea, ei au inițiat o nouă lege electorală care a 
introdus „prima electorală”. prin care se asigura o majoritate 
Parlamentară consistentă pentru partidul care obținea 
victoria în alegeri. Conform acestei legi, partidul care obținea 
minim 40% din voturile exprimate, primea 50% din totalul 
mandatelor și participa la împărţirea celorlalte mandate cu 
alte partide parlamentare în funcţie de procentul obținut de 
fiecare. Regele se aştepta și el la o lege care să-i dea 
siguranţa ,„.. că nu mai vine haosul..."20, deşi, cum remarca 
Nicolae Iorga, legea se inspira din sistemul fascist21. 

După încheierea mandatului (de patru ani) liberalii au 
decis să se retragă în opoziţie pentru refacerea partidului şi 
au recomandat Regelui să-l desemneze cu formarea Guver- 
nului pe generalul Averescu. În prealabil, între Brătianu și 
Averescu s-au stabilit angajamente de sprijin pentru respec- 
tarea Constituţiei şi a celorlalte legi adoptate în perioada 
1922-1926, precum și pentru respectarea Actului din 4 
ianuarie 1926. Opţiunea Regelui a creat o mare dezamăgire 


19 Apud, „Cuvântul Iaşiului”, 27 octombrie 1924. 
20 Nicolae Iorga, Istoria Românilor, vol. X, Bucureşti, 1939, p. 452. 
21 Ibidem. 

pentru luliu Maniu care se aștepta să fie el cel chemat să 
formeze Guvernul. 

Guvernul Averescu a depus jurământul la 30 martie 
1926, în fața Regelui, conform Constituţiei. 

Brătianu a estimat corect beneficiile aducerii la guver- 
nare a generalului Averescu; era om de cuvânt, avea un cult 
pentru monarhie, era convins că va respecta actul prin care 
Carol nu mai era moştenitor al Coroanei, era în opoziţie cu 
naționalii și țărăniștii, iar partidul era un partid slab - după 
ce mai multe personalități îl părăsiseră - şi putea fi con- 
trolat. De altfel, câţiva lideri liberali vor intra în compunerea 
Guvernului Averescu. 

Averescu a pregătit foarte bine alegerile din mai 1926, 
fiind primele organizate în baza noii legi electorale. Deşi 
partidul său era destul de slab, cu sprijin guvernamental şi 
folosind practica unei campanii agresive, alegerile parlamen- 
tare au fost câştigate de Partidul Poporului. Măsurile adop- 
tate de Guvern nu s-au deosebit de cele din perioada ante- 
rioară. Au fost înlocuiţi prefecţi și primari liberali cu fruntaşi 
ai Partidului Poporului, s-a încheiat un cartel electoral cu 
Partidul Maghiar și Partidul German, prin care Averescu și-a 
asigurat voturile electoratului minoritarilor cu o pondere 
mai mare în structura etnică a României. Totuşi această 
campanie electorală a fost considerată ca fiind cea mai 
violentă dintre toate alegerile parlamentare interbelice. În 
urma ei, Partidul Poporului a obținut 53% din sufragiile 
exprimate și 75% din mandate în Parlament (292 din totalul 
de 387 în Camera Deputaţilor). Opoziția a clamat îndelung şi 
cu argument, fraudarea pe față a acestora, fără nici o 
consecinţă. Faptul că din Guvern au făcut parte Vasile Goldiș 
şi loan Lupaş (ardeleni, fruntași ai mişcării pentru Unire) 
care au părăsit Partidul Naţional pentru a obţine un post 
ministerial, a sporit șansele Partidului Poporului în obţi- 
nerea unor rezultate favorabile în Ardeal. Popularitatea 
generalului pentru merite în război nu mai impresiona pe 
nimeni, astfel că Guvernul s-a văzut nevoit să apeleze la 

concursul aparatului de stat, al jandarmeriei și chiar al 
armatei pentru obținerea unui număr suficient de voturi. 

Principalele forțe din opoziţie - Partidul Naţional şi cel 
Țărănesc - nu au reuşit să acţioneze unitar, acuzându-se 
reciproc de subminarea alianței. Partidul Naţional și Partidul 
Țărănesc - în cartel electoral - au obținut 27,7% din voturi 
şi respectiv 69 de locuri în Adunarea Deputaţilor, un rezultat 
remarcabil, dacă avem în vedere condiţiile în care s-au 
desfășurat alegerile. 

Partidul Naţional Liberal, trecut în opoziţie, a obţinut 
7,34% (16 locuri în Adunarea Deputaţilor). Un procent 
modest, dar suficient pentru a avea posibilitatea să exprime 
punctul de vedere în diverse probleme importante ale țării. 
Oricum, ei păstrau controlul asupra finanţelor şi economiei 
în general. 

Cum era de aşteptat, fruntașii averescani încercau să se 
desprindă de sub controlul liberalilor, astfel că au promovat 
un program legislativ care ar fi subminat poziţiile economice 
ale liberalilor. Așa s-a întâmplat în cazul adoptării unei 
politici tarifare la unele produse importate sau exportate. 
Curentul agrarian din Partidul Poporului, condus de 
economistul Constantin Garoflid, cerea să fie adoptate legi 
pentru a fi reduse impozitele la importuri şi exporturi agri- 
cole, în timp ce liberalii erau preocupaţi să promoveze in- 
dustria și s-o protejeze împotriva concurenţei străine. Unele 
acțiuni de politică externă întăreau convingerea premierului 
că Guvernul este stabil și consolidat. 

Pe măsură ce relaţiile lui Averescu cu liberalii deveneau 
tot mai tensionate, generalul a căutat o soluţie care să-i 
permită menţinerea la Guvern fără sprijin liberal. În acest 
scop a fost contactat Principele Carol căruia i s-a promis 
sprijin să revină în ţară cu condiţia ca Averescu să rămână în 
fruntea Guvernului. Această situație (plus starea precară de 
sănătate a Regelui Ferdinand) l-a determinat pe Brătianu să 
acționeze pentru înlăturarea generalului de la guvernare (4 
iunie 1927). S-a încercat mai întâi un Guvern de uniune na- 

țională - o dorință mai veche a Regelui - cu un premier 
efemer (Barbu Ştirbei)?2 . În starea în care se afla, Regele a 
grăbit desemnarea unui nou Preşedinte de Consiliu, în per- 
soana celui mai de încredere sfetnic, I.I.C. Brătianu (21 iunie 
1927). Campania electorală s-a desfășurat într-o atmosferă 
tensionată. Ministrul de interne, I.G. Duca, i-a sugerat şefului 
Jandarmeriei să convoace comandanții din toată ţara și să le 
comunice că dorința Regelui era ca Partidul Naţional-Liberal 
să câştige alegerile. Reprezentanților opoziţiei li s-au creat 
mari dificultăți, în multe situații nici n-au putut să ia legătura 
cu alegătorii. 

Partidul  Naţional-Liberal a obținut 61,69% (318 
mandate de deputaţi). Partidul Naţional-Ţărănesc (recent 
format prin fuziunea dintre PN și PŢ) a obținut aproape 23% 
din voturile exprimate, dovedind că era a doua forţă politică 
importantă. Concentrarea electoratului a fost extraordinară: 
doar două blocuri politice (PNL şi PNȚ) au trecut pragul 
electoral, dar în Parlament au intrat şi minoritățile (Blocul 
Ungar-German - au reușit să obțină peste 2% din voturi). 
Partidul Poporului, L.A.N.C., Partidul Social Democrat, nu au 
reușit să aibă reprezentanţi în Adunarea Deputaţilor. 

Decesul Monarhului putea surveni în orice moment, așa 
încât liberalii s-au grăbit să convoace Corpurile Legiuitoare 
cu 10 zile mai devreme decât se stabilise iniţial - pe 17 iunie 
şi nu pe 27 iunie 192723. În aceeaşi zi a fost convocată 
şedinţa comună a celor două Camere în cadrul căreia cei trei 


22 Cumnatul lui I.I.C. Brătianu şi perceput ca intim al Reginei Maria, abil 
influent în clasa politică. A reușit să prezinte o listă de miniştri, a depus 
jurământul la 5 iunie 1927, obţinut decretul de dizolvare a Parlamentului și 
de desfăşurare a alegerilor generale, în iunie 1927. Principalul act politic al 
guvernului Barbu Știrbei a fost Manifestul către țară, în legătură cu Actul de 
la 4 ianuarie 1926 pe care naţional-țărăniștii, acum aliați la guvernare, 
l-au acceptat implicit. Pentru că nu s-a ajuns la o înțelegere privind numărul 
de locuri pe lista electorală pentru Parlament pe partidele din coaliţie, 
proiectul a eşuat. 

23 Regele Ferdinand a murit la 20 iulie, ora 02.00. 

membri ai Regenţei - Principele Nicolae, Patriarhul Miron 
Cristea și Gheorghe Buzdugan, în calitate de președinte al 
Înaltei Curți de Casaţie - au depus jurământul în fața noului 
Rege Mihai I, în vârstă de 6 ani. 

Moartea Regelui a generat îngrijorare în clasa politică, 
mai ales că Regența nu se ridica la înălțimea obligaţiilor. 
Guvernul a urmărit atent acțiunile simpatizanţilor lui Carol 
şi încerca să împiedice revenirea lui în ţară. Împotriva lui 
Mihail Manoilescu, al cărui demers în Franța se cunoștea, a 
fost intentat un proces la Tribunalul Militar al Corpului H 
Armată, în 10 noiembrie 1927. Procesul a căpătat un 
caracter politic, mai ales că, prin achitare (14 noiembrie 
1927), naţional-liberalii au realizat că nu mai dețin supre- 
mațţia. 

O lovitură şi mai puternică pentru Guvern a fost moar- 
tea surprinzătoare a Președintelui de Consiliu, în urma unei 
intervenţii chirurgicale banale (la 24 noiembrie 1927). Cum 
I.I.C. Brătianu era o personalitate puternică, un om de stat 
experimentat, era evident că prin dispariţia lui atât 
Guvernul, cât și Partidul aveau de pierdut și vor avea nevoie 
de mult timp pentru a reveni în prim planul vieţii politice. 

A fost ocazia pentru PNȚ să forțeze mâna Regenţei, 
pentru încredințarea guvernării. Vintilă Brătianu, care a 
preluat responsabilităţile fratelui său, un om chibzuit și un 
economist priceput, era departe de capacitatea şi statura 
înaintașului său. În scurta perioadă cât a guvernat, a adoptat 
(mai 1928) o lege pentru ocrotirea muncii minorilor, feme- 
ilor şi pentru reglementarea duratei zilei de muncă. Pentru 
prima dată în România se introducea, la sugestia lui N. Lupu 
(Partidului Ţărănesc - Dr. N. Lupu, partener de guvernare) 
ziua de lucru de 8 ore. 

Profitând de slăbirea forței guvernării, Partidul 
Naţional-Ţărănesc a declanşat o campanie puternică pentru 
îndepărtarea naţional-liberalilor de la putere. Un moment 
important l-a constituit meeting-ul din Capitală, la care au 
fost prezenţi în jur de 40.000 de participanți. Cum Regența 

nu s-a arătat impresionată, Partidului Naţional-Țărănesc a 
hotărât convocarea unei adunări naţionale la Alba Iulia, 
pentru 6 mai 1928. Liderii Partidului Naţional-Țărănesc 
sperau să participe, în secret, și Principele Carol. 

Adunarea a fost impresionantă, bine reflectată în presa 
din ţară și din străinătate, dar din motive de oportunitate, 
Carol a fost împiedicat să vină în țară24. 

Cum Regența nu a dat un răspuns favorabil, liderii 
național-țărănişti au încercat alte modalități de convingere; 
înregistrăm o încercare de constituire a unui Parlament 
paralel, format din deputaţii și senatorii naţional-țărănişti şi 
candidaţii acestui partid în alegerile din 1927. Prin tot ce 
făcea PNȚ dorea să demonstreze că dispunea de forță și 
potenţial să conducă Guvernul și ţara. El reușea să mobili- 
zeze mase largi de cetățeni, se bucura de popularitate şi a 
convins populaţia că va instala un regim al « erei noi » bazat 
pe respectarea drepturilor și libertăţilor democratice. 

Lipsit de o personalitate de talia lui II.C. Brătianu, 
Vintilă - care conducea şi Ministerul de Finanţe - n-a reuşit 
să obțină un împrumut extern pentru a realiza stabilizarea 
monetară. Băncile - refractare față de doctrina «prin noi 
înșine » - s-au lăsat influențate de emisarii ţărănişti și refu- 
zau orice colaborare. În aceste condiţii, mulţi lideri liberali 
erau de părere că a sosit momentul pentru trecerea în opo- 
ziție, pentru reconstrucția partidului şi consolidare organi- 
zatorică. 


24 În ziua de 6 mai 1928, circa 100.000 de cetăţeni din toată țara au luat 
parte la adunarea de la Alba Iulia. Manifestările publice au început cu 
oficierea serviciului divin la cele două biserici - ortodoxă şi catolică - după 
care a avut loc Congresul General al Partidului Naţional-Țărănesc. Rezoluţia 
adoptată preciza că participanţii la Congres apără cu fermitate Unirea 
Basarabiei, Bucovinei şi Transilvaniei cu patria mamă, infirmând zvonurile 
despre intenţia destrămării statului român. Erau aduse critici vehemente 
Guvernului Vintilă Brătianu şi se cerea Regenţei să încredințeze Guvernul 
lui Iuliu Maniu. 

După unele încercări nereuşite de a se ajunge la for- 
marea unui Guvern de uniune naţională, sugerat de Regenţă, 
Vintilă Brătianu a prezentat demisia Guvernului, la 3 
noiembrie 1928. 

Astfel se încheia o perioadă scurtă (1918-1928) din is- 
toria contemporană a României, dominată de personalitatea 
omului politic și de stat II.C. Brătianu (mulţi istorici o 
denumesc „decada Brătianu”). 

Demisia lui Vintilă Brătianu a pus Regența în fața fap- 
tului împlinit: la 8 noiembrie 1928, aceasta i-a încredințat 
mandatul de formare a Guvernului lui Iuliu Maniu. După 
două zile, el a prezentat Cabinetul şi a obținut decretul de 
dizolvare a Parlamentului și de organizare a noi alegeri (în 
decembrie). Guvernul țărănist a venit la putere pe un val de 
simpatie uriaș, aşteptările și speranţele erau foarte mari. O 
campanie scurtă a precedat alegerile care au fost la înde- 
mâna PNȚ. Deşi era conștient de forța sa, a încheiat cartel 
electoral cu Partidul Social Democrat, Partidul Poporului 
Maghiar, Partidul German, la care s-au adăugat candidaturile 
mai multor ziariști susținători ai național-țărăniștilor. Nu 
exista nici un risc ca alegerile să fie pierdute, dar Guvernul a 
adoptat măsuri de pregătire similare cu cele asumate de 
guvernele anterioare în preajma scrutinului: au fost numiţi 
noi prefecți şi primari, s-au folosit bani publici pentru 
propaganda electorală a Partidului Naţional Țărănesc etc. 

Obiectivele partidului, formulate în timpul campaniei 
electorale, vizau înfăptuirea unei noi reforme administrative 
(care să asigure autonomia locală și descentralizarea), con- 
solidarea României întregite, o nouă organizare a justiţiei, a 
structurilor de forță, desăvârșirea aplicării reformei agrare 
şi alte măsuri în favoarea țărănimii ş.a. Alegerile din 1928 au 
înregistrat cel mai categoric succes electoral al unui partid 
din întreaga perioadă interbelică - respectiv 77,76% din 
voturile exprimate şi 348 de locuri în Adunarea Deputaţilor. 

Foarte repede s-a constatat că promisiunile guvernan- 
ților nu vor fi onorate. Din acest motiv, capitalul de încredere 

în liderii PNȚ se deteriora rapid. Deși au promis austeritate 
pentru Guvern, acesta a obținut de la Regență să mărească 
numărul de posturi ministeriale cu 6 portofolii şi să impună 
noi impozite şi taxe. O măsură deosebită pentru a menţine 
disciplina de partid în rândul parlamentarilor a fost depu- 
nerea demisiei în alb de către toţi deputaţii și senatorii naţio- 
nal-ţărăniști, deoarece, conform statutului acestui partid, 
mandatele nu aparțineau persoanelor alese, ci partidului. 
Opoziția a criticat aceste decizii, iar C. Stere - naţional 
țărănist - s-a opus, sesizând că în acest fel, reprezentanții 
„voinţei naţionale” deveneau o anexă a Executivului. 

Una din promisiunile din timpul campaniei electorale a 
fost o nouă organizare administrativă a ţării. Proiectul elabo- 
rat de C. Stere preconiza o largă descentralizare pe provincii 
istorice. Teama că o astfel de organizare va alimenta ten- 
dințele regionaliste, va determina adoptarea unor modi- 
ficări. Astfel, legea menținea vechea organizare pe comune şi 
judeţe, dar se mai adăuga o unitate administrativă nouă: 
directoratele ministeriale, structurate pe cele șapte provincii 
istorice: Muntenia - Bucureşti, Moldova - Iași, Transilvania - 
Cluj, Bucovina - Cernăuţi, Basarabia - Chişinău, Oltenia - 
Craiova, Banat - Timişoara. 

Directorii ministeriali locali erau numiţi prin decret 
regal, la propunerea Consiliului de Miniștri, fiecare director 
reprezenta Guvernul în provincia respectivă, având largi 
atribuţii. Această « verigă în plus » s-a dovedit ineficientă şi 
costisitoare. 

Guvernul a trecut la organizarea Poliţiei generale, reor- 
ganizarea penitenciarelor, a ridicat starea de asediu şi cen- 
zura din întreaga ţară (cu excepția unei porțiuni de 10-20 
km de-a lungul graniței), a inițiat o lege pentru organizarea 
armatei. Aceste legi urmăreau creşterea competenţei unor 
corpuri profesionale şi introducerea unui regim democratic 
privind drepturile şi libertăţile cetățenilor, un regim special 
- în sens pozitiv - pentru deţinuţii politici. 

În domeniul politicii economice s-au adoptat legi care 
au permis punerea în practică a doctrinei „porților deschise” 
în fața capitalului străin, prin eliminarea multor restricții 
impuse acestuia. Teoretic, doctrina în sine putea fi benefică 
pentru țară, dar momentul ales pentru implementarea ei - în 
plină criză economică mondială - era inoportun; nu s-a găsit 
capital străin dispus să investească într-o economie încă 
neconsolidată şi să-și asume riscuri de intrare în faliment. 

În februarie 1929 Guvernul s-a împrumutat 100 mili- 
oane de dolari pentru stabilizarea monetară. Primind împru- 
mutul, Maniu a fost nevoit să accepte condiţiile impuse de 
creditori, între care numirea unui consilier tehnic al băncilor 
care au oferit împrumutul, pe lângă Banca Naţională a Româ- 
niei25. Ulterior, Guvernul a făcut alte împrumuturi pentru fi- 
nanţarea programelor de înzestrare a armatei, de dezvoltare 
a infrastructurii, pentru care a fost nevoit să facă alte conce- 
sii creditorilor. Celelalte intenţii ale Guvernului, lansate ge- 
neros în timpul campaniei electorale, nici măcar n-au fost 
puse pe lista priorităţilor în primul an de guvernare: sti- 
mularea întreprinderilor industriale românești, stimularea 
unor ramuri din agricultură sau servicii. Înregistrăm şi o 
excepţie notabilă: în august 1929 a fost adoptată o lege care 
obliga Compania Naţională de Căi Ferate să folosească 
locomotive şi vagoane construite în țară. 

Privită în ansamblu, politica economică promovată de 
Guvernul condus de luliu Maniu, nu a performat, a fost 
departe de așteptările populaţiei. Principala cauză a insucce- 
selor a fost pusă pe seama crizei care a afectat puternic şi 
România, dar Guvernul a acţionat incoerent și voluntarist în 
multe situații. Programul său nu s-a adaptat la noile realități 
economice interne și internaţionale. De asemenea, acuzele 


25 Pentru prima dată de la înființare, instituția bancară românească, 
citadelă a capitalului autohton, avea în conducerea sa un reprezentant al 
capitalului străin. 

de corupţie și risipa banilor publici erau nelipsite din 
arsenalul Opoziţiei și presei independente. 

Guvernul național-țărănist a încercat să revigoreze po- 
tenţialul și resursele din mediul rural, să-i ajute pe agri- 
cultori să lucreze mai bine pământul; în acest scop au fost 
elaborate mai multe legi, printre care legea (august 1929) 
pentru libera circulaţie a terenurilor dobândite prin reforma 
agrară din 1921. Legea permitea - după mulți ani - să se 
cumpere și să se vândă terenurile dobândite prin reforma 
agrară din 1921 şi stabilea limita cumpărării de terenuri: 25 
ha. Intenţia legii era, pe de-o parte, să se împiedice refacerea 
marii proprietăţi, iar pe de altă parte, să permită familiilor 
care au primit pământ și nu-l mai pot lucra, să-l vândă celor 
care îl pot munci. În martie 1929 a fost elaborată legea 
privind cooperaţia, care avea la bază principiul autonomiei, 
iar în august 1930 s-a creat Creditul Funciar Rural, cu scopul 
de a sprijini tehnologizarea lucrărilor agricole. Din păcate, 
mulți țărani - deja împovăraţi în datorii - nu-și puteau 
permite să facă împrumuturi la banca respectivă. 

Lucrătorii din industrie au fost și ei în atenţia Guvernu- 
lui. Pentru ei au fost elaborate mai multe legi care regle- 
mentau conflictele sociale. Dintre acestea: legea contractelor 
colective de muncă din aprilie 1929, în care patronii erau 
obligați să acorde un concediu de odihnă plătit de 7 până la 
30 de zile, în funcție de vechime. Prin alte legi a fost regle- 
mentat regimul muncii; folosirea copiilor şi femeilor se 
putea face în conformitate cu convențiile internaţionale din 
perioada respectivă. 

În ianuarie 1929, Guvernul a introdus pentru prima 
dată în România ajutorul de şomaj (într-un cuantum foarte 
mic) mai mult simbolic, deoarece nu putea acoperi toate 
nevoile unei familii. Din cauza crizei și a şomajului ridicat în 
rândul angajaţilor români, în plină epocă a „porţilor des- 
chise”, s-a adoptat o lege (aprilie 1930) pentru protecția 
muncii autohtonilor. În acel moment se aflau în România 

29.000 de salariaţi străini, dintre care 5.000 fără forme 
legale. 

O problemă extrem de dificilă pentru guvernanți a fost 
să onoreze serviciul datoriei publice. Cum banii din impozite 
şi taxe nu erau suficienţi, s-a apelat la reducerea salariilor 
sau la amânarea plăţii lor, a indemnizaţiilor orfanilor, invali- 
zilor şi văduvelor de război. Concomitent, au sporit impo- 
zitele și taxele şi aşa suportate cu greu în mediul rural. Cei 
mai afectați au fost țăranii care se aflau în incapacitate de 
plată, nevoiţi să suporte executările silite. S-a ajuns ca la 
scurt timp de la preluarea puterii de către ţărănişti, popu- 
lația să constate că trăia mai prost decât în vremea regimului 
liberal. 

Manifestaţiile de stradă, grevele şi alte forme de expri- 
mare a nemulțumirilor au început să se intensifice. Național- 
țărăniștii, care, în opoziţie, au adus critici vehemente libe- 
ralilor pentru măsurile represive adoptate în 1918, acum 
erau încriminaţi pentru fapte similare. 

La mijlocul anului 1930, clasa politică, în general, s-a 
aflat în fața unui eveniment inedit: Carol, care renunţase la 
calitatea de moştenitor al Tronului înainte de moartea 
Regelui Ferdinand, a sosit în țară fără ştirea autorităților 
puse în fața faptului împlinit. Aşezământul constituțional 
stabilea că monarhul era Mihai, ajutat până la majorat, de o 
Regență căreia Iuliu Maniu îi jurase credință ca Președinte 
de Consiliu. Impetuosul Prinţ a respins formule paleative şi 
condiționări sugerate de Maniu (să intre în Regenţă, să 
anuleze divorţul de Principesa Elena etc.) şi a anunţat că va 
conduce țara în calitate de Rege. Cum instituţiile statului 
(chiar Regența) nu reacționau, pentru a salva onoarea şi 
aparențele, Iuliu Maniu a demisionat. 

La 7 iunie s-a format Guvernul G.G. Mironescu, cu 
misiunea limitată de a prezida actul restauraţiei. Parlamen- 
tul, întrunit la 8 iunie 1930, a decis anularea Actului de la 4 
ianuarie 1926 și repunerea în drepturile de moştenitor al 
Tronului a lui Carol, care devenea astfel Rege al României, 

iar fostul Rege, Mihai, devenea moştenitor al Tronului sub 
titulatura de Mare Voievod de Alba Iulia. 

După urcarea pe tron a Regelui Carol al II-lea, Guvernul 
G.G. Mironescu și-a depus mandatul pentru ca noul Rege, 
conform prerogativelor constituționale să investească pe 
miniştrii noului Guvern. 

Deocamdată, Carol al II-lea a respectat cutumele şi 
practica politică anterioară; el l-a investit pe Iuliu Maniu, în 
ziua de 9 iunie, cu formarea Guvernului, ţinând cont de 
faptul că naţional-țărănișştii dețineau majoritatea în Parla- 
ment26. La 13 iunie, Iuliu Maniu a depus jurământul în 
calitate de Preşedinte de Consiliu, continuând, în fapt, guver- 
narea naţional-țărănistă. Intransigentul lider transilvan - om 
al principiilor - a constatat că este tot mai greu să guverneze 
sub Regele Carol aşa încât, pe 8 octombrie 1930, şi-a dat 
demisia motivând că Regele nu şi-a respectat angajamentul 
de a renunța la Elena Lupescu. Aceasta tocmai se înapoiase 
în ţară și era evident că va juca un rol important în camarila 
regală. 

Regele a încredințat mandatul lui G.G. Mironescu, dar a 
impus în Guvern simpatizanți ai săi: Mihail Manoilescu, Emil 
Haţieganu, Grigore lunian. Dincolo de aceste aspecte for- 
male, guvernarea se confrunta cu probleme complicate, ge- 
nerate de agravarea crizei şi nevoia stringentă de reducerea 
cheltuielilor. Ca urmare, au fost desființate unele 
subsecretariate de stat, un funcționar putea primi un singur 
salariu chiar dacă ocupa mai multe funcţii, s-a redus 
personalului legaţiilor României din diverse țări. Populaţia 
suporta, la rândul ei, efectele unei crize prelungite; agricul- 
torii nu-şi puteau valorifica produsele decât la preţuri foarte 
mici şi, din acest motiv, nu-şi achitau datoriile la bănci, 


26 Iniţial preşedintele Partidului Naţional-Ţărănesc a refuzat să primească 
această misiune. Carol a încercat formarea unui Guvern de uniune naţio- 
nală, condus de generalul Constantin Prezan, însă n-a obținut aprobarea 
liderilor politici pentru formarea unui astfel de guvern. 

impozitele şi taxele. Începând cu 1 ianuarie 1931, Guvernul a 
aplicat „curba de sacrificiu”, diminuând salariile și reducând 
mai multe drepturi materiale ce reveneau salariaților, 
sperând să reducă deficitul bugetar. 

În februarie 1931, Guvernul a contractat un nou 
împrumut extern în valoare de 1,3 milioane franci francezi 
cu o dobândă ridicată, de 10,23%, cu sprijinul unei societăți 
suedeze. Pe fondul vieţii sociale şi politice tot mai agitate, a 
radicalizării elementelor extremiste şi contestării generale a 
Guvernării național-țărăniste, Regele a încercat să-şi asume 
un rol politic mai important și a forțat demisia Guvernului27. 

Populaţia a salutat inițiativa Regelui, sperând că noul 
Guvern de uniune naţională îi va îmbunătăţi situaţia. Dar 
personalitățile desemnate de Rege să-şi asume o astfel de 
guvernare n-au reuşit să convingă toți actorii politici să 
lucreze împreună28. Presat de situaţie și de timp, Regele a 
încredințat mandatul lui Nicolae Iorga (18 aprilie 1931); 
lista miniștrilor a fost sugerată de Monarh, un prim experi- 
ment de implicare directă a acestuia în conducerea statului. 
Parlamentul a fost dizolvat, iar în iunie 1931 s-au organizat 
alegeri parlamentare. Era un examen dificil pentru un 
Guvern care nu avea în spate o forţă politică puternică??. 

Campania electorală desfăşurată de Guvern s-a bazat pe 
critica vehementă a partidelor politice şi pe implicarea 
voalată a Monarhului30. Sloganul „Pentru un ritm nou” se 


27 A fost înscenată o criză de guvern, la sugestia Regelui, Mihail Manoilescu 
a demisionat, după care, la 4 aprilie 1931, a demisionat întregul Guvern. 

28 Regele a apelat la Nicolae Titulescu. După două săptămâni, acesta şi-a de- 
pus mandatul, nereuşind să-si îndeplinească misiunea. S-au încercat diver- 
se soluţii, dar de fiecare dată au apărut neînțelegeri care au împiedicat 
împlinirea unui asemenea obiectiv. 

29 Uniunea Naţională a realizat un acord cu liberalii și a cu mai multe 
organizații profesionale. Partidul Naţional Liberal a acceptat să-şi pună 
candidaţi pe listele Uniunii Naţionale (80 de locuri eligibile), sperând că vor 
intra în grațiile Regelui după mai mulți ani de raporturi ostile. 

30 Manifestele Guvernului aveau imprimate chipul Regelui, pentru 
convingerea alegătorilor că acesta era susținătorul Guvernului. 

regăsea în toată presa guvernamentală şi pro-carlistă. Uni- 
unea a obținut la limită procentul pentru prima electorală, 
dar s-a observat cea mai mare dispersie a voturilor pe 
întregul spectru politic românesc: nu mai puţin de 11 liste de 
partid au obținut cel puţin 2% din sufragii. PNȚ a obținut 
14,99% din voturi (a pierdut 1,7 milioane de voturi față de 
alegerile precedente)31. 

Perioada guvernării N. lorga a coincis cu punctul maxim 
al crizei economice. Acum s-a prăbuşit Banca Marmorosch 
Blank (octombrie 1931), care îl avea ca acționar principal pe 
Aristide Blank, cel care îl finanțase pe Carol în perioada exi- 
lului. Pentru a face față cheltuielilor bugetare, îndeosebi 
plății cuponului datoriei externe, Guvernul a luat mai multe 
măsuri nepopulare: controlul asupra exportului, aplicarea de 
noi taxe care afectau nivelul de trai al populaţiei. Scăderea 
producției în condiţiile crizei, la care s-a adăugat şi hotărârea 
Guvernului de a achita la termen cuponul datoriei externe, 
au afectat bugetul, astfel că funcţionarii, inclusiv profesorii, 
învățătorii, primeau salarii cu o întârziere de 3 până la 6 luni. 

În lumea satelor starea de tensiune se generaliza, țăranii 
nu-și plăteau datoriile şi impozitele. Din inițiativa ministru- 
lui Finanţelor, C. Argetoianu (omul cel mai puternic din 
Guvern) s-a propus un proiect de lege pentru conversiunea 
datoriilor agricole (a fost adoptat în 14 aprilie 1932). Legea 
prevedea ca ţăranii cu proprietăți mici, sub 10 ha, să bene- 
ficieze de reducerea datoriilor cu 50%, restul să fie convertit 
într-o creanță amortizată în 30 de ani, cu o dobândă mică, de 
4%. Într-o proporție mai mică, au fost reduse și datoriile 
celor care deţineau proprietăți de peste 10 hectare. 

Activitatea Guvernului a fost deseori ţinta unor critici 
vehemente din partea tuturor partidelor, a comunităților 


31 Liga Apărării Naţional Creştine a obținut 4,75% din voturi și a trimis în 
Parlament 8 deputaţi. Blocul Muncitoresc Țărănesc (procomunist) a obți- 
nut 2,52% din voturi, dar cei 5 deputaţi au fost invalidați din cauza unuia 
dintre ei - Imre Aladar - condamnat pentru delicte împotriva siguranţei 
statului. 

profesionale, a opiniei publice. Impresia generală era că acţi- 
unile Guvernului erau improvizate, confuze, fără finalitate şi 
că acesta execută, fără nici o opoziţie, orice dorință exprima- 
tă de Rege, inclusiv atunci când ea nu era în interes gene- 
ral32. 

Un impact negativ asupra imaginii Guvernului l-a avut 
raportul publicat la 26 mai 1932 de către expertul străin pe 
lângă Banca Naţională și Ministerul de Finanţe, Charles Rist. 
Era un rechizitoriu la adresa politicii economice și financiare 
a Guvernului, iar măsurile pentru redresarea financiară se 
bazau pe noi constrângeri: reducerea salariilor, creșterea 
impozitelor, anularea legii conversiunii datoriilor agricole, 
astfel încât să se poată obţine sumele necesare achitării 
datoriilor externe. 

După ce contribuise direct la sporirea fără limite a dato- 
riilor, Regele Carol al II-lea a somat Guvernul ca într-un timp 
scurt (8 zile) să găsească soluţii pentru plata salariilor func- 
ționarilor publici şi militarilor. N. Iorga a constatat că terme- 
nul de 8 zile ce i se acorda pentru soluționarea problemelor 
era insuficient și şi-a depus demisia, fără a-l consulta pe C. 
Argetoianu, constatând că un Guvern „... care nu se reazimă 
pe un puternic partid”33 nu putea să soluţioneze gravele 
deficiențe datorate greutăților bugetare. 

Lipsa de performanţă a Guvernului Iorga l-a făcut pe 
Rege să amâne proiectele sale de a guverna fără sprijinul 
partidelor. După o nouă încercare de Guvern de uniune 
națională (tot cu Titulescu, însă PNL şi PNȚ au refuzat să 
sprijine un Cabinet condus de el), Regele a încredințat 
mandatul lui Alexandru Vaida-Voevod, care a depus jură- 
mântul cu întregul Cabinet pe 6 iunie, la timp pentru a putea 
organiza serbările Restauraţiei. 


32 loan Scurtu, Istoria românilor, de la Carol I la Ceaușescu, Bucureşti, 
Editura Mica Valahie, 2014, p. 230. 

33 Ibidem. Pe larg despre guvernarea Iorga: Nicolae Iorga, O viață de om, așa 
cum a fost, ediţie Valeriu şi Sanda Râpeanu, Bucureşti, Editura Minerva, 
1972. 

Parlamentul a fost dizolvat prin decretul regal din 12 
iunie 1932, iar în iulie s-au organizat alegeri pentru noul 
Parlament, ceea ce însemna că într-un an s-au organizat 
două scrutinuri. Partidul Naţional-Țărănesc a încheiat carte- 
luri electorale cu Partidul German, Partidul Naţional Ucrai- 
nean, celelalte partide preferând să participe pe liste sepa- 
rate. Naţional-țărăniștii au desfășurat campania electorală 
divizați, Iuliu Maniu fiind în conflict cu oamenii Regelui, mai 
ales cu Elena Lupescu. 

Lista Guvernului a obținut la limită baremul pentru 
prima electorală (40,30% din voturi). Dispersarea opțiunilor 
alegătorilor a fost şi mai accentuată: au fost depuse 18 liste 
dintre care 12 au întrunit un procent de peste 2% reuşind să 
trimită reprezentanți în Camerele Legislative. 

Partidul Naţional Liberal condus de I.G. Duca, care a 
obținut 13,63% şi-a confirmat statutul de cel mai important 
partid din opoziţie, cu toate că în 1930 se scindase. După 
alegeri, lui Iuliu Maniu - preşedinte de partid - i s-a cerut să 
formeze Guvernul, dar acesta a refuzat, recomandându-l pe 
Al. Vaida-Voevod. La 11 august 1932 Guvernul rezultat din 
alegeri a depus jurământul. Se revenea astfel la un Guvern de 
partid după experimentul celui condus de N. lorga. 

Cea mai mare problemă era tot de natură economică; 
situația financiară a ţării se înrăutăţea tot mai mult, nici 
armata nu primea resursele minime pentru a funcţiona, iar 
experții financiari ai Societății Naţiunilor cereau noi măsuri 
severe - mărirea impozitelor, micşorarea salariilor - pentru 
a se procura sumele necesare achitării datoriilor externe. 

Deşi Curtea de Casaţie anulase legea conversiunii da- 
toriilor agricole, asumată de Guvernul Iorga, Vaida-Voevod a 
repus-o în funcțiune pentru că altfel întregul mecanism 
economic rămânea blocat. Coerenţa actului guvernării era 
departe de speranţele Regelui, disputele între miniștri sau 
între preşedintele de partid şi premier erau frecvente. 
În urma unei neînțelegeri cu Titulescu (ministru la Londra) 
pe chestiunea relaţiilor cu statul sovietic, Vaida-Voevod a 

demisionat (17 octombrie 1932). Regele Carol al II-lea a pri- 
mit demisia și a încredințat mandatul formării unui nou Gu- 
vern lui luliu Maniu, care, de această dată, l-a acceptat, pri- 
mind asigurarea că i se va lăsa mână liberă în toate proble- 
mele administraţiei și în numirea funcţionarilor publici. 

Noul Guvern (cu Titulescu la Afaceri Străine) a depus 
jurământul la 20 octombrie 1932, dar între Iuliu Maniu și 
Rege nu s-a restabilit niciodată o încredere deplină. Preşe- 
dintele de Consiliu încerca zadarnic să-i scoată din post pe 
oamenii Regelui. Ministrul de Interne, loan Mihalache, care 
nu reușise acest lucru (aici erau cei mai mulți oameni fideli 
Camarilei), a demisionat, iar luliu Maniu în semn de solida- 
ritate a depus mandatul (12 ianuarie 1932). S-a apelat tot la 
Vaida-Voevod, care a condus acelaşi Cabinet cu excepția 
portofoliului de la Interne, care a revenit lui G.G. Mironescu. 

Guvernul Al. Vaida-Voevod a fost expresia voinţei Rege- 
lui Carol al II-lea. Prin Vaida, Regele a reușit să slăbească au- 
toritatea inflexibilului Iuliu Maniu şi să dezbine partidul. Ca- 
marila regală se implica direct și pe față în treburile Guver- 
nului, în numirea funcționarilor sau acordarea de grade mili- 
tarilor3+. La 28 ianuarie 1933, Ion Lugojanu a semnat „Planul 
de la Geneva” de „echilibrare a bugetului” și de reformă fi- 
nanciară. Trei experți străini verificau aplicarea acestui plan. 

Planul a fost contestat puternic de opoziţie și de mediul 
de afaceri astfel că, în mai 1933, Guvernul liberal a renunţat 
la el. De altfel, împotriva propriei doctrine, chiar Guvernul 
Vaida-Voevod a luat măsuri de apărare a economiei națio- 
nale. Spre exemplu, în martie 1933 a fost adoptată legea pro- 
tecționismului vamal, iar în aprilie legea pentru încurajarea 
industriei naționale. Guvernul a suspendat plata cuponului 
datoriei externe și a promovat totodată o politică de redu- 
cere a cheltuielilor prin reducerea posturilor și subvenţiilor 
acordate diferitelor instituţii, unele fiind chiar suspendate, 


34 De exemplu, Angelescu, unul dintre apropiații Elenei Lupescu, a primit 
gradul de general, fără o justificare de performanţă profesională. 

precum Teatrele Naţionale Cernăuţi, Chișinău şi Craiova, 
Şcoli Normale şi altele. 

În acelaşi timp s-a amplificat conflictul dintre Iuliu 
Maniu și Al. Vaida-Voevod. S-a ajuns la o situaţie nemaiîntâl- 
nită în viaţa politică din România: opiniile şefului partidului 
să fie cenzurate de Guvernul care era al aceluiaşi partid. Spre 
exemplu, ziarul în care Iuliu Maniu explica motivele pentru 
care a părăsit Guvernul a fost confiscat. Toate criticile la 
adresa Camarilei, publicate în presă au fost cenzurate. Ca 
urmare a accentuării acestui conflict, Iuliu Maniu s-a retras 
de la conducerea partidului. La 6 mai 1933 Comitetul Central 
Executiv al partidului i-a încredințat lui Vaida-Voevod 
conducerea formaţiunii. Urmare a conflictelor din interiorul 
formaţiunii de guvernământ şi, mai ales, din cauza lipsei 
coeziunii în interiorul Cabinetului, pe 9 noiembrie Al. Vaida- 
Voevod şi-a prezentat demisia. După restauraţie, în cei peste 
3 ani de criză economică au fost instalate 9 Guverne, ceea ce 
a însemnat cea mai mare instabilitate politică din istorie. 

În faţa situaţiei tot mai critice, Regele s-a văzut nevoit să 
apeleze la formațiunea politică cea mai ostilă lui, în speranța 
că va găsi calea spre redresare economică. Ca urmare, a fost 
desemnat I.G. Duca, preşedintele PNL, să formeze un nou 
Guvern. Acesta a depus jurământul la 14 noiembrie 1933. În 
acest fel, liberalii reveneau la putere după 5 ani de opoziţie. 
Parlamentul a fost dizolvat şi s-au organizat noi alegeri în 
decembrie 1933. În plină campanie electorală, pe 9 
decembrie 1933, a fost dizolvată Garda de Fier, interzisă 
presa legionară şi arestați câțiva fruntași legionari pentru 
violenţe și nesupunere. 

Decizia Guvernului I.G. Duca a fost criticată de toate par- 
tidele din opoziţie. Legionarii n-au mai avut timpul necesar 
să redenumească partidul și să depună aceleaşi liste. Ei au 
considerat nedreaptă măsura respectivă și au promis că se 
vor răzbuna. Partidul Naţional Liberal a obținut 300 de man- 
date în Adunarea Deputaţilor, dar la 29 decembrie 1933 I.G. 
Duca fost asasinat pe peronul gării Sinaia de un grup de 

legionari. Emoţia provocată de acest asasinat a fost foarte 
puternică. Mulţi observatori ai scenei politice românești au 
apreciat că prin dispariţia lui I.G. Duca, Carol al II-lea a scă- 
pat de unul dintre cei mai puternici susținători ai regimului 
întemeiat pe Constituţia din 1923. În ziua următoare - 30 
decembrie 1933 - el a numit în funcția de președinte interi- 
mar al Consiliului de Miniștri, pe Dr. Constantin Angelescu. 

Anul următor, trecând peste cutume, Regele a încredin- 
țat formarea Guvernului unuia dintre liderii PNL (nu 
preşedintelui acestuia, Dinu Brătianu, ales după uciderea lui 
Duca), Gheorghe Tătărescu, secretarul general al partidului. 
Guvernul s-a constituit pe 3 ianuarie 1934 în vechea 
componență (la Finanţe, în locul lui Dinu Brătianu era Victor 
Slăvescu). Disputele în partid s-au estompat şi chiar dacă 
actul guvernării nu a urmat linia partidului, Guvernul şi-a 
trecut cu succes prin Parlament majoritatea legilor. În ciuda 
susținerii parlamentare clare, acest Guvern era perceput ca 
un Guvern personal al Regelui, care răspundea la orice dis- 
poziţie a sa, chiar dacă era contrară voinţei Parlamentului. 

Totuşi, Guvernarea Tătărescu s-a dovedit eficientă, 
coerentă în multe programe şi mai ales pragmatică. Ea a 
reușit să se menţină pe întreaga perioadă a mandatului. Pe 
plan economic Guvernul s-a remarcat prin revenirea la 
vechea doctrină „prin noi înşine”, fără teoretizările pe care le 
făcuse Vintilă Brătianu în perioada anterioară. Din iniţiativa 
Guvernului au fost modificate legile adoptate de național- 
ţărănişti pe baza doctrinei „porţilor deschise”. Au fost 
adoptate legi, decrete legi pentru încurajarea creării de 
industrii moderne, eficiente. Unele măsuri au vizat dezvolta- 
rea agriculturii, fiind încurajată cultivarea de plante tehnice, 
achiziționarea de mașini, utilaje moderne. Guvernul a reușit 
să renegocieze cu creditorii străini astfel încât, prin eşalona- 
rea plăţii datoriei externe, a fost asigurată o suportabilitate 
pentru buget. 

În vara anului 1934 a fost dezbătută și aprobată în 
Parlament legea pentru utilizarea personalului românesc în 

întreprinderi, conform căreia, cel puţin 80% din personalul 
firmelor trebuia să fie format din cetățeni români; în 
consiliile de administraţie, cel puţin 50% urmau să fie 
desemnaţi dintre români. 

În aprilie 1934 a fost adoptată legea pentru lichidarea 
datoriilor agricole și urbane care a avut un impact pozitiv 
din punct de vedere financiar şi moral asupra unor largi 
categorii sociale. Datoriile tuturor debitorilor agricoli se 
reduceau cu 50%, iar plata se făcea eşalonat pe parcursul a 
17 ani. 

În 1935 a fost creat Ministerul Armamentului cu scopul 
încurajării producerii de echipament și tehnică de luptă în 
țară. 

În ultimul an al Guvernării - martie 1937 - a fost 
adoptată o lege pentru încurajarea agriculturii, prin care se 
admitea cumpărarea de pământ până la limita de 50 ha. 
Astfel, era înlocuită legea național-țărănistă din 1929 care 
stabilea limita la 25 ha. 

O preocupare importantă a Guvernului Gheorghe 
Tătărescu a vizat administraţia de stat. A fost depus în 
martie 1934 proiectul de lege pentru modificarea unor 
articole din legea administrativă elaborată de național-țără- 
nişti în 1929, prin care s-a urmărit simplificarea aparatului 
administrativ. În aprilie 1935, Guvernul a depus proiectul de 
lege privind organizarea administrativă a țării prin care se 
menținea organizarea din 1925 şi se adăugau unele 
modificări cu scopul înlăturării politicului din administraţie. 
Astfel, listele electorale nu mai erau întocmite de către 
primar, ci de judecătorul de ocol, contestaţiile privind 
desfășurarea alegerilor erau judecate în circumscripția 
respectivă de către judecătorul ce prezida alegerile; se 
acorda dreptul de vot pentru femei dacă absolviseră ciclul 
secundar, normal sau profesional de învățământ, erau 
funcţionare sau pensionare de stat, văduvelor de război sau 
celor decorate pentru activitatea din timpul războiului. 

Durata consiliului era nelimitată, alegerile consilierilor 
având loc din trei în trei ani. 

Noul Cod penal care a intrat în vigoare la 1 ianuarie 
1937 şi purta numele Regelui Carol al II-lea, preciza, printre 
altele, cazurile de uneltire împotriva ordinii sociale, fiind 
vizate in primul rând activităţile forțelor extremiste. 

Politica internă promovată de Guvernarea Tătărescu a 
vizat în principal creşterea rolului puterii executive în detri- 
mentul celei legislative. S-a apelat la procedura depunerii în 
bloc a unui pachet de legi sau a decretelor asumate de 
Guvern în vacanța parlamentară. 

Pe de altă parte, Regele Carol al II-lea nu a mai avut 
adversari puternici care să-i impună respectarea Consti- 
tuţiei; partidele mici nici nu mai contau, iar în cele două mari 
partide competiţia la nivelul conducerilor era neîncheiată. 

Se poate spune că în acești ani, aproape în totalitate, 
clasa politică s-a caracterizat printr-un oportunism notoriu. 
Astfel, în rândurile Partidului Naţional Liberal, Gh. Tătă- 
rescu, exponent al „tinerilor liberali’, împărtășea ideea modi- 
ficării Constituţiei în sensul dorit de Rege, în timp ce „bă- 
trânii liberali” au protestat. La fel și în Partidul Naţional-Ţă- 
rănesc, opiniile erau împărțite. Iuliu Maniu a rămas pe poziţii 
consecvent anti-camarilă, pe când Ion Mihalache era dispus 
să accepte unele compromisuri pentru a câştiga încrederea 
Regelui în vederea accederii la guvernare. 

Gruparea „tinerilor liberali” şi-a întărit poziţiile în 
cadrul Guvernului datorită unor remanieri pe care Gh. Tătă- 
rescu le-a făcut fără a consulta conducerea Partidului Naţio- 
nal-Liberal, respectiv pe C.I.C. Brătianu. 

O remaniere notabilă a Guvernului (practic o simplă 
înlocuire) a avut loc la 29 august 1936, când s-a procedat la 
înlăturarea lui Nicolae Titulescu din fruntea Ministerului de 
Externe. Astfel, Regele scăpa de colaborarea cu un om dificil, 
adversar cunoscut al Camarilei şi al unui eventual regim 
autoritar. Prin înlăturarea lui N. Titulescu, Regele prelua 
practic în propriile mâini politica externă a României; o 

consecinţă directă a acestui act, a fost o mai mare depen- 
dență a Guvernului față de Carol al II-lea. 

În noiembrie 1937, când se împlineau patru ani de gu- 
vernare național-liberală, Regele a început consultările 
pentru formarea unui nou Guvern. Președintele Partidului 
Naţional-Liberal, C.I.C. Brătianu a considerat că partidul său 
trebuia să se retragă în opoziţie, în timp ce Ion Mihalache 
declara că național-țărăniştii sunt pregătiți pentru a-și 
asuma răspunderea guvernării. 

În aceste condiţii, la 12 noiembrie, Regele i-a încredințat 
mandatul de formare a Guvernului lui lon Mihalache, impu- 
nându-i condiţii prin care să-şi asigure controlul asupra Exe- 
cutivului: să colaboreze cu Al. Vaida-Voevod (care părăsise 
Partidul  Naţional-Ţărănesc), să accepte numirea unor 
miniştri de către Rege, să ceară Regelui aprobarea prealabilă 
pentru numirile de prefecți. 

Biroul Partidului Naţional-Ţărănesc a respins condiţiile 
impuse de Rege, iar Ion Mihalache a depus mandatul, şi-a 
asumat eșecul și a demisionat din funcția de preşedinte de 
partid care a revenit din nou lui Iuliu Maniu. 

În aceste condiţii, Regele l-a învestit tot pe Gheorghe Tă- 
tărescu cu misiunea de a forma un nou Guvern. La 14 noiem- 
brie 1937, noul Guvern a depus jurământul. Era pentru 
prima dată când un prim ministru în funcţie era reinvestit. În 
Guvern au fost introduși doi oameni de bază ai Camarilei 
regale, Richard Franasovici la Ministerul de Interne și 
Gabriel Marinescu subsecretar de stat, tot la Interne, Victor 
Antonescu - la Externe. 

Noul Guvern nu avea sprijinul complet al Partidului 
Naţional Liberal, care optase pentru opoziţie. C.I.C. Brătianu 
se străduia, astfel, să scoată partidul de sub influența Mo- 
narhului. Anterior, Brătianu adresase Regelui un Memoriu 
(„De ce nu pot avea încredere în domnul Tătărescu”) în care 
bătrânul liberal semnala încălcarea constantă a disciplinei 
de partid de către primul ministru. 

În concepția Regelui, noul Guvern - care se sprijinea pe 
mai multe forțe politice - era un Guvern cu o bază lărgită şi 
urma să fie învestit pentru un ciclu electoral complet (4 ani). 
Deocamdată, Tătărescu trebuia să organizeze alegeri, în 
decembrie 1937, pe care să le câștige. Vorbind în numele 
liberalilor (fără avizul conducerii), Tătărescu a încheiat 
cartel electoral cu Frontul Românesc și Partidul German - 
organizaţii care se remarcaseră printr-o atitudine antidemo- 
cratică, fapt ce i-a nemulțumit pe unii fruntași liberali. Pe 
listele Partidului Naţional Liberal au fost trecuți 50 de 
membri ai Frontului Românesc. Unele organizații național-li- 
berale au refuzat includerea pe listele electorale a candida- 
ților propuși de Frontul Românesc (judeţele Iași şi Neamţ). 

La rândul său, Iuliu Maniu a schimbat tactica acestui 
partid. El şi-a propus să-l împiedice pe Carol să instituie un 
regim autoritar, cu un Guvern obedient la dispoziţia sa 
totală. Din acest motiv el își fixa ca obiectiv să înfrângă în 
alegeri lista Guvernului. Pentru a reuși, luliu Maniu a 
acționat pentru coalizarea forţelor politice din opoziţie, 
indiferent de poziţia lor pe eşichierul politic. Așa s-a ajuns la 
semnarea, pe 25 noiembrie, a unui Pact de neagresiune cu 
Gheorghe Brătianu şi Corneliu Zelea Codreanu, prin care cele 
trei formaţiuni politice se angajau să apere libertatea și 
corectitudinea alegerilor. Pe parcurs a aderat şi Constantin 
Argetoianu - şeful Partidului Agrar. 

Alianţele electorale încheiate de Partidul Naţional Li- 
beral, pe de o parte și de naţional-țărăniști, pe de altă parte, 
au creat o derută în rândul electoratului. Nedumeriri au apă- 
rut chiar și în interiorul Partidului Naţional Țărănesc. 
Printre cei ce şi-au exprimat nemulțumirile s-au numărat Ni- 
colae Costăchescu, Dr. N. Lupu, Octav Livezeanu, Mihail Ra- 
lea, Petre Andrei, Mihail Ghelmegeanu, Grigore Gafencu ş.a. 

În timpul campaniei electorale Corneliu Zelea Codreanu 
a afirmat că este contra marilor democraţii ale Occidentului, 
împotriva orientării politicii externe a României. El afirma că 
o politică de apropiere față de Germania era benefică pentru 

țară şi că el ar putea ca, în 48 de ore după biruința Mişcării 
Legionare, să facă o alianță cu Roma şi Berlinul. 

Alegerile parlamentare din decembrie 1937 n-au fost 
marcate de incidente sângeroase aşa cum se anticipa. Nota 
caracteristică ce a marcat campania electorală a fost do- 
minată de multă confuziune și de neîncredere în capacitatea 
partidelor de a conduce ţara. 

Cu tot sprijinul aparatului de stat şi al Regelui, Guvernul 
- care a obținut cel mai bun procent de voturi (35,92%) - 
n-a trecut baremul (40%) pentru a beneficia de prima 
electorală. Cum s-a văzut, uzura liberalilor după patru ani de 
guvernare era evidentă, iar contradicţiile din Partidul 
Naţional Liberal şi-au spus cuvântul. 

Naţional-țărăniștii n-au obţinut nici ei un scor suficient 
pentru a cere guvernarea (20,4%). Surpriza a reprezentat-o 
Mișcarea Legionară care a obținut 15% din voturi (aproape 
500.000 de voturi), clasându-se pe locul 3. 

Concluzia ce se putea desprinde din această evoluţie a 
opţiunilor electorale evidenţiază neîncrederea în partidele 
democratice şi dorința schimbării regimului politic ineficient 
şi perimat. Evident, Carol a profitat de situaţie, considerând 
că este oportun să scoată, în fine, guvernarea de sub influen- 
ţa partidelor. Rezultatul alegerilor i-a oferit Regelui o largă 
posibilitate de a manevra pentru a ajunge în perspectiva 
imediată la instalarea unui nou regim politic, cel al monar- 
hiei autoritare. Fără a mai proceda la consultările politice 
obişnuite, Regele i-a încredințat misiunea de a forma Guver- 
nul lui Octavian Goga, preşedintele Partidului Naţional Creş- 
tin, care a depus jurământul în ziua de 28 decembrie 1937. 

Guvernul Goga nu era al Partidului Naţional Creştin în 
totalitate; unele ministere - Interne, Justiţie, Externe - au 
fost încredințate unor persoane care nu făceau parte din 
partidul respectiv (A.C. Cuza era ministru de stat, Armand 
Călinescu - ministru de Interne, Istrate Micescu - ministrul 
Afacerilor Străine, Eugen Savu - Finanţe, Ion Antonescu - 
ministrul Apărării, Ion Gigurtu - ministrul Industriei şi 

Comerţului). Prin învestirea lui Octavian Goga la putere, Re- 
gele reușea să satisfacă forțele politice de dreapta, dar evita 
aducerea la guvernare a legionarilor. Atragerea lui Armand 
Călinescu în Guvern, care a fost numit ministru la Interne, a 
produs o ruptură în rândul Partidului Naţional-Ţărănesc, 
conflictul cu Iuliu Maniu fiind amplificat şi de faptul că preşe- 
dintele Consiliului de Miniștri era un adversar înverşunat al 
şefului național-țărăniștilor. 

Guvernul condus de O. Goga era lipsit de omogenitate, 
măcinat de contradicții între forțele care-l alcătuiau, partidul 
pe care se sprijinea nefiind încă suficient de omogen. Unele 
neînţelegeri, îndeosebi pentru ocuparea diferitelor funcţii în 
stat, s-au manifestat între membrii Partidului Naţional 
Creştin ce proveneau din Partidul Naţional-Agrar condus de 
O. Goga şi cei ai L.A.N.C. (cele două partide fuzionaseră, 
constituind Partidul Naţional-Creştin). 

Politica promovată de Guvernul O. Goga, în perioada 
scurtă a existenţei sale, s-a remarcat prin inițierea unor mă- 
suri cu caracter antidemocratic şi naționalist (la 3 decembrie 
1937 au fost suprimate ziarele Adevărul, Lupta, Dimineaţa, s- 
au retras permisele de liberă circulaţie pe C.F.R. pentru zi- 
ariștii evrei etc.). Printr-un decret-lege din 22 ianuarie 1938 
s-a stabilit revizuirea acordării cetățeniei evreilor, decret 
care nu s-a putut aplica datorită perioadei scurte de guver- 
nare. În general măsurile cu caracter antisemit n-au avut 
amploarea celor preconizate de Partidul Naţional-Creştin; 
acest fapt l-a nemulțumit pe A.C. Cuza, un consecvent mili- 
tant antisemit, care s-a retras. 

Nici în politica externă Guvernul nu a putut schimba 
cursul politicii tradiționale promovate de România după 
1918. Apropierea de puterile Axei presupunea timp și 
acțiuni constante pentru câştigarea încrederii autorităților 
de la Berlin sau Roma. 

Era evident că Guvernul condus de Octavian Goga nu se 
putea menţine fără o susținere parlamentară solidă (deţinea 
doar 9,15% din voturile exprimate în alegerile generale din 

decembrie 1937). Din acest motiv, Regele a decis, la pro- 
punerea lui O. Goga, dizolvarea Parlamentului la 18 ianuarie 
1938, înainte de a se întruni - un fapt semnificativ pentru a 
înțelege cât de arbitrare deveniseră acțiunile Monarhului. 
Prin decret regal se anunțau noi alegeri generale, la începu- 
tul lunii martie 1938. 

În perspectiva campaniei pentru alegeri, în principalele 
partide au loc clarificări: țărăniștii îl exclud pe Armand 
Călinescu, Virgil Potârcă, Vasile Rădulescu-Mehedinţi, PNL 
Gheorghe Brătianu reintră în compunerea Partidului Naţio- 
nal Liberal, câţiva lideri georgiști primesc funcţii în noul 
partid. În același timp, Gruparea „H” din PNL (aripa tânără 
condusă de Petre Gheaţă) pleacă din partid. La începutul 
campaniei electorale s-au observat unele tendințe în viața 
politică din România care evidenţiau o ascensiune a forţelor 
radicale de dreapta şi extremă dreapta și chiar o posibilă 
unire a acestora; se observa şi o mișcare a forţelor de stânga 
şi extrema stângă, dar fără semnificație în plan electoral, 
precum și o tendință de apropiere între Partidul Naţional fă- 
rănesc şi Partidul Naţional Liberal care încercau să se opună 
în comun încercărilor Regelui Carol al II-lea de a lichida regi- 
mul parlamentar. 

Un factor important care a determinat precipitarea eve- 
nimentelor l-a constituit accentuarea caracterului violent al 
campaniei electorale. S-au produs acte de violență generate 
de membri Partidului Naţional-Creştin, care încercau să inti- 
mideze forțele opoziţiei; au fost situaţii în care s-a ajuns la 
confruntări între militanţii cuziști şi forţele polițienești, la 
care se adăugau și confruntările poliției cu Garda de Fier, în 
urma cărora au rezultat victime de o parte şi de alta. 

Tensiunea din campania electorală, abia începută, a fost 
receptată în opinia publică din Occident ca un pericol care 
plana asupra regimului democratic și a situației minorită- 
ţilor etnice. În consecinţă, s-a exercitat o puternică presiune 
din partea cercurilor evreiești din afara ţării și din interior 
asupra autorităţilor și personalităților publice de la Paris şi 

Londra pentru a obține garanţii că oficialii de la București nu 
vor schimba cursul politicii lor tradiționale. În plus, Regele 
avea informații că între Goga şi Codreanu s-a ajuns la o înţe- 
legere secretă prin care legionarii se angajau să sprijine par- 
tidul de guvernământ în campania electorală în schimbul 
unor poziţii importante pe care legionarii urmau să le pri- 
mească în administraţia centrală și locală. Aceste informații 
au creat îngrijorare în cercurile Palatului, care s-au hotărât 
să acționeze pentru a evita aducerea la guvernare a unei for- 
mațiuni care se exprimase deschis și virulent împotriva lor. 

Confuzia prezentă într-o guvernare lipsită de omogeni- 
tate internă, la care s-au adăugat criticile opoziţiei şi semna- 
lele din afară, au creat pretexte pentru intervenţia lui Carol 
al II-lea şi schimbarea regimului politic în sensul dorit de 
acesta. 

Convins că se creaseră condiţiile instalării unui regim 
autoritar, Regele Carol al II-lea a decis să-și asume răspunde- 
rea conducerii nemijlocite a ţării. În noaptea de 7/8 februa- 
rie 1938, la sugestia Regelui, a fost provocată demisia Guver- 
nului. În aceeași zi, după amiaza, Regele a avut consultări cu 
foştii prim-miniştri şi unii şefi de partide. Hotărârea Regelui 
de a trece la un regim autoritar a fost primită cu simpatie de 
către o parte dintre oamenii politici, care erau conștienți că 
oricum nu dispuneau de resurse pentru le fi încredinţată 
guvernarea (C. Argetoianu, mareşalul Al. Averescu ș.a.). 

În seara zilei de 9 februarie, Regele a semnat decretul de 
numire a unui nou Guvern prezidat de patriarhul Miron 
Cristea. Noul Guvern era girat politic de șase foști prim- 
miniștri: Gheorghe Tătărescu, ministru de stat și ad-interim 
la Externe, Constantin Angelescu, Nicolae Iorga, Alexandru 
Averescu, Alexandru Vaida-Voevod, Arthur Văitoianu, Geor- 
ge G. Mironescu - ca miniștri de stat. Guvernul era completat 
cu specialiști sau oameni politici de diferite orientări care-şi 
afirmaseră atașamentul față de Carol al II-lea. Dintre foștii 
prim miniștri, luliu Maniu și Octavian Goga au refuzat 
invitaţia, iar Barbu Știrbei n-a fost solicitat. 

lată componenţa acestui Guvern (în afara celor amintiţi 
mai sus): patriarhul Miron Cristea, Preşedinte de Consiliu, 
Armand Călinescu, ministru de Interne, Mircea Cancicov, 
ministru de Finanţe şi ad-interim la Justiţie, Victor lamandi, 
ministru Educaţiei Naţionale şi ad-interim la Culte, generalul 
Ion Antonescu, ministrul Apărării Naţionale și ad-interim la 
Aer şi Marină, Gheorghe lonescu-Siseşti, ministrul Agricul- 
turii, Domeniilor şi Cooperaţiei, Constantin Argetoianu, minis- 
tru! Industriei și Comerţului, Constantin Angelescu, ministrul 
Lucrărilor Publice şi Comunicaţiilor, Voicu Niţescu, ministrul 
Muncii, lon Costinescu, ministrul Sănătăţii. Misiunea acestui 
Guvern era să pregătească baza legală pentru instituirea şi 
consolidarea noului regim. 

După adoptarea Constituţiei, Guvernul a fost reinvestit 
şi a început să se creeze instituţiile noului regim. Chiar în 
ziua în care a fost numit noul Guvern (30 martie), Regele a 
emis decretul prin care au fost desființate toate partidele 
politice, fapt fără precedent în România. Erau dizolvate toate 
asociaţiile, grupările sau partidele în ființă la timpul res- 
pectiv. Alte formaţiuni similare nu se puteau înființa decât în 
baza unei legi speciale. Măsura n-a fost urmată de o prigoană 
împotriva foştilor lideri de partide (precum în comunism), 
s-a manifestat chiar o toleranță față partidele mari (delega- 
tiile lor permanente au continuat să se întrunească și să 
emită hotărâri). Faţă de legionari, însă, legea a fost foarte 
riguros aplicată şi s-a soldat cu victime, inclusiv în rândul 
liderilor. 

Semnificaţia acestui decret constă în faptul că el marca, 
formal, abandonarea sistemului politic multipartidist, care 
reprezintă baza/fundamentul oricărui regim democratic 
parlamentar. În semilegalitate, liberalii au decis să-l excludă 
pe Tătărescu și pe alţi lideri care contrasemnaseră decretul 
de dizolvare (decretul era contrasemnat de toți consilierii 
regali). 

Un alt decret-lege (din 14 aprilie 1938), pentru apărarea 
ordinii în stat, interzicea propaganda pentru schimbarea 

formei de stat sau împotriva demnitarilor statului, împărțirii 
averii altora, scutirii de impozite, luptei de clasă. Era interzis 
să se depună orice jurământ nelegal (cu trimitere la cel 
legionar) sau mersul în formaţii militare pe străzi. 

În baza acestei legi, Codreanu a fost condamnat, după ce 
Nicolae Iorga, la îndemnul lui Călinescu (interesat să gă- 
sească un pretext pentru a-l anihila pe Codreanu), a anunţat 
că într-o scrisoare (26 martie 1938), Codreanu l-a acuzat de 
„necinste sufletească”. În scrisoare, liderul legionar îi repro- 
şa lui Iorga că cerea cu vehemenţă desființarea comerţului 
legionar după ce, cu ani în urmă, îndemna tineretul român să 
facă comerț pentru a-i înlătura pe evrei din acest domeniu. 
După perchiziţii la sediul partidului, capetele de acuzare se 
extind, așa încât liderul legionar a fost condamnat la 10 ani 
de temniţă. 

Noul regim politic a decretat în august 1938 o reformă 
administrativă prin care se introducea o nouă unitate admi- 
nistrativă: ținutul. Au fost create 10 ţinuturi, care erau con- 
duse de rezidenți regali, numiţi prin decret de Carol al II-lea. 

Printr-un decret-lege din decembrie 1938, se înființa 
Straja Țării în care erau incluși, obligatoriu, băieţii între 7-18 
ani și toate fetele între 7-21 de ani. Comandantul suprem era 
chiar Regele. La rândul lor, toți studenţii au fost înscriși 
într-o organizație: Frontul Naţional Studenţesc. 

Mijloacele de propagandă au fost folosite pentru susţi- 
nerea regimului, principalul rol fiind să-l elogieze pe Carol al 
II-lea al cărui cult al personalităţii a atins dimensiuni nemai- 
întâlnite (până atunci) în istoria vieții politice româneşti. 
Regimul politic avea acum toate caracteristicile unui regim 
totalitar. 

După moartea patriarhului Miron Cristea, s-a constituit 
imediat un Guvern condus de Armand Călinescu (9 martie 
1939). Perioada Guvernării Armand Călinescu, deşi scurtă, a 

fost extrem de densă în evenimente de importanţă crucială 
pe plan intern şi mai ales pe plan internaţional, care au 
influenţat viața românilor sub toate aspectele. 

Guvernul făcea eforturi pentru buna funcționare a noi- 
lor instituţii. Un rol important în vederea mobilizării popu- 
lației pentru a sprijini regimul şi a spori încrederea l-a repre- 
zentat Frontul Renașterii Naţionale, creat în decembrie 1938, 
singurul partid admis. Frontul era condus de un Consiliu 
Superior, iar organele de conducere erau numite pe scară 
ierarhică. Membrii FRN trebuiau să poarte o anumită ținută 
(uniforme albastre sau albe în funcție de anotimp) și să 
folosească un anumit salut. Nu avea o ideologie, promova 
câteva idei generale: solidaritatea națională, armonia socială, 
armonia și pacea naţională, cultul excesiv al monarhiei - sal- 
vatoarea şi păzitoarea neamului, ideea selecţiei şi promo- 
vării elitelor, ideea apărării patriei cu sacrificiu suprem, res- 
pectul față de familie ca celulă de bază (venea în contradicţie 
cu situația din Familia Regală), cinstirea muncii. Din Front 
făceau parte obligatoriu funcționarii de stat, membrii 
breslelor. Şeful Frontului era, bineînțeles, Regele. Funcționa 
şi un Consiliu Superior Naţional (150 de persoane), un Di- 
rectorat (30 de persoane), trei secretari generali, o Gardă 
Naţională a Frontului cu rol în menţinerea ordinii şi sigu- 
ranței. Rețeaua organizatorică era numită (nu aleasă), de sus 
în jos, ierarhic. Frontul n-a reușit să se impună ca o alterna- 
tivă la formațiunile politice interzise. 

Regimul politic din România se baza pe un sistem politic 
unipartidist. La 9 mai 1939 a fost elaborată o nouă lege 
electorală ale cărei prevederi aduceau elemente noi: 

- extindea dreptul de vot pentru femei, dar nu și dreptul 
de a candida; 

- vârsta pentru alegători se stabilea la 30 de ani, față de 
21 de ani cum se stabilise prin legea electorală din 1926; 

- se acorda drept de vot celor care practicau profesiile 
din Parlament: agricultură şi muncă manuală, comerţ şi 
industrie, ocupaţii intelectuale. Adunarea Deputaţilor s-a 

redus la 258 de deputaţi (câte 86 pentru fiecare categorie 
ocupaţională), Senatul: 88 de senatori numiţi, 88 aleşi pe 9 
ani. 

- dreptul de vot se acorda numai celor ştiutori de carte; 

- se interzicea preoţilor să participe la viața politică. 

Aceste restricții au determinat o restrângere a corpului 
electoral de la 4,6 milioane cât era în 1937, la 2 milioane în 
1939. 

La 1 iunie 1939 s-au desfăşurat alegeri pentru Adunarea 
Deputaţilor şi la 2 iunie pentru Senat. Listele de candidaţi au 
fost propuse de Frontul Renașterii Naţionale. Între cei pro- 
puşi și aleşi erau personalităţi importante ale vieţii politice şi 
culturale din România (N. lorga, M. Sadoveanu, Dimitrie 
Gusti, Petre Andrei, Mihail Ralea, Ion Lupaş, Constatin Rădu- 
lescu Motru, Constantin C. Giurescu, George Enescu, lon 
Jalea, Lucian Blaga, Ion Agârbiceanu, Ion Fluieraș, Iosif 
Jumanca, Gheorghe Grigorovici ş.a.). 

Parlamentul și-a început lucrările la 7 iunie 1939. De- 
putaţii și senatorii au depus jurământul de credinţă faţă de 
Rege, pentru respectarea Constituţiei, respectarea legilor 
țării, menţinerea integrității teritoriale a României. Senatorii 
de drept: Iuliu Maniu, Ion Mihalache, Dr. N. Lupu, C.I.C. Bră- 
tianu nu au participat la lucrările Parlamentului, refuzând să 
îmbrace uniforma Frontului Renașterii Naţionale. 

A doua zi, 8 iunie, s-au desfășurat mari festivități con- 
sacrate Restauraţiei, alte festivități s-au organizat cu prilejul 
centenarului naşterii lui Carol I, apoi cu prilejul nașterii lui 
Carol al II-lea. De fiecare dată omagiile, cadourile, erau 
îndreptate spre conducătorul statului. 

La 21 septembrie 1939, Armand Călinescu a fost asa- 
sinat de către legionari. Regele a pierdut pe cel mai devotat 
şi valoros om al său, susținător al regimului de la 10 fe- 
bruarie 1938. După acest moment, Regele Carol al II-lea va 
acționa mai mult sub impulsul evenimentelor concrete, fără 
a putea să le anticipeze sau să le prevină. Reacţia din partea 
autorităţilor față de uciderea premierului a fost extrem de 

dură și exagerată. Fără nici o judecată au fost lichidaţi mai 
mulți lideri legionari din închisori sau din județe36. Acest 
lucru a generat în populaţie un efect contrar celui scontat. 
Regele a schimbat câteva guverne până să găsească un Ca- 
binet capabil de stabilitate și de restabilirea încrederii. Ob- 
servând riscul unui derapaj periculos în societate şi scăderea 
popularității sale, Regele i-a cerut lui Gheorghe Tătărescu să 
promoveze ideea unei „reconcilieri naţionale”. Soluţia se 
impunea din rațiuni de politică internă, dar și din cauza evo- 
luţiilor pe plan european, care favorizau prezența la gu- 
vernare, în țările care căutau simpatia Germaniei, a unor for- 
maţiuni sau elemente progermane, sprijinite sau încurajate 
de Berlin. Încercarea lui de repoziționare în politica externă, 
în sensul apropierii de germani, era total compromisă după 
gestul din noiembrie 1938 (uciderea lui Corneliu Zelea Co- 
dreanu) şi acum, după uciderea în masă a fruntașilor legio- 
nari. 

Unele acțiuni ale sale vizau capacitarea energiei tuturor 
oamenilor politici români pentru promovarea și salvarea 
interesului național, dar în formule care să nu ducă la 
întoarcerea către practicile politice anterioare. În acest sens, 
la 20 ianuarie 1940, Regele a reorganizat Frontul Renaşterii 
Naţionale (se stabilea alegerea organelor de conducere până 
la nivelul ținutului inclusiv). luliu Maniu şi C.I.C. Brătianu 
n-au dat un răspuns favorabil invitației Regelui de a se 
înscrie în Front. Doar Ion Mihalache a acceptat demnitatea 
de consilier regal; în schimb, mulți legionari s-au arătat 
dispuşi să colaboreze cu Regele. 

Pe de altă parte, au fost create instituții menite să rea- 
lizeze creşterea rolului statului în economie, transformarea 
Ministerului Industriei şi Comerţului, în aprilie 1938, în 
Ministerul Economiei Naţionale care avea rolul de a încuraja 


36 Au fost executaţi 3-4 legionari în fiecare judeţ, fără judecată, uneori fiind 


executați oameni care nu se „remarcaseră” prin fapte condamnabile. 

dezvoltarea capacităţilor de producţie, distribuirea pro- 
ducției, pregătirea legislației economice ş.a. 

În ansamblu, perioada 1938-1940 s-a caracterizat prin 
accentuarea procesului de stratificare socială, dar stabili- 
tatea economică a diminuat fenomenul de sărăcie. Prin- 
cipalele îngrijorări ale populaţiei erau știrile despre războiul 
iminent şi teama de represalii din partea guvernanților. 

Politica de „reconciliere” națională promovată de Gu- 
vern nu a reușit pentru că Frontul Renașterii Naţionale - 
vectorul pe care-l putea antrena - nu putea înlocui partidele 
desfiinţate. Încercând să se adapteze, printr-un nou decret 
(20 ianuarie 1940), Frontul s-a reorganizat, unele organe de 
conducere au fost alese de delegaţi (la ţinut şi la nivel 
central). Se instituie funcția de Preşedinte, secretar general, 
trei prim-secretari (câte unul pentru fiecare din cele trei 
profesii). Echipa de conducere era formată din: Vaida- 
Voevod (președinte), Gheorghe Tătărescu (vicepreședinte), 
Constantin C. Giurescu (secretar general). Începând cu luna 
mai 1940, războiul afectează direct România, iar Guvernul se 
concentrează pe chestiuni externe, de securitate și apărare. 

Cum Parlamentul doar legifera, organismul cel mai im- 
portant de dezbateri și analiză a devenit Consiliul de Co- 
roană. La 11 mai, Regele reconfirmă pe Tătărescu prim- 
ministru cu misiunea să „consolideze opera de guvernare”, 
să facă faţă situaţiei tot mai complicate și periculoase pentru 
România pe plan extern, în special la frontiera de răsărit. 
Cum pe sprijinul aliaţilor tradiționali (Franţa şi Anglia) nu se 
putea conta, s-a încercat o apropiere de Germania. Filoger- 
manul Ion Gigurtu a fost adus la Ministerul de Externe. În 
acest scop se trimit mesaje către liderii germani, dar aceştia 
condiționează sprijinul lor de concesii ale României față de 
vecini şi de evoluţii și mai spre dreapta spectrului politic, pe 
plan intern. 

După încercări ratate de a revitaliza Frontul, şeful 
regimului încearcă o ultimă soluţie: el desființează această 
structură și emite un decret de înființare a Partidului 

Națiunii (22 iunie 1940). Un alt decret stabilește pedepse 
aspre contra celor ce ar propovădui schimbarea „ordinii to- 
talitare a statului”. Organele de conducere ale partidului sunt 
numite, Regele este şeful lui suprem, Ernest Urdăreanu este 
preşedinte şi Victor Moldoveanu, secretar general. Partidul 
Națiunii s-a declarat „partid unic şi totalitar”. În partid intrau 
obligatoriu toţi funcționarii publici, conducerile organiza- 
ţiilor profesionale. 

Acesta este contextul în care sovieticii transmit ultima- 
tumul pentru cedarea Basarabiei şi nordului Bucovinei (26 
iunie). Ştirea a produs emoție și îngrijorare, liderii politici 
democrați i-au reproșat Regelui că s-a implicat direct în con- 
ducerea Statului, n-a pregătit societatea şi armata pentru a 
păstra integritatea Statului. 

Liderii principalelor partide - țărănesc și liberal - au 
refuzat invitația Regelui la reconciliere; Mişcarea Legionară, 
slăbită după represiunea sistematică din partea autorităţilor, 
a răspuns favorabil. 

Ultimatumul din partea U.R.S.S. și apoi ocuparea 
Basarabiei, nordului Bucovinei și Ținutului Herţei, au accele- 
rat sfârşitul regimului monarhiei autoritare, perceput ca 
responsabil pentru situaţia în care ajunsese Statul. 

Încercând cu orice preţ să câştige bunăvoința Germaniei 
şi Italiei pentru a evita noi pierderi teritoriale, Regele a 
numit în fruntea Guvernului pe Ion Gigurtu (4 iulie) şi pe 
Mihail Manoilescu la Ministerul Afacerilor Străine (acesta se 
bucura de simpatia lui Benito Mussolini). În Guvern au fost 
incluşi și trei legionari. Vicepreședinte de Consiliu a fost 
numit generalul Gh. Mihail. 

Guvernul prezidat de I. Gigurtu a luat unele măsuri 
pentru a dovedi că România promovează o politică apropiată 
de cea a Germaniei naziste. Printr-un decret s-a interzis 
evreilor veniţi în România după 30 decembrie 1918, să 
ocupe funcții publice, să facă parte din consilii de adminis- 
traţie, să dețină proprietăți rurale ş.a. La 11 iulie 1940 
România s-a retras din Liga Naţiunilor pentru a-i convinge 

odată în plus pe liderii de la Berlin că apropierea de 
Germania era un fapt asumat definitiv şi categoric. 

În ciuda acestei încercări, şansele de supravieţuire po- 
litică ale lui Carol al II-lea s-au diminuat în continuare. Hitler 
a cerut insistent începerea de către România a unor tratative 
cu Ungaria şi Bulgaria pentru rezolvarea problemelor terito- 
riale. S-a ajuns în cele din urmă la noi cedări teritoriale în 
vara anului 1940: partea de sud a Dobrogei (Cadrilaterul) a 
fost cedată Bulgariei, iar nordul Transilvaniei a fost cedat 
Ungariei prin Dictatul de la Viena din 30 august. 

Cedările teritoriale au generat o puternică reacţie a po- 
pulaţiei şi a forţelor politice care au determinat plecarea Re- 
gelui Carol al II-lea şi a regimului său. Faptul că în mai puţin 
de trei luni, România pierduse 99.738 km? (33,8% din su- 
prafață) si 6.821.000 locuitori (33,3% din populaţie) a fost 
„contabilizat” pe seama lui Carol al II-lea, astfel că în faţa 
palatului regal şi în toată țara aveau loc manifestații puter- 
nice prin care populaţia îi cerea Regelui să-şi asume răspun- 
derea. 

Autorităţile au încercat zadarnic să stăvilească valul de 
proteste; în câteva cazuri, mai ales pe plan local, responsa- 
bilii regimului erau alături de manifestanți. Pe aceste consi- 
derente, Carol a crezut că aducerea lui Antonescu la guver- 
nare poate fi o soluţie pentru salvarea Tronului și a ţării”. 
Decizia era așteptată urgent pentru că, la 3 septembrie, ma- 
nifestaţiile legionarilor tineri au devenit foarte violente: erau 
atacate clădirile publice, cordoanele de jandarmi, chiar 
unități militare, iar din confruntări au rezultat morți si răniți. 
Regele a apelat la Ion Antonescu căruia, la 4 septembrie, i-a 
încredinţat mandatul pentru formarea unui nou Guvern, fără 
să i se impună numele miniștrilor sau alte obligaţii care re- 
zultau din Constituţie. Consultându-se cu ambasadorul 


37 Internat la mănăstirea Bistrița (judeţul Vâlcea) pentru atitudinea sa față 
de cedarea Basarabiei, a rămas în legătură cu Fabricius şi Neubacher, care 
au intervenit pentru eliberarea lui. 

german (Fabricius), Antonescu a aflat în ce condiţii putea 
conta pe sprijinul german: să-şi asume puteri depline, să 
înlăture camarila și să acționeze pentru detronarea monar- 
hului. De asemenea, liderii politici pe care Antonescu i-a con- 
sultat (Iuliu Maniu şi Dinu Brătianu) au condiţionat sprijinul 
lor pentru Guvern de înlăturarea lui Carol al II-lea şi a apro- 
piaţilor lui. 

Acesta a fost contextul în care lon Antonescu i-a pretins 
lui Carol al II-lea (pe 4 septembrie, seara târziu) să-i acorde 
puteri depline. Regele a încercat în zadar să evite solicitarea, 
dar spre dimineaţa zilei de 5 septembrie 1940, Ion Anto- 
nescu a obținut „depline puteri pentru conducerea statului 
român”. Imediat s-au emis decrete pentru suspendarea 
Constituţiei, au fost dizolvate Corpurile legiuitoare. Regimul 
de autoritate monarhică înceta de drept. 


3.1. Guvernele antonesciene (1940-1944) 


Data de 6 septembrie 1940 reprezintă ziua în care 
regimul politic din România a intrat într-o nouă etapă a 
evoluţiei sale, în care Guvernul României, prin șeful său, a 
avut cea mai puternică poziţie între instituţiile statului. Dacă 
în regimul de autoritate monarhică Guvernul era o anexă la 
discreția Regelui, lipsit de posibilitatea de a asuma decizii 
independent, în regimul de dictatură antonesciană - cum a 
intrat în istorie perioada guvernării Antonescu după 
excluderea Mișcării Legionare - dimpotrivă toate deciziile 
erau asumate de Guvern sau de Conducătorul Statului în 
numele Guvernului, Regele rămânând să ia act de ele 
adeseori post factum. Nu înseamnă că Guvernul sau fiecare 
minister aveau libertăţi în raport cu voința Conducătorului. 
Format exclusiv din tehnicieni - specialiști sau militari 
recunoscuţi pentru calitățile și pregătirea lor - membrii 
Guvernului erau considerați de Antonescu funcționari de cel 
mai înalt rang în serviciul țării, nu angajaţi ai săi. Carol al I- 
lea numea miniștrii după recomandările camarilei, le cerea 

jurământ personal, îi aprecia după fidelitatea față de 
persoana sa. 

Generalul prelua răspunderea guvernării într-un mo- 
ment foarte greu: moralul populației era la cel mai scăzut 
nivel după pierderile teritoriale din vară, fluxurile econo- 
mice erau întrerupte, refugiații din teritoriile evacuate 
treceau prin dificultăți enorme, unitățile armatei și forțele de 
ordine se redislocau în garnizoane din teritoriul rămas şi se 
reconfigurau pentru a face față altor pericole. 

Antonescu a anunţat că doreşte să facă din România un 
stat al ordinii - cu instituţii puternice și disciplinate - al res- 
pectului pentru munca fiecăruia şi că va schimba şi moderni- 
za țara din temelii. Numai că, în paralel, partenerii de gu- 
vernare legionari şi-au creat instituţii proprii de ordine 
publică, dublându-le pe cele oficiale (poliţia legionară, tribu- 
nale, forțe paramilitare) și ignorau deciziile anunțate de 
Conducător, creau o permanentă stare de haos, confuzie și 
anarhie. Prin ceremonii publice impresionante în memoria 
legionarilor ucişi, prin propagandă şi intimidare, prin 
rețeaua de magazine proprii, își sporeau capacitatea acţio- 
nală, numărul de membri și simpatizanți, inclusiv în armată. 

Sperând că se pot sprijini pe cercuri interesate din 
Partidul nazist, liderii legionari au încercat să forțeze 
preluarea întregii puteri politice și au declanşat, la 21-23 
ianuarie 1941, o rebeliune - un act de nesupunere civică, 
revoltă şi lovitură de stat, pentru a-l înlătura pe Antonescu. 
Armata l-a sprijinit, însă, pe Conducător. Rebeliunea a fost 
lichidată; 8.000 de rebeli au fost arestaţi, 700 (inclusiv Horia 
Sima) s-au refugiat în Germania. Mișcarea a fost scoasă de la 
Guvernare, dar măsurile împotriva legionarilor n-au fost 
radicale, liderii ei au intrat în custodia Berlinului care i-a 
păstrat ca o soluţie alternativă la guvernarea Antonescu. 

S-a format un nou Guvern (27 ianuarie 1941) din 
tehnicieni și militari, cu misiunea de a restabili ordinea şi 
încrederea populaţiei în autoritatea de stat şi în legi. Practic 
s-a instituit un regim nou, diferit de primul, fără a se reveni 

la regimul democratic. Acest tip de regim poate fi definit ca 
un regim de dictatură, în care Conducătorul statului 
deținea singur puterea legislativă, executivă şi exercita 
controlul total asupra justiţiei. Se deosebea de regimurile 
fasciste pentru că nu se sprijinea pe un partid și pe o ideo- 
logie clară. Armata şi Siguranţa erau folosite ca instrumente 
de bază în conducerea Statului. Prefecţii aveau puteri foarte 
mari în teritoriu. 

Regele era considerat un simbol şi nu era implicat în 
exercițiul guvernării. 

Acest Guvern a condus statul român în cea mai dificilă 
perioadă din istoria sa, participarea la un război pentru 
eliberarea teritoriilor cedate în urmă cu un an sovieticilor și, 
ulterior, un război de coaliție în afara teritoriului naţional. 
Guvernul a reușit, în aceste condiţii, să asigure traiul zilnic în 
țară şi nevoile militarilor pe front. Şedinţele de Guvern erau 
foarte bine pregătite, numărul funcționarilor din serviciul 
guvernamental era limitat, nu s-au făcut publice cazuri grave 
de corupție. În mai multe situații când șeful Guvernului era 
plecat pe front, Guvernul și şedinţele acestuia erau conduse 
de vicepreședintele Mihai Antonescu. 

Simţind nevoia de a se legitima, Ion Antonescu a hotărât 
să se adreseze poporului și a organizat un plebiscit în zilele 
de 2-5 martie 1941. Rezultatul a fost covârșitor în favoarea 
măsurilor luate de general (aproape 3 milioane de voturi DA 
şi 3000 de voturi NU). Un al doilea plebiscit a fost organizat 
în noiembrie și a vizat solicitarea punctului de vedere al 
populaţiei privind continuarea participării României la 
război după eliberarea Basarabiei. Doar 68 de persoane s-au 
declarat împotrivă. 

În condiţiile înfrângerilor suferite de trupele germane și 
aliate, în şedinţa de Guvern din dimineața de 23 august 
1944, Antonescu anunţa că pleacă pe front şi a fixat o audi- 
enţă la Rege la ora 16.00. Separat, Mihai Antonescu se anun- 
tă şi el la Rege la ora 15.30, cu intenţia de a discuta condiţiile 
armistițiului. Audienţa fixată de Antonescu la Rege a dat 

peste cap planul discutat anterior pentru înlăturarea lui. 
Regele a înțeles că trebuie acționat rapid și, consultându-se 
numai cu colaboratorii apropiaţi a hotărât să-l demită și să-l 
aresteze pe Conducător în timpul audienței. 

Conform planului, Regele i-a cerut lui lon Antonescu să 
anunțe imediat că acceptă Armistițiul cu Naţiunile Unite; 
refuzând, pe motiv că nu erau condiţiile cele mai potrivite, la 
un consemn al Regelui, s-a procedat la arestarea lui Ion 
Antonescu de către o echipă de militari. Ulterior, alți membri 
ai Guvernului au fost chemaţi la Palat și arestați. 

S-a format un Guvern sub președinția generalului Con- 
stantin Sănătescu, în următoarea componenţă: luliu Maniu, 
Constantin Brătianu, Lucrețiu Pătrăşcanu (ad-interim la 
Justiţie), Constantin Titel Petrescu, miniştri de stat, Aurel 
Aldea - ministru de Interne, Grigore Niculescu-Buzeşti - 
ministru de Externe, Gh. Potopeanu - ministrul Economiei 
(şi ad-interim la Finanţe), Ion Boiţeanu - ministrul Culturii 
Naţionale şi Cultelor, Mihail Racoviță - ministrul Apărării 
Naţionale, Dimitrie Negel - ministrul Agriculturii, generalul 
Eftimiu - ministrul Lucrărilor Publice, Nicolae Marinescu - 
ministrul Sănătății. 

Astfel format, Guvernul avea sprijinul Blocului Național- 
Democrat. La ora 22.12 s-a transmis la radio Proclamaţia 
Regelui către Țară, care în esență anunța că România a 
acceptat Armistițiul, a încetat lupta armatei române 
împotriva Armatei sovietice și a încetat starea de război cu 
Marea Britanie și S.U.A. A urmat Declaraţia Guvernului, 
care anunţa, la rândul ei, că regimul de dictatură a fost înlă- 
turat, România a ieşit din Pactul Tripartit şi că poporul rein- 
tră în drepturile lui. Se prevedea că se trece la un regim 
democratic în care drepturile și libertăţile cetățenilor vor fi 
respectate. 

Actul de la 23 august 1944 şi mai ales Proclamaţia 
Regelui, al cărei conţinut nu a fost convenit ferm cu aliații 
Coaliţiei Naţiunilor Unite, a creat derută şi confuzie; 
comandamentele românești n-au mai opus rezistență pe 

front, astfel că peste 150.000 de militari au fost capturați și 
transportaţi în Rusia. Țara a fost ocupată de trupele 
sovietice. 

Cei arestați în Palatul regal au fost preluaţi de Emil 
Bodnăraş şi duşi într-o casă conspirativă a Partidului 
Comunist din cartierul Vatra Luminoasă. Ulterior, au fost 
predaţi comandamentului sovietic și duși la Moscova. 

Se încheia, astfel, guvernarea lon Antonescu în care 
statul român s-a confruntat cu cele mai dificile situații din 
existenţa sa. 


4. Parlamentul României în perioada 
1919-1940 


În vara anului 1917, paralel cu evenimentele de pe 
teatrul acțiunilor militare, s-au desfășurat intense dezbateri 
pentru înfăptuirea unor reforme așteptate, între care: intro- 
ducerea votului universal, egal, direct şi secret şi, respectiv, 
reforma agrară. Aceste reforme se impuneau ca o necesitate 
pentru modernizarea statului, în acord cu schimbările care 
se profilau la nivelul majorităţii statelor europene; ele răs- 
pundeau, în același timp, unor aşteptări ale soldaților aflaţi 
în tranșee - cei mai mulți din lumea satelor - în rândul că- 
rora propaganda radicalilor ruși - în plin proces de sovie- 
tizare - se făcea simțită. În plus, autorităţile de la Iaşi erau 
nevoite să prevină și propaganda Centralilor - perfidă şi 
interesată - care încerca să-i ademenească pe ostașii români 
să dezerteze şi să se întoarcă la familiile lor rămase în 
teritoriul ocupat unde li se promitea pământ. 

Astfel de reforme presupuneau, însă, modificarea unor 
articole din Constituţie. La 19 iulie 1917 Regele a semnat 
Decretul de promulgarea legii pentru modificarea articolelor 
din Constituţie care se refereau la sistemul de vot pentru ale- 
gerea Corpurilor legiuitoare în stat. În esenţă, de la votul 
bazat pe cens s-a trecut la votul universal, egal, direct și 
secret. 

Parlamentul - care exercita puterea legislativă, - era 
bicameral (Camera Deputaţilor și Senat) și reprezenta 
națiunea. 

Alegerea deputaților se făcea prin vot secret, egal, 
direct, universal, obligatoriu, pe baza reprezentării minorită- 
ților. Dreptul de vot îl aveau bărbaţii de la 21 de ani. Femeile 
participau la vot dacă îndeplineau, cumulat, mai multe 
condiţii. Pentru a fi ales în Parlament, un cetăţean trebuia să 
fie român, să aibă 25 de ani, domiciliul în ţară să aibă 
exercițiul drepturilor civile și politice. 

Senatul se compunea din senatori aleşi, senatori de 
drept și senatori numiţi (după 1938). Senatorii aleși erau 
votaţi de cetățenii români de peste 40 de ani, de membri ai 
consiliilor judeţene, de membri ai consiliilor comunale și 
urbane (câte unul de județ), de membrii camerelor de 
Comerț şi Industrie, de Muncă şi Agricultură (câte unul de 
fiecare domeniu și circumscripție), de fiecare Universitate - 
câte un senator ales de profesori. Membri de drept erau: 
moștenitorul Tronului (la vârsta majoratului), mitropoliţii, 
episcopii, capii cultelor recunoscute dacă reprezentau cel 
puţin 200.000 credincioşi, preşedintele Academiei Române, 
foştii preşedinţi ai Consiliului de Miniștri, foştii miniştri (cu 
vechime de 6 ani), foştii preşedinţi ai Camerelor (opt sesiuni 
ordinare), foşti prim preşedinţi ai Înaltei Curți de Casaţie și 
Justiţie, generali în rezervă şi în retragere (care au condus 
armata pe front trei luni), foşti șefi ai Marelui Stat Major 
(patru ani în funcție), foştii președinți ai Adunărilor generale 
de la Chişinău, Cernăuţi, Alba Iulia. Interesul pentru compu- 
nerea acestei Camere era mai mic din partea partidelor 
politice. Durata mandatului era de 4 ani, dar era la îndemâna 
Regelui s-o scurteze ori de câte ori considera necesar. 

Prin legea electorală din martie 1926 se introduceau 
câteva elemente de noutate în privința centralizării rezulta- 
telor şi repartiției mandatelor. Până atunci, aleşi erau candi- 
daţii care întruneau cel mai mare număr de voturi într-un 
judeţ. Noua lege centraliza rezultatele votului la nivel naţio- 

nal, se calcula procentul pe partide. Gruparea care obținea 
40% din voturi era grupare majoritară, pragul electoral era 
de 2%. Dacă o grupare avea sub 2% pe ţară, dar avea majori- 
tatea absolută într-o circumscripție, era admisă în 
Parlament. 

Mandatele se repartizau astfel: 50% - gruparea majori- 
tară, cealaltă parte de 50% se împărțea proporțional cu 
rezultatul obținut, participând toate partidele, inclusiv gru- 
parea majoritară (Camera Deputaţilor avea 387 de deputați, 
iar Senatul - 254 de senatori). 

Proiectele de lege erau inițiate de Guvern și trimise de 
Rege în Parlament. Parlamentarii aveau și ei drept de 
inițiativă. După dezbateri, se proceda la votul general (prin 
ridicare și şedere, prin viu grai, prin scrutin secret - cu bile). 

Parlamentul avea drept de interpelare şi control asupra 
Executivului, funcționa instituția moţiunii simple sau 
moțţiunii de cenzură. Parlamentarii aveau imunitate pentru 
opiniile politice sau votul exprimat. 

Reforma electorală a cuprins, deosebiri de la provincie 
la provincie pentru că două dintre problemele majore pe 
care societatea românească trebuia să le rezolve în timpul 
cel mai scurt, au fost lăsate în competenţa forurilor de 
conducere din provinciile reunite: reforma agrară și, 
respectiv, reforma electorală. Sfatul Ţării sau, după caz, 
Marele Sfat Naţional au adoptat legile respective, valabile 
pentru teritoriul asupra căruia își exercitau autoritatea, 
după care, Decretul regal se publica în Monitorul Oficial. 

La 14/27 noiembrie 1918 s-a emis decretul lege privind 
reforma electorală valabil pentru Vechiul Regat și Basarabia. 
Conform decretului, votul era secret, obștesc, obligatoriu, 
egal, direct. Pentru Adunarea Deputaţilor votau cetăţenii 
români în vârstă de peste 21 de ani, iar pentru Senat votau 
cetățenii români în vârstă de peste 40 de ani. Ca deputat, era 
necesar ca fiecare candidat să aibă cel puţin 25 de ani, iar ca 
senator - cel puţin 40 de ani. Pentru Cameră s-a adoptat 

sistemul reprezentării proporționale (sistemul Hondt), iar 
pentru Senat - sistemul majorităţii relative. 

Pentru Transilvania și Banat s-a emis Decretul-lege din 
24 august 1919 privind reforma electorală. Decretul preve- 
dea că votul era obștesc, direct, egal şi secret în mod propor- 
tional pentru bărbați de la vârsta de 21 de ani. Nu era obliga- 
toriu. Dacă într-o circumscripție se depunea o singură candi- 
datură, candidatul se declara ales fără să se organizeze 
votarea. 

Pentru Bucovina s-a emis - tot la 24 august - Decretul 
lege pentru reforma electorală. Nu se aplica principiul 
reprezentării proporționale în circumscripțiile în care se 
alegea un singur deputat sau senator. Era ales cel care 
întrunea majoritatea absolută, iar în cazul în care nici unul 
nu obținea peste 50% din voturi atunci se făcea balotaj. În 
caz de egalitate departajarea se făcea prin tragere la sorți. 

Pentru alegerile din 1920 s-a emis o altă Lege electorală 
(2 aprilie 1920) care stabilea că un senator este ales de 
100.000 de alegători, iar un deputat, de 50.000 de alegători. 
Numărul deputaţilor se reducea la 369, iar al senatorilor, la 
173. Militarii în activitate şi funcţionarii nu puteau fi aleși 
decât dacă demisionau din funcţii. Pentru prima dată apare 
noțiunea de „nedemn de a alege și a fi ales” (cu referire la cei 
care au făcut infracțiuni contra statului sau au provocat 
tulburări ale ordinei publice). 

După 1918 viaţa politică și socială a fost puternic 
influențată de mentalul colectiv, consecințele războiului, 
Marea Unire și reformele adoptate. Competiţia pentru obţi- 
nerea victoriei în alegeri a fost întotdeauna foarte puternică, 
întotdeauna patimile politice au generat turbulențe și 
violenţe între susținătorii partidelor competitoare. Partidele 
perdante, reclamau întotdeauna fraude sau abuzuri. Între 
1919-1937 s-au organizat zece alegeri: 1919, 1920, 1922, 
1926, 1927, 1928, 1931, 1932, 1933, 1937. Media pentru 
durata unui Parlament a fost de doi ani. Două Parlamente 
s-au menținut câte un mandat întreg (1922-1926 şi 1933- 

1937). Patru Parlamente au funcționat mai puţin de un an: 
alese în anii 1919, 1926, 1927 şi 1931. Un Parlament ales în 
urma alegerilor validate nu a fost convocat: cel rezultat din 
alegerile din decembrie 1937. 

Prin introducerea votului universal au fost chemaţi la 
viaţa politică 4,7 milioane de cetățeni (1937), față de 
100.000 până în 1918. Un eveniment de răsunet s-a produs 
în Parlament atunci când un extremist comunist, Max 
Goldstein (23 de ani), a sfârşit un atentat cu bombă în Senat, 
A fost singurul atentat cu bombă din istoria României. 
Acesta s-a produs la 8 decembrie 1920, în sala de şedinţe a 
Senatului. Bomba montată în tribună a ucis pe ministrul 
Justiţiei, Dimitrie Greceanu și pe senatorii Spiridon 
Gheorghiu și Dimitrie Radu, episcop de Oradea. Preşedintele 
Senatului, generalul Constantin Coandă, a fost grav rănit38. 

Parlamentul României - dizolvat începând cu 6 septem- 
brie 1940 - şi-a reluat activitatea în 1946, după alegerile 
falsificate de comuniști. La 30 decembrie 1947, Camera 
Deputaţilor (în 1946 Parlamentul a devenit unicameral) a 
fost convocat intempestiv (deputaţii se aflau în vacanţă), a 
luat act de abdicarea Regelui Mihai I și a votat instituirea, 
Republicii populare. 


38 Vezi: Stelian Tănase, „Procesul din Dealul Spirii”, în Magazin Istoric, 
octombrie 2003. 


CAPITOLUL III 
INSTITUȚIILE POLITICE ÎN TIMPUL 
REGIMULUI COMUNIST 


1. Instituţionalizare și personalism. 
Necesitatea studierii instituţiilor politice 
din regimurile comuniste 


Instaurarea comunismului în Europa Centrală şi de Est, 
în perioada imediat următoare celui de Al Doilea Război 
Mondial, a reprezentat o schimbare radicală de „structură 
social-economică” („orânduire socială”) și de regim politic 
(„orânduire de stat”)!. Chiar dacă cele două nu pot fi 
disociate - fapt susținut de ideologia oficială şi constatat, 
chiar dacă nu în acord deplin, de cercetătorii /criticii fenome- 
nului comunist -, în continuare ne vom concentra atenţia 
asupra celui din urmă. 

Organizarea politică din statele comuniste a făcut 
obiectul a numeroase studii (comparative sau axate pe un 
caz particular, cu o predilecție firească pentru URSS), în 
perioada Războiului Rece, atât în spaţiul anglofonz, cât şi în 


x» 


1 Formula „structură social-economică” este folosită în Constituţia 
Republicii Populare Române din 13 aprilie 1948, iar „orânduire socială” şi 
„Orânduire de stat” în Constituţia RPR din 27 septembrie 1952. Textele 
inițiale ale Constituţiilor din 1948, 1952 şi 1965 vor fi citate în continuare 
după Cristian Ionescu, Dezvoltarea constituțională a României. Acte și 
documente 1741-1991, Editura Lumina Lex, Bucureşti, 1998. 

2 Se pot aminti: PJ.D. Wiles, The Political Economy of Communism, 
Blackwell, Oxford, 1962; Emil. B. Ader, Communism: classic and 
contemporary, Woodbury, New York, 1970; Richard C. Gripp, The political 
system of communism, Harper & Row, New York, 1973; Robert G. Wesson, 
Communism and communist systems, Englewood Cliffs, NJ: Prentice Hall, 
1978; Leslie Holmes, The Withering Away of the State? Party and State 
under Communism, Sage Publications, London, 1981; Archie Brown (ed.), 
Political Leadership in the Soviet Union, Macmillan, London, 1989. Pentru o 
trecere în revistă a literaturii de specialitate anglo-saxone, vezi Mihaela 


156 | Evoluţia instituţiilor politice ale statului român 


cel francofon3. Sunt remarcabile, printre altele, contribuţiile 
a doi reputați cercetători români, unul desfășurându-și 
activitatea în exil, Ghiță Ionescu, iar altul în ţară, Tudor Dră- 
ganut. În România, de-a lungul regimului comunist, au apă- 
rut numeroase studii, tratate, manuale de drept constituțio- 
nal, destule semnate de specialiști autentici (loan Ceterchi, 
Ion Deleanu, Tudor Drăganu, Antonie Iorgovan, loan Muraru 
Ş.a.), utile în ceea ce priveşte prezentarea dreptului pozitiv, 
dar cu interpretări puternic impregnate de ideologie. Con- 
sultarea lor este astăzi o necesitate; la fel însă şi prudenţa în 
preluarea informaţiilor. După 1989, deși trecutul comunist a 
devenit una din preocupările centrale ale istoricilor, aspecte- 
le instituționale au fost, dacă nu ignorate, oricum margina- 
lizate (fapt valabil, de altfel, și pentru epocile anterioare). 
Situaţia poate fi explicată, măcar parțial, prin impresia gene- 
rală (existentă şi la cercetătorii vestici, după cum vom aminti 
mai jos) că regimul comunist a fost slab instituționalizat şi 
puternic personalizat. În acest peisaj, sunt uşor observabile 
şi extrem de utile cercetările Nicoletei lonescu-Gură și, mai 
recent, ale Mihaelei Cristina Verzea (care, din păcate, nu 
acoperă decât prima parte a regimului comunist, RPR, nu și 
RSR) şi volumul din Enciclopedia regimului comunist 
(apărută sub egida Institutului Naţional pentru Studiul 


Cristina Verzea, Partidul-Stat. Structuri politice (1948-1965), Editura 
Cetatea de Scaun, Târgovişte, 2013, pp. 23-61. 

3 Michel Lesage, Les régimes politiques de URSS et de l’Europe de l'Est, PUF, 
Paris, 1971; Robert Charvin, Les états socialistes européens, Dalloz, Paris, 
1975; Patrice Gelard, Les systèmes politiques des états socialistes, Cujas, 
Paris, 1975. 

+ Ghiţă Ionescu, The Politics of the European Communist States, 2nd edition, 
Weidenfeld & Nicholson, London, 1972; Tudor Draganu, Structures et 
institutions constitutionnelles des pays socialistes européens, Economica, 
Paris, 1981. 

5 Nicoleta lonescu-Gură, Stalinizarea României. Republica Populară Română 
1948-1950. Transformări instituţionale, Editura All, Bucureşti, 2005; Eadem, 
Nomenclatura Comitetului Central al Partidului Muncitoresc Român, Editura 
Humanitas, București, 2006. 

Totalitarismului), dedicat „instituţiilor de partid, de stat, 
obşteşti și cooperatiste”6. 

O idee larg răspândită azi, în România, - deşi cel mai 
adesea neexprimată explicit - este că, în regimurile comu- 
niste instituţiile au contat prea puţin sau deloc. Este exact 
opusul a ceea ce se obstinau să afirme discursurile oficiale, 
anume că statul comunist funcționa prin instituţii şi proce- 
duri stricte, menite să asigure realizarea cât mai fidelă a 
voinţei populare. În această optică, studierea instituţiilor ar 
fi un demers foarte simplu şi nu prea util, constând doar 
într-o inventariere a prevederilor normative. Ar fi firesc să 
ne întrebăm: de ce să studiem instituţiile comuniste? Lucru- 
rile sunt însă departe de a sta astfel. 

Cea mai mare parte a analiștilor occidentali au susținut 
că instituționalizarea şi personalismul au coexistat, cel din 
urmă fiind însă dominant. Aprecierea a privit URSS”, dar 
credem că se potriveşte şi celorlalte regimuri comuniste, 
României în orice caz. Instituţiile au fost adesea faţade, dar 
nu „doar faţade”, de vreme ce atât caracterul cât şi funcționa- 
rea lor corespundeau „parţial unor forme legale”?. Activiştii 
de partid şi funcționarii de stat nu erau nici simpli execu- 
tanţi, nici agenţi liberi. Ei acționau în cadrul unui aparat, în 
bună parte conform unor norme, dar pe care, în lipsa unor 
„constrângeri externe” (din afara aparatului, nu neapărat din 
afara ţării), erau adesea tentaţi să le încalce”, dezvoltând 
reţele clientelare şi chiar o politică paralelă, subterană, intra- 


6 Dan Cătănuş (coordonator), România 1945-1989. Enciclopedia regimului 
comunist. Instituţii de partid, de stat, obștești și cooperatiste (în continuare: 
Enciclopedia. Instituţii...) Institutul Național pentru Studiul 
Totalitarismului, 2012. 

7 Stephen Fortescue, „Institutionalization and Personalism in the Policy- 
making Process of the Soviet Union and Post-Soviet Russia”, in Russian 
Politics from Lenin to Putin, Edited By Stephen Fortescue, Palgrave 
Macmillan, Oxford, 2010, p. 21. 

8 Idem, „T.H. Rigby on Soviet and Post-Soviet Russian Politics”, in Russian 
Politics..., p. 4. 

9 Idem, „Institutionalization...”, p. 22. 

birocratică, o „cripto-politică”, în formularea lui T.H. Rigby10. 
În continuarea acestei teorii, se poate considera că încăl- 
carea primă - care a deschis calea tuturor celorlalte - a 
reprezentat-o neacceptarea unui veritabil „control popular”, 
atât de clamat în documentele oficiale. La o privire de an- 
samblu, se poate observa că instituţiile de partid și de stat au 
fost, aparent paradoxal, mai puternice atunci când regimul a 
fost mai fragil, trebuind să accepte un (oarecare) control din 
partea societăţii. Exemplul cel mai bun îl reprezintă situaţia 
mai multor ţări (în special a Poloniei) în 1989. Atunci, 
instituţiile legislative au început să conteze, guvernele s-au 
văzut controlate, liderii s-au văzut limitați. Dacă ţinem 
seama că perioadele de fragilitate au fost caracterizate de 
lipsa unei persoane capabile să îşi asume conducerea discre- 
ționară (creând un sistem clientelar piramidal unic) şi că, în 
final, concesiile instituționalizante au dus la prăbuşirea 
comunismului, conchidem că regimurile create în numele 
său au fost, în ciuda giganticelor aparate birocratice create, 
esențialmente personale. Dacă așa au stat lucrurile, reapare 
întrebarea: de ce să studiem instituţiile comuniste? 

Un prim răspuns, perfect valabil, ar fi: chiar pentru rolul 
lor în perioadele de fragilitate a puterii personale. E ușor 
demonstrabil că rolul Secretariatului CC al PMR a fost mai 
important atunci când Gheorghiu-Dej a trebuit să accepte 
prezența grupării Pauker-Luca-Georgescu!! decât ulterior, 
când a reușit să se înconjoare de lachei. Sigur, se poate 
obiecta că totul se reducea, în fond, tot la jocuri personale. 
Fără a respinge această obiecţie, considerăm că ea e 
neutralizată de un al doilea răspuns: instituţiile trebuie 
studiate pentru multiplul rol pe care l-au avut de la începutul 
până la sfârşitul regimului: bază a puterii, cadru, pretext şi 


10 Idem, „T.H. Rigby...”, pp. 8-9. 

11 Ion Gheorghe Maurer spunea: „Faptul că Dej a luat funcţia de secretar 
general, nu înseamnă că Dej avea puterea în partid. Dimpotrivă! Nu putea 
face față staliniștilor...” (Lavinia Betea, Maurer și lumea de ieri. Mărturii 
despre stalinizarea României, Editura loan Slavici, Arad, 1995, p. 119). 

instrument. Putere exclusiv personală nu a existat. Ştim 
astăzi că o funcţie nu era o garanţie a puterii, dar era o con- 
diție. Elena Ceaușescu nu s-a mulțumit (doar) cu influenţa pe 
care putea să o aibă ca om din spatele liderului oficial, ci şi-a 
asumat o serie de funcţii în partid şi în stat. Instituţiile re- 
prezintă cadrul întregii activități în orice sistem politic. Ele 
au influenţat și în comunism - chiar dacă într-o măsură mai 
mică decât într-un stat de drept - actorii politici. Un exemplu 
extrem: o minimă raportare la constituţie - în termenii lui 
Max Weber, o dorinţă de legitimare legal-rațională, nu doar 
carismatică - a lui Nicolae Ceauşescu l-a determinat să pri- 
mească sceptrul prezidenţial în Marea Adunare Naţională şi 
nu în Piaţa Palatului. Apoi, multe acțiuni, chiar dacă per- 
sonale, au fost întreprinse în numele sau sub perdeaua insti- 
tuţiilor. Orice normă, chiar dacă izvorâtă dintr-o voință 
personală, purta antetul unei instituţii sau al unui organ de 
partid. În sfârșit, instituţiile au fost folosite în relațiile 
personale. Susținerea unei persoane însemna numirea ei 
într-o anumită funcţie, iar atacarea, excluderea. În afara 
instituţiilor, relaţiile interpersonale ar fi trimis cu gândul la 
starea de natură. 

Îmbinarea raporturilor instituționale cu cele personale 
este și ea, până la un punct, firească în orice sistem politic. 
Care este punctul? Acela din care sistemul devine altceva 
decât se pretinde. lar în comunism, acest lucru pare să se fi 
întâmplat. Chiar dacă se pot indica moduri în care aspectele 
formale au contat, e greu de stabilit precis cum şi cât au 
făcut-o. S-a apreciat chiar că ele au fost „în mare parte [s.n. 
M.G.] proiectate pentru a ascunde substanţa”12. Oricum ar fi, 
trebuie studiate, oricât ar fi de dificil. 


12 D.W. Lowell, UNESCO - EOLSS Sample Chapters Government and Politics — 
Vol. I - Communist System, p. 6 (www.eolss.net/Sample-Chapters/C04/E6- 
32-01-04.pdf). 

2. În căutarea unui model instituţional comunist 


Principala preocupare a analiștilor occidentali a fost 
identificarea trăsăturilor generale ale regimurilor comuniste 
şi a modului în care acestea s-au diferențiat de regimurile 
democratice. Altfel spus, ce au fost așa-zisele democraţii 
populare şi prin ce au fost ele altfel decât democraţiile libe- 
rale. S-au întocmit numeroase liste de criterii, „de verificare”, 
cuprinzând: monopolul ideologic, abolirea proprietății 
private, economia centralizată, reprimarea adversarilor 
ş.a.13. În plan instituțional, este general acceptat că regi- 
murile răsăritene şi-au avut originile în preceptele marxist- 
leniniste și au urmat modelul sovietic (Constituţia URSS din 
1936). Dar asta nu spune mare lucru. Strict formal, s-a putut 
identifica un singur aspect definitoriu: dominaţia partidului 
comunist (oricare ar fi fost denumirea sa) asupra tuturor 
instituţiilor statului. Mai departe, rămân o serie de diferențe 
care ţin de funcționarea sistemului, rezumabile ca încălcare 
sistematică a normelor, deci absența statului de drept. Se 
impune totuși o precizare: chiar dominaţia oficializată, în 
termeni foarte generali!4, a partidului face ca ilegalitatea să 
fie puternic relativizată. Dacă partidul conduce sau măcar 
îndrumă, potrivit constituţiei, dar neconstrâns în nici un fel 
de aceasta, instituţiile statului - care, printre altele, au şi 


13 Vezi Mihaela Cristina Verzea, op. cit., pp. 28-61. 

14 Dincolo de clişeul „avangarda oamenilor muncii”, lansat de Lenin şi 
preluat în numeroase documente oficiale, Constituţia sovietică din 1936, 
care a servit drept sursă generală, definea Partidul Comunist (bolşevic) al 
Uniunii Sovietice ca „nucleul conducător al tuturor organizațiilor oamenilor 
muncii, atât publice cât și de stat” (art. 126). În Constituţia din 1952, PMR 
era „forța conducătoare atât a organizaţiilor celor ce muncesc, cât şi a 
organelor și instituţiilor de stat” (art. 86). În 1965, art. 3 spunea că „în 
Republica Socialistă România forța politică conducătoare a întregii societăți 
este Partidul Comunist Român”, care, potrivit art. 26, „îndeplineşte rolul 
conducător în toate domeniile construcţiei socialiste, îndrumă activitatea 
organizațiilor de masă şi obşteşti, precum şi a organelor de stat”. 

prerogativa legiferării - devine foarte greu de spus ce e legal 
şi ce nu. 

Chiar cercetătorii care au respins eticheta de totalita- 
rism, au acceptat-o pe cea de „socialism mono-organizațio- 
nal”15. Aplicată URSS, ea e potrivită și pentru celelalte regi- 
muri, în ciuda inflației de organizaţii satelit („de masă” sau 
„obşteşti”) create de partidele comuniste. Totuşi, chiar şi în 
această privință există riscul unei percepții simplificatoare: 
nu toate regimurile comuniste au avut, formal, un partid 
unic. Există exemple de cazuri (Bulgaria, RDG, Polonia, chiar 
RPR, imediat după instaurarea regimului) când, cel puţin în 
anumite perioade, partidul comunist - oricum, indiscutabil 
dominant - a tolerat, din varii rațiuni, şi alte formaţiuni 16. 

Dincolo de monopartidism sau hegemonism, arhitec- 
tura instituțională a diferit, formal, de la un stat comunist la 
altul”. Instituţiile statului au avut, în general, un rol decora- 
tiv (în special cele „legislative”) sau instrumental (cele exe- 
cutive), în mâinile partidului sau ale liderului/liderilor, dar 
au existat și excepţii, în anumite ţări, în anumite momente 
(Polonia, în anii '50, Cehoslovacia în 1968 şi eretica lugo- 
slavie)18. S-a apreciat că parlamentele comuniste nu legife- 
rau „în sensul obișnuit al cuvântului” şi, chiar când se apropi- 
au de aceasta, se situau la „la periferia “procesului decizio- 
nal'"19, 

Dacă occidentalii au încercat să identifice particulari- 
tățile regimurilor comuniste, doctrinarii autohtoni au încer- 


15 Lansată de T.H. Rigby (Stephen Fortescue, „T.H. Rigby...”, p. 10). 

16 Leslie Holmes, „Communist and Post-Communist Systems”, in 
Encyclopedia of Government and Politics, Volume Il, edited by Mary 
Hawkesworth and Maurice Kogan, Routledge, London, 1992, p. 218. 

17 Pentru un tablou sintetic al instituţiilor statelor comuniste, vezi Mihaela 
Cristina Verzea, op. cit., p. 53. 

18 Ibidem, p. 43. 

19 Daniel Nelson, „Communist Legislatures and Communist Politics”, in 
Communist Legislatures in Comparative Perspective, edited by Daniel Nelson 
and Stephen White, State University of New York Press, Albany, 1982, p. 1. 

cat să le afirme şi să le susțină teoretic. Evident, perspec- 
tivele au fost opuse. Ceea ce pentru unii era rău pentru 
ceilalți era bine. Separat de ideologi şi propagandiști, dar în 
continuarea acestora, juriştii au făcut tot posibilul să con- 
vingă că „democrația populară” reprezenta un tip cu totul 
nou de regim, adevărata democraţie. În fond, ori de câte ori 
se îndepărta de dreptul pozitiv, discursul devenea o simplă 
înşiruire de aserțiuni, mai degrabă ideologice decât juridice. 
Puterea politică era definită - cum altfel? - ca „puterea 
organizată” a unei clase asupra societăţii20, ceea ce nu era 
decât o banală preluare din... Manifestul Partidului Comu- 
nist21. Statul era considerat „instrumentul prin care clasa 
politiceşte dominantă realizează conducerea de stat a 
societăţii”22 (circularitatea definiţiei nu pare să fi fost o 
problemă) și „instrumentul principal al construirii socialis- 
mului și comunismului și al apărării cuceririlor revoluţio- 
nare ale poporului”23. În socialism, „clasa muncitoare” este 
„clasa conducătoare în stat'24, „clasa cea mai înaintată a 


20 Mircea Lepădătescu, Sistemul organelor statului în Republica Socialistă 
România, Editura Ştiinţifică, Bucureşti, 1966, p. 80; Nistor Prisca, Drept 
constituţional, Universitatea din Bucureşti, Facultatea de Drept, 1974, p. 
101; Ion Deleanu, Drept constituţional. Tratat elementar, Editura Didactică 
şi Pedagogică, Bucureşti, 1980, p. 90; Ichil Benditer, loan Muraru, Drept 
constituţional, Editura Didactică şi Pedagogică, Bucureşti, p. 47. 

21 „În sensul propriu al cuvântului, puterea politică este puterea organizată 
a unei clase pentru asuprirea alteia” (Karl Marx, Friedrich Engels, 
Manifestul Partidului Comunist, ediţia a VIII-a, Editura Politică, Bucureşti, 
1962, p. 56). 

22 Jon Deleanu, op. cit., p. 90. 

23 Ichil Benditer, loan Muraru, op. cit., p. 51. Acest aspect teleologic a fost 
considerat foarte important şi de unii analişti occidentali: în condiţiile în 
care, prin încălcarea sistematică a normelor, conducătorii comuniști îşi 
vedeau diminuată legitimitatea legal-rațională, ei îşi puteau revendica altă 
legitimitate şi autoritate, izvorâte din obiectivul de realizat („goal-rational 
legitimacy and authority”), nu atât formale, cât substanţiale (Stephen 
Fortescue, „T.H. Rigby...”, p. 10). Simplificând, era un fel de „scopul scuză 
mijloacele”, „scuză” fiind prea puţin spus. 

24 Ichil Benditer, loan Muraru, op. cit., p. 51. 

societăţii” căreia îi aparține „conducerea de stat a 
societăţii”25. Întorcându-ne la Marx, aflăm că, odată devenită 
„clasă dominantă”, clasa muncitoare desființează „condiţiile 
de existență ale antagonismului de clasă, ale claselor în 
genere [după cum se precizează într-o notă a redacției la 
ediția românească din 1962, în ediţiile germane de după 
1872 a fost scris, mai clar, clasele în genere - n. n., M.G.], şi, 
prin aceasta, propria sa dominație de clasă”26. Mai mult, am 
putea spune, în logica lui Marx și Engels, se autodesființează. 
În România socialistă, odată lichidate „clasele exploatatoare” 
(moşierimea și burghezia), mai rămâneau, după cum se 
prevedea chiar în Constituţia din 1965 (art. 26): muncito- 
rimea, țărănimea, intelectualitatea şi „celelalte categorii de 
oameni ai muncii” (țăranii „cu gospodărie individuală”, meş- 
teşugarii şi casnicele). Intelectualitatea nu era considerată 
clasă socială, neavând un rol în producţia de bunuri și nici 
„poziţie proprie, distinctă, față de mijloacele de producţie”, ci 
doar „o pătură care provine din diferite clase și se alătură 
uneia din clasele existente”27. Deși nu era prea clar care erau 
clasele sociale, era clar că nu erau considerate dispărute. La 
un moment dat, pare să fi dispărut antagonismul28: „clasa 
muncitoare, care are rolul conducător în societate, țără- 
nimea, intelectualitatea şi celelalte categorii de oameni ai 
muncii sunt în relaţii de colaborare și ajutor reciproc”2?. 
„Clasa muncitoare” nu (mai) era dominantă, ci doar 
conducătoare. Forțând raționamentul, se ajunge la concluzia 


25 Nistor Prisca, op. cit., p. 149. 

26 Karl Marx, Friedrich Engels, op. cit., p. 56. 

27 Nistor Prisca, op. cit., p. 148. Art. 86 al Constituţiei din 1952 vorbea doar 
de „clasa muncitoare” şi „celelalte pături de oameni ai muncii”. 

28 La mijlocul anilor '60, antagonismul încă era considerat existent: 
„puterea de stat a clasei muncitoare” nu era încă a întregi societăţi, ci doar a 
„imensei majorităţi” şi obiectivul ei era de „zdrobi împotrivirea claselor 
exploatatoare răsturnate de la putere” (Mircea Lepădătescu, op. cit., pp. 
103-104). 

29 Nistor Prisca, op. cit., p. 149. 

că „puterea de stat socialistă”, „reprezentând conducerea de 
stat a societăţii de către popor, [...] are un caracter real 
democratic”30, 

În ceea ce priveşte statul socialist român, problema a 
fost expediată prin trimitere la un pretins model de stat 
socialist: „Tipul de stat cuprinde totalitatea trăsăturilor 
caracteristice tuturor statelor din cadrul aceleași [sic!] 
orânduiri sociale, decurgând din faptul că sunt determinate 
de aceeaşi bază economică, de același mod de producţie, au 
aceeaşi esenţă de clasă şi menire istorică şi există atâta timp 
cât se menţine baza economică respectivă”31. Singurul lucru 
concret, dar cel puţin discutabil, care s-a putut spune despre 
statele socialiste a fost că „nu cunosc decât regimuri demo- 
cratice şi forme de guvernământ republicane”32. Se recunoş- 
tea că „formele statului socialist diferă”, dar se postula 
„unitatea lor de conţinut și esență”, constând într-o înșiruire 
tautologică de trăsături: instaurarea democrației „reale, 
proletare, de tip socialist”, crearea de organe într-adevăr 
democratice, participarea „permanentă și hotărâtoare” a 
„maselor populare” la conducerea statului ș.a.33 

În literatură au fost enunțate o serie de principii de 
organizare și funcționare ale (sistemului) organelor statului 
socialist. Acestea variază ușor de la un autor la altul, dar, 
într-o enumerare completă, sunt: 

- Rolul conducător al Partidului Muncitoresc/Comunist 
Român - prevăzut explicit în Constituţiile din 1952 și 1965, a 
fost considerat „cel mai important principiu de organizare şi 
funcționare a mecanismului statului socialist român, 
principiu care asigură unitatea organizatorică şi funcțională 
a acestuia”34. Împărtăşim opinia autorilor citați, considerând 


30 Ichil Benditer, loan Muraru, op. cit., p. 47. 

31 Nistor Prisca, op. cit., p. 101. 

32 loan Ceterchi, Republica Populară Română - Stat Socialist, Editura 
Politică, Bucureşti, 1962, p. 260. 

33 Ibidem, p. 262. 

34 Ichil Benditer, loan Muraru, op. cit., p. 147. 

că într-adevăr partidul a fost factorul coagulant al regimului 
- fără însă a vedea în aceasta vreo virtute - după cum vom 
arăta într-un subcapitol separat. 

- Unitatea puterii de stat - deşi nu este reţinut de toţi 
doctrinarii, este unul din principiile asupra cărora s-a 
insistat cel mai mult, considerându-se că face diferența față 
de regimurile burgheze. S-a încercat combaterea principiului 
separaţiei puterilor în stat, atât în plan teoretic, cât şi practic. 
„Argumentele” erau preluate, evident din „axiomele” lui 
Marx: „Două puteri suverane nu pot funcționa concomitent 
şi alături una de alta într-un singur stat”, separaţia nefiind 
altceva decât „prozaica diviziune a muncii din industrie, 
aplicată la mecanismul statului”. Practic, se aprecia că 
principiul a fost util pentru trecerea de la monarhia absolută 
la cea parlamentară (omițându-se că, în aceasta din urmă, 
monarhul era deținătorul puterii executive și parte a celei 
legislative), fiind perpetuat apoi de burghezie pentru a 
menține un ascendent al guvernului asupra parlamentului, 
din care puteau apărea manifestări „democratice” sau 
„progresiste”. Oricum, se aprecia că separaţia nu exista de 
facto, că simpla împărţire a organelor nu echivala cu existen- 
ţa mai multor puteri. În statul socialist trebuia, evident, ca 
puterea să fie unică, pentru faptul că ea aparţinea unei 
singure clase35. În legătură cu acest principiu al unicității 
trebuie înțeleasă și determinarea cu care doctrinarii au 
încercat să demonstreze că organele statului socialist alcă- 
tuiesc un sistem. 

-  Centralismul democratic - o sintagmă celebră, 
lansată, ca atâtea altele, de Lenin, era menită să desemneze 
„un principiu specific orânduirii socialiste”36, „cel mai impor- 
tant principiu organizatoric”, nemenţionat însă în constituții, 
ci doar în diverse legi37. Vorbindu-se de „raportul dialectic 


35 Ion Deleanu, op. cit., pp. 339-340. 
36 Ibidem, p. 343. 
37 Ichil Benditer, loan Muraru, op. cit., p. 153. 

dintre centralism şi democraţie”38, se pretindea că acest 
principiu asigură simultan conducerea unitară, centralizată, 
ierarhia strictă a organelor, dar și autonomia și inițiativa de 
jos în sus. Aşa cum observa Leslie Holmes, termenul impor- 
tant era „centralism”, nu „democratic”39. 

- Participarea maselor la conducerea de stat - asigu- 
rată, pe lângă pretinsul rol de desemnare a organelor, printr- 
un complicat sistem de organizaţii obşteşti, implicate formal 
(de multe ori consultativ) în diversele proceduri decizionale. 

-  Legalitatea socialistă - greu de explicat, teoretic, de 
ce „socialistă”, aceasta presupunea „respectarea neabătută a 
legilor şi a celorlalte acte normative subordonate lor de către 
toate organele statului, organizațiile obşteşti, funcționarii și 
ceilalţi cetățeni”+0. În literatura consultată, am sesizat ab- 
sența organelor de partid dintre cei obligaţi la respectarea 
legilor. Să fie o scăpare? Ar putea fi aceasta diferenţa dintre 
„legalitatea socialistă” şi legalitatea în general? 

- Egalitatea în drepturi a cetăţenilor - numită uneori 
şi egalitate socialistă. Sigur, în acest caz, diferenţa ar fi pur 
ideologică. 

- Conducerea colectivă - este un principiu enunțat în 
repetate rânduri în constituţie cu privire la o serie de organe 
colegiale. În practică, s-a întâmplat, de obicei, ca o persoană 
să se substituie efectiv unui organ, folosindu-l doar pentru 
legitimarea formală a propriilor decizii. 

- Principiul autoconducerii muncitorești și al autogesti- 
unii economico-financiaret! - o ficţiune în condiţiile econo- 
miei planificate româneşti, întemeiată pe existența adună- 


38 Jon Cociuba, „Centralismul democratic - principiu fundamental al struc- 
turii organizatorice şi al activităţii P.C.R. Organele superioare, locale şi orga- 
nizațiile de bază ale partidului”, în Tematici și bibliografii pentru cercurile de 
studiere a Statutului Partidului Comunist Român, Învăţământul politico- 
ideologic de partid 1985-1989, Editura Politică, Bucureşti, 1986, p. 55. 

39 Leslie Holmes, op. cit, p. 219. 

40 Jon Deleanu, op. cit, p. 354. 


+1 Ibidem, pp. 347- 349. 


Evoluţia instituţiilor politice ale statului român | 167 


rilor generale/comitetelor oamenilor muncii în întreprinderi 
şi a rolului formal al acestora. 

Chiar dacă reprezentau o putere unică, organele statului 
socialist erau grupate în „mai multe categorii, potrivit speci- 
ficului obiectului și metodelor lor de înfăptuire”42. Parcă 
pentru a sfida triada clasică, „burgheză”, categoriile erau în 
număr de patru: 

- Organele puterii de stat - corespund puterii legisla- 
tive din „dreptul constituțional burghez”, căreia i se adaugă 
organele deliberative locale. Încercările de definire a aces- 
tora frapează prin faptul că reușesc să nu spună nimic: „or- 
ganele puterii de stat sunt acele organe ale statului prin care 
oamenii muncii de la oraşe şi sate înfăptuiesc acea formă 
fundamentală a puterii de stat, denumită exercitarea puterii 
de stat. Deci organele puterii de stat sunt organele statului 
prin care oamenii muncii de la orașe şi sate exercită puterea 
de stat”43. În această categorie intrau, la nivel central, Marea 
Adunare Naţională (MAN), Prezidiul acesteia - din 1961, 
Consiliul de Stat (CdS) - și, din 1974, Preşedintele RSR (ca 
„organe supreme ale puterii de stat”), iar în teritoriu, 
diversele sfaturi/consilii populare, aflate în raporturi de 
subordonare strictă din treaptă în treaptă până la MAN. 

- Organele administraţiei de stat - definite mai clar, ca 
acele organe ale statului care „desfăşoară o activitate execu- 
tivă”44, adică Consiliul de Miniștri (CdM) (din 1974, Guver- 
nul, organ central cu competență generală), ministerele şi 
celelalte organe centrale de specialitate, organele exterioare 
ale acestora (organe locale specializate), birourile/comi- 
tetele executive ale sfaturilor/consiliilor populare. Acestea 
se aflau în raporturi de subordonare verticală, față de 
eşaloanele superioare, dar şi orizontală, față de „organele 
locale ale puterii de stat” și față de organele locale de partid. 


42 Ibidem, p. 365. 
43 Mircea Lepădătescu, op. cit., p. 182. 
44 Ibidem, p. 223. 

- Organele judecătorești. 

- Organele procuraturii. 

Având în vedere că obiectul lucrării de față îl reprezintă 
instituţiile politice, în continuare vom prezenta primele două 
categorii, adăugându-le organele partidului și referindu-ne 
sumar şi la „organele de partid şi de stat”, care realizau un 
„cumul de atribuţii” şi erau subordonate direct CC al PCR și 
unui organ suprem de stat+5. 


3. „Organele puterii de stat” 


Se făcea distincţia între organele centrale ale puterii şi 
cele locale. Cele dintâi erau numite și „organe supreme”: 
Marea Adunare Naţională, Prezidiul MAN/Consiliul de Stat 
şi, după crearea funcţiei, Președintele Republicii. În doctrină 
a existat întrebarea dacă e posibilă existența concomitentă a 
mai multor „organe supreme”, răspunsul fiind, evident, 
pozitiv, chiar dacă argumentaţiile erau, ca de obicei, şubrede. 
Cert este că toate cele trei organe aveau rol legislativ şi că, cu 
cât era „mai suprem”, rolul organului era mai puţin impor- 
tant în practică. Organele locale, sfaturile/consiliile popu- 
lare, aveau, cel puţin formal, rol decizional, dar nu legislativ, 
şi erau subordonate organelor centrale. 


3.1. Marea Adunare Naţională 


Trecerea de la Parlamentul bicameral, existent în 
România în perioada 1864-1940, la cel unicameral s-a făcut 
încă din 1946, prin Decretul nr. 2.218 privind exercitarea 
puterii legislative (15 iulie 1946)%6, care deşi prevedea, în 
mod tradițional, că „Puterea legislativă se exercită colectiv 
de Rege şi Reprezentanţa Naţională”, adăuga că „Reprezen- 
tanța Naţională se organizează într-un singur corp: 
Adunarea Deputaţilor” (art. 1). În anul următor, Legea nr. 


45 Ion Deleanu, op. cit, pp. 391-392. 
46 Cristian Ionescu, op. cit., pp. 733-735, 

363 pentru constituirea Statului Român în Republică Popula- 
ră Română+”, prevedea că „Puterea legislativă va fi exercitată 
de Adunarea Deputaţilor până la dizolvarea ei și constituirea 
unei adunări legislative constituante...” (art. 4). (Auto)Dizol- 
varea s-a produs prin Legea nr. 32 din 25 februarie 194848, 
care a folosit în premieră denumirea de Mare Adunare Na- 
țională, pentru organul care „va elabora Constituţia Republi- 
cii Populare Române, după care va exercita pe tot timpul du- 
ratei sale atribuţiunile Adunării Legislative Ordinare” (art. 
3). După cum se poate observa, denumirea ar fi trebuit să de- 
semneze un organ extraordinar; ea însă avea să fie con- 
sacrată pentru legislativul unicameral al RPR/RSR, până în 
198949, 

Constituția adoptată la 13 aprilie 1948 a prevăzut că 
„Organul suprem al puterii de stat a Republicii Populare 
Române este Marea Adunare Naţională a R.P.R.” (art. 37). 
Deşi se preciza expres că „este unicul organ legislativ” (art. 
8), se poate observa mai jos că practic toate prerogativele 
sale puteau fi exercitate şi de Prezidiu (e adevărat ales şi 
aflat sub controlul MAN). Prevederile au fost preluate și de 
Constituţia din 1952 (art. 22-23), Legea nr. 1 din 25 martie 
1961 (art. 22)5 și Constituţia din 1965 (art. 42). În doctrină, 


47 Ibidem, p. 764-765. 

48 Ibidem, p. 767-768. 

49 Denumirea de Adunare Naţională, cu sau fără alte adăugiri, a mai fost 
întâlnită şi în alte state comuniste (Bulgaria, Ungaria, Cehoslovacia - până 
în 1969, şi unele ţări asiatice). În alte state s-au folosit denumiri precum: 
Adunarea Poporului (Albania), Camera Poporului (RDG), Seim (Polonia). 
Deşi majoritatea legislativelor comuniste erau unicamerale, au existat şi 
câteva excepţii, în statele cu organizare federală (unde se dorea atât 
reprezentarea populaţiei, cât şi a entităților componente): URSS (Sovietul 
Suprem, format din Sovietul Uniunii şi Sovietul Naţionalităților), Iugoslavia 
(cu excepţia intervalului 1963-1974, când a cunoscut o organizare cu totul 
specială; din 1974, Adunarea Federală a fost împărțită în Consiliul Federal 
şi Consiliul Republicilor şi Regiunilor), Cehoslovacia (din 1969, Adunarea 
Federală a fost împărțită în Camera Poporului şi Camera Naţiunilor). 

50 Cristian lonescu, op. cit., pp. 807. 

ele au fost dezvoltate, spunându-se că MAN este organul 
suprem „deoarece este organul reprezentativ al tuturor cetă- 
țenilor de pe întreg teritoriul țării”, este „organul de stat care 
exercită puterea de stat în modalitatea ei supremă și fără 
limitări sau condiţionări”, „organul de vârf al întregului sis- 
tem al organelor statului, deoarece el deține plenitudinea 
exercitării puterii de stat şi nici un alt organ al statului nu 
este superior şi nici măcar egal, în ceea ce priveşte impor- 
tanţa și sfera împuternicirilor”5i. Aceste cuvinte trimit cu 
gândul la conceptul anglo-saxon de parliamentary 
sovereignty, pe care doctrinarii comuniști l-ar fi respins cu 
siguranță, chiar dacă, involuntar, îl susțineau. În practică 
însă, ca atâtea alte organe comuniste, de la noi sau de aiurea, 
MAN a fost ceea ce anglo-saxonii numesc un rubber stamps2, 
metaforă politică desemnând persoane şi instituţii cu putere 
formală, exercitată, de fapt, de altcineva în locul lor. 


3.1.1. Alegerea MAN 


Alegerile din timpul comunismului au beneficiat de 
destul de puţină atenţie din partea cercetătorilor. Și cu pri- 
vire la acest subiect există o discrepanţă uriașă între preten- 
țiile şi alegaţiile regimului și situația reală. În epocă, se 
vorbea de „autenticul democratism al sistemului nostru elec- 
toral”53. S-a constatat însă că, deși alegerile „ca mecanism și 
proces specific pentru selectarea liderilor politici” nu au fost 
desființate, ele au fost „metamorfozate în sensul avut în toate 
regimurile autoritare sau dictatoriale, cu funcţii specifice de 
reconsacrare a legitimității politice, de socializare şi educaţie 
politică permanentă, în sensul de a dovedi legătura dintre 
partid şi popor, de a mobiliza masele pentru plebiscitarea 
proiectelor politico-ideologice, şi nu în ultimul rând, de a 


51 Nistor Prisca, op. cit., p. 363. 
52 Daniel Nelson, op. cit., p. 2. 
53 Jon Deleanu, op. cit., p. 424. 

identifica elementele indezirabile din societate”5+. Altfel 
spus, alegerile comuniste au avut un rol ritualic, propa- 
gandistic, mobilizator, legitimator, coercitiv, dar prea puţin... 
electoral. După cum s-a apreciat recent, „până la urmă, 
termenul alegeri devine unul eufemistic, atâta timp cât nu 
exista posibilitatea alegerii propriu-zise”55. 

Primele alegeri pentru MAN (28 martie 1948), orga- 
nizate după proclamarea Republicii Populare, s-au desfășu- 
rat potrivit Legii nr. 560 (promulgate prin Decretul 2.219) 
din 13 iulie 194656, adică prin sufragiu universal (femei şi 
bărbaţi cu vârsta de cel puţin 21 de ani) direct, putând fi 
aleși deputaţi, pentru un mandat de patru ani, cetăţenii 
români cu vârsta de cel puţin 25 de ani. Scrutinul a fost 
proporțional de listă, fiecare judeţ şi Municipiul București 
formând o circumscripție electorală, cu un număr de man- 
date stabilit în raport cu populaţia (câte un deputat la 40.000 
de cetăţeni şi la fracțiunea superioară jumătății)57. Au fost 
ultimele alegeri la care s-au putut prezenta liste alternative, 
care însă nu au reușit să obțină însumat decât 9 din cele 414 
mandate. Frontul Democraţiei Populare (FDP), noua coaliţie 
dominată de PMR (înlocuind Blocul Partidelor Democratice 
din 1946), a obținut 93,2% din voturi şi 97,8% din 
mandatess. 


54 Comisia Prezidenţială pentru Analiza Dictaturii Comuniste din România, 
Raport final, Bucureşti, 2006, p. 130. Trebuie observat că, dincolo de 
această constatare generală perfect justă, altfel masivul Raport, se limitează 
la a prezenta alegerile din 1946. 

55 Cornel Constantin Ilie, „Alegeri”, în Octavian Roske (coordonator), 
România 1945-1989. Enciclopedia regimului comunist. Represiunea (în 
continuare: Enciclopedia. Represiunea), Academia Română, Institutul 
Naţional pentru Studiul Totalitarismului, Bucureşti, 2011, p. 69. 

56 Cristian Ionescu, op. cit., pp. 736-756. 

57 Cel mai mare număr de mandate revenea circumscripției Bucureşti (30), 
urmată de Prahova (16), Bihor, Dolj, Timiş (13). Cele mai mici judeţe (Câm- 
pulung, Făgăraş, Fălciu ş.a.) aveau câte 3 deputaţi (Ibidem, pp. 755-766). 

58 FDP era prezentat în Scânteia ca „organ de colaborare și organ de alianță 
între forțele clasei muncitoare, țărănimii muncitoare, intelectualitatea 

Constituţia din 13 aprilie 1948 a prevăzut doar că 
„Marea Adunare Naţională a R.P.R. se alege pe timp de 4 ani. 
Ea se compune din reprezentanţii poporului (deputaţi), aleşi 
potrivit normelor ce se stabilesc prin legea electorală” (art. 
47), coborând vârsta minimă pentru a alege la 18 ani şi 
pentru a fi ales, la 23 (art. 18). O lege electorală în baza 
acestei Constituţii nu a fost elaborată, pentru că MAN a 
adoptat, în timpul aceluiaşi mandat, o nouă Constituţie (27 
septembrie 1952). Motivația a constat în pretinsele progrese 
realizate în intervalul primilor patru ani de „democraţie 
populară”; în fapt, este vorba de întrunirea condiţiilor 
necesare pentru preluarea completă a modelului stalinist 
(fapt vizibil chiar din „Capitolul introductiv”). A şi fost 
etichetată drept „noul și autenticul proiect de constituţie 
marxist leninistă”59. Deşi cuprindea un capitol special numit 
„Sistemul electoral”, acesta nu reglementa în detaliu materia, 
trimițând la o lege ulterioară, şi, în fond, nu aducea nimic 
nou. Merită atenţie doar prevederea că: „Dreptul de a 
depune candidaturi este asigurat tuturor organizaţiilor 
oamenilor muncii: organizaţiilor Partidului Muncitoresc 
Român, sindicatelor profesionale, cooperativelor, organiza- 
țiilor de tineret şi altor organizaţii de masă, precum și 
asociaţiilor culturale” (art. 100, alin. 2). De aici rezultă clar 
că, în ciuda mimării pluralismului, regimul nu mai tolera 
existenţa altor partide, fie ele și satelizate și/sau minuscu- 


progresistă şi naționalitățile conlocuitoare”, cu rolul de a ajuta PMR (apud 
Cristian Preda, Rumâni fericiți. Vot și putere de la 1831 până în prezent, 
Editura Polirom, laşi, 2011, p. 240). În cadrul FDP, mandatele s-au 
repartizat astfel: PMR - 190, Frontul Plugarilor - 126, Partidul Naţional 
Popular - 43, Uniunea Populară Maghiară - 30 de mandate, Comitetul 
Democratic Evreiesc - 5, independenţi - 11). „Partidele de opoziție” erau 
PNL-Petre Bejan şi Partidul Țărănesc Democrat-N.Gh. Lupu, cu 7 şi 
respectiv 2 mandate (Mioara Anton, Dan Cătănuş, „Marea Adunare 
Naţională”, în Enciclopedia. Instituţii..., pp. 337-338). 

59 Ghiţă Ionescu, Comunismul în România, trad. Ion Stanciu, Editura Litera, 
Bucureşti, 1994, p. 248. 

le60. Toate organizațiile enumerate erau reunite sub umbrela 
FDP, care nu era o organizaţie propriu-zisă, ci o simplă 
alianță electorală (re)constituită cu ocazia fiecăror alegeris!. 
Nucleul conducător era PMR, rol consacrat, de acum, 
constituțional62. În fruntea FDP se „alegea” un Consiliu 
Central, care, de fapt, era numit de conducerea partiduluis3. 
La foarte scurt timp, a fost adoptată și Legea nr. 9 pentru 
alegerea deputaţilor în Marea Adunare Naţionalăst. Aceasta 
reflecta spiritul vremii, stabilind o serie de „indemnităţi”. 
Erau „nedemni” de a alege şi de a fi aleși condamnații pentru 
crime de război, crime contra păcii şi umanităţii, dar și „foștii 
moșieri, foştii industriași, foștii bancheri, foștii mari industri- 
aşi, chiaburii, proprietarii întreprinderilor comerciale parti- 
culare și ai micilor întreprinderi industriale nenaţionalizate, 
bazate pe exploatarea muncii salariate” (art. 5). Cu toate 
motivațiile ideologice, această interdicție făcea ca formule 
precum egalitatea în fața legii şi votul universal să rămână 
vorbe goale. Noua lege înlocuia scrutinul proporțional de 
listă cu cel majoritar și circumscripțiile plurinominale, jude- 


60 Oricum, PNL-Bejan şi PȚD fuseseră dizolvate, mandatele lor ridicate şi 
liderii arestaţi încă din mai 1950 (Mioara Anton, Dan Cătănuş, op. cit., p. 
338), PNP se autodizolvase din 1949, iar FP şi UPM aveau să o facă la 
începutul anului 1953 (Gheorghe Onişoru, „Frontul Democraţiei Populare”, 
în Enciclopedia. Instituţiile..., pp. 275-276). 

61 Cristina Diac, „Frontul Unităţii Socialiste”, în Enciclopedia. Instituţii..., pp. 
286-287. 

62 Practica creării de „frontei populare” în jurul partidului unic/dominant a 
fost larg răspândită în statele blocului comunist (vezi Mihaela-Cristina 
Verzea, op. cit., p. 53). 

63 Vezi „Protocol nr. 65 al ședinței Biroului Politic al CC al PMR din ziua de 1 
decembrie 1956”, în Mircea Stănescu, Organismele politice românești (1948- 
1965). Documente privind instituţiile și practicile, Editura Vremea, Bucureşti, 
2003, pp. 435-436. Din documente se vede cum BP stabilea reprezentanţii 
PMR în CC al FDP şi cerea Secretariatului „să definitiveze propunerile 
nominale” din partea celorlalte organizaţii, atât pentru CC al FDP, cât şi 
pentru Comisia Centrală Electorală. 

6 „Buletinul Oficial al Marii Adunări Naţionale a R.P.R”, nr. 1 din 27 
septembrie 1952. 

tene, cu unele uninominale (cu o magnitudine de 40.000 de 
locuitori), ce urmau să fie stabilite prin decret al Prezidiului 
MAN (art. 13). Alegerile erau puse sub supravegherea unei 
Comisii Electorale Centrale și a Comisiilor Electorale de cir- 
cumscripțies5. Pentru a elimina orice ambiguitate ce ar fi 
putut rezulta din folosirea formularea constituțională „drep- 
tul de a depune candidaturi este asigurat”, legea enumera li- 
mitativ organizaţiile care puteau face propuneri de can- 
didaturi66, cu precizarea - foarte importantă, pentru că a asi- 
gurat o bază legală practicii permanente - că „mai multe 
organizaţii ale oamenilor muncii pot propune candidați 
comuni”. Astfel a fost posibilă desemnarea în masă de can- 
didaţi unici ai FDP. Votul se realiza prin tăierea („ștergerea”) 
cu creionul a candidaţilor nedoriți (art. 71). De fapt, în 
condițiile candidaturii unice, acesta însemna neatingerea 
buletinului de vot cu creionul. Scrutinul era majoritar în 
două tururi: era declarat deputat candidatul care obținea 
jumătate plus unu din voturile valabil exprimate (cu condiția 
participării a jumătate plus unu din totalul alegătorilor); în 
cazul în care nimeni nu întrunea majoritatea, se organiza un 
al doilea tur între primii doi candidaţi (art. 91-92). Una din 
prevederile Constituţiei din 1952 de care doctrinarii comu- 
nişti au făcut mare caz - considerând-o dovadă a superio- 
rității „democraţiei populare” față de cea liberală - era: 
„Deputatului i se poate retrage oricând mandatul, în urma 
hotărârii majorităţii alegătorilor, luată în conformitate cu 
procedura fixată de lege” (art. 101, alin. 2)67. Exista deci, 
teoretic, posibilitatea recall-ului, deci mandatul de deputat 


65 De asemenea desemnate de conducerea partidului, vezi supra, nota 63. 

66 „Propunerile de candidaturi se fac de către organele centrale şi locale ale 
organizațiilor oamenilor muncii, precum și de către adunările generale ale 
oamenilor muncii, pe întreprinderi şi instituţii, gospodării agricole de stat, 
gospodării agricole colective, comune şi sate și de militari, pe unităţi sau 
servicii militare” (art. 34). 

67 În 1965: „Alegătorii au dreptul de a revoca oricând pe deputat potrivit 
procedurii prevăzute de lege” (art. 25, alin. 5). 

era imperativ (sigur, dacă ar fi fost acceptată terminologia 
„burgheză”). Legea electorală a omis însă să stabilească o 
procedură. Deputaţii au fost, de fapt, responsabili doar în 
faţa conducerii de partid, care îi putea revoca, chiar forțând 
procedurile (așa cum a fost cazul aleşilor micilor partide „de 
opoziţie” şi al exclușilor din PMR, 32 la număr, în 195068). 

Numărul şi delimitarea circumscripţiilor au fost stabilite 
prin decret în octombrie 1952. Totalul era de 423, repar- 
tizate pe cele 18 regiuni”: de la 39 - regiunea București, 37 
- regiunea Craiova, 29 - orașul Bucureşti, la 15 - Arad, 14 - 
Hunedoara, 13 - Constanţa”. 

Următoarele alegeri au avut loc la 30 noiembrie 1952 şi 
au adus FDP 98,84% din voturi”l. Patru ani mai târziu, 
conducerea partidului s-a arătat mai atentă la selectarea 
deputaților, cerând organelor locale să transmită Secţiei 
Organelor Conducătoare de Partid, Sindicale şi UTM infor- 
mări detaliate (profesie, vârstă, sex, naţionalitate ș.a.) cu 
privire la candidaţii propuşi/2. La alegerile din 3 februarie 
1957, FDP a înregistrat 98,57%. Numărul deputaţilor a cres- 
cut la 437, în 1957, şi 465, în 1961 şi 196573. FDP s-a men- 
ținut, după cum era de așteptat, în apropierea unanimităţii: 
99,88%, în 2 februarie 1957; 99,78%, în 5 martie 1961; 
99,85%, în 7 martie 196574. 

Aşa cum au sesizat încă din epocă autorii vestici, 
parlamentelor comuniste trebuie să li se acorde atenţie nu 
pentru rolul pe care s-a pretins că l-au avut, ci pentru a 


68 Mioara Anton, Dan Cătănuş, op. cit., p. 338. 

69 Pentru transformările organizării administrative, vezi infra, secțiunea 
„Organele locale ale puterii”. 

70 „Lista circumscripţiilor electorale din întreaga țară”, Supliment gratuit la 
Nr. 2478 din 12 Octombrie 1952 al ziarului Scânteia, pp. 7-10 (sursă 
indicată și de Cristian Preda, op. cit., p. 246). 

71 Cornel Constantin Ilie, op. cit, p. 69. 

72 Mihaela-Cristina Verzea, op. cit., pp. 234-235. 

73 Ibidem, p. 236. 

74 Cristian Preda, op. cit., pp. 252-253. 

obţine date auxiliare, pe baza cărora ar putea fi cercetate alte 
chestiuni politice. Un astfel de aspect îl reprezintă datele 
privind etnia, pregătirea, vârsta etc. ale deputaţilor. Ele ar 
putea fi relevante pentru „cei care primesc recunoaştere 
politică”75 (bineînțeles, din partea regimului, nu a alegăto- 
rilor). Știut fiind modul de desemnare a candidaţilor, atât de 
jure (prin propuneri de la organizaţii, cu aprobarea Comisiei 
Electorale Centrale), cât şi de facto (cu aprobarea organelor 
superioare de partid și chiar cu candidaturi transmise direct 
de acestea organizaţiilor), e clar că distribuțiile nu erau 
aleatorii. Prima grijă a fost asigurarea preponderenţei „clasei 
conducătoare”, muncitorimea, și a aliatei sale, țărănimea. 
Ponderea acestora, mai mică la început (dar oricum 
majoritară) a crescut în anii '50, odată cu stalinizarea, pentru 
a scădea apoi, odată cu „liberalizarea. În 1948, cele două 
categorii au reprezentat însumat 56% din deputaţi (au fost 
ultimele alegeri la care au mai fost reprezentați şi „chiaburii” 
şi „micii burghezi”), pentru ca ponderea lor să crească la 
77,54%, în 1952, şi 74%, în 1957, după care se înregistrează 
o oarecare scădere: 70,04%, în 1961, şi 65,6%, în 1965. 
Intelectualii au reprezentat 26% în 1957, 27,96% în 1961 şi 
34,4 în 1961. S-a dorit și participarea cât mai largă a 
femeilor, chiar dacă nu se putea aspira (încă?) la paritate, în 
condiţiile istorice româneşti: 7,73%, în 1948; 15,6%, în 
1952; 16,25%, în 1957; 16,56%, în 1961; 17,2%, în 1965. În 
ceea ce priveşte minoritarii etnici („naţionalităţile conlocui- 
toare”) avem date pentru 1961 (10,57%) şi 1965 (13,9%). 
Un criteriu important a fost şi cel politic, dorindu-se prepon- 
derența membrilor PMR, fapt posibil în urma lărgirii rân- 
durilor partidului, astfel că, în 1961 şi 1965, aceştia au ajuns 
să reprezinte peste 80% din MAN. Trebuie adăugat şi că 
destui dintre deputaţi (cca. 19% în 1961 și 1965)76 erau 


75 Daniel Nelson, op. cit., pp. 2-3. 
76 Aceste cifre au doar un rol orientativ. Ele nu pot avea pretenţie de 
precizie, între autori şi chiar între documentele citate există uşoare 

activişti ai partidului sau ai unor organizații de masă. Nu 
exista incompatibilitate între mandatul de deputat şi vreo 
funcție publică; dimpotrivă, cumulul era frecvent. 

Dincolo de datele cantitative, se mai impun câteva pre- 
cizări cu privire la selecţia candidaţilor /deputaților. În pri- 
mul rând, a existat practica desemnării de la centru a unor 
persoane care urmau să candideze în diverse circumscripţii 
din provincie (în 1965, 28,39% erau „deputați centrali”)77. 
Pentru liderii de la vârf ai PMR (Gh. Gheorghiu-Dej, Gh. 
Apostol, Chivu Stoica ş.a.) exista cutuma propunerii (de jos) 
a candidaturii pentru mai multe circumscripţii (din care se 
alegea una), lucru menit a releva susținerea lor populară78. 
Nu în ultimul rând, trebuie reținut că în MAN au fost incluse, 
pe lângă politicienii de primă linie, personalități marcante 
(uneori celebrități publice) din diverse domenii. Dacă într- 
un regim democratic scopul ar fi fost de a atrage voturi, în 
comunism, cum votul nu conta, rolul lor era de a mima 
consensul și de a contribui la legitimarea regimului. De-a 
lungul timpului, au fost cel puțin o dată deputaţi: scriitorii 
Mihail Sadoveanu, Tudor Arghezi, G. Călinescu, Zaharia 
Stancu, Geo Bogza ș.a.; actorii Dina Cocea, Radu Beligan; oa- 
meni de știință Horia Hulubei, Șerban Țiţeica, C. Neniţescu; 
istoricii Andrei Oțetea, Ștefan Pascu, C. Daicoviciu; nu au 
lipsit nici înalții prelați ortodocşi, cel mai cunoscut fiind, 
probabil, Justin Moisescu, viitorul Patriarh, sau de alte religii, 
precum rabinul Moses Rosen”. 

Alegerile din 7 martie 1965 au fost ultimele din timpul 
lui Gheorghiu-Dej, care avea să moară după mai puţin de 
două săptămâni (19 martie). Instalarea lui Nicolae Ceauşes- 
cu la conducerea partidului - și, mai târziu, oficial, şi a 


diferenţe (vezi Mihaela-Cristina Verzea, op. cit., pp. 236-238; Mioara Anton, 
Dan Cătănuş, op. cit., pp. 338-339; Cristian Preda, op. cit., pp. 251-252). 

77 Mihaela-Cristina Verzea, op. cit, p. 238 (autoarea furnizează şi o 
distribuţie pe regiuni a „deputaţilor centrali”). 

78 Cristian Preda, op. cit., p. 248. 

79 Ibidem, pp. 250-253, 269; Mihaela-Cristina Verzea, op. cit, pp. 239-247. 

statului - a adus o serie de schimbări, inclusiv în plan 
instituțional, inclusiv în ce priveşte sistemul electoral. 

O nouă Constituţie a fost adoptată la 21 august 1968, 
schimbând chiar denumirea oficială a ţării în Republica So- 
cialistă România (după ce, la Congresul al IV-lea al PMR, 
s-a hotărât revenirea la denumirea de PCR). În ceea ce 
priveşte sistemul electoral, aceasta nu aducea nimic nou. La 
29 decembrie 1966, a fost adoptată o nouă lege electorală, 
Legea 1928/1966 cu privire la alegerea deputaţilor în Marea 
Adunare Naţională și sfaturile populare. Este de notat că 
numărul circumscripţiilor era fixat la 465 (ceea ce dădea o 
normă de reprezentare de 30.000), Consiliului de Stat nere- 
venindu-i decât sarcina delimitării, numerotării şi denumirii 
lor. 

O schimbare se va produce abia după 1968, când, din 
inițiativa CC al PCR se va crea, la 19 noiembrie, Frontul 
Unităţii Socialiste (FUS) (din 1980, redenumit Frontul De- 
mocratic al Unităţii), care continua FDP, dar sub forma unei 
organizații permanente, una mamut, care reunea numeroase 
organizaţii dintre cele mai diverse în jurul şi „sub forța 
conducătoare” a PCR81. Potrivit lui Nicolae Ceaușescu, FUS 
aduna „sub conducerea partidului toate clasele și păturile 
sociale”, fiind „un adevărat forum naţional în care masele 
populare își spun liber și deschis părerea asupra mersului 
construcţiei socialiste, participă [...] la conducerea 


80 Republicată în „B.0.” nr. 155 din 22 noiembrie1968. Republicarea a fost 
determinată de reforma administrativă din 1968, care a reintrodus 
împărţirea pe judeţe şi a schimbat denumirea „organelor locale ale puterii 
de stat” din „sfaturi populare” în „consilii populare”. 

81 Dintre organizațiile componente se pot aminti: sindicatele (UGSR), or- 
ganizațiile minorităților etnice (Uniunea Oamenilor Muncii de Naţiona- 
litate...), organizaţiile de tineret (UTC, UASR), organizațiile cooperatiste 
(UCECOM, CENTROCOOP), uniunile de creaţie (Uniunea Scriitorilor, Uniu- 
nea Compozitorilor ş.a.), Crucea Roşie ş.m.a. (vezi Cristina Diac, op. cit., pp. 
289-290). 

societăţii”8?. În fapt, era un instrument de mimare a coe- 
ziunii sociale, de înregimentare a tuturor cetățenilor şi de 
întărire a controlului partidului asupra întregii societăți. Pe 
bună dreptate, s-a constatat, după 1989, că a avut o funcţio- 
nare paralelă cu entitățile sale componente și o organizare 
„complicată și ambiguă”83. Organul său suprem era Con- 
gresul FUS (trei întruniri: 1974, 1980, 1985), iar cel perma- 
nent de conducere, Consiliul Naţional (prezidat de însuşi 
Ceaușescu). Dintre multele sarcini prevăzute în statut, reţi- 
nem propunerea de candidaţi pentru MAN, organizarea de 
campanii electorale, dar şi supravegherea și îndrumarea 
deputaţilor. 

Următoarele alegeri au avut loc la 2 martie 1969, când 
Nicolae Ceaușescu își consolidase deja puterea, cumulând 
funcţiile de secretar general al PCR și Preşedinte al CdS al 
RSR (decembrie 1967). FUS a obţinut un rezultat fără prece- 
dent (99,96%), iar conducătorul, în circumscripția sa, a 
întrunit unanimitatea alegătorilor înscriși pe listele electo- 
rale84. Nu poate surprinde decât că nu s-au prezentat pentru 
a-l vota și alegători din alte circumscripţii. 

În 1974, Constituţia a şi fost modificată în acest sens. 
Legea nr. 66/1974 a introdus în art. 25 prevederea că: 
„Dreptul de a depune candidaturi aparține Frontului Unităţii 
Socialiste, cel mai larg organism politic permanent, revolu- 
ționar, democratic, cu caracter reprezentativ, care constituie 
cadrul organizatoric de unire, sub conducerea Partidului 
Comunist Român, a forțelor politice şi sociale ale naţiunii 
noastre socialiste, a tuturor organizaţiilor de masă şi obş- 
teşti, pentru participarea întregului popor la înfăptuirea 
politicii interne şi externe a partidului şi statului, la con- 
ducerea tuturor domeniilor de activitate”. În fond, nu era 


82 Congresul al X-lea al Partidului Comunist Român, 6-12 august 1969, 
Editura Politică, Bucureşti, 1969, p. 63. 

83 Cristina Diac, op. cit., p. 288. 

84 Cristian Preda, op. cit., p. 269 

decât oficializarea unei practici de două decenii și jumătate. 
E un caz ilustrativ pentru arhitectura complicată și incoe- 
rentă a sistemului instituțional comunist. E greu de înţeles 
de ce, FUS/FDUS fiind atât de reprezentativ, nu s-a acordat 
chiar congresului său (oricum, ales formal) rolul de organ 
legislativ. Aceeași lege a redus numărul de deputați la 349 și 
a stabilit mandatul la 5 ani85. 

În aceeași zi cu modificarea constituţională a fost publi- 
cată şi o nouă Lege electorală a Republicii Socialiste România, 
nr. 67/197486, care oficializa monopolul FUS (de fapt, al 
PCR) asupra alegerilor: „FUS organizează, sub conducerea 
PCR, participarea cetățenilor la desfăşurarea alegerilor, 
campaniile electorale și propune candidaţi de deputaţi 
pentru MAN și consiliile populare” (art. 5). Alegerile pentru 
MAN urmau să aibă loc în aceeași zi cu cele pentru consilii. O 
prevedere apăsat subliniată în epocă de propagandişti și de 
juriști şi reţinută azi sistematic de istorici era că: „Pentru 
alegerea deputaţilor în Marea Adunare Naţională și în 
consiliile populare se pot propune mai mulţi candidaţi 
pentru fiecare circumscripție electorală, urmând a fi ales 
câte un singur deputat pentru fiecare circumscripție” (art. 
44). Legea nu făcea decât să spună că era permis ceea ce nu 
fusese niciodată interzis. Redundanţa este totuși explicabilă 
în contextul epocii; în condiţiile unui regim mai curând 
prescriptiv decât represiv, formularea expresă a posibilităţii 
era un semnal în lipsa căruia nimeni nu ar fi îndrăznit să 
încalce cutuma şi să uzeze de dreptul recunoscut de toată 
legislația anterioară. Limitarea urma imediat: „Propunerile 
de candidaţi se fac pe circumscripţii electorale de către 
consiliile Frontului Unităţii Socialiste...” (art. 5). Puteau 


85 Mandatul fusese extins la 5 ani încă din 1972 (Legea 1/1972), la propu- 
nerea unei plenare a CN al FUS, „pentru asigurarea corelării duratei legisla- 
turii sau mandatului organelor puterii de stat cu periodicitatea congreselor 
partidului şi cu etapele de dezvoltare a economiei naționale”. Totodată a 
fost prelungit cu doi ani mandatul legislaturii în curs. 

86 „B.0." nr. 161 din 23 decembrie 1974. 

exista deci mai mulți candidaţi, dar sub aceeași siglă. Chiar 
dacă, în perioada următoare, cetățenii au avut de ales - și, 
uneori, chiar au putut alege liber - găsim forțată aprecierea 
politologului Cristian Preda, că în România s-a introdus 
(precum în lugoslavia, Polonia, RDG, Ungaria) un pluralism 
„limitat” - chiar dacă în cazul nostru „foarte limitat”87. Mai 
mulţi indivizi nu înseamnă „pluralism”, atâta vreme cât ei 
sunt obligaţi să aibă aceleași vederi politice. În sfârșit, apărea 
şi o procedură de revocare a deputaților, la care până atunci 
doar se făcuse referire în textele constituționale. Cel mai im- 
portant era că „dreptul de a propune revocarea deputatului 
aparţine Frontului Unităţii Socialiste, care îl exercită din 
proprie inițiativă sau la cererea organizațiilor care îl compun 
sau ori a alegătorilor, în adunări pe circumscripţii electorale” 
(art. 96). Sigur, se poate accepta principiul că cine propune 
candidatura poate propune și revocarea. Dar acest monopol 
al FUS anula practic ceea ce se spusese în Constituţie: 
„alegătorii au dreptul de a revoca oricând [s. M.G.] potrivit 
procedurii prevăzute de lege” (art. 25). Procedura făcea să 
nu mai fie vorba chiar de alegători şi chiar oricând. 

La alegerile din 9 martie 1975 au existat 488 de 
candidaţi pentru cele 349 de mandate, iar FUS a obţinut 
98,80%. În 9 martie 1980, numărul de ales se ridicase la 369, 
pentru care se înscriseseră 598 de candidați (au existat şi 
circumscripții cu trei candidaţi), FDUS înregistrând maximul 
istoric: 99,99%. Femeile au reprezentat o treime din aleși, 
dar premiera a constat în existența unor circumscripţii cu 
candidaturi mixte. În 15 martie 1985, la ultimele alegeri 
pentru MAN, au fost 594 de candidaţi pentru aceleași 369 de 
locuri, iar rezultatul a fost de 97,70%88. Ar merita mai multă 
atenție constatarea lui Cristian Preda că, în perioada 1969- 
1985, numărul voturilor împotriva candidaţilor a crescut de 


87 Cristian Preda, op. cit., p. 270. 
88 Ibidem, pp. 273-279; Cornel Constantin Ilie, op. cit, p. 69 

10 ori’. Reflectă într-adevăr această pantă nemulțumirile 
populaţiei? Și dacă da, s-a ştiut de ea la vârful partidului și al 
statului? 

La fel ca în perioada anterioară, s-a păstrat cutuma 
candidaturilor unor personalități din varii domenii. Au fost 
deputați: Marin Preda, Zoe Dumitrescu-Bușulenga, Octavian 
Paler, Octavian Cotescu, Silviu Stănculescu, Teoctist Arăpaşu 
ş.a. Ca o noutate, s-au înmulţit printre candidați și, evident, 
printre deputaţi membrii familiei Ceaușescu (Elena, Nicu, 
Iie, Vasile Bărbulescu, Poliana Cristescu). Mai trebuie 
observat şi că acolo unde au existat câte doi candidaţi, FDUS 
a avut grijă ca ei să provină din aceeași categorie socio- 
profesională. De exemplu, Octavian Paler (de la România 
liberă) l-a înfruntat pe Nicolae Dragoș (de la Scânteia); 
Octavian Cotescu pe Silviu Stănculescu, iar ulterior acesta pe 
Mircea Albulescu și lista ar putea continua cu reprezentanți 
ai unor profesii cu mai puţină vizibilitate”. 


3.1.2. Organizarea și funcţionarea MAN 


Potrivit tuturor celor trei constituţii, MAN - aleasă 
inițial pentru o „legislatură” de patru ani, iar din 1975, de 
cinci ani - se reunea în sesiune ordinară de două ori pe an, la 
convocarea Prezidiului MAN (1948 și 1952) şi a Biroului 
MAN (1965). Sesiunile extraordinare puteau fi convocate de 
asemenea de către Prezidiu sau la cererea unei treimi din 
deputaţi, potrivit constituţiilor din 1948 şi 1952 și din 
inițiativa CdS, a Biroului MAN sau a unei treimi din deputați, 
potrivit celei din 1965. 

În practică însă, convocarea se făcea la semnalul 
conducerii partidului (Biroul  Politic/Comitet (Politic) 
Executiv, Secretariat), organului abilitat nerămânându-i 
decât să facă oficiile?1. Ordinea de zi era, de cele mai multe 


89 Cristian Preda, op. cit., pp. 279-280. 
9% Ibidem, pp. 277-278. 
91 Mihaela-Cristina Verzea, op. cit., p. 222. 

ori, prestabilită și formală, scopul nefiind rezolvarea unor 
probleme (care se făcea în alte moduri), ci doar mimarea 
democraţiei reprezentative. Acest fapt se vede din discuţiile 
Biroului Politic%2. Nu s-a respectat întotdeauna regula convo- 
cării a două sesiuni ordinare pe an, în condiţiile în care, 
oricum sesiunile erau foarte scurte. Nicoleta lonescu-Gură a 
constatat că, în primii cinci ani de comunism, au avut loc 13 
sesiuni, cu un total de 48 de zile. E adevărat că au fost ani cu 
trei (1948 şi 1952) şi chiar patru sesiuni (1950), dar în 1951 
s-a convocat una singură. Prima sesiune, din 1948, a durat 
10 zile (urmată de o sesiune de o zi şi una de șapte zile). 
După 1950 cele mai multe au avut doar două zile. Cea mai 
mare parte a activității MAN consta în ratificarea de decrete 
ale Prezidiului/Consiliului de Stat (428 în 1948-1952). În 
general, legile (36, între care şi cele două constituţii, în 1948- 
1952)% erau votate în regim de urgenţă, dar timpul era 
oricum prea scurt. Spre deosebire de alte țări socialiste, în 
România, MAN nu a reușit niciodată să devină măcar o 
tribună, dacă nu un for decizional. Până în 1989, ea a 
continuat să se reunească în sesiuni de 2-3 zile, pentru a 
valida hotărâri luate în altă parte. 

MAN valida alegerile deputaţilor, adopta propriul 
regulament de funcționare”+ şi alegea un birou de conducere 
a lucrărilor. În 1948, Biroul MAN, ales în fiecare sesiune, era 


92 „Stenograma şedinţei Biroului Politic al. C.C. al P.M.R. din 31 Mai 1952 
dimlineaţa]”, în Mircea Stănescu, op. cit, pp. 149-169. Gheorghiu-Dej 
începea şedinţa astfel: „Primul lucru: pentru Luni este convocată Marea 
Adunare Naţională. Întrebarea este ce îi dăm spre rezolvare...” E respinsă 
ideea legii impozitului agricol, care fiind importantă („o cotitură în ce 
priveşte politica noastră față de țărănime”), „ar fi mai nimerit să fie sub 
forma unui decret al Prezidiului [...] şi să nu-l punem la M.A.N cu mare 
atmosferă”. După care sunt stabilite în detaliu, pas cu pas, lucrările MAN. 

9% Nicoleta lonescu-Gură, Stalinizarea României. Republica Populară 
Română 1948-1952: transformări instituţionale, Editura All, București, 
2005, p. 152; Maria-Cristina Verzea, op. cit., p. 219. 

9 Astfel de regulamente au fost adoptate în 1948, 1952, 1957 şi 1965, 
fiecare suferind de-a lungul timpului modificări. 

format din preşedinte și câte 3 vicepreşedinţi şi secretari; în 
1952, se alegeau, pentru întreaga legislatură, un preşedinte 
şi doi vicepreşedinţi, fără precizarea că ar alcătui un birou 
(formau însă un Birou al MAN, după revizuirea constituțio- 
nală din 1961)%5; în 1965 s-a prevăzut din nou un Birou, 
format din președinte și patru vicepreședinți. Biroul MAN nu 
trebuie confundat cu Prezidiul MAN (transformat, în 1961, 
în CdS), ales separat, care funcţiona ca „şef al statului” 
colegial și exercita multe dintre atribuţiile MAN în intervalul 
dintre sesiuni. Preşedintele MANS6 şi președintele Prezidiu- 
lui MAN erau personaje distincte; cel dintâi avea doar un rol 
decorativ, nefăcând decât să pregătească și să conducă 
şedinţele, pe când cel din urmă era formal primul om în stat, 
chiar dacă nici rolul său nu era prea mare atunci când nu 
cumula şi funcția de prim-secretar/secretar general al 
partidului”. Dar nici măcar când funcţia nu avea prea mare 
importanţă, ocuparea ei nu scăpa controlului conducerii 
partidului”8. 


95 „Legea nr. 1 din 25 martie 1961 pentru modificarea Capitolului III, 
precum şi a art. 43,44 şi 75 din Constituţia Republicii Populare Române”, în 
Cristian lonescu, op. cit., pp. 807-812. 

9% Din 1948 până în 1989, funcţia de preşedinte al MAN a fost ocupată de: 
Gheorghe Apostol (7 aprilie-11 iunie 1948; 6 septembrie 1950-5 aprilie 
1951; 26 martie-2 iunie 1952), Constantin Agiu (11 iunie-27 decembrie 
1948), Constantin Pârvulescu (27 decembrie 1948-5 iulie 1949; 23 
ianuarie 1953-5 martie 1961), Dumitru Petrescu (5 iulie-28 decembrie 
1949; 26 ianuarie-29 mai 1950), Alexandru Drăghici (28 decembrie 1949- 
26 ianuarie 1950); Constantin Doncea (29 mai-6 septembrie 1950), Ion 
Vinţe (5 aprilie 1951-26 martie 1952); Gheorghe Stoica (2 iunie-30 
noiembrie 1952); Ştefan Voitec (20 martie 1961-28 martie 1974); Miron 
Constantinescu (28 martie-18 iulie 1974); Nicolae Giosan (26 iulie 1974-22 
decembrie 1989) (loan Scurtu, Ion Alexandrescu, Ion Bulei, Ion Mamina, 
Enciclopedia de istorie a României, Editura Meronia, Bucureşti, 2001, p. 75). 
97 Cele două funcţii au fost cumulate de Gh. Gheorghiu-Dej, între anii 1961 
şi 1965, şi de Nicolae Ceauşescu, între anii 1967 şi 1974. 

% Vezi supra nota 90. În ședința BP din 31 mai 1952, Al. Moghioroș a luat 
cuvântul: „Noi ne-am gândit din cine să formăm Biroul sesiunii Marii 
Adunări Naţionale. (Citeşte lista).” (Mircea Stănescu, op. cit., p. 150). 

În ceea ce priveşte, funcționarea MAN, Constituţia din 
1948 a stabilit că ea „lucrează valabil cu jumătate plus unul 
din numărul total al deputaţilor şi ia decizii cu majoritatea 
simplă a deputaţilor prezenţi, afară de cazul când Constituţia 
sau regulamentul prevede alt număr” (art. 51). O excepţie o 
reprezentau modificările constituţionale, care aveau nevoie 
de votul a două treimi din totalul membrilor MAN (art. 103). 
În 1952, nu s-a mai prevăzut nici o condiţie de cvorum şi nici 
de luare a deciziilor - lăsându-se deci reglementarea în 
seama regulamentului -, dar s-a păstrat majoritatea califi- 
cată de două treimi pentru revizuirile constituţionale. În 
1965, s-a precizat din nou că MAN „lucrează numai dacă sunt 
prezenţi cel puţin jumătate plus unu din numărul total al 
deputaţilor” (art. 55), dar, spre deosebire, de 1948, s-a pus 
condiţia întrunirii votului „majorităţii membrilor MAN” 
(majoritate absolută) pentru luarea deciziilor. Ca şi în trecut, 
Constituția nu putea fi modificată decât cu votul a două 
treimi din membri (art. 56). În plus, deşi noua constituţie nu 
mai prevedea posibilitatea creării de excepţii prin 
Regulament, acesta a stabilit: o majoritate de două treimi din 
deputați pentru alegerea şi revocarea Preşedintelui RSR 
(după 1974) şi o majoritate de două treimi din deputaţii 
prezenţi pentru încheierea lucrărilor înainte de epuizarea 
ordinii de zi şi pentru avizarea raportului comisiei juridice 
pentru ridicarea imunităţii parlamentare”. Votul era secret 
sau deschis, după cum hotăra Adunarea (prevedere 


99 Nistor Prisca, op. cit., pp. 388-389; Ion Deleanu, op. cit, pp. 489-490. Nu 
vom insista în lucrarea de față asupra statutului deputaţilor. Ne limităm 
doar la constatarea că toate cele trei constituţii (art. 59, 34 şi respectiv 61) 
au prevăzut imunitatea parlamentară: nici un deputat nu putea fi reținut, 
arestat fără „autorizarea”/,încuviinţarea” (în 1965, „prealabilă”) a MAN, în 
sesiuni, sau a Prezidiului MAN/Consiliului de Stat, între sesiuni. Diferențe 
au existat în ceea ce priveşte cazurile de flagrant delict: în 1948 se permitea 
reținerea cu condiţia solicitării „de îndată” a aprobării MAN sau a 
Prezidiului; în 1952 nu se prevedea excepția (deci exista o imunitate 


sporită); în 1965, reținerea nu avea nevoie de aprobare. 

existentă doar în 1948, care pentru votul deschis prevedea 
ridicarea de mână sau aclamarea), cel secret putând fi cu bile 
sau cu buletin100, 

MAN adopta legi (ordinare sau constituționale) şi 
hotărâri. Dintre cele din urmă, unele produceau efecte juri- 
dice (cele de aplicare a constituției sau cu caracter indivi- 
dual), altele nu (cele cu caracter organizatoric funcţional). Pe 
lângă acestea, se mai puteau adopta declaraţii, mesaje, 
moțţiuni, fără caracter normativi01. După adoptare, actele se 
semnau de preşedintele Prezidiului /Consiliului de Stat/RSR 
şi se publicau în Buletinul Oficial. 

Pe lângă plenul întrunit rar și pentru scurt timp, în 
cadrul MAN mai funcționau și comisii. Până 1965, constitu- 
tiile prevedeau că acestea nu puteau fi alese decât temporar, 
cu scopul de a face anchete în orice domeniu (în 1952, s-a 
folosit sintagma „comisii de anchetă şi revizie în diverse 
probleme”). În Regulamentul MAN din 1952 au fost prevă- 
zute totuși trei comisii permanente: de propuneri legislative, 
de afaceri externe şi bugetară. Regulamentul din 1957 a 
ridicat numărul la opt (plus cea de validare): cultură şi 
învățământ; administrativă; agricultură şi silvicultură; 
politică externă; apărare; juridică; economico-financiară; 
sănătate și prevederi sociale102. Abia Constituţia din 1965, a 
stipulat că MAN „alege, dintre deputaţi, comisii permanente”, 
care, din însărcinarea Adunării sau a Consiliului de Stat, exa- 
minau proiecte de legi, hotărâri etc. şi audiau conducătorii 
organelor administrației, justiției şi procuraturii, întocmind 
rapoarte, avize sau propuneri către MAN sau Consiliul de 
Stat (art. 52). Numărul comisiilor și domeniile au rămas 
aproximativ aceleași în urma modificărilor de Regulament 


100 Jon Deleanu, op. cit., p. 490. 

101 Nistor Prisca, op. cit., pp. 389-394. 

102 Pentru componența nominală a acestora vezi Mihaela-Cristina Verzea, 
op. cit, pp. 238-246. Trebuie precizat că aceste comisii nu includeau 
totalitate membrilor MAN. 

din 1969 şi 1975, chiar dacă denumirile au cunoscut unele 
schimbări 103. 

O comisie permanentă cu statut special era Comisia 
constituțională şi juridică, formată în virtutea faptului că 
MAN avea printre atribuţii și controlul constituționalității 
legilor. O particularitate o reprezenta faptul că în cadrul său 
puteau fi aleşi, fără a depăşi o treime din membri, şi 
„specialiști care nu sunt deputaţi” (art. 53). Comisia examina, 
din însărcinarea MAN sau a CdS, proiecte de legi, hotărâri, 
decrete etc., dar putea examina și acte normative în vigoare, 
la sesizarea altor organe de stat, organizații obşteşti etc., 
întocmind rapoarte către MANI. Se deosebea așadar de 
celelalte comisii nu doar prin componenţă și prin obiectul de 
activitate, ci şi prin modul de sesizare şi de lucru105. 


3.1.3. Atribuţiile MAN 


Formal, atribuţiile MAN, enumerate de fiecare din cele 
trei constituţii, corespundeau, în linii generale, sferei de 
competenţe a oricărei instituții legislative și au fost grupate 
de doctrinari în câteva categorii: de legiferare, de alegere şi 
revocare a unor organe ale statului, de control al acestora și 
conducere a relaţiilor internaţionale106. Ca în cazul tuturor 
organelor colegiale, se poate vorbi şi de atribuţii în ceea ce 
privește propria organizare şi funcționare, iar în cazul său 
particular trebuie amintit și controlul de constituționali- 
tate107, 

Potrivit Constituţiei din 1948 (art. 39), MAN avea în „în 
competinţa sa directă”: alegerea Prezidiului MAN; formarea 
Guvernului RPR; modificarea Constituţiei; organizarea 
ministerelor; votarea bugetului, a încheierilor bugetare și a 


103 Nistor Prisca, op. cit., p. 383; Ion Deleanu, op. cit., p. 480. 
104 Ion Deleanu, op. cit., pp. 501-502. 

105 Mircea Lepădătescu, op. cit., p. 197. 

106 Nistor Prisca, op. cit., p. 375. 

107 Ion Deleanu, op. cit., pp. 490-491. 


188 | Evoluţia instituţiilor politice ale statului român 


taxelor şi impozitelor; „chestiunile războiului și ale păcii”; 
consultarea prin referendum; acordarea amnistiei. În afară 
de acestea, mai trebuie reţinute posibilitatea sa de autodizol- 
vare, chiar dacă o singură dată, înainte de încheierea 
mandatului (art. 60)19, și de prelungire a mandatului „în caz 
de războiu sau alte împrejurări excepţionale”, pentru 
perioada „cât va dura starea excepţională” (art. 61). Deşi nu 
era prea clar în ce fel - după cum nu era clară, de altfel, nici 
procedura de formare a guvernului - MAN exercita un 
control asupra guvernului. Tot ce aflăm din textul constitu- 
tional este „Guvernul este responsabil de activitatea sa şi dă 
seama în fața MAN a RPR, iar în intervalul dintre sesiuni în 
faţa Prezidiului MAN a RPR” (art. 70) şi că orice deputat avea 
dreptul de a pune întrebări sau de a interpela guvernul sau 
pe miniștri, aceştia având obligația de a răspunde (art. 65). 

Constituţia din 1952, a adăugat listei din 1948 alte trei 
atribuţii: „stabilirea planurilor economiei naţionale”, „modi- 
ficarea împărțirii pe regiuni a teritoriului RPR” și „controlul 
general asupra aplicării Constituţiei” (art. 24). Această adău- 
gire este înșelătoare. În afară de controlul de constituțio- 
nalitate, ea nu creează atribuţii noi. Se prevede că MAN 
poate modifica organizarea administrativ-teritorială, la doi 
ani după ce o făcuse deja, prin Legea nr. 5/1950 pentru 
raionarea administrativ-economică a teritoriului RPR, în baza 
art. 38 care spunea (fals) că „este unicul organ legislativ al 
RPR”. De altfel, chiar dorința de enumerare a atribuţiilor, 
care poate părea superfluă în condiţia în care MAN era pro- 
clamată, în toate cele trei constituţii, unic legiuitor, denota 
intenţia de a limita chiar și formal rolul parlamentului. 

Legea de modificare din 1961 se înscrie în aceeaşi linie: 
lungeşte lista atribuțiilor, fără ca, de fapt, să aducă atribuții 
noi. Uneori este vorba de simple reformulări (mai stufoase, 


108 Constituţiile ulterioare nu au mai inclus această prevedere, iar 
revizuirea din 1961 şi Constituţia din 1965 au prevăzut clar că mandatul 
MAN nu poate înceta decât la termen. 

dar nu neapărat mai detaliate), permutări de text sau for- 
mulări explicite ale unor atribuţii oricum existente. Se enu- 
meră acum şi: alegerea Biroului MAN, organizarea Tribu- 
nalului Suprem și a Procuraturii Generale (cu numirea şi 
revocarea membrilor Tribunalului și a Procurorului Ge- 
neral), controlul activității guvernului, numirea și revocarea 
comandantului suprem al Forțelor Armate, mobilizarea 
generală sau parţială, proclamarea locală sau generală a 
„stării excepționale”, „stabilirea liniei generale a politicii 
externe a statului”. Ar putea părea o consolidare a poziţiei în 
cadrul sistemului instituțional prevederea că anumite 
atribuţii „se exercită numai de către MAN” (art. 24). Dar care 
erau acestea? Trei dintre ele priveau propria organizare şi 
funcționare: validarea mandatelor, alegerea Biroului şi 
prelungirea mandatului în „împrejurări excepționale” (art. 
38). Alte două erau alegerea și controlul activității CdS, adică 
exact ce acesta nu putea face, fără a sfida logica. Mai rămâ- 
nea aprobarea și modificarea constituţiei. Alte câteva atri- 
buţii nu puteau fi exercitate de CdS decât dacă „din cauza 
unor împrejurări excepţionale, MAN nu se poate întruni”. 
Dincolo de faptul că excepţionalitatea împrejurărilor nu era 
greu de invocat niciodată, erau genul de măsuri pentru a 
căror aprobare formală era, de obicei, convocată MAN: 
formarea guvernului, bugetul, stabilirea planurilor de 
dezvoltare economică, organizarea guvernului, numirea 
membrilor Tribunalului și a Procurorului General. Cât 
despre declararea războiului, cu siguranță, dacă ar fi fost 
cazul, atunci ar fi existat într-adevăr o situație excepţională. 
La rigoare, putem observa că unele atribuţii au dispărut: 
controlul de constituționalitate, organizarea administrativă, 
consultarea prin referendum ş.a. Acestea au reapărut în 
1965, alături de alte atribuţii „noi”: reglementarea siste- 
mului electoral (după ce adoptase, cu mai bine de un deceniu 
în urmă, o lege electorală), stabilirea normele de organizare 
şi funcționare a organelor locale ale puterii şi controlarea 

acestora, ratificarea/denunţarea tratatelor internaţionale 
care implicau modificări de legislaţie (art. 43). 

Deşi proclamată „organul suprem al puterii de stat” şi 
„unicul organ legiuitor al RSR”, cea mai mare parte din 
atribuţiile MAN au fost îndeplinite, după cum se va vedea 
mai jos, de alte „organe supreme ale puterii de stat”. 


3.2. Prezidiul Marii Adunări Naţionale/ 
Consiliul de Stat 


Dacă nu ar fi existat „rolul conducător” al partidului şi 
modul arbitrar de luare a deciziilor, Prezidiul MAN/ CdS ar 
fi putut fi considerat adevăratul organ legislativ al României 
comuniste, întrucât, cel puţin formal, cea mai mare parte a 
procesului de legiferare se desfăşura între sesiunile MAN 
(cum s-ar fi putut altfel?), în sesiuni nefăcându-se, eventual, 
decât o validare. Și în acest caz, România se încadra în tipicul 
estic, urmând modelul instituţional sovietic, în care Sovietul 
Suprem alegea ca organ permanent, Prezidiul Sovietului 
Suprem al URSS10. Şi în celelalte ţări socialiste funcționau 
astfel de organe, numite tot Prezidiu (Albania, Cehoslovacia, 
Iugoslavia) sau Consiliu de Stat (Polonia), și în unele dintre 
ele s-a înregistrat, la fel ca în România, înlocuirea primei 
denumiri cu cea din urmă (Bulgaria, RDG)110. Prezidiul /CdS 
exercita totodată, în mod colegial, şi funcţia de şef al statului. 
Funcția de Președinte al Republicii a existat doar în 
Cehoslovacia, în Iugoslavia (exclusiv pentru persoana lui 
Josip Broz Tito) și în România, după 1974111. După cum 
sintetiza istoricul Cezar Stanciu, Prezidiul/CdS „era un organ 
hibrid, ce deținea atât funcţii legislative, cât și executive, şi 


109 Dicţionar politic, Academia „Ştefan Gheorghiu”, Editura Politică, 
Bucureşti, 1975, p. 613. 

110 Vezi Mihaela-Cristina Verzea, op. cit., p. 53. 

111 Funcţia a apărut, în faza terminală a regimului, şi în Polonia (1989- 
1990) şi URSS (1990-1991). Existenţa unui preşedinte nu excludea organul 
legislativ colegial permanent. 


Evoluţia instituţiilor politice ale statului român | 191 


încerca într-un fel să suplinească absența unei persoane cu 
funcția de șef al statului..."112. 

În România, Prezidiul are o vechime mai mare decât 
MAN, el apărând odată cu Republica: prin Legea nr. 363 din 
30 decembrie 1947113, care lua act de abdicarea Regelui şi 
proclama RPR, se stabilea și că „până la intrarea în vigoare a 
noii constituții puterea executivă va fi exercitată de un 
prezidium compus din cinci membri aleşi, cu majoritate, de 
Adunarea Deputaţilor dintre personalitățile vieţii publice, 
ştiinţifice, culturale ale Republicii Populare Române” (art. 6). 
Având în vedere că „prezidium-ul” era al ţării, nu al 
parlamentului, că era învestit cu puterea executivă (care, 
potrivit constituţiilor anterioare, aparținuse Regelui), că 
Adunarea Deputaţilor și Consiliul de Miniștri continuau să 
funcționeze, putem aprecia, că, pentru două luni, în 1947, 
sistemul instituțional românesc a funcţionat, strict formal, ca 
în perioada... Regenţei. În aceeași zi, Legea nr. 364 i-a numit 
ca membri ai prezidium-ului pe: C.I Parhon, Mihail Sado- 
veanu, Ștefan Voitec, Gh. C. Stere şi Ion Niculi. Decretul nr. 3 
din 8 ianuarie 1948114 a fixat atribuţiile organului 
provizoriu (pe care le exercita „prin Consiliu de Miniștri”): 
convocarea Adunării la cererea CdM; semnarea legilor și 
dispunerea publicării; graţierea; numirea şi revocarea 
membrilor guvernului, la propunerea CdM; numirea în 
funcţiile publice; stabilirea și acordarea gradelor militare; 
instituirea și conferirea decoraţiilor; acreditarea şi rechema- 
rea diplomaților români și primirea scrisorilor de acreditare 
şi rechemare ale diplomaților străini în România. C.I Parhon 
devenea de drept Preşedinte al Prezidiumului (în virtutea 
faptului că era cel mai în vârstă dintre membri), iar Gh.C. 
Stere, secretar. 


xn a 


112 Cezar Stanciu, „Constituţiile din perioada comunistă”, în Constituţiile Ro- 
mâniei. Studii, coordonator: Gheorghe Sbârnă, Institutul Revoluţiei Române 
din Decembrie 1989, Editura Cetatea de Scaun, Târgovişte, 2012, p.71. 

113 Cristian Ionescu, op. cit., pp. 764-765 

114 Ibidem, pp. 765-767. 

Constituţia din 1948 a creat Prezidiul MAN, ai cărui 
membri (preşedinte, trei vicepreședinți, un secretar și 14 
membri) (art. 41) erau aleşi individual de MAN, din „sânul 
său”, cu majoritate absolută şi erau revocabili în acelaşi fel. 
Atribuţiile sale erau cele prevăzute în decretul anterior plus: 
emiterea de decrete; interpretarea legilor; numirea și 
revocarea miniștrilor, la propunerea preşedintelui CdM; 
declararea războiului și a mobilizării, la propunerea guver- 
nului, între sesiuni; ratificarea/denunțarea tratatelor inter- 
naționale; orice alte chestiuni conferite prin lege sau de către 
MAN (art. 44). Se urma modelul sovietic. Deciziile se luau cu 
votul majorității membrilor. Atribuţia centrală era emiterea 
de decrete, substituindu-se astfel MAN. Era „răspunzător de 
întreaga sa activitate față de MAN” (art. 43) - evident, de 
vreme ce aceasta îl putea oricând revoca în totalitate sau pe 
fiecare din membri - dar nu avea nici o obligaţie formală de 
a supune spre aprobare actele adoptate. Deși nu era 
menționată expresă, calitatea de șef colectiv al statului 
rezulta din atribuţii!15. Ce nu putea face, cu certitudine, era 
să dizolve MAN; în rest, totul era discutabil. 

După câteva luni de la formarea Prezidiului, a fost 
adoptat Decretul nr. 1241 din 8 iulie 1948116, care 
reglementa funcționarea organului și organizarea serviciilor 
sale interioare. Foarte interesant este că se enumerau 
atribuţiile exercitate în ședință plenară: convocarea MAN, 
numirea /revocarea miniștrilor, declararea războiului și a 
mobilizării şi ratificarea/denunţarea tratatelor (art. 2). 
Toate celelalte, adică chestiunile curente - în special adopta- 
rea decretelor - se făceau de către Biroul prezidiului (preșe- 
dinte, vicepreşedinţi, secretar) (art. 4). Prezidiul se substi- 
tuia deci MAN, iar Biroul se substituia Prezidiului. Un grup 
de cinci oameni (mult mai ușor de controlat de către condu- 


115 Mioara Anton, „Prezidiul Marii Adunări Naţionale”, în Enciclopedia. 
Instituţii... p. 489. 
116 Cristian lonescu, op. cit., pp. 782-790. 

cerea PMR) își asuma legiferarea curentă. MAN rămânea 
însă „unicul organ legislativ”. Ca servicii interne, se creau 
Cancelaria Prezidiului și Oficiile Secretariat și Administrativ. 

Chiar din ziua votării Constituţiei, C.I. Parhon a fost ales 
preşedinte al Prezidiului, avându-i ca vicepreşedinţi pe Petre 
Constantinescu-laşi, Mihail Sadoveanu și loan Niculi, iar ca 
secretar, pe Marin Florea lonescu!17. Despre preşedinte, care 
semna legile pentru publicare, nu se poate spune că era 
„şeful statului”, ci doar „primul om în stat”. Persoanele 
desemnate în Prezidiu și, mai ales, preşedintele denotă într- 
adevăr „importanţa redusă pe care regimul o acorda, totuși, 
acestei funcții - cea mai înaltă în stat”. Nu se poate nega ferm 
nici că „funcţiile de conducere pe linie de stat erau 
decorative, adevăratul factor de decizie fiind conducerea pe 
linie de partid”. E însă greu de acceptat concluzia că „nici o 
mare personalitate din conducerea partidului nu ocupa 
această funcţie, ci ea era acordată, după cum va arăta 
practica politică, unor personalităţi al căror nume avea 
rezonanță publică, dar a căror influență politică era extrem 
de redusă”118. Practica politică a fost mult mai complicată şi 
nu doar la noi, ci cam peste tot în blocul comunist. Chiar 
autorul citat, Cezar Stanciu, apreciază că, după 1961, 
momentul transformării în CdS și al preluării conducerii de 
către însuşi Gheorghiu-Dej, „funcţia de şef al statului [primul 
om în stat, n. M.G.] începe să recâștige teren în fața celei de 
şef al partidului”11?. Dar pentru câtă vreme? Trebuie spus că, 
dincolo de unele variaţii, importanţa formală a funcţiei a fost 
mereu, și pretutindeni în est, aceeași. Importanţa ei reală a 


117 Membrii erau: Anton Alexandrescu, Ladislau Banyai, Ion Bica, Liuba 
Chişinevschi, Constanţa Crăciun, Mihail Moraru, Alexandru Moghioroş, 
Ilona Nylos, Irimie Pârdău, Constantin Pârvulescu, Emil Popa, Gheorghe 
Pruteanu, Tănase Zaharia, Romulus Zăroni (Ibidem). 

118 Cezar Stanciu, op. cit., p. 71. 

119 Ibidem, p. 89. 

depins însă de persoana care a ocupat-o120. În plus, dincolo 
de consensul că organele de vârf ale partidului conduceau 
organele statului, e important de ştiut cum era privit de 
către liderii politici raportul dintre organele statului, căruia 
dintre ele îi recunoşteau ei primatul. Strict formal, Prezi- 
diul/CdS ar fi trebuit să aibă un ascendent asupra CdM. În 
practică însă, situația a fost variabilă. Susținem opinia că, 
dacă șefii partidului nu au ocupat primul loc în stat/guvern, 
nu a fost atât pentru că nu au vrut, cât pentru că nu au putut. 
Au contat circumstanţele, în special raporturile de forțe din 
primul eşalon al partidului şi atitudinea Moscovei faţă de 
conducerea naţională. Atunci când nimeni nu era suficient 
de puternic pentru conduce autocratic sau când Moscova nu 
era dispusă să accepte un lider atotputernic, funcţia era lăsa- 
tă unui personaj de fațadă (cazul lui Parhon) sau unui politi- 
cian nepericulos (cum aveau să fie Petru Groza și Ion 
Gheorghe Maurer), centrul decizional menţinându-se oricum 
la partid. 

Modul în care s-au operat schimbările în conducerea 
organelor statului în 1952 este relevant pentru funcționarea 
sistemului. Ideea a fost lansată explicit de Gheorghiu-Dej în 
şedinţa Biroului Politic din 29 mai 1952 - la foarte scurt 
timp după ce reușise eliminarea din BP şi Secretariat a 
grupului Pauker-Luca-Georgescu. „Repartizarea muncii pe 


120 La o privire de ansamblu asupra istoriei postbelice a statelor estice, 
observăm în postura de „primul om în stat”, tot felul de politicieni de rangul 
doi sau trei, necunoscuţi în plan internațional (și uneori chiar în propria 
țară), complet şterşi față de liderii partidului. Din când în când însă, aceştia 
din urmă îşi asumau personal funcţiile. Pentru a nu intra în expuneri prea 
vaste, ne vom limita la cazul URSS. Atotputernicul Stalin, secretar general 
din 1922 până în 1953, nu a ocupat niciodată funcţia de preşedinte al 
Prezidium-ului (a fost, în schimb, „prim-ministru”, din 1941 până la 
moarte), deținută de Mihai Kalinin (1922-1946) şi Nicolai Şvernik (1946- 
1953). Nici Hrusciov nu a făcut-o, lăsându-i pe Voroşilov (1953-1960) şi 
chiar Brejnev (înainte de a deveni secretar general, 1960-1964). În schimb, 
în anumite momente, au ocupat funcția Brejnev (1977-1982), Andropov 
(1983-1984), Cernenko (1984-1985) şi Gorbaciov (1988-1991). 

linie de stat” a fost lăsată pe finalul ședinței și rezolvată mult 
mai rapid decât „repartizarea muncii” în partid. „Să unificăm 
funcţiile statului şi partidului într-o singură mână!”, a spus 
Dej. Dorind să cumuleze funcţiile de secretar general şi de 
preşedinte al CdM, avea nevoie de eliberarea din funcţie a lui 
Petru Groza, care „are influență asupra anumitor pături [...], 
are şi anumită experiență acumulată şi a mai crescut cu noi, 
totuşi nu este comunist”. Dar pentru că „ne este prieten şi a 
adus serviciu partidului și țării, este un om care ascultă, va 
trebui să-i dăm o funcție corespunzătoare”. În stilul clasic al 
demiterii prin promovare, el trebuia să devină preşedinte al 
Prezidiului MAN, despre care se recunoștea că „a fost formal, 
va trebui în viitor şi aici să [se] intre în normal”. Evident, nu 
s-a intrat, nici măcar după ce Dej a preluat conducerea 
acestui organ, redenumit. Problema Parhon era ușor rezol- 
vată, cerându-i-se să se retragă pe motiv de vârstă şi de 
preocupări ştiinţifice. Trebuie notat că ideea cumului de 
funcţii, care fusese evitată vreme de patru ani, părea acum 
tuturor firească, rezultând din chiar „formularea atribuţiilor” 
secretarului general: „conducerea şi coordonarea [întregii] 
munci de partid și de stat'121. A fost convocată MAN, iar, 
într-o altă ședință a BP, două zile mai târziu, lucrările ei au 
fost planificate pas cu pas, pentru realizarea schimbărilor 
dorite122. 

Constituţia din 1952 a redus numărul membrilor 
Prezidiului la 17 (doi vicepreședinți și 13 membri) (art. 36). 


121 „1952 mai 29. Stenograma şedinţei Biroului Politic al CC al PMR care a 
avut pe ordinea de zi: repartizarea muncii în Biroul Politic şi Secretariat; 
repartizarea muncii pe linie de stat”, în Nicoleta lonescu-Gură, 
Nomenclatura Comitetului Central al Partidului Muncitoresc Român, Editura 
Humanitas, Bucureşti, 2006, p. 233. 

122 Mircea Stănescu, op. cit, pp. 152-153. Dr. Petru Groza a deveni 
preşedintele Prezidiului, avându-i ca vicepreşedinţi pe Mihail Sadoveanu şi 
Mihai Mujic, iar ca secretar pe Gh. Marussi (Simion Silviu Șomicu, 
Radiografia puterii. Elite politice din România în anii 1945-1989, Asociaţia 
de Studii Sociale, Craiova, 2003, p. 114). 

Atribuţiile au cunoscut doar ușoare modificări. De acum 
încolo, exercita controlul de legalitate asupra hotărârilor şi a 
dispoziţiilor CdM, putându-le anula, și numea/revoca pe 
comandantul suprem al forţelor armate. Avea un ascendent 
asupra MAN prin aceea că prelua de la ea prerogativa 
consultării prin referendum; în schimb, numirea /revocarea 
miniștrilor la propunerea președintelui CdM, avea nevoie de 
„aprobarea ulterioară” (fără nici o altă precizare) a Adunării. 

Următoarea schimbare de conducere s-a făcut la 11 
ianuarie 1958, când, în urma morţii lui Petru Groza, preșe- 
dinte al Prezidiului a fost ales Ion Gheorghe Maurer. Trei ani 
mai târziu, prin Legea nr. 1 din 25 martie 1961, Prezidiul 
MAN a fost înlocuit cu Consiliul de Stat (președinte, trei 
vicepreşedinţi şi 13 membri) (art. 35), dorindu-se, probabil, 
în noul context, şi abandonarea denumirii de inspiraţie 
sovietică123. Nu a fost însă doar o schimbare de titulatură; 
noul organ va avea, atât formal, cât şi informal, mai multă 
putere decât precedentul. În primul rând, este semnificativă 
chiar schimbarea titlului Capitolului III al Constituţiei din 
1952, din „Organul suprem al puterii de stat...” în „Organele 
supreme...”. Astfel, chiar dacă nu era consacrat expres, prin 
simpla includere în acest capitol, CdS era recunoscut ca 
„organ suprem”. În plus, era recunoscut expres că el exercita 
„în mod permanent” anumite atribuţii, exact acelea care 
revin în mod tradiţional unui şef al statului: conferirea de 
decoraţii, medalii etc.; ratificarea/denunţarea tratatelor; 
acreditarea /rechemarea diplomaților români şi primirea 
scrisorilor de acreditare /rechemare ale diplomaților străini; 
graţierea şi comutarea pedepselor (art. 37 B). Toate celelalte 
atribuţii, cu caracter mai degrabă executiv - pe care le 
avusese și până atunci Prezidiul - erau exercitate numai 
între sesiunile MAN. Dar la cât de rare și de scurte erau 


123 [storia românilor, vol. X, România în anii 1948-1989, coordonator Dinu C. 
Giurescu, Academia Română, Secţia de Ştiinţe Istorice şi Arheologice, 
Editura Enciclopedică, Bucureşti, 2013, p. 211. 

sesiunile, ce mai conta? Trebuie notată, în mod special, o 
prevedere: „În relaţiile internaţionale, Consiliul de Stat, prin 
preşedintele său, reprezintă Republica Populară Română” 
(art. 37 B 19). Este evident un plus simbolic pentru pre- 
şedintele CdS, ales în aceeaşi şedinţă. În sfârșit, în ultimii 
patru ani de viață, Gheorghe Gheorghiu-Dej devenea atât 
conducătorul partidului cât și „primul om” - cu veleităţi de 
„conducător” - al statului124. Acest cumul poate fi explicat „în 
condiţiile în care relaţiile externe ale României se extindeau, 
mai ales în Occident. În relaţia cu țările necomuniste, a fi 
secretar general al partidului nu cântărea prea greu, în 
schimb a fi şeful statului cântărea altfel”125. Cu siguranță o 
astfel de explicaţie trebuie acceptată, mai ales că am văzut că 
Dej dorise o recunoaștere formală a rolului său de reprezen- 
tare internaţională a României. Nu trebuie însă absolutizată. 
În Occident erau numeroase regimurile parlamentare, în 
care statul era reprezentat în plan extern de şeful guvernului 
şi nu de cel formal al statului (să ne gândim numai la RFG şi 
la cancelarii săi iluștri sau la Regatul Unit şi celelalte 
monarhii). Dej ar fi putut la fel de bine cumula funcţiile de 
secretar general (formal, în acel moment, prim-secretar) şi 
de preşedinte al CdM, aşa cum o mai făcuse în 1952-1954. Pe 
de altă parte, şefii occidentali de state şi de guverne îl 
acceptaseră pe Nikita Hrusciov drept conducător şi 
reprezentant al URSS, deşi acesta nu a avut formal funcţie în 
stat. Putem avansa și alte explicaţii pentru decizia lui Dej 
(acceptând, desigur, că există un oarecare grad de specu- 
laţie): el făcea acum ceea ce dorise de mult (de la început), 
preluarea controlului deplin al partidului și al statului, la 
care întâmpinase diverse obstacole. Acum simţea că se 
poate. Și evenimentele anterioare (retragerea trupelor 


124 Dej i-a avut ca vicepreşedinţi ai CdS pe Avram Bunaciu, I.Gh. Maurer 
(calitatea de membru al CdM nu era incompatibilă cu cea de membru al 
CdS) şi Ștefan Voitec, iar ca secretar pe diplomatul şi profesorul de drept 
internaţional Grigore Geamănu (Simion Silviu Șomicu, op. cit., p. 160). 

125 Cezar Stanciu, op. cit., p. 89. 

sovietice, eliminarea adversarilor Miron Constantinescu şi 
Iosif Chişinevschi), dar și cele următoare (plenara CC al PMR 
din 30 noiembrie-5 decembrie 1961126, proclamarea înche- 
ierii colectivizării, în aprilie 1962). Apoi, urmărind o 
distanțare de Moscova, avea nevoie o consolidare a statului 
său, important în raporturile cu sovieticii. Cert este că Dej și- 
a dorit o prezidenţializare a regimului (pe care, până atunci, 
forțând termenii, îl considerase mai curând parlamentar). A 
căutat să obțină nu doar puterea unui şef de stat, ci și cât mai 
mult din aparențele acestei funcţii. 

Succesiunea lui Gheorghiu-Dej este (încă?) o problemă 
controversată în istoriografie. Cred însă că toată lumea 
acceptă că era imposibil ca cineva să fi putut prelua, atât 
formal cât și informal, întreaga putere a defunctului. S-a 
optat pentru separarea celor două funcţii!7, Nicolae 
Ceaușescu luând conducerea partidului, iar Chivu Stoica 
fiind ales, la 24 martie 1965, președinte al CdS128. La Con- 
gresul al IX-lea al PMR, devenit al IX-lea al PCR, s-a stabilit 
separarea funcţiilor de partid de cele de stat, în toate 


126 Păstrând proporțiile, un „Congres XX” românesc, în care Dej şi alţii i-au 
condamnat pe foştii camarazi, oricum eliminaţi. Pentru Dej a fost „cea mai 
frumoasă [plenară] ţinută vreodată” (Vladimir Tismăneanu, Stalinism 
pentru eternitate. O istorie politică a comunismului românesc, Editura 
Polirom, laşi, 2005, p. 212), numită de Vladimir Tismăneanu „plenara 
pseudodestalinizării” (Ibidem, p. 32). 

127 Gheorghe Apostol îşi amintea: „Chivu Stoica a venit la mine acasă şi mi-a 
spus că el va susține propunerea lui Maurer şi hotărârea lui Dej ca eu să fiu 
ales prim-secretar al CC. În același timp, m-a întrebat dacă ales fiind, voi 
păstra şi funcția de preşedinte al Consiliului de Stat. Eu i-am răspuns că în 
această problemă va hotărî Biroul Politic și Comitetul Central al partidului. 
Chivu Stoica, probabil, i-a informat pe Ceauşescu şi Maurer de discuţia 
avută cu mine și astfel au împărțit între ei funcţiile...” (Lavinia Betea, op. cit., 
p. 274). 

128 Într-o primă fază, componenţa CdS a rămas aceeași (vezi supra, nota 
124). Din august, vicepreşedinţi erau: Emil Bodnăraş, Constanţa Crăciun, 
Grigore Geamănu, Mihai Gere, Ilie Murgulescu şi Ştefan Peterfi, iar secretar, 
Constantin Stătescu (Simion Silviu Șomicu, op. cit., p. 184). 

eșaloanele129. Ceea ce era proclamat „o cerință a conducerii 
şi muncii colective, o expresie a aplicării consecvente a 
democraţiei interne de partid. (Aplauze)'130, nu a 
reprezentat, probabil, decât o înțelegere temporară la vârf. 
Constituţia din 1965 a stabilit pentru CdS (preşedinte, 
trei vicepreşedinţi și 15 membri) (art. 66)131 următoarele 
„atribuţii principale”: stabilirea datei alegerilor pentru MAN 
şi organele locale; numirea și revocarea conducătorilor or- 
ganelor centrale administrative nemembri ai CdM; stabilirea 
gradelor militare şi acordarea gradelor de general, amiral și 
mareșal; instituirea şi conferirea decoraţiilor; graţierea; 
acordarea/retragerea cetățeniei și aprobarea renunțării; 
acordarea azilului politic; ratificarea/denunţarea tratatelor; 
stabilirea rangurilor misiunilor diplomatice şi toate ches- 
tiunile ținând de trimiterea, rechemarea, primirea diploma- 
ților; reprezentarea, prin preşedintele său, a RSR în relaţiile 
internaţionale (art. 63). Pentru intervalul dintre sesiuni, 
„atribuţiile principale” erau în linii mari aceleaşi. Reținem că 
numea și revoca CdM și miniștrii în parte la propunerea 
preşedintelui CdM și că i se recunoștea expres dreptul de a 
emite decrete cu putere de lege (cu excepția revizuirilor 
constituționale, a planului de stat al economiei, a bugetului și 
a contului de încheiere bugetară)!32, urmând însă să le 


129 Mioara Anton, „Consiliul de Stat”, în Enciclopedia. Instituţii..., p. 170; 
Nicoleta lonescu-Gură, „Studiu introductiv” la Membrii C.C. al P.C.R. Dicţio- 
nar, coordonator: Florica Dobre, CNSAS, Editura Enciclopedică, 2004, p.16. 
130 Însuşi Nicolae Ceaușescu, care în calitate de prim-secretar a propus 
modificările la Statut, a spus: „un membru de partid nu poate deține decât o 
singură funcție care necesită o activitate permanentă, fie în organele de 
partid, fie în organele de stat” (Congresul al IX-lea al Partidului Comunist 
Român, Editura Politică, Bucureşti, 1965, p. 79). 

131 Pentru textul iniţial: Constituţia Republicii Socialiste România, Editura 
Politică, Bucureşti, 1966. Legea nr, 1 din 13 martie 1969 va revizui art. 66: 
„CdS se compune din preşedinte, vicepreşedinţi şi membri” („B.0”, nr. 31 di 
13 martie 1969) 

132 Pentru cele trei din urmă se puteau emite decrete numai în condiţii 
excepționale, când MAN nu se putea întruni. 

supună MAN spre aprobare, potrivit procedurii legislative 
ordinare. 

După cum era de aşteptat, Nicolae Ceauşescu a „lucrat” 
în interiorul partidului pentru a obține cumularea funcţiilor, 
în ciuda hotărârii Congresului al IX-lea și a propriilor 
declaraţii din 1965. Astfel a reușit să îl determine pe Chivu 
Stoica să renunţe. Pe 8 decembrie 1967, în cadrul unei 
Conferințe Naţionale a PCR (deci într-un for de partid, nu de 
stat), acesta şi-a anunţat demisia, adăugând că „apare 
necesitatea de a elimina paralelismul care se manifestă între 
activitatea Consiliului de Stat şi cea a organelor superioare 
de partid. De aceea propun ca funcția de preşedinte al 
Consiliului de Stat să fie îndeplinită în viitor de secretarul 
general al Comitetului Central al partidului, potrivit rolului 
de forță politică conducătoare în stat pe care îl exercită 
partidul nostru comunist şi să se prezinte în acest sens 
propuneri corespunzătoare Marii Adunări Naţionale”133. În 
conducerea partidului, hotărârea fusese deja luată încă din 
24 noiembrie 1967134, așa că lucrurile s-au putut aranja 
rapid. A doua zi s-a întrunit MAN care a făcut oficiul 
alegerii135. Modelul de la centru a fost urmat şi în teritoriu, 
generalizându-se, în câţiva ani, cumularea funcţiilor de prim- 
secretar şi preşedinte al consiliului popular. 

Ceaușescu a continuat să îşi consolideze poziţia şi 
puterea, eliminând sau marginalizând treptat vechii lideri 
dejiști şi înconjurându-se de fideli. Și-a organizat chiar 
propriul „Congres XX”, plenara de condamnare /reabilitare 
din 1968, iar după 1971, cum se știe, a pus capăt relativei 


133 Apud Lavinia Betea, „9 decembrie 1967: ziua în care a început dictatura 
lui Ceaușescu”, în Adevărul, 7 decembrie 2012. 

134 Nicoleta Ionescu Gură, „Studiu introductiv”, p. 16. 

135 În primii doi ani, Ceaușescu a păstrat biroul anterior (vezi supra, nota 
128). În legislatura 1969-1974, vicepreşedinţi au fost: Emil Bodnăraș, 
Miron Constantinescu, Manea Mănescu, Ștefan Peterfi, Dumitru Petrescu, 
Vasile Vâlcu şi Ștefan Voitec. Ca secretar a fost menţinut Constantin 
Stătescu (Simion Silviu Șomicu, op. cit., p. 197). 

liberalizării din deceniul al VI-lea. Proclamarea sa ca 
preşedinte a fost încununarea acestui intens proces de 
acaparare a puterii. 


3.3. Președintele Republicii Socialiste România 


Proclamarea lui Nicolae Ceaușescu preşedinte al RSR a 
fost o formalitate, dar pentru realizarea ei a fost nevoie de o 
pregătire serioasă. La fel ca în 1952, 1961 şi 1967, conducă- 
torul a trebuit să elimine orice formă de concurență /con- 
testare înainte de a-și formaliza autocraţia. În 1974, 
Ceaușescu realizase o serie de schimbări la vârful partidului 
şi al statului, cea mai importantă fiind „pensionarea” preșe- 
dintelui CdM, Ion Gheorghe Maurer. Instituirea funcției 
prezidenţiale a fost, ca de obicei, stabilită la partid (Plenara 
CC din 25-26 martie) şi doar plebiscitată în MAN336. 

În 28 martie, MAN a aprobat rapid Legea nr. 1/1974 
privind modificarea Constituţiei RPR137, care a adăugat la 
capitolul „Organele supreme ale puterii de stat”, pe lângă 
MAN şi CdS, „Președintele Republicii Socialiste România”. 
Acesta era ales de MAN pentru un mandat de 5 ani şi era 
„răspunzător față de MAN pentru întreaga sa activitate”, 
trebuind să prezinte periodic „dări de seamă” (art. 76)138. Se 
recunoştea explicit că „este șeful statului şi reprezintă 
puterea de stat în relaţiile interne și internaționale ale RPR” 
(art. 71) şi, totodată, comandantul suprem al forțelor armate 
şi președinte al Consiliului Apărării RSR (art. 74) şi 


136 Florin S. Soare „27 martie 1974 - «întronarea» unui preşedinte”, 
Institutul de Investigare a Crimelor Comunismului şi Memoria Exilului 
Românesc (http://wwwiiicer.ro /ro/evenimente/pro_memoria/ 
28_martie_1974 _intronarea_unui_ presedinte/). 

137 „B.0.”, nr. 45 din 28 martie 1974. 

138 Vedem că celebra propoziţie, rostită obsesiv de Ceauşescu în timpul 
„procesului” din decembrie 1989, „Nu răspund decât în fața Marii Adunări 
Naţionale.”, oricât de ilară, era, formal, corectă. 

preşedintele CdS (art.75.1)139. Atribuţiile preşedintelui erau 
desprinse din atribuţiile anterioare ale CdS. Dincolo de 
prerogativele „regaliene” (acordarea gradelor militare supe- 
rioare, a decorațţiilor, graţierea, acreditarea /rechemarea di- 
plomaţilor ș.a.), avea şi o serie de atribuţii importante: numi- 
rea/revocarea, la propunerea primului-ministru, a mem- 
brilor guvernului (pe care îl putea prezida „atunci când apă- 
rea necesar”); numirea şefilor organelor centrale ale admi- 
nistrației, nemembri ai guvernului; numirea/revocarea 
membrilor Tribunalului Suprem (iar între sesiunile MAN și a 
preşedintelui acestuia şi a Procurorului General); încheierea 
de tratate internaţionale; stabilirea unor măsuri deosebite, 
pentru care MAN organiza consultarea prin referendum; 
proclamarea, pe întreg teritoriul țării sau în unele localități, a 
stării de necesitate (art. 75). Singurele chestiuni importante 
care rămâneau, strict formal, în sarcina CdS, ca organ 
colegial, erau organizarea ministerelor și a celorlalte organe 
de stat și numirea/revocarea primului /ministru. MAN, 
rămânea, bineînțeles, „unicul organ legiuitor”. 

Imediat după adoptarea legii, veteranul Emil Bodnăraș a 
luat cuvântul pentru a propune „candidatura omului care a 
dat atât de mult patriei și poporului său, cauzei mari a 
socialismului, colaborării paşnice între popoare, progresului 
civilizaţiei şi păcii”140. Ceaușescu a fost ales în unanimitate și 
a fost instalat în funcţie!11, depunând jurământul și primind 


139 În prima legislatură (1975-1980) ca Preşedinte al RSR, vicepreședinți 
CdS au fost Emil Bodnăraș, Emil Bobu, Ştefan Peterfi și Iosif Kovacs, iar 
secretari Ştefan Voitec şi Silviu Curticeanu (Simion Silviu Şomîcu, op. cit, p. 
222); în următoarea legislatură (1980-1985), vicepreşedinţi au fost: Maria 
Ciocan, Petru Enache, Iosif Kovacs, Manea Mănescu, Gh. Rădulescu, Ilie 
Verdeț şi Ştefan Voitec, iar secretari Dumitru Apostoiu și Siviu Curticeanu 
(ibidem, p. 236). 

140 Apud Florin S. Soare, op. cit. 

141 Situaţia sa era similară, dar mai solidă, cu cele ale unor Todor Jivkov 
(prim-secretar al Partidului Comunist Bulgar și preşedinte al Consiliului de 
Stat) şi Erich Honecker (secretar general al Partidului Socialist Unit German 

sceptrul prezidenţial din mâinile bătrânului președinte al 
MAN, Ştefan Voitec. Ceremonia a fost, după cum scria 
Vladimir Tismăneanu, „probabil, primul semn palpabil al 
derulării unui scenariu dinastic”142. 

În continuare, Nicolae Ceaușescu a fost reales, periodic, 
ultima oară în 1985145, așa cum era reales și în funcția de 
secretar-general, până în 1989. Sigur, „domnia” sa a fost 
caracterizată de arbitrar şi personalizare excesivă, dar în 
condiţiile consolidării constituționale a statului său și a 
ambiguității generale a sistemului legislativ, nu era greu să 
se găsească o acoperire formală pentru orice acțiune. 


3.4. „Organele locale ale puterii de stat” 


La instalarea sa, regimul comunist a moştenit organi- 
zarea administrativ-teritorială deja tradițională a României 
(cu unele limitări introduse în condiţiile războiului și ale 
situației imediat postbelice), pe care însă s-a grăbit să o 
înlocuiască, după cum era de așteptat, cu modelul sovietic. 

Constituţia din 1948 a prevăzut că „teritoriul RPR se 
împarte din punct de vedere administrativ în: comune, plăși, 
judeţe și regiuni”. Noutatea nu era absolută (entități supe- 
rioare judeţelor mai existaseră, chiar dacă nu fuseseră 
denumite formal regiuni) și, în plus, prevederea era suplă, 
putând fi modificată prin lege ordinară (art. 75), ceea ce s-a 
şi întâmplat, după scurt timp. Apărea şi formula „organe 
locale ale puterii de stat” (care, de altfel, dădea şi titlul 
capitolului din Constituţie), acestea fiind „consiliile populare 
locale”, „organe reprezentative alese pe patru ani, prin vot 


şi preşedinte al Consiliului de Stat) (Nicoleta lonescu-Gură, „Studiu intro- 
ductiv”, p. 17). 

142 Vladimir Tismăneanu, op. cit., p. 248. 

143 Consiliul de Stat ales în 1985, în funcţie în decembrie 1989, îi avea ca 
vicepreşedinţi pe Petru Enache, Maria Ghiţulică, Manea Mănescu, Arpad 
Pall și Gheorghe Rădulescu, iar ca secretar, pe Dumitru Apostoiu (Simion 
Silviu Şomicu, op. cit., p. 251). 

universal, direct, egal şi secret” (art. 77)144, cu rolul de a 
„îndruma şi conduce” „activitatea economică, socială, şi 
culturală locală, potrivit legilor și dispozițiunilor organelor 
administrative superioare”. Concret: elaborau și executau 
planul economic și bugetul local (în conformitate cu planul 
general şi bugetul de stat), administrau bunurile şi interesele 
locale, mențineau ordinea, asigurau respectarea și aplicarea 
legilor, luau măsurile „necesare bunului mers al gospodăriei 
locale” (art. 78). Faţă de constituţiile anterioare, se acorda 
un spațiu mai extins administraţiei locale, fapt explicabil 
prin aceea că, fiind concepute ca „organe ale puterii de stat”, 
nu ale unităţilor administrativ-teritoriale, sediul materiei 
trebuia să fie acolo unde era reglementată puterea de stat. 
Chiar de aici se vede că nu se mai putea vorbi de descentra- 
lizare. Consiliile populare aveau ca „organe de direcție și 
execuţie” comitetele executive, alese de şi din sânul consi- 
liilor (art. 82). Cunoscând reglementarea și practica adminis- 
trativă anterioară, această alegere ar putea crea impresia 
unui plus de autonomie, impresie ştearsă imediată de preci- 
zarea clară că „consiliile populare și comitetele executive 
locale [...] sunt subordonate consiliilor populare și comi- 
tetelor executive superioare, precum şi organelor adminis- 
trative centrale de stat” (art. 84). Dacă anterior ierarhizarea 
fusese mai discretă (prin instituţiile tutelei și a controlului 
administrativ), acum cuvântul „subordonate” nu mai lăsa loc 
de nici un dubiu. Consiliile se subordonau unul altuia având 
în vârful ierarhiei MAN, iar comitetele, pe orizontală, 
consiliilor care le alegeau, iar pe verticală comitetelor de la 
eșalonul superior (deci și consiliului), având în vârf CdM. 

O reglementare tranzitorie s-a făcut prin Legea nr. 
17/1949 asupra consiliilor populare! care a pus întreaga 


144 Alegerea sfaturilor/consiliilor populare se va face, pe toată perioada 
regimului comunist, în acelaşi mod cu alegerea deputaţilor MAN, adică prin 
scrutin majoritar în două tururi, în circumscripţii uninominale. Durata 
mandatului însă avea să varieze. 

145 „M.0.”, nr. 12 din 15 ianuarie 1949. 

administraţie teritorială în subordinea unei Comisii de stat - 
create pe lângă CdM şi conduse de ministrul de Interne, 
Teohari Georgescu - cu scopul principal de a pregăti reorga- 
nizarea administrativ-teritorială. Aceasta s-a realizat în 
1950, când, pe baza directivelor CC al PMR şi ale CdM (cu- 
prinzând „principiile călăuzitoare privind efectuarea orga- 
nizării teritoriale”)146, MAN adoptat Legea nr. 5 pentru raio- 
narea administrativ-economică a teritoriului RPR147, care îm- 
părțea teritoriul în: regiuni, orașe, raioane şi comune, fiecare 
cu propriile sfaturi (noua denumire a consiliilor, o traducere 
mai fidelă a rusescului soviet) populare. Regiunile, în număr 
de 28148 (față de cele 59 de judeţe dinainte de reorganizare), 
erau subordonate direct organelor centrale (art. 3). Orașele 
erau împărţite, în funcție de importanța politică şi 
economică, în trei categorii: de subordonare republicană, 
regională și raională. Se creau în total 177 de raioane, 148 de 
oraşe (8 republicane, 14 regionale, 126 raionale)1%9 şi 4.052 
de comune150. Oraşele de subordonare republicană puteau fi 
împărțite în „raioane de oraş” (așa cum a fost cazul capitalei, 
împărțită în 8 raioane). Se poate observă ușor cât de 
complicat era mecanismul subordonărilor şi că, în fond, era 
vorba de o formă de menţinere a unei centralizări rigide. 


146 Mihai T. Oroveanu, Organizarea administrativă și sistematizarea 
teritoriului Republicii Socialiste România, Editura Ştiinţifică şi Enciclopedică, 
Bucureşti, 1986, p. 212. 

147 „B.0.”, nr. 77 din 8 septembrie 1950. 

148 Acestea erau: Arad (cu reşedinţa la Arad), Argeş (Piteşti), Bacău (Bacău), 
Baia-Mare (Baia-Mare), Bârlad (Bârlad), Bihor (Oradea), Botoşani 
(Botoşani), Bucureşti (Bucureşti), Buzău (Buzău), Cluj (Cluj), Constanţa 
(Constanţa), Dolj (Craiova), Galaţi (Galaţi), Gorj (Târgu-Jiu), Hunedoara 
(Deva), Ialomița (Călăraşi), laşi (laşi), Mureş (Târgu-Mureş), Prahova (Plo- 
ieşti), Putna (Focşani), Rodna (Bistriţa), Severin (Caransebeş), Sibiu (Sibiu), 
Stalin (Stalin), Suceava (Câmpulung-Moldovenesc), Teleorman (Roşiorii de 
Vede), Timişoara (Timişoara), Vâlcea (Râmnicu-Vâlcea) (art. 9). 

149 Bucureşti, Braşov, Cluj, laşi, Constanţa, Galaţi, Ploieşti şi Timișoara. 

150 Mihai T. Oroveanu, op. cit., pp. 215-216. 

În condiţiile strictei subordonări, este prea puţin 
important care erau, pe hârtie, atribuţiile „organelor locale 
ale puterii de stat”. Ele nu făceau decât să transpună în prac- 
tică directivele centrului. Constituţia din 1952 a prevăzut că 
sfaturile populare „îndrumă munca organelor administrative 
subordonate lor, conduc activitatea locală pe tărâm eco- 
nomic şi cultural, asigură menținerea ordinii publice, respec- 
tarea legii şi ocrotirea drepturilor cetățenilor, întocmesc 
bugetul local” (art. 53). Aceeaşi Constituţie a redus man- 
datul, precizând că „Sfaturile populare se compun din depu- 
taţi aleşi pe timp de doi ani...” (art. 52) şi a stabilit că comi- 
tetele executive erau formate din preşedinte, vicepreședinți, 
secretar şi membri (art. 56) şi organizate în secțiuni de 
specialitate (subordonate comitetului executiv şi sfatului pe 
lângă care funcționau, dar și secțiunii comitetului executiv 
de la nivelul imediat superior şi ministerului de resort) (art. 
62). Evident, aceste subordonări multiple erau de natură să 
genereze contradicții, conflicte, blocaje și, până la urmă, să 
încurajeze funcționarea informală a organelor. Nu mai pu- 
nem la socoteală că ele era subordonate și organelor locale 
de partid. 

Constituţia din 1952 a redus numărul regiunilor la 18, 
enumerându-le!5t. Una dintre ele avea un statut special, 
chiar dacă avea aceleaşi organe locale. Este vorba despre 
Regiunea Autonomă Maghiară (ale cărei raioane erau preci- 
zate, acoperind „teritoriul locuit de populația compactă ma- 
ghiară secuiască”), care avea o „conducere administrativă 
autonomă, aleasă de populaţia Regiunii Autonome” (art. 19). 
Autonomia consta în dreptul Sfatului popular al RAM de a 
adopta un Regulament, care însă trebuia supus spre 
aprobare MAN (art. 21). Era prima limitare; o alta venea din 
faptul că nu doar legile RPR, ci şi „hotărârile şi dispoziţiile 


151 Arad, Bacău, Baia Mare, Bârlad, Bucureşti, Cluj, Constanţa, Craiova, 
Galaţi, Hunedoara, laşi, Oradea, Piteşti, Ploieşti, Stalin, Suceava, Timișoara, 
RAM (art. 18). 

organelor centrale ale statului” erau obligatorii pe teritoriul 
RAM (art. 21). Fără nici o urmă de etnicism, amintim că 
formarea RAM s-a făcut, nu fără rețineri din partea liderilor 
comuniști români, la indicaţiile sovietice și după model 
sovietic. Acceptarea ei va fi fost și o formă prin care Gheor- 
ghiu-Dej a obținut bunăvoința lui Stalin pentru eliminarea 
„deviaţioniştilor de dreapta”152. Imediat după adoptarea 
Constituţiei, Decretul 331 din 27 septembrie 1952 a detaliat 
punerea în aplicare a prevederilor sale. 

Un nou decret, nr. 12/1956, a desființat alte două 
regiuni (Arad şi Bârlad), pe motiv că „nu reprezentau unități 
economice distincte”153, operând şi alte modificări în deli- 
mitarea raioanelor și statutul localităţilor. În 1960, Legea nr. 
2 a revizuit Constituţia, introducând denumirile istorice ale 
regiunilor154, iar Legea nr. 3 a operat redelimitări de regiuni 
şi raioane, cea mai importantă fiind formarea regiunii 
Mureş-Autonomă, în care populaţia maghiară nu mai era 
majoritară155. 

Constituţia din 1965 a menţinut organizarea de până 
atunci. A detaliat însă mai bine atribuţiile şi modul de 
funcționare a sfaturilor populare (alese acum pentru un 
mandat de 4 ani, cu excepţia celor comunale, care rămâneau 
la 2 ani) (art. 81). Ele adoptau planul economic, bugetul local 
şi contul de încheiere, alegeau şi revocau comitetul executiv, 
înființau întreprinderi şi instituţii de interes local, îndrumau 
şi controlau activitatea comitetului executiv, a secțiunilor 
acestuia, controlau hotărârile consiliilor inferioare (art. 80). 
Lucrau în sesiuni, ordinare sau extraordinare, la convocarea 


152 Vezi Mioara Anton, „Un proiect controversat: Regiunea Autonomă 
Maghiară - De la modelul stalinist la recurența naționalistă”, în Revista 
istorică, tom XXIII, 2012, nr. 3-4, pp. 378-380. 

153 Mihai T. Oroveanu, op. cit., p. 215. 

154 Argeş, Bacău, Banat, Brașov, Bucureşti, Cluj, Crişana, Dobrogea, Galaţi, 
Hunedoara, laşi, Maramureş, Mureş-Autonomă Maghiară, Oltenia, Ploiești, 
Suceava. 


155 Mihai T. Oroveanu, op. cit., p. 215. 

comitetului executiv, în prezența majorității membrilor. 
Comitetele executive erau însărcinate cu aplicarea legilor a 
decretelor și a hotărârilor sfaturilor; elaborau proiectele de 
buget și plan economic local și, odată aprobate, le executau; 
controlau secțiunile (ulterior, organele) de specialitate ale 
administraţiei de stat și comitetele executive inferioare; 
exercitau controlul de legalitate asupra hotărârilor (putân- 
du-le chiar suspenda) sfaturilor inferioare (art. 88). Se poate 
constata și la nivel local tendința de la nivel central de 
dominație a executivului asupra legislativului. 

Dorinţa lui Nicolae Ceauşescu de distanțare față de 
modelele sovietice și de trecutul dejist s-a făcut simțită şi în 
ceea ce priveşte administraţia locală. La Plenara CC al PCR 
din 5-6 octombrie 1967 - constatându-se că „actuala împăr- 
țire administrativă pe regiuni, raioane, orașe şi comune [...] 
nu mai corespunde etapei de dezvoltare economico-socială” 
şi că între organele centrale și cele locale „se interpun verigi 
intermediare, care creează paralelisme, suprapuneri..."156 — 
s-au stabilit câteva principii: apropierea conducerii centrale 
de unitățile administrative (crearea judeţelor); crearea de 
unități capabile să rezolve operativ şi competent proble- 
mele; întărirea comunelor ca unități administrative; elimina- 
rea verigilor intermediare și a paralelismelor de atribuţii157 
(aprobate apoi şi de Conferinţa Naţională a PCR din 6-8 
decembrie). Pe baza acestora, Legea nr. 1 din 16 februarie 
1968158 a modificat Constituţia, prevăzând că „teritoriul RSR 
este organizat în unități administrativ-teritoriale: judeţul, 
orașul şi comuna”, iar orașele mai importante „pot fi 
organizate ca municipii”. Capitala era, în mod obligatoriu, 
organizată pe sectoare (art. 15). În plus, a înlocuit pretutin- 
deni termenul sfat cu mai vechiul consiliu, sporind totodată 


156 Principiile de bază adoptate de Plenara CC al PCR din 5-6 octombrie 1967 
cu privirea la îmbunătăţirea organizării administrativ teritoriale a României 
și sistematizarea localităţilor rurale, Editura Politică, Bucureşti, 1967, p. 7. 
157 Ibidem, pp. 9-10. 

158 „B.0.”, nr. 16 din 16 februarie 1968. 

atribuţiile consiliilor. Acestora le-a fost conferită prerogativa 
alegerii /revocării judecătorilor, asesorilor populari şi 
procurorilor şefi ai judeţelor și al Municipiului Bucureşti. În 
doctrina constituțională comunistă, puterea de stat era 
unică, deci nu se punea problema imixtiunii în justiţie, la 
care ne gândim retrospectiv. A doua zi, a fost adoptată şi 
Legea nr. 2 din 16 februarie 1968 privind organizarea admi- 
nistrativă a teritoriului RSR159, care a constituit 39 de judeţe 
plus Municipiul Bucureşti (împărţit în opt sectoare). Până în 
1989 nu s-au mai produs modificări majore. În 1979, nu- 
mărul sectoarelor bucureştene a fost redus, prin decret, la 
şase, iar în 1981 au fost formate judeţele Călărași și Giurgiu 
şi Sectorul Agricol Ilfov (subordonat Municipiului Bucu- 
reşti), prin divizarea judeţului Ialomița și desființarea 
judeţului Ilfov. Astfel, numărul judeţelor a ajuns la 40. 

În același an, a fost adoptată și Legea nr. 57 din 26 de- 
cembrie 1968 privind organizarea și funcţionarea consiliilor 
populare!60, care nu aducea noutăţi semnificative. Trebuie 
notat că MAN și, între sesiuni, CdS exercitau un control 
general asupra activităţii consiliilor, iar CAM asupra comite- 
telor executive (care pentru orașe şi comune aveau să fie 
redenumite birouri executive). Câţiva ani mai târziu, Legea 
nr. 1/1972, care a extins mandatul MAN la 5 ani, a făcut 
același lucru și pentru consiliile judeţene și al Municipiului 
București, în timp ce pentru celelalte, mandatul a fost fixat la 
doi ani și jumătate. 

Intenţiile de descentralizare şi simplificare anunţate în 
1967, chiar dacă vor fi fost reale, au fost abandonate. Anii 
'70-80 au continuat și au accentuat centralizarea şi 
complicațiile. Încă de la Plenara și Conferinţa din 1967 s-a 
dat liber ca primii-secretari ai comitetelor de partid să fie 
aleşi și preşedinţi consiliilor populare, practică generalizată 
în anii '70, ceea ce însemna subordonarea totală a „organelor 


159 „B.0.”, nr. 17 din 17 februarie 1968. 
160 „B.0.”, nr. 168, din 26 decembrie 1968. 

locale ale puterii de stat” față de organele de partid. Sistemul 
subordonărilor multiple continua. În 1973 a fost creat un 
„organ de partid şi de stat”, Comitetul pentru Problemele 
Consiliilor Populare, ca instrument al guvernului și al par- 
tidului pentru controlul administraţiei teritoriale. S-au creat 
şi diverse structuri asociative ale consiliilor - extinzând 
parcă „organizaţiile de masă și obștești” și la nivelul insti- 
tuţiilor. Este vorba despre Congresul consiliilor populare 
judeţene și al consiliilor populare, Conferinţa pe ţară a pre- 
şedinţilor consiliilor populare și chiar, în 1976, o Cameră 
legislativă a consiliilor populare, „organ al puterii de stat” 
menit să dezbată proiectele de legi privind administrația 
înainte de prezentarea lor în fața MAN161, O uriașă butaforie 
instituțională! 

Trebuie reținută, ca ilustrativă pentru situația României 
din ultimul deceniu comunist, Legea nr. 1 din 15 noiembrie 
1985 privind autoconducerea, autogestiunea economico-fi- 
nanciară și autofinanţarea unităţilor administrativ-terito- 
riale152. Era o lege de austeritate care, prin art. 3, chema 
consiliile populare la „folosirea cu maximă eficiență a 
mijloacelor materiale și bănești care le sunt încredințate”, 
întrucât „sunt obligate ca din veniturile proprii să acopere 
cheltuielile prevăzute în bugetele locale şi să participe [...] la 
constituirea fondului de dezvoltare generală a întregii 
societăți destinat reproducţiei socialiste lărgite”163. 


4. „Organele administraţiei de stat”. Guvernul 


Sub sintagma „organe ale administraţiei de stat” folosită 
în dreptul constituțional comunist erau reunite: la nivel 
central, CdM, ca „organ suprem al administrației de stat”, 
ministerele și „celelalte organe centrale ale administraţiei”, 


161 Vezi Ion Deleanu, op. cit., pp. 564-572. 

162 „B.0.”, nr. 62 din 18 noiembrie 1985. 

163 Vezi şi Felician Duică, „Consiliu popular”, în Enciclopedia. Instituţii..., pp. 
212-215. 

iar la nivel local, comitetele/birourile sfaturilor/consiliilor 
populare, despre care am vorbit mai sus, şi organele locale 
de specialitate ale administraţiei1% (numite înainte de 1968 
secţiuni). În continuare, ne vom ocupa exclusiv de organele 
centrale, reunite generic sub formula de Consiliu de Miniștri 
sau Guvern. 

S-a apreciat cu îndreptăţire că, strict formal, regimul 
comunist a răsturnat relația tradițională guvern-parlament 
din România, trecând la o logică „mai parlamentară” decât 
cea din vremea monarhiei constituționale, înlocuind „parla- 
mentele guvernamentale” la „guvernele parlamentare”. 
Aprecierea se bazează pe constatarea corectă că fiecare nouă 
legislatură a MAN a adus un nou guvern!65. Este însă vorba 
doar de un aspect formal. Vechea butadă a lui P.P. Carp, 
„Daţi-mi guvernul şi vă dau parlamentul!”, ar fi putut fi 
înlocuită, în comunism, cu: „Daţi-mi partidul şi vă dau și gu- 
vernul şi parlamentul!”. Aceasta este principala carac- 
teristică a formării şi funcționării guvernului în perioada 
1948-1989, subordonarea sa strictă față de organele de 
conducere ale partidului. Altele ar mai fi: instabilitatea 
reglementărilor, supradimensionarea, decolegializarea. 

Primul guvern al RPR a fost şi ultimul al Regatului 
României (reinstalarea formală de la 30 decembrie nefiind 
de luat în seamă), cel al lui Petru Groza, rezultat din alegerile 
de la 19 noiembrie 1946 - chiar dacă e foarte discutabil cum 
- şi epurat, între timp, de tovarăşii de drum burghezi. Primul 
act cu valoare constituțională care îl priveşte, Decretul nr. 3 
din 8 ianuarie 1948 este ambiguu. Vorbeşte încă de „puterea 
executivă” (sintagmă care va dispărea în curând, căci 
puterea va deveni unică), exercitată de Prezidiul RPR, dar şi 
de CdM, „care este organul executiv al puterii de Stat”. În 
plus, hotărârile Prezidiului se luau „la propunerea guver- 
nului”. Care guvern? Aceste ambiguități erau moştenite din 


164 Jon Deleanu, op. cit., p. 574. 
165 Cristian Preda, op. cit., p. 225. 

„regimul burghezo-moșieresc” unde, trebuie să recunoaş- 
tem, deveniseră o veritabilă tradiție. Cu toate păcatele sale — 
să ne gândim numai la limba de lemn - regimul comunist a 
fost mai clar, pe hârtie, în ceea ce priveşte instituţiile, chiar 
dacă a fost mai neclar (și asta e destul de greu), în practică. 

Constituţia din 1948 a stabilit că „organul suprem 
executiv și administrativ al RPR este guvernul”, compus din 
preşedintele CdM, unul sau mai mulți vicepreşedinţi şi 
miniștri (ministerele fiind stabilite de MAN), „care împreună 
alcătuiesc CdM” (art. 66). Deşi s-a constatat un progres „sub 
aspectul terminologiei și al semnificației noțiunilor”, fiind 
evident că „noțiunea de guvern este echivalentă cu aceea de 
Consiliu de Miniștri”, menţinerea alternanţei celor două 
denumiri (care nu va dispărea decât peste două decenii şi 
jumătate) era încă generatoare de confuzii166. Guvernul era 
responsabil în faţa MAN, iar între sesiuni, în fața Prezidiului 
(şi fiecare membru era răspunzător de faptele sale penale). 
Ca și în perioada anterioară, miniștrii puteau fi desemnaţi 
din interiorul sau din afara MAN şi chiar dacă nu erau 
membri, puteau participa la deliberări (art. 71). Guvernul 
avea „în sarcina sa conducerea administrativă a statului”, 
adică: coordonarea ministerelor, dirijarea și planificarea 
economiei naţionale, realizarea bugetului, menţinerea 
ordinii publice şi a securităţii; conducerea „politicii generale 
a Statului” în relațiile internaționale; organizarea și 
înzestrarea armatei. În realizarea atribuţiilor sale, emitea 
hotărâri. Dacă CdM putea anula deciziile ministeriale con- 
siderate neconforme cu legile sau cu Constituţia, Prezidiul 
MAN putea face același lucru cu deciziile CdM (art. 72). 

După acest moment a început sarabanda guvernamen- 
tală. La 15 aprilie s-a format un nou guvern (al IV-lea) Petru 


166 Antonie Iorgovan, Drept administrativ și știința administraţiei, Vol. |, 
Partea a Il-a Organizarea administraţiei de stat (retipărirea ediției din 
1983), Universitatea din Bucureşti, Facultatea de Drept, Bucureşti, 1998, p. 
125. 

Groza, cu 17 ministere! și 21 de membri (inclusiv 
preşedintele). Nu era încă o creștere spectaculoasă față de 
perioada anterioară. În ceea ce privește componența, noul 
CdM era eterogen, ca şi cele din anii 1944-1947, incluzând 
comuniști vechi - din ţară (Dej, Chivu Stoica) sau de la Mos- 
cova (Ana Pauker, Vasile Luca) -, foşti social-democraţi 
(Ştefan Voitec, Lothar Rădăceanu), personalităţi științifice 
atrase (Traian Săvulescu, Florica Bagdasar), având în frunte 
unicul personaj Petru Groza (fost ministru în „vechiul 
regim”, necomunist formal, dar șef al guvernului comunist şi 
apoi primul om în stat). Deşi Constituţia nu vorbea decât 
despre vicepreşedinţi ai CAM şi miniștri (organizarea minis- 
terelor fiind prerogativa MAN), prin decrete ale Prezidiului 
au fost create o serie de consilii, comitete, comisii, ai căror 
conducători, deși nu purtau formal titlul de ministru, erau 
membri ai CdM. Gheorghiu-Dej nu mai deţinea nici un 
portofoliu ministerial, dar era președinte al Consiliului Eco- 
nomic Superior şi al Comisiei de Redresare Economică şi 
Stabilizare Financiară şi coordonator al ministerelor econo- 
mice și financiare, calități pentru care era prim-vicepre- 
şedinte al CdM (se ierarhizau și vicepreşedinţii, existând un 
al doilea, Traian Săvulescu și un al treilea, Ștefan Voitec). La 
2 iulie s-a creat prin decret o structură care avea să funcţio- 
neze până în 1989, cu un rol important, Comisia de Stat a 
Planificării (redenumită în 1952 Comitet de Stat al Plani- 
ficării), a cărei conducere a fost preluată inițial de Dej, iar din 
1949 de Miron Constantinescu, devenit şi el astfel membru 
al CAM168. 


167 Externe, Finanţe, Interne, Justiţie, Apărare, Comunicaţii, Lucrări Publice, 
Sănătate, Muncă și Prevederi Sociale, Învățământ Public, Culte, Arte și 
Informaţii, Agricultură, Silvicultură, Mine şi Petrol, Industrie, Comerţ şi 
Alimentaţie (Stelian Neagoe, Istoria guvernelor României de la începuturi — 
1859 până în zilele noastre - 1995, Editura Machiavelli, Bucureşti, 1995, pp. 
164-165). 

168 Brânduşa Costache, „Comitetul de Stat al Planificării”, în Enciclopedia. 
Instituţii..., pp. 108-109. 


214 | Evoluţia instituţiilor politice ale statului român 


Componența guvernului reflecta într-un fel şi rapor- 
turile de forțe de la vârful partidului. După Congresul de 
unificare al PMR din februarie 1948, Secretariatul, organul 
cel mai restrâns, îl avea în frunte pe Gheorghiu-Dej, ca 
secretar general, dar toți ceilalți trei secretari erau aşa- 
numita grupare moscovită (devenită, peste câțiva ani, 
„fracționistă”) Pauker-Luca-Georgescu. Dej - şi cu atât mai 
puţin vreunul din cei trei - nu era în măsură să cumuleze 
funcţia de şef al partidului cu cea de șef al guvernului16?. 
Soluţia a fost păstrarea ca președinte al CdM a unui „neutru”, 
cei patru secretari ocupând fiecare câte o poziție ministe- 
rială de forță: Dej, prim-vicepreşedinte şi coordonator al 
economiei (avea deci un ascendent, dar nu decisiv); Vasile 
Luca, ministru de finanţe (subordonat direct lui Dej); Ana 
Pauker, ministru de externe; Teohari Georgescu, ministru de 
interne. Mai mult, pentru prevenirea concentrării puterii, 
aceştia, tot sub conducerea formală a lui Groza, au alcătuit, 
cu acordul sovieticilorI70, un „prezidiu” al CdM, cei trei 
„moscoviţi” primind la rândul lor, titlul de vicepreşedinte al 
Consiliului171. Situaţia a durat până în mai-iunie 1952, când, 
din nou cu acord sovietic, Dej a reușit să îşi excludă rivalii şi 
să îşi aroge funcţia de preşedinte. 

În anii 1948-1952, CdM a cunoscut o rapidă expandare: 
a crescut numărul de vicepreşedinţi, au apărut ministere 
(Metalurgie şi Industrie Chimică, Industrie Alimentară, 
Industria Lemnului, Hârtiei și Celulozei ș.a.) şi comisii /comi- 


169 Așa cum o făceau, în acel moment, Stalin sau G. Dimitrov, în Bulgaria. 

170 Încă din 1944 şi mai ales după 1948, în România au sosit numeroși 
consilieri sovietici (militari, agenţi de informaţii sau experți tehnici) care au 
împânzit instituţiile şi întreprinderile româneşti, uneori comportându-se ca 
veritabili conducători. Majoritatea au fost retraşi odată cu trupele sovietice, 
în 1958, iar ultimii, din Ministerul de Interne, au plecat în 1964 (vezi 
Cristian Troncotă, „Consilierii sovietici”, în Enciclopedia. Represiunea..., vol. 
I, pp. 375-381). 

171 Felician Duică, „Consiliul de Miniştri al RSR/RPR”, în Enciclopedia. 
Instituţii..., pp. 162-163. 

tete noi (Comisia Controlului de Stat, Comitetul de Stat 
pentru Colectarea Produselor Agricole ş.a.)!72. Modificările 
s-au făcut prin decrete, pe baza unor decizii luate în 
Secretariatul sau în BP al PMR173. 

Constituţia din 1952 a preluat cu fidelitate modelul 
sovietic. Apare o atribuţie în plus față de 1948: înființarea, 
„după necesităţi”, a unor „comitete și comisii speciale, pre- 
cum şi direcţii generale pe lângă CdM pentru probleme 
economice, culturale, juridice și militare” (art. 47). Marea 
noutate constă în detalierea - precum în Constituţia 
sovietică din 1936 - a componenţei CdM, „organul suprem 
executiv şi de dispoziţie al puterii de stat” (art. 42). Acesta 
era „constituit de către MAN” și format din: preşedintele 
CdM, vicepreşedinţii, președintele Comitetului de Stat al 
Planificării, preşedintele Comisiei Controlului de Stat, 
miniştrii RPR, președintele Comitetului de Stat al Aprovi- 
zionării, preşedintele Comitetului de Stat pentru Colectarea 
Produselor Agricole, preşedintele Comitetului Învățămân- 
tului Superior, preşedintele Comitetului pentru Cinemato- 
grafie, președintele Comitetului pentru Artă (art. 43). 
Ministerele erau şi ele enumerate, fiind în număr de 28174, 
ceea ce însemna un total de cel puţin 36 de membri ai CAM 
(dacă s-ar fi numit un singur vicepreşedinte). Creșterea 
vertiginoasă a numărului ministerelor (cele mai multe 
economice) trebuie înțeleasă în contextul procesului de 
intensă industrializare inițiat de conducerea comunistă, dar 


172 Stelian Neagoe, op. cit., 166-170. 

173 Vezi Mihaela-Cristina Verzea, op. cit., p. 251. 

174 Externe, Interne, Agricultură, Comerţ Exterior, Comerţ Interior, Con- 
strucţii şi Industria Materialelor de Construcţii, Culte, Energie Electrică şi 
Industrie Electrotehnică, Finanţe, Forțe Armate, Gospodării Agricole de 
Stat, Gospodărie Comunală şi Industrie Locală, Gospodărie Silvică, Industrie 
Alimentară, Industria Cărnii, Peştelui şi Laptelui, Industria Cărbunelui, In- 
dustrie Chimică, Industrie Metalurgică, Industria Petrolului, Industria Lem- 
nului, Hârtiei şi Celulozei, Industrie Uşoară, Învățământ Public, Justiţie, Poş- 
te şi Telecomunicaţii, Prevederi Sociale, Sănătate, Securitatea Statului, 
Transporturi (art. 50). 

poate fi privită şi ca o formă de dispersare a puterii în cadrul 
executivului și de facilitare a controlului partidului. 

Merită notată o schimbare petrecută acum în organi- 
zarea aparatului represiv, unanim recunoscut drept vital 
pentru regim. Încă dinainte de adoptarea noii constituţii, în 
septembrie 1952, s-a creat, prin decret al Prezidiului MAN, 
Ministerul Securității Statului, prin preluarea de la 
Ministerul de Interne nu doar a Direcţiei Generale a Securi- 
tății Statului, ci și a Direcţiei Generale a Miliției, a Trupelor 
de Securitate şi a celor de grăniceri. Ministru a fost numit 
Alexandru Drăghici (apropiat al lui Dej și anterior ministru 
de interne pentru câteva luni, după eliminarea lui Geor- 
gescu). Explicaţia lui Dej pentru această scindare - care lăsa 
Ministerului de Interne un rol marginal (mai controla 
arhivele, penitenciarele şi pompierii) -, din ședința BP din 2 
septembrie, în care s-a luat hotărârea, consta în îmbunătăți- 
rea activității „organelor noastre de stat, ca o necesitate 
rezultând din ascuţirea luptei de clasă împotriva dușmanului 
de clasă, împotriva imperialiştilor din afară..."175. În ciuda 
limbii de lemn și oricât ar suna de cinic, explicaţia putea 
rezista. A contat cu siguranță și modelul sovietic, însuși Dej 
recunoscând că proiectul de organizare a fost elaborat de 
„tovarăşi” care „au studiat experiența URSS în această 
privinţă”176. Se mai poate pune însă o întrebare: nu cumva a 
dorit Dej ca, după experiența cu Teohari Georgescu, să 
elimine controlul unei singure persoane asupra întregului 
aparat represiv? O posibilă dovadă în acest sens ar fi și faptul 
că, şi după reunificarea MAI, un an mai târziu!77, în fruntea 


175 Apud Ion Constantin, „Ministerul Afacerilor Interne”, în Enciclopedia. 
Instituţii..., p. 356. 

176 Apud Florian Banu, „Ministerul Securităţii Statului”, în Enciclopedia. 
Represiunea, vol. II, p. 518. 

177 Motivul invocat, în septembrie 1953, fiind reducerea cu aproximativ 1⁄4 a 
cheltuielilor. Reunificarea s-a făcut cu o reducere a potenţialului Trupelor 
de Securitate. În cadrul MAI s-a înfiinţat Consiliul Securităţii Statului, care a 
funcționat în această formă până în 1968 (ibidem, p. 521). 

sa au fost numite, până în 1989, numai personaje nu doar 
fidele liderului, dar și lipsite de ambiţii și potenţial politic. 
Următorul guvern Gheorghiu-Dej (ianuarie 1953) a avut 
nu mai puţin de 42 de membri, cuprinzând patru vicepreșe- 
dinți și câteva adăugiri fața de lista din Constituţie. La o 
asemenea dimensiune, s-a considerat necesară crearea unor 
structuri restrânse de coordonare și control, Prezidiul 
(format din 15 membri) şi Biroul CdM (5 membri)!78. În 
1954, urmând exemplul sovietic de separare a funcţiilor de 
conducere, după moartea lui Stalin (Nikita Hrusciov - se- 
cretar general; Ghiorghi Malenkov - prim-ministru), Gheor- 
ghiu-Dej a renunţat formal la şefia partidului pentru a 
rămâne în fruntea guvernului. La Plenara CC din 19 aprilie, 
în locul său (cu denumirea funcţiei schimbată din secretar 
general în prim-secretar) şi la propunerea sa a fost ales 
Gheorghe Apostol17?. Această situaţie nu a durat mult însă, 
căci la Plenara din 30 septembrie-1l octombrie 1955, s-a 
reinstalat la partid180. Din nou urmând modelul lui Hrusciov 
(care deşi a reușit înlăturarea lui Malenkov, nu și-a asumat 
conducerea guvernului, lăsându-l pe Nikolai Bulganin), 


178 Mihaela Cristina Verzea, op. cit., 267-268; Simion Silviu Șomicu, op. cit., 
pp. 137-138. 

179 Gheorghe Apostol a explicat situaţia în felul următor: „EI [Hrusciov] le-a 
spus ălora că funcţia cea mai importantă e pe linie de stat nu pe linie de 
partid, până când a reușit să acapareze conducerea partidului. Cum au 
procedat sovieticii, aşa a fost necesar să procedăm şi noi. Când în URSS, 
conducătorul partidului a fost considerat cea mai importantă persoană, Dej 
şi-a reluat locul” (Lavinia Betea, op. cit., p. 268). 

180 Acelaşi Apostol relatează cât de ușor s-a făcut revenirea: „El [Dej] mi-a 
demonstrat că e este necesar să revină în această funcție, fiindcă ne 
aşteptăm la acțiuni neplăcute cu Hrusciov [...]. - Tu te întorci la conducerea 
sindicatelor, mi-a zis Dej. Conducerea sindicatelor încăpuse sub influența 
sindicatelor sovietice [...]. Trebuia reînscăunată democraţia muncitorească, 
birocratismul să fie eliminat [...]. Am acceptat argumentele sale foarte 
convingătoare. După această plenară s-a acționat în consecință.” (Gheorghe 
Apostol, Eu și Gheorghiu-Dej, Editura Paco, Bucureşti, 2011, pp. 182-183). 

câteva zile mai târziu i-a cedat postul de președinte al CAM 
lui Chivu Stoica (4 octombrie 1955)181. 

În 1957 s-a pus capăt ambiguităţii formale create prin 
enumerarea limitativă a ministerelor în Constituţia din 
1952. Aceasta ar fi însemnat că pentru simpla redenumire a 
unui minister era necesară o revizuire constituțională182, 
ceea ce oricum în practică nu se întâmplase, operându-se 
schimbări prin decrete. Legea nr. 1/1957183 a abrogat art. 50 
lăsând ca organizarea şi funcționarea ministerelor să se facă 
prin legi ordinare, care s-a și făcut imediat, prin Legea nr. 
2/1957. În același an, a fost adoptat, în premieră pentru 
perioada postbelică, și un act special privind organizarea și 
funcţionarea CdM, Decretul nr. 1 din 15 iunie 1957184 (apro- 
bat anterior, bineînţeles, într-o ședință a Biroului Politic). 
Acesta stabilea că hotărârile se luau în ședință plenară a 
CdM, convocată de preşedinte și crea o structură nouă, 
Secretariatul General al CAM185. 

Cel de al doilea guvern Chivu Stoica, instalat la 20 
martie 1957, era mult mai redus faţă de cele anterioare, cu 
22 de membri, dintre care şase vicepreședinți (trei dintre ei 
cu portofolii)186 și nu a cunoscut decât fluctuații lejere. 

În 1961, după Legea nr. 1 de modificare a Constituţiei 
din 1952, Legea nr. 2187 a stabilit din nou componența CdM: 


181 Cu privire la raporturile dintre şeful partidului și cel al guvernului este 
sugestivă discuţia cu Dej, redată de Silviu Brucan, chiar dacă trebuie privită 
cu oarecare reținere: „«Auzi mă, Chivu ăsta e un bou!» [...] «Păi, dacă e bou, 
de ce l-aţi făcut prim-ministru?» [...] «Stai, n-o lua chiar a aşa, că e un bou de 
un tip deosebit. Dacă îi spun eu să treacă prin zid cu capul lui de ghiulea, el 
trece? D-aia, vezi, l-am făcut prim-ministru»” (Silviu Brucan, Generaţia 
irosită. Memorii, Editura Teşu, Bucureşti, 2007, pp. 95-96) 

182 Antonie Iorgovan, op. cit., p. 126. 

183 „B.0.”, nr. 11 din 28 martie 1957. 

184 Antonie Iorgovan, op. cit., p. 127. 

185 Mihaela Cristina Verzea, op. cit., pp. 280-281. 

186 Stelian Neagoe, op. cit., pp. 178-179. 

187 „B.0., nr. 9 din 25 martie 1961. 

preşedinte, prim-vicepreşedinte, vicepreședinți, miniștri188 
şi preşedintele Comitetului de Stat al Planificării. Astfel, 
guvernul condus de Ion Gheorghe Maurer, cu Gheorghe 
Apostol prim-vicepreşedinte, avea 23 de membri la forma- 
rea sa (21 martie 1961), dar numărul a crescut continuu. 
Chiar din 1961 a fost inclus în guvern preşedintele Comi- 
tetului pentru Problemele Administraţiei Locale. În 1962, 
Ministerul Comerţului s-a scindat (interior şi exterior), iar 
din Ministerul Învățământului și Culturii s-a desprins 
Comitetul de Stat pentru Cultură şi Artă. În 1963 s-a scindat 
şi Ministerul Metalurgiei și Construcţiilor de Mașini şi au fost 
incluşi doi noi vicepreşedințiI&?. Următorul guvern Maurer, 
din 18 martie 1965, avea 29 de membri şi introducea 
practica, des întâlnită până în 1989, a multiplicării funcţiei 
de prim-vicepreşedinte (erau trei, Apostol, Bodnăraș şi 
Drăghici, şi șase vicepreşedinţi) 190. 

Constituţia din 1965 nu a adus modificări semnificative 
în privința atribuţiilor CdM, „organul suprem al adminis- 
trației de stat”, şi nici a organizării: „CdM se compune din: 
preşedintele CdM; vicepreşedinţii CAM, dintre care unul sau 
mai mulți pot fi prim-vicepreședinţi; miniștrii, precum şi 
conducătorii altor organe centrale ale administraţiei de stat, 
prevăzuţi prin lege ” (art. 73). Se consacra pentru prima dată 
constituțional o structură de conducere a guvernului. 
Întrucât acesta îşi desfăşura activitatea „potrivit principiului 
conducerii colective” (art. 74), „Președintele, prim-vicepre- 
şedinţii şi vicepreşedinţii CdM alcătuiesc Biroul permanent 
al CdM”. Se prevedea expres și responsabilitatea colectivă: 


188 Ministerele erau: Interne, Externe, Comerţ, Agricultură, Industrie 
Alimentară, Metalurgie şi Construcţii de Maşini, Finanţe, Forțe Armate, 
Industrie Uşoară, Economie Forestieră, Petrol şi Chimie, Mine și Energie 
Electrică, Învățământ şi Cultură, Justiţie, Sănătate şi Prevederi Sociale, 
Transporturi şi Telecomunicaţii. 

189 Stelian Neagoe, op. cit, pp. 182-183; vezi şi Mihaela-Cristina Verzea, op. 
cit., pp. 284-285. 

19% Stelian Neagoe, op. cit., pp. 184-185. 

„CdM în întregul său și fiecare din membri acestuia sunt 
răspunzători în fața MAN [care şi forma guvernul, pentru 
întreaga durată a legislaturii, n.n., M.G], iar în intervalul 
dintre sesiuni, în fața CdS. Fiecare membru al CdM este 
răspunzător atât pentru propria sa activitate, cât și pentru 
întreaga activitate a CdM” (art. 75). 

Guvernul Maurer s-a reinstalat la 21 august 1965, cu 33 
de membri (trei prim- şi şapte vicepreşedinţi) și a început să 
crească imediat. S-au înființat ministere precum Căile Ferate, 
Transporturile Auto, Navale şi Aeriene ş.a., Consiliul 
Naţional al Cercetării Științifice, Comitetul de Stat pentru 
Îndrumarea și Controlul Organizațiilor Locale ale Adminis- 
traţiei de Stat, Comitetul de Stat pentru Protecţia Muncii 
(1965), Comitetul de Stat pentru Problemele de Muncă și 
Salarii (1966), Oficiul Naţional de Turism și Comitetul de 
Stat al Apelor (1967), preşedinţii lor fiind incluşi în CAM121. 

În 1967, pe baza hotărârilor Conferinţei Naţionale a PCR 
din 6-8 decembrie 1967, MAN a adoptat Legea nr. 20/1967 
privind organizarea și funcţionarea Consiliului de Miniștri al 
Republicii Socialiste România 192. Dincolo de faptul că prelua 
pasaje întregi din Constituţie, aceasta stabilea că CdM se 
compunea din: președintele CdM, prim-vicepreşedintele 
CdM, vicepreședinţii, miniștrii şi preşedinţii: Consiliului Eco- 
nomic, Comitetului de Stat al Planificării, Comitetului de Stat 
pentru Probleme de Organizare și Salarizare, Comitetului 
pentru Preţuri, Comitetului pentru Problemele Adminis- 
traţiei Locale, Consiliului Naţional al Cercetării Științifice, 
Consiliului Superior al Agriculturii, Comitetului de Stat 
pentru Cultură și Artă. Pe lângă preşedinţii acestor „organe 
centrale ale administraţiei de stat”, își făceau acum intrarea 
în guvern și cei ai unor „organizaţii de masă şi obștești” şi 
anume preşedinţii Consiliului Central al Uniunii Generale a 
Sindicatelor, Uniunii Naţionale a Cooperativelor Agricole de 


191 Ibidem, pp. 189-192. 
192 „B.0.”, nr. 107 din 9 decembrie 1967. 

Producţie şi primul secretar al Comitetului Central al Uniunii 
Tineretului Comunist (în calitate de ministru pentru 
problemele tineretului)1% potrivit art. 6. 

Președintele, prim-vicepreşedintele şi vicepreședinţii 
formau Biroul permanent al CdM, la lucrările căruia mai 
participau președinții Consiliului Economic și al Comitetului 
de Stat al Planificării, precum și ministrul de finanţe (art. 7). 
În lege se mai preciza că CdM putea organiza consilii și co- 
misii care să îl ajute în activitate (art. 10) şi se prevedea 
funcționarea Secretariatului General (art. 18). Nici o vorbă 
despre atribuţiile Biroul permanent (redenumit, în 1974, 
Birou executiv)19 (doar generalități despre fiecare categorie 
de membrii în parte) şi nici despre organizarea ministerelor. 
Conducerea CdM avea să sufere modificări numeroase în 
1968, 1971, 1972 şi 1974195, liderii partidului dovedind o 
obstinație demnă de o cauză mai bună. Merită reţinut doar 
faptul că Legea nr. 66/1974 a înlocuit în Constituţie denu- 
mirea de CdM cu cea de Guvern şi pe cea de preşedinte al 
CdM cu prim-ministru, punând astfel capăt unei lungi (ante- 
comuniste) alternanțe generatoare de confuzii. Acum 
schimbarea se explică prin apariţia, în acelaşi an, a funcţiei 
de Preşedinte al RSR, ceea ce ar fi putut genera alte confuzii 
şi leza orgoliile conducătorului. 

Guvernul format la 9 decembrie 1967, sub preşedinţia 
aceluiași I.G. Maurer (cu Ilie Verdeț prim-vicepreşedinte) a 
avut 42 de membri, iar următorul, din 13 martie 1969, şi-a 
început activitatea cu 40 de membri, numărul crescând 
continuu până în 1975, nu doar ca urmare a restructurării 


193 Primul titular al acestei funcții, ca membru al guvernului, a fost Ion 
Iliescu, în perioada 1967-1971, iar în perioada 1983-1987, funcţia i-a 
revenit lui Nicu Ceaușescu. Printr-o revizuire constituțională din 1974 avea 
să fie inclusă în guvern şi preşedinta Consiliului Naţional al Femeilor. 

194 În doctrina epocii a existat o dezbatere cu privire la natura juridică a 
Biroului executiv: era el o formă de lucru a CdM sau un organ al CdM? 
(Antonie Iorgovan, op. cit, pp. 150-151). 

195 Ibidem, pp. 127-128. 

organelor, ci şi a includerii în guvern a altor persoane cu 
funcţii de conducere din cadrul acestora (adjuncţi, denumiți, 
de regulă, miniștri secretar de stat)1%. În urma pensionării 
controversate a lui Maurer, mandatul său avea să fie dus la 
capăt de Manea Mănescu, de la 27 februarie 1974. La 18 
martie 1975 acesta avea să conducă un nou guvern de 41 de 
membri, cu un Birou executiv de 11 membri. Situaţia a 
rămas similară în guvernele Ilie Verdeț (din 30 martie 1979, 
continuând mandatului lui Manea Mănescu şi apoi din 29 
martie 1980 până în 20 mai 1982). În 1980, s-au creat din 
nou trei funcții de prim-viceprim-ministru, prima dintre ele 
fiind ocupată de Elena Ceauşescu, până în 1989. 

Ultimele guverne comuniste au fost cele două conduse 
de Constantin Dăscălescu (21 mai 1982-28 martie 1985; 29 
martie 1985-22 decembrie 1989). Ultimul a avut la formarea 
sa, în 1985, 59 de membri: trei prim-viceprim-miniştri, şapte 
viceprim-miniștri, 26 de miniștri!*7, şase preşedinţi ai altor 
„organe ale administraţiei centrale de specialitate” (comitete 
şi consilii)!%, 17 miniștri secretari de stat1%. Până în 1989, 
numărul a mai crescut, prin numiri repetate. 

Pentru întreaga perioadă a regimului comunist, dar mai 
ales pentru ultimele două decenii, frapează, pe lângă 


1% Stelian Neagoe, op. cit., pp. 192-205. 

197 Ministerele erau: Finanţe, Comerț Exterior şi Cooperare Economică 
Internațională, Aprovizionare Tehnico-Materială și Controlul Gospodăririi 
Fondurilor Fixe, Externe, Apărare, Interne, Industrie Metalurgică, Industria 
Construcţiilor de Maşini, Industrie Chimică, Energie Electrică, Mine, Petrol, 
Geologie, Construcții Industriale, Transporturi și Telecomunicații, 
Agricultură şi Industrie Alimentară, Industrializarea Lemnului şi 
Materialelor de Construcţii, Silvicultură, Industrie Uşoară, Comerţ Interior, 
Muncă, Educaţie şi Învățământ, Turism, Sănătate, Justiţie. 

198 Din partea Consiliului Naţional pentru Ştiinţă şi Tehnologie era membru 
al guvernului prim-vicepreşedintele, pentru că președinte era însăşi Elena 
Ceauşescu. 

199 Stelian Neagoe, op. cit., pp. 230-233. Pentru confirmarea informaţiilor 
privind guvernele comuniste se poate vedea şi loan Scurtu, lon 
Alexandrescu, Ion Bulei, Ion Mamina, op. cit., pp. 145-160 

restructurări, frecvența numirilor și revocărilor în funcţiile 
ministeriale. Sigur, se poate aminti „principiul rotației cadre- 
lor”, atât de drag lui Nicolae Ceaușescu, dar nu se poate 
exclude nici varianta crasei ineficiențe a aparatului adminis- 
trativ. 

În finalul subcapitolului considerăm necesar să ne 
oprim puţin asupra numeroaselor consilii, comitete, comisii, 
care ar fi făcut, probabil, deliciul lui Caragiale. Retrospectiv, 
ne putem întreba de ce acestea nu au fost numite pur și 
simplu ministere, de vreme erau incluse în structura gu- 
vernului. Răspunsul, care astăzi pare să nu mai reziste, ține 
de natura specială a acestor organe. Ele erau denumite 
„organe de partid și de stat” („organe cu dublă natură”), 
întrucât se considera că „realizează un cumul de atribuţii, de 
partid și de stat” și erau subordonate direct atât CC al PCR, 
cât și unui organ al puterii de stat (MAN și/sau CdS) sau al 
administraţiei de stat (guvernul)200. Cele din ultima cate- 
gorie, despre care am vorbit fugitiv mai sus201, nu erau decât 
o parte din ansamblul „organelor de partid și de stat”. 
Aceasta nu a fost singura formă de simbioză formală a parti- 
dului cu statul. S-a întâmplat adesea ca, pentru chestiuni 
considerate deosebit de importante, să se convoace şedinţe 
comune ale CC, CdM şi CdS şi să se ia hotărâri comune, cu rol 
de directive pentru societate. Au existat chiar și acte comune 
ale „organelor cu dublă natură” și ale organelor de 
partid /stat202. 


200 Jon Deleanu, op. cit., pp. 391-392. 

201 În 1989, „organele de partid și de stat” subordonate guvernului erau: 
Comitetul de Stat al Planificării, Consiliul Naţional pentru Știință şi 
Tehnologie, Consiliul Culturii și Educaţiei Socialiste, Comitetul de Stat 
pentru Preţuri, Consiliul Naţional al Apelor. În subordinea CC al PCR și a 
MAN/Ca$, funcționau organe precum: Consiliul Apărării, Consiliul Suprem 
al Dezvoltării Economice şi Sociale ș.a. 

202 Jon Deleanu, op, cit., pp. 405-406. 

„Partidul e-n toate / E-n cele ce sunt / Şi-n cele ce mâine 
vor râde la soare”. Versurile lui George Lesnea nu au fost 
doar un omagiu adus partidului comunist, ci şi o descriere a 
stării de fapt din România anilor 1948-1989 (ar fi existat 
motive serioase să fie interzise). Deşi tendinţa retrospectivă 
este de a identifica organizaţia cu liderul său (Gheorghiu-Dej 
sau Ceauşescu), ea a reprezentat un uriaş aparat birocratic, 
uneori paralel, alteori intersectat și chiar comun cu aparatul 
de stat. Ar fi naiv să ne imaginăm că totul pornea sau ajungea 
la vârf. Numeroasele organe și organizații aveau fiecare un 
grad mai mare sau mai mic de autonomie, controlând, atât 
formal cât și informal, câte un palier al statului şi al 
societăţii. Cert e că partidul controla tot. 


5.1. Evoluţia partidului 


Creat în 1921, Partidul Comunist din România a fost în 
ilegalitate din 1924 până în 1944. Membrii săi şi-au 
desfășurat activitatea în clandestinitate, au stat închisori, s- 
au retras în URSS sau, din a doua jumătate a anilor '30, au 
plecat să lupte în alte ţări (Spania și, în timpul, războiului, 
Franţa). În 1944, au ieşit la suprafață şi s-au reunit, cei care 
supravieţuiseră (închisorii, terorii staliniste sau războaie- 
lor). Au început o colaborare de suprafață cu vechile partide, 
dar și lupta exterioară pentru preluarea puterii absolute (cu 
sprijin sovietic) și cea intestină, nu mai puţin dură, pentru 
conducerea partidului. În primul an de legalitate, condu- 
cerea a revenit formal unui secretariat colegial (Constantin 
Pârvulescu, Emil Bodnăraş, Iosif Rangheţ), instalat în aprilie 
1944, după îndepărtarea lui Ștefan Foriş. 

La Conferinţa Naţională a PCR din 16-22 octombrie 
1945, secretar general a fost ales Gheorghe Gheorghiu-Dej 
(lider al ramurii din închisori) - secondat însă de rivalii Ana 
Pauker și Vasile Luca (ramura din URSS) -, care va păstra 

funcția (cu o singură pauză formală, de un an, 1954-1955), 
până la moartea sa (19 martie 1965). 

După proclamarea Republicii Populare, la 21-23 februa- 
rie 1948, a avut loc Congresul de unificare al PCR cu Partidul 
Social-Democrat (în fapt, o ramură acestuia), în urma căruia 
a rezultat Partidul Muncitoresc Român. Peste o lună, prin 
alegeri, PMR a monopolizat MAN, iar Constituţia din 1952 i-a 
consacrat statutul de „forță conducătoare atât a organi- 
zaţiilor celor ce muncesc, cât și a organelor şi instituţiilor de 
stat” (art. 86). În 1965, noua Constituţie, care a schimbat și 
denumirea ţării în Republica Socialistă România, l-a numit 
„forţa politică conducătoare a întregii societăţi” (art. 13). În 
același an, Congresul al IV-lea, devenit al IX-lea, a revenit la 
denumirea de Partid Comunist Român, considerând că 
„această denumire corespunde cel mai bine schimbărilor 
care au avut loc în societatea noastră, stadiului actual de 
dezvoltare a partidului, scopului său final - construirea 
societății comuniste. (Aplauze  puternice)”203. Secretar 
general a fost ales Nicolae Ceaușescu (după ce, în prealabil 
fusese deja ales în Biroul Politic şi în Comitetul Central). 

Spectaculoasă a fost creşterea efectivelor PMR/PCR. 
Dacă, în 1944, la ieșirea din ilegalitate, partidul nu avea, 
după toate sursele, mai mult de 1.000 de membri, în numai 
două luni, numărul lor s-a multiplicat de cinci ori, pentru ca 
în februarie 1945 să ajungă la 15.000. După instalarea gu- 
vernului comunistoid al lui Petru Groza, creșterea a devenit 
şi mai intensă - evident, în condiţiile unei aprige campanii de 
racolare. În iunie 1945, se ajunsese la peste 110.000 de 
membri, iar în 1947, în pragul schimbării de regim, la 
aproape 800.000. După absorbirea PSD, în februarie 1948, 
efectivele PMR au depăşit 1.000.000. Aparent paradoxal, 
prin extindere, partidul muncitoresc a devenit tot mai puţin 
muncitoresc (în 1948, proletarii ajunseseră să reprezinte 
sub 40% din total). Recuperarea s-a făcut greu, muncitorii 


203 Congresul al IX-lea..., p. 16. 

redevenind majoritari abia în a doua jumătate a deceniului al 
VIII-lea. În 1955, în urma verificărilor, epurărilor şi a 
încetinirii ritmului acceptărilor, s-a ajuns la sub 600.000. 
După acest moment, creşterea s-a reaccelerat (aproximativ 
100.000 de oameni pe an): aproape 1.500.000, în 1965; 
aproape 2.000.000, în 1969; 2.480.000, în 1974; 2.930.000, 
în 1979; 3.465.000, în 1984; 3.831.000, în 1989204. 


5.2. Organizarea și funcţionarea partidului 


Organizarea PMR/PCR a fost pe cât de complicată, pe 
atât de supusă schimbărilor, ca de altfel şi cea a instituţiilor 
statului. Statutul partidului a fost supus, ca şi constituția 
țării, unui lung şir de modificări. Dorinţa unei prezentări 
exhaustive - de altfel, imposibilă - face tabloul ininteligibil, 
creând totodată și impresia de inutilitate. Sinteza este 
dificilă, păcătuiește prin omisiune și simplificare, dar este 
absolut necesară pentru înţelegerea sistemului comunist. 

Ansamblul se prezintă ca o piramidă diformă, aşezată pe 
o masă uriaşă de „organizaţii de bază”. Urmează organizațiile 
locale (în funcţie de împărţirea administrativ-teritorială a 
momentului), Congresul/Conferința națională, Comitetul 
Central și organele sale de conducere, avându-l în vârful 
ierarhiei pe primul-secretar/secretarul general. Diformita- 
tea provine pe de o parte din inflația şi ambiguitatea regle- 
mentărilor, iar pe de alta din discrepanţele dintre norme şi 
practică. 

Principiile declarate erau „centralismul democratic” şi 
„democraţia internă”. În practică, procesul decizional se 
derula de sus în jos, fiind, de fapt, o simplă transmitere spre 
validare formală. Cu cât un organ era mai voluminos, ca 
număr de membri, cu atât rolul său era mai puţin important. 
lerarhia era strictă şi se constata calchierea arhitecturii 
instituționale de la centru în teritoriu. 


204 Vezi Vasile Buga, „Partidul Comunist Român”, în Enciclopedia. Instituţii..., 
pp. 421-423; Istoria românilor, vol. X, pp. 505-506. 

5.2.1. Baza 


Orice membru de partid făcea parte dintr-o „organizaţie 
de bază” (numită, în ilegalitate, „celulă”). Potrivit Statului 
PMR din 1948, organizaţii de bază se puteau constitui „în 
întreprinderi şi instituțiuni” (mai târziu, se vor menţiona 
expres şi GAS-urile, CAP-urile, comunele etc.), din cel puţin 
trei membri, iar dacă numărul de membri era mai mare de 
100, se puteau constitui chiar organizaţii pe secții sau 
direcțiuni, coordonate de un comitet de întreprindere. Era 
însă nevoie de aprobarea organelor superioare: de către 
comitetul județean, pentru secţii și direcţii, şi direct de către 
CC, pentru întreprinderi şi instituţii. Organul superior al 
fiecărei organizaţii era adunarea generală, iar conducerea 
era asigurată de un secretar sau, pentru organizațiile mai 
mari, de un birou205. Organizarea de la acest nivel nu a sufe- 
rit modificări semnificative; din 1965, la nivel de întreprin- 
dere, instituție, CAP, comună, adunarea sau conferința alegea 
un comitet206. 

În 1955, s-au enumerat și atribuţiile organizaţiei de 
bază, care astăzi pot stârni, după caz, zâmbete sau încrun- 
tări. Reţinem „lupta împotriva delăsării și birocratismului” 
sau educaţia „în spiritul vigilenţei revoluționare [...] împo- 
triva sabotorilor, diversioniștilor și spionilor...”. Mai impor- 
tant e că organizaţiile de partid au primit dreptul de a con- 
trola aplicarea legilor și a hotărârilor partidului de către 
administraţia unităților207. Sigur că acest control nu era real, 
dar prevederea crea un cadru pentru eventuale sancţionări 
ale conducătorilor. 

La nivelul organizaţiilor locale (orășeneşti/municipale, 
raionale, regionale şi, după 1968, judeţene), conferința 
alegea un comitet, care la rândul său alegea un birou. Dintre 


205 Statutul Partidului Muncitoresc Român, Bucureşti, 1948, pp. 28-31. 
206 Statutul Partidului Comunist Român, Editura Politică, Bucureşti, 1965, p. 37. 
207 Vasile Buga, op. cit., pp. 464-465. 

membrii biroului erau selectaţi și secretarii, care coordonau 
secțiile de specialitate ale comitetului (organizatorică, 
propagandă, agricultură ş.a., urmând modelul secţiilor CC şi 
în funcție de particularitățile socio-economice ale zonei). În 
fruntea ierarhiei locale, stătea primul-secretar, care, din anii 
'70, era totodată și preşedintele consiliului popular. Modul 
de conducere al primului-secretar îl imita, miniatural, pe cel 
al secretarului-general, singurele limitări fiind cele din 
partea organelor superioare. 


5.2.2. Congresul/Conferinţa naţională 


Potrivit tuturor statutelor, Congresul era organul su- 
prem al partidului. Potrivit statutului din 1948, el se reunea 
cel puţin o dată la trei ani. În 1955, s-a stabilit convocarea la 
patru ani, iar în 1969, s-a prelungit la cinci ani (durata fiind 
de 3-5 zile). Convocarea se făcea de către CC. Se puteau 
convoca și congrese extraordinare, de asemenea de către CC 
sau la iniţiativa unei treimi a participanţilor la congresul 
precedent. Principalele sale atribuţii erau: stabilirea „liniei 
generale a partidului în problemele fundamentale ale poli- 
ticii interne şi externe”; alegerea (individuală, la propunerea 
conferințelor judeţene) membrilor CC şi ai Comisiei Centrale 
de Revizie208 și aprobarea rapoartelor acestora; adoptarea şi 
modificarea programului şi a statutului partidului, iar din 
1969 şi alegerea directă a secretarului-general. În fapt, 
congresele PMR/PCR - care au avut loc în 1948, 1955, 1960, 
1965 (al IV-lea, devenit al IX-lea), 1969, 1974, 1979, 1984 și 
1989 - au fost mereu foruri de plebiscitare a hotărârilor 
organelor restrânse209. 

Conferința naţională putea fi convocată de CC între 
congrese (cu excepţia intervalului 1955-1965), pentru a 


208 Organ creat în 1955 pentru verificarea activităţii (în special financiare) a 
organelor şi a întreprinderilor partidului. Avea în subordine comisiile 
regionale /județene de revizie. 

209 Vezi Vasile Buga, op. cit., pp. 425-430. 

discuta „probleme importante ale politicii partidului şi 
statului”210. Având în vedere că o Conferință putea face 
aceleaşi lucruri ca şi un congres, e imposibil de făcut dife- 
rența față de un congres extraordinar. În decembrie 1967, 
secretarul general a încercat să explice că la conferințe se 
discutau în special chestiuni de ordin economic și social, dar 
chiar atunci s-au stabilit reorganizarea administrativ- 
teritorială şi înlocuirea lui Chivu Stoica cu Nicolae 
Ceaușescu, în fruntea CdS. Alte conferinţe naționale au mai 
avut loc în: 1972, 1977, 1982 şi 1987211. 


5.2.3. Comitetul Central 


Potrivit statutelor, rolul CC ar fi trebuit să fie extrem de 
important. Ales de Congres (de fapt membrii săi erau aleşi 
individual, ca titulari şi supleanţi, cei din urmă punând 
deveni titulari în caz de vacantare), el ar fi trebuit să conducă 
întreaga activitate a partidului în intervalul dintre congrese, 
în concret să asigure respectarea directivelor în materie de 
politică internă şi externă, să conducă organele centrale de 
presă, să administreze fondurile, să reprezinte partidul în 
raporturile cu alte partide, instituţii, organizaţii etc., să 
asigure „înfăptuirea rolului conducător al partidului în toate 
domeniile de activitate”212. Poate cea mai importantă pre- 
rogativă era alegerea organelor restrânse de decizie și 
execuţie: Secretariatul, Biroul Organizatoric și Biroul Politic 
- ulterior înlocuit de Comitetul Executiv (1965-1974, care 
cuprindea și un Prezidiul permanent) și Comitetul Politic 
Executiv (1974-1989). Lucra în şedinţe plenare, convocate 
cel puţin o dată la trei luni, ulterior la patru şi, în final, la 
cinci luni. În practică, și CC a fost redus la o formă goală, 
nefăcând decât să valideze hotărârile organelor alese de 


210 Statutul PCR, p. 43. 
211 Vasile Buga, op. cit., pp. 431-433. 
212 Statutul PCR, p. 44. 

el213, Celebrele plenare nu erau decât etape de plebiscitare 
anterioare congreselor sau conferinţelor. 

La fel ca în cazul celorlalte organe de partid și/sau de 
stat, numărul membrilor CC a crescut continuu, având, 
înaintea Revoluţiei, dimensiunile parlamentului unei țări de 
talia României. În 1948, s-au ales 41 de titulari şi 16 
supleanţi, pentru ca la Congresul al XIV-lea, din noiembrie 
1989, să se ajungă la 281 de titulari și 186 de supleanţi21+. 
Sigur, argumentele erau întotdeauna mai buna reprezentare 
a membrilor de partid, deci ridicarea gradului de „demo- 
crație” internă. Rezultatul a fost însă un organ-mamut care 
nu doar că nu era lăsat să funcţioneze, dar nici nu ar mai fi 
putut funcționa altfel decât ca o reuniune de validare. 

Mai importante decât CC în sine erau secţiile sale, pe 
care, de fapt, nu le controla, fiind subordonate direct Secre- 
tariatului. Ele într-adevăr înfăptuiau „rolul conducător al 
partidului în toate domeniile de activitate”, dirijând şi 
controlând „organele centrale de specialitate ale statului”, în 
speță ministerele. Au reprezentat instrumentul concret prin 
care partidul controla guvernul 

Constituirea secțiilor a fost stabilită, din iniţiativa 
Secretariatului, în Plenara CC al PMR din 23-24 ianuarie 
1950, urmându-se modelul PC(b)US. Iniţial, s-au creat patru 
direcţii, o secţie și patru comisii, sub coordonarea Secreta- 
riatului (fiecărui secretar revenindu-i în subordonare un 
grup de secții)215, numărul lor crescând prin numeroase 
reorganizări (la fel ca în cazul ministerelor) până la 21, în 


213 Nicoleta lonescu-Gură, „Studiu introductiv”, pp. 7-8. 

214 Evoluţia a fost următoarea: 1955 - 61 de titulari şi 35 de supleanţi; 1960 
-79 + 31; 1965 — 121 + 78; 1969 — 165 + 120; 1974 - 205 + 156; 1979 - 
245 + 163; 1984 - 265 + 181 (Vasile Buga, op. cit, pp. 434-437; Nicoleta 
lonescu-Gură, „Studiu introductiv”, pp. 20-21). 

215 Odată cu organizarea pe secţii s-a constituit, tot după model sovietic, un 
Birou Organizatoric, ca al treilea organ executiv, alături de Biroul Politic şi 
Secretariat, care însă s-a dovedit inutil, fiind desființat după numai trei ani. 

1965216, Secţiile erau conduse de șefi de secție, împărțite în 
sectoare (conduse de șefi de sector), în cadrul cărora lucrau 
instructori. Principalele lor sarcini erau supravegherea 
modului de aplicare a politicii partidului /statului în dome- 
niul lor de activitate şi selecționarea cadrelor din nomencla- 
tura CC (incluzând funcţii în partid, în stat şi în organizaţiile 
de masă sau obşteşti). Nu aveau dreptul să emită hotărâri şi 
să dea directive, ci doar să furnizeze informări și să avanseze 
propuneri către Secretariat, deciziile urmând să fie luate de 
acesta sau de Biroul Politic. Fiecare secţie își avea propriul 
regulament de organizare și funcționare. 

În 1954, de exemplu, aparatul CC cuprindea următoa- 
rele secţii: Secţia Organelor de Partid, Sindicale şi de UTM, 
Secţia de Propagandă și Agitaţie (condusă de ideologul ofi- 
cial, Leonte Răutu)217, Secţia Agrară, Secţia Industrie Grea şi 
Transport, Secţia Bunuri de Larg Consum, Secția Adminis- 
trativă, Secţia Relaţiilor Externe, Secţia Muncii de Partid în 
Rândul Femeilor, Direcţia Treburilor CC, Sectorul de Verifi- 
care a Cadrelor, Direcţia Superioară Politică a Armatei, 
Direcţia Politică a MAIZ218. O atenţie deosebită merită cele 
două din urmă, ele fiind structuri ale ministerelor (conducă- 
torii lor având statut de adjuncţi ai miniștrilor), responsabile 
cu activitatea politico-ideologică, dar funcționând simultan şi 
ca secţii ale CC. În fruntea DSPA, în perioada 1950-1954, s-a 
aflat însuşi Nicolae Ceaușescu219. 

Un moment important l-a reprezentat anul 1958, când 
s-a creat Direcţia Organizatorică, prin contopirea Secţiei 


216 Nicoleta Ionescu-Gură, Nomenclatura..., pp. 13-14. 

217 Strict pentru organizarea şi funcționarea acestei secţii, vezi Cristian 
Vasile, Politicile culturale comuniste în timpul lui Gheorghiu-Dej, Editura 
Humanitas, Bucureşti, 2011. 

218 Nicoleta lonescu-Gură, op. cit., p. 20; pentru organizarea aparatului CC al 
PMR în anii '50, vezi şi Mihaela-Cristina Verzea, op. cit., pp. 83 şi urm. 

219 În 1964, DSPA a fost transformată în Consiliu Politic Superior al 
(Forţelor) Amatei, în fruntea căruia s-a aflat în anii 1983-1989, Ilie 
Ceauşescu, unul dintre fraţii secretarului general. 

Administrative, a Secţiei Organizatorice şi a celorlalte secţii 
aflate sub coordonarea lui Nicolae Ceaușescu (inclusiv 
DSPA), ca secretar al CC al PCR. Controlarea unei mari părți a 
aparatului a fost unul din avantajele acestuia în momentul 
morţii lui Dej. În 1965, Direcţia a fost desfiinţată. Ceauşescu 
conducea deja întreg partidul şi, în plus, nu accepta ca vreun 
personaj din preajma sa să acumuleze prea multă putere. 

După multiple reorganizări, la finalul regimului co- 
munist, aparatul de lucru al CC al PCR cuprindea următoa- 
rele secții: Organizatorică, Cadre, Propagandă și Presă, Rela- 
ţii Externe şi Cooperare Internaţională, Probleme Militare și 
Justiţie, Gospodărie de Partid, Scrisori și Audienţe și 
Consiliul Central de Control Muncitoresc al Activităţii Econo- 
mice și Sociale („organ de partid și de stat”, subordonat 
simultan și CdS)220. 


5.2.4, Biroul Politic / Comitetul (Politic) Executiv 


Potrivit Statutului din 1948, CC al PMR „își constituia”: 
un Birou Politic, „pentru munca politică și organizatorică”, 
un Secretariat, „pentru munca operativă” şi o comisie de 
contro]221. 

Ales de CC, Biroul Politic avea rolul de a lua deciziile 
curente în partid în intervalul dintre plenarele CC, de regulă 
la inițiativa organului executiv mai restrâns, a Secretaria- 
tului sau chiar a secretarului general /primului-secretar. Şe- 
dinţele sale se țineau, inițial, cam o dată pe lună, dar cu 
timpul, acestea au început să devină mai dese. În practică, în 
anii '50, s-a întâmplat ca Biroul să fie marginalizat în 


220 Vasile Buga, op. cit., pp. 457-459. 

221 Statutul PMR, 1948, p. 41. Comisia de Control avea rolul de a verifica 
aplicarea hotărârilor de către organele de partid şi de a judeca apelurile 
membrilor. În 1965 denumirea i-a fost schimbată în Colegiul Central de 
Partid. A funcționat până în 1989, având în coordonare colegiile județene 
de partid. 

procesul decizional de către Secretariat, după cum constatau 
adversarii lui Dej222. 

BP era alcătuit, asemenea CC, din membri titulari şi 
supleanţi. În 1948, numărul titularilor era de 13, iar al 
supleanţilor de cinci223. 

Efectivele s-au redus, ajungând la nouă plus patru, în 
1965, înainte de desființarea /redenumirea organului224. 

La Congresul al (1V)IX-lea din 1965, BP a fost înlocuit de 
un Comitet Executiv, ceea ce nu era, în fond, decât o 
schimbare de denumire însoţită de o lărgire, atribuţiile 
rămânând aceleași. Motivația lui Nicolae Ceaușescu a fost, în 
stilul clasic, că „actuala formă organizatorică - Biroul Politic 
- nu mai corespunde noilor condiţii și că este necesar un 
organ executiv mai cuprinzător, care să aibă posibilitatea de 
a îndeplini mai bine rolul de conducător al activităţii 
partidului, între plenare”225. Nu era însă suficient. Se mai 


222 Vasile Luca, în 1960 (Mihaela-Cristina Verzea, op. cit, p. 126), Miron 
Constantinescu, în 1956 (Nicoleta lonescu-Gură, „Studiu introductiv”, p. 9). 

223 Primul BP după instaurarea regimului comunist a fost format din: Gh. 
Apostol, Emil Bodnăraş, Iosif Chişinevschi, Miron Constantinescu, Teohari 
Georgescu, Gh. Gheorghiu-Dej, Vasile Luca, Alexandru Moghioroş, Ana 
Pauker, Gheorghi Vasilichi, Theodor Iordăchescu Lothar Rădăceanu şi 
Ştefan Voitec, ultimii trei provenind din rândurile fostului PSD şi fiind 
eliminați în 1952, odată cu gruparea Pauker-Luca-Georgescu. Supleanţii 
erau: Chivu Stoica, Iosif Rangheţ, Vasile Vaida, Mihai Moraru și Zaharia 
Tănase (Vasile Buga, op. cit, p. 437). 

224 Titulari, în 1965: Gheorghe Apostol, Alexandru Bârlădeanu (ales după 
moartea lui Dej), Emil Bodnăraș, Petre Borilă, Nicolae Ceauşescu, Chivu 
Stoica, Alexandru Drăghici, Ion Gheorghe Maurer şi Alexandru Moghioroș. 
Supleanţi: Dumitru Coliu, Leonte Răutu, Leontin Sălăjan şi Ştefan Voitec 
(bidem, p. 438). 

225 Congresul al lă-lea..., p. 731. Modul în care s-a realizat această 
modificare este ilustrativ pentru „procesul decizional” din interiorul 
partidului și pentru raporturile dintre organe. În proiectul iniţial de Statut, 
se menținea Biroul Politic nemodificat (vezi Gheorghe Apostol, Raport cu 
privire la Proiectul Statutului Partidului Comunist Român, 21 iulie 1965, 
Editura Politică, București, 1965). În această formă a şi fost prezentat 
Congresului proiectul de statut, pe 21 iulie (Congresul al IX-lea..., pp. 330- 
352). O zi mai târziu, se pare, schimbarea a fost discutată în Biroul Politic 

crea și un Prezidiu Permanent, „alcătuit dintr-un număr 
restrâns de tovarăși, care rezolvă problemele politice ce 
intervin zilnic în activitatea noastră”. Aceasta întrucât 
„practica îndelungată a dovedit că zilnic apar probleme care 
trebuie analizate şi rezolvate de un colectiv restrâns”, 
rezolvate până atunci „prin consultări cu un număr de 
tovarăși”, ceea ce făcea ca unele hotărâri să nu fie „emanaţia 
unui organ statutar al partidului” sau chiar să se ia „hotărâri 
de unul singur”226. Noul statut a prevăzut că Comitetul 
Executiv „asigură conducerea activității partidului între 
plenare”, iar Prezidiul Permanent „rezolvă problemele 
politice curente ale partidului”227. Ceea ce voia să pară o 
eficientizare a activităţii, o consolidare a „democraţiei 
interne” și o mai bună aplicare a „principiului conducerii 
colective”, nu a fost decât un pas al lui Ceaușescu spre 
acapararea întregii puteri. Tendinţa de centralizare a puterii 
este evidentă, manevra constând în crearea impresiei că un 
grup numeros conduce, când, de fapt, conduceau doar câțiva 
sau chiar unul singur?28. Era mai curând o acțiune de 
imagine şi o strategie de neutralizare şi apoi de eliminare a 


(Nicoleta lonescu-Gură, „Studiu introductiv”, p. 11). Pe 23 iulie, chiar înain- 
tea supunerii la vot, „propunerile cu privire la îmbunătățirea proiectului” 
au fost prezentate de Iosif Banc, în numele „Comisiei de redactare a proiec- 
telor de hotărâri şi rezoluţii”. Explicaţiile au fost date însă de însuși Nicolae 
Ceauşescu în numele aceleiaşi Comisii („Comisia consideră că...”). Rezulta- 
tul a fost, evident, acceptarea în unanimitate (Congresul al IX-lea..., pp. 730- 
732). 

226 Ibidem, p. 732. 

227 Statutul PCR, 1965, pp. 44-45. 

228 Ion Gheorghe Maurer, prim-ministru, membru al BP şi ulterior al Comi- 
tetului Executiv şi al Prezidiului Permanent, spunea că Ceauşescu „schim- 
base şi denumirea Biroului Politic, aşa că avea şi o motivaţie că nu se mai 
discută acolo, în același fel, cu care eram învăţaţi” (Lavinia Betea, op. cit., p. 
177). Deşi avea parţial dreptate, demnitarul era mânat de resentimente 
puternice față de Ceauşescu şi păcătuia prin idealizarea epocii Dej, 
încercând să inducă ideea că BP ar fi fost atunci un veritabil for, ceea ce, 
după cum o arată stenogramele disponibile azi, nu a fost decât rareori (vezi 
numai Nicoleta lonescu-Gură, Nomenclatura, pp. 147 şi urm). 

vechilor dejiști din conducere. Ideea creării unui organ mai 
larg şi a unuia mai restrâns decât cel anterior nu rezistă. 
Comitetul executiv avea 15 membri, în condiţiile în care, în 
anii '50, BP avusese 13-15), iar Prezidiul, şapte229, când 
Biroul în funcție în momentul deschiderii Congresului, 
avusese nouă titulari. La prima alegere a acestor organe, 
moștenirea dejistă e încă puternică, Ceaușescu trebuind să 
accepte menţinerea unor vechi membri ai BP. În plus, dacă 
mai era nevoie de o confirmare a faptului că formula „partid- 
stat” desemnează o realitate istorică, trebuie spus că cei 
şapte membri ai Prezidiului erau, pe lângă secretarul gene- 
ral, președintele CdS, preşedintele CdM și prim-vicepre- 
şedinţi și vicepreședinți ai CdM. 

Patru ani mai târziu, se constată creșterea numărului 
membrilor CE (21) și ai PP (nouă), precum şi dispariţia 
foştilor apropiaţi ai lui Dej (se menţin dintre vechii mari 
doar Bodnăraș, Maurer și, doar în CE, Leonte Răutu). 

La Congresul al XI-lea, din noiembrie 1974, s-a adoptat 
denumirea de Comitet Politic Executiv (CPEx), numărul de 
membri crescând la 23 de titulari și 13 supleanţi (în 
totalitate fideli lui Ceauşescu), iar Prezidiul Permanent a fost 
înlocuit cu Biroul Permanent al CPEx, „organism care asigura 
conducerea operativă de partid și de stat”, format din cinci 
membri: Nicolae Ceaușescu, Manea Mănescu (proaspăt 
prim-ministru), Gheorghe Oprea, loan Pățan (viceprim- 
miniştri) şi Ștefan Andrei (secretar al CC)230. Noutatea o 
reprezenta alegerea Biroului, nu direct de către Congres, ci 


229 Membrii Comitetului Executiv în 1965: Nicolae Ceaușescu, Chivu Stoica, 
Ion Gheorghe Maurer, Gheorghe Apostol, Alexandru Bârlădeanu, Emil Bod- 
năraș, Petre Borilă, Alexandru Drăghici, Constantin Drăgan, Alexandru Mo- 
ghioroş, Paul Niculescu-Mizil, Leonte Răutu, Gogu Rădulescu, Leontin Sălă- 
jan, Ştefan Voitec şi 10 supleanţi. Membrii Prezidiului Permanent: Nicolae 
Ceauşescu, Chivu Stoica, I.G. Maurer, Gh. Apostol, Alexandru Bârlădeanu, 
Emil Bodnăraş, Alexandru Drăghici (Congresul al IX-lea..., p. 739). 

230 Nicoleta lonescu-Gură, „Studiu introductiv”, p. 15. Surprinde alegerea în 
Birou a lui Ștefan Andrei, care nu era decât membru supleant al CPEx. 

chiar de către CPEx. Numeric, pare să se fi aplicat acum 
principiul din 1965, dar nu pentru multă vreme, pentru că la 
Congresul al XII-lea, din noiembrie 1979, în CPEx au fost 
alese 27 de persoane, iar în BP, 15 (printre care şi Elena 
Ceaușescu)231. După Congresul al XIII-lea din 1985, numărul 
s-a redus la opt: Nicolae şi Elena Ceauşescu, Emil Bobu, Con- 
stantin Dăscălescu, Manea Mănescu, Gheorghe Oprea, 
Gheorghe Rădulescu şi Ilie Verdeț. După ultimul Congres, din 
noiembrie 1989, singura schimbare a reprezentat-o înlo- 
cuirea lui Verdeț cu Ion Dincă (prim-viceprim-ministru)232. 


5.2.5. Secretariatul 


Dincolo de variația formulărilor, Secretariatul a fost 
mereu organul însărcinat cu activitatea „operativă”, altfel 
spus executivul partidului. Era organul cel mai restrâns 
(membrii săi, secretarii, responsabili pe domenii) erau in- 
cluși în Biroul Politic și apoi în Comitetul [Politic] Executiv), 
cu întrunirile cele mai frecvente, care exercita controlul 
direct asupra aparatului de lucru al CC. A reprezentat multă 
vreme şi principalul centru decizional, celelalte organe 
(inclusiv Biroul Politic) nefăcând, de cele mai multe ori, 
decât să îi aprobe „propunerile”. Rolul său a fost foarte 
important la începutul regimului şi apoi în anii '50. A început 
să decadă după preluarea conducerii de către Ceaușescu, 
după 1974 pierzând clar rolul principal în favoarea BP al 
CPEx. Acest fapt este vizibil chiar din componenţa sa. Dacă în 
1948, era format din cei patru mari (Dej, Pauker, Luca, 
Georgescu), în 1989 cuprindea, în cea mai mare parte, figuri 
şterse, simple instrumente ale secretarului general. 

În anii '50, Secretariatul avea, de obicei, patru-cinci 
membri (inclusiv secretarul general /primul-secretar). După 
eliminarea trio-ului „deviaționist”, au fost cooptați Iosif 


231 Membră a CC din 1972, a CE încă din 1973 şi a CPEx din 1977 (Ibidem, p. 
17). 
232 Vasile Buga, op. cit, pp. 439-442. 

Chişinevschi, Alexandru Moghioroș, Miron Constantinescu şi 
Gh. Apostol. În 1954, sub scurta conducere a lui Apostol, 
Secretariatul a fost format din Nicolae Ceaușescu (care a 
rămas pe post până în 1965), Mihai Dalea și Janos Fazekas. 
Plenara CC din 22 martie 1965, care l-a instalat pe Ceaușescu 
prim-secretar, i-a mai „ales” secretari pe Leonte Răutu, Paul 
Niculescu-Mizil şi Ilie Verdeț, pentru ca după Congresul din 
iulie, Secretariatul să se lărgească, incluzând şi oameni din 
epoca Dej, precum Alexandru Drăghici și Alexandru 
Moghioroș. În 1967, după „demisia” din fruntea CdS, Chivu 
Stoica a devenit și el secretar, dar numai pentru doi ani. Înce- 
pând de la Congresul al X-lea din 1969, Ceauşescu a format 
Secretariatul exclusiv din „oameni noi”. În 1971, pentru 
jumătate de an (februarie-iulie), secretar cu problemele de 
propagandă a fost Ion Iliescu. Din a doua jumătate a anilor 
'70, Secretariatul a cunoscut și el o expandare însoţită de o 
pierdere a importanţei. De asemenea, a suferit numeroase 
„remanieri”, în virtutea principiului „rotației cadrelor”. În 
1984 au fost aleşi 10 secretari, iar în 1989, nouă (inclusiv 
secretarul general)235. 

În final, merită să ne oprim puţin atenţia și asupra 
statului secretarului-general /primului-secretar. Era evident, 
în epocă, și este la fel de evident, privind retrospectiv, că 
acesta a fost, cu o foarte scurtă excepție, conducătorul 
suprem, ca şi în celelalte regimuri comuniste. Trebuie totuși 
spus că, dat fiind faptul că se dorea păstrarea aparenţei 
„conducerii colective”, strict formal, în cadrul Secretariatului 
şi al Biroului Politic/Comitetului (Politic) Executiv, el nu 
avea decât un statut de primus inter pares. Dominația sa a 
fost preponderent informală, astfel explicându-le numeroa- 
sele și complicatele manevre pe care atât Dej, cât şi 


233 Ibidem, pp. 442-445. Componenţa Secretariatului rezultat din Congresul 
al IX-lea a fost: Nicolae Ceauşescu, Vasile Bărbulescu (cumnatul celui 
dintâi), Emil Bobu, Ion Coman, Silviu Curticeanu, Ilie Matei, Constantin 
Olteanu, Constantin Radu și Iosif Szasz. 

Ceaușescu le-au făcut pentru a cuceri, consolida şi prezerva 
puterea. 


6. Instituţiile politice în România comunistă. 
O evaluare 


Oricât s-au chinuit propagandiștii și juriștii comunişti să 
dovedească originalitatea și superioritatea instituțională a 
„statului socialist”, a fost în zadar. Strict formal, acesta nu 
apare esenţial diferit de „statul burghez”. Este, până la urmă, 
o victorie simbolică uriașă a democraţiei liberale. Experienţa 
comunistă a arătat că, teoretic, nu se poate merge prea 
departe de modelul vestic, cu pretenţia de a rămâne în de- 
mocraţie (oricare ar fi cuvântul care i se adaugă). Abaterile 
comuniștilor nu au fost majore, chiar dacă din perspectivă 
actuală pot părea foarte grave. Raportat la ambițiile 
comuniștilor nu au fost. Ei au eșuat lamentabil în încercarea 
de a crea un nou tip de stat, așa cum au eşuat în cea dea 
abolire a statului pe motiv de inutilitate. Singura mare gă- 
selniță a fost „rolul conducător” al partidului”, dar şi aceasta 
s-a dovedit nefuncțională. De multe ori, statul şi partidul s-au 
confundat, făcând de neînțeles separaţia formală. Alteori, au 
intrat în coliziune, complicând sistemul de conducere şi 
făcând de neînțeles cooperarea formală. Una peste alta, 
ambele au funcţionat arbitrar, neexistând posibilitatea de a 
se regla reciproc. 

Şi totuşi angrenajul instituțional comunist a fost esenţial 
diferit de cel al democraţiilor occidentale. Nu prin ceea ce a 
pretins că e şi şi-a dorit (?) să fie, ci prin modul concret în 
care a funcționat. Funcționarea și nu reglementarea i-a de- 
terminat esența. Dacă din perspectiva dreptului constitu- 
tional, regimul comunist apare ca o variantă caricaturală de 
democraţie - dar totuși, formal, democraţie - din perspec- 
tiva practicii politice apare clar ca o non-democraţie, dar 
este şi greu de etichetat. Până și cuvântul „totalitar”, larg 
folosit, se dovedește prea sărac pentru desemnarea acestei 

realități istorice. A fost un regim permanent instabil, 
autodistructiv, care s-a putut menţine o perioadă destul de 
lungă prin conducere autoritară, coerciție şi propagandă, dar 
nu a putut, în cele din urmă, să se salveze de la prăbușire. 

Prăbușirea nu a fost însă completă. Prin presiunea pe 
care a pus-o timp de mai bine de patru decenii asupra 
oamenilor, a reușit să lase, în mentalul individual și colectiv, 
urme care se dovedesc mult mai solide decât mecanismul 
care le-a creat şi reprezintă obstacole serioase pentru o 
construcţie veritabil democratică. Acest lucru s-ar fi 
întâmplat probabil oriunde, dar a fost mai pregnant în Estul 
Europei și mai ales în România, unde o tradiție democratică 
abia apucase să se închege. 

Comunismul a creat o cultură politică greu de depăşit, o 
cultură în care instituţiile nu sunt (încă?) luate în serios. 
„Legalitatea socialistă” - cea din istorie nu din ideologie/re- 
torică - a relativizat însăși ideea de legalitate, făcând foarte 
dificilă instituirea statului de drept. 


CAPITOLUL IV 
EVOLUȚIA INSTITUȚIILOR POLITICE 
ROMÂNEȘTI DUPĂ 1989 - LIBERALISM 
SAU TOTALITARISM SUB ALTĂ FORMĂ? 


1. Continuitate sau ruptură? 


Evenimentele de la sfârşitul anului 1989 şi începutul 
anilor '90 au fost interpretate mult timp de o bună parte a 
politicienilor români și a intelectualității autohtone ca 
nefiind o revoluţie. Disputa părea să fie întreţinută de 
utilizarea divergentă a conceptului însuşi de „revoluţie”. De 
aici calificarea evenimentelor ca „lovitură de stat”, „răscoală” 
etc. Astăzi, la aproape un sfert de secol, miza pare să se fi es- 
tompat. Revoluţia pare un bun câștigat. Totuși consecințele 
problemei fundamentale care a stârnit-o continuă să fie 
importante, căci este vorba de ruptura ideologică, politică şi 
juridică față de regimul totalitar sau de o oarecare con- 
tinuitate între cele două regimuri. Întrebarea esenţială este 
dacă România a optat pentru contrariul regimului totalitar, 
adică un stat liberal sau o formă alternativă viabilă, sau a 
continuat totalitarismul sub altă formă, „cu față umană”, 
mimând, mai bine sau mai rău, mecanismele democraţiei. 

În 1989 românii au participat la răsturnarea, populară 
şi televizată, a regimului lui Nicolae Ceauşescu. Dacă au dorit 
sau nu să renunţe și la statul socialist rămâne de discutat. 
Ion Iliescu, ales Președinte al României cu o majoritate 
extrem de confortabilă în 1991, deci larg acceptat de 
populaţie, a afirmat clar în acea perioadă continuitatea între 
regimuri. Astfel, din punct de vedere ideologic, el a afirmat 
necesitatea răsturnării regimului Ceaușescu, dar a conti- 
nuării construirii socialismului, într-o variantă reformată 
după modelul gorbaciovist, colaboratorii domniei sale 
vorbind apoi de modelul chinez, în fine suedez (!?)... Din 

punct de vedere politic, utilizarea Frontului Salvării Naţio- 
nale, concomitent ca structură de putere și partid politic, 
trăda de asemenea o tendință de continuitate. Admiterea 
pluralismului, inevitabilă în contextul căderii întregului bloc 
al statelor socialiste, a fost însoţită de o tendinţă clară de 
construire a unui partid dominant și de dezideologizare a 
restului partidelor care să asigure impunerea, subtilă, dar 
fermă, a unei doctrine politice de către stat. Scindarea 
partidului dominant, aparent de neînțeles sau explicată prea 
simplu prin divergenţele conjuncturale de opinie între liderii 
săi, a fost în realitate o mișcare de înlocuire a pluralismului 
ideologic cu un pluralism structural în interiorul unui partid 
dominant care încarnează interesul general, situat deci 
deasupra ideologiilor (vă amintiţi de Traian Băsescu care se 
întreba în plină dezbatere la televiziune în campania pre- 
zidenţială dacă poporul român nu este blestemat de trebuie 
să aleagă între doi foşti comuniști: Adrian Năstase şi el). Din 
punct de vedere juridic, aceste tendinţe de continuitate s-au 
manifestat în afirmarea unei continuităţi între constituția 
socialistă din 1965 şi cea post-revoluţionară din 1991. Astfel 
noua constituţie o abrogă pe cea veche, ca și cum ea nu ar fi 
fost desființată revoluţionar. Structura de putere provizorie 
de la București desființează, prin Decretul nr. 1/1989, 
structurile de putere ale clanului Ceaușescu și nu ale statului 
socialist şi „uită” să publice în Monitorul Oficial Decretul prin 
care este desființat Partidul Comunist Român. Pe de altă 
parte, noul sistem normativ nu interzice partidele comuniste 
în general, decretul lege cu privire la înființarea partidelor 
politice interzicând de principiu doar partidele fasciste. 

În acest context, mă întreb dacă România a reuşit să 
depășească totalitarismul sau îl reface sub o formă diferită. 
Pentru a răspunde, trebuie să vedem dacă în România 
evoluţia instituţiilor politice a produs pluralismul ideologic, 
dacă acesta a generat un sistem cu centre de influență și 
decizie multiple şi diverse şi dacă sistemul juridic se 
centrează pe garantarea libertăţii individuale contra struc- 

turilor de putere, indiferent de natura lor, prin asigurarea 
priorităţii justului, adică a procedurii de arbitraj, asupra 
binelui, adică a fiecărei doctrine în parte, cu tot cortegiul de 
consecinţe pe care liberalismul politic le-a construit pornind 
de aici. Pe de altă parte, este de văzut dacă democraţia are 
vreo consistenţă la un sfert de secol de la căderea dictaturii 
ceauşiste sau mecanismele ei sunt mimate, cum sunt mimate 
şi restructurările sistemului juridic. 


A. Pluralism sau monism ideologic şi partizan? 


A reușit societatea românească să producă pluralismul 
ideologic pe care se bazează democrațţiile liberale după 
1989? Sau toate evoluţiile ulterioare ale acestei societăți au 
fost direcționate spre menţinerea unui monism ideologic 
specific regimurilor totalitare? 

Sistemul partizan actual este unul care poate fi perceput 
uşor ca un sistem cu un singur partid în cadrul căruia există 
mai multe facțiuni, căci partidele nu fac decât să se războias- 
că pe marginea unor probleme conjuncturale și aproape 
niciodată a unora fundamentale. Campania electorală pentru 
alegerile prezidenţiale care se desfășoară chiar acum este 
relevantă din acest punct de vedere: totul se centrează pe 
problemele penale ale membrilor structurilor de putere care 
îi sprijină pe candidaţi; eliminarea adversarilor și nu analiza 
programelor politice este subiectul cheie al așa-zisei 
dezbateri. Dar indiferent de tipul alegerilor, toate temele de 
dezbatere par să fie conjuncturale, iar soluţiile propuse, 
pompieristice. Cauza nu trebuie căutată în doveditul gust al 
românilor pentru scandaluri inconsistente și discuţii 
televizate, ci în lipsa de ideologie a partidelor datorată lipsei 
clivajelor sociale fundamentale care ar trebui să structureze 
sistemul de partide pentru a putea polariza electoratul. 
Persistența dezideologizării, explicabilă conjunctural, pare 
să trădeze o atitudine voită de evitare a pluralismului politic 

sau o incapacitate profundă a sistemelor post-comuniste de 
a-l produce. 

Apetitul românilor pentru dezideologizarea partidelor 
este istoric explicabil. În 1989 electoratul nu era deloc 
pregătit pentru alte ideologii decât cea promovată de fostul 
Partid Comunist Român ca marxistă şi care, de fapt, nu avea 
nicio legătură cu Marx. Domnul Ion Iliescu şi grupul pe care 
îl coordona au înţeles imediat acest lucru. Consecința era 
logică: structura teritorială era mai importantă decât 
ideologia, în condiţiile în care electoratul nu avea nici 
pregătirea, nici apetitul pentru a o înţelege pe aceasta din 
urmă. Astfel a luat naștere o formaţiune revoluţionară care 
urma structura statului şi a partidului comunist. Aceasta se 
va transforma apoi în partidul care va domina România ani 
buni și decisivi pentru noua şi ezitanta democraţie româ- 
nească. După construirea structurilor F.S.N.-ului ca structuri 
teritoriale ale puterii publice şi pe criteriul locului de muncă, 
prin Decretul-lege nr. 8 din 31 decembrie 1989, a fost 
interzis celorlalte partide să mai utilizeze acest ultim tip de 
încadrare, adică li s-a interzis structurarea teritorială tipică 
partidului comunist. Aceste partide au încercat să reînnoade 
tradiţia partidelor româneşti antebelice, dar au constatat că 
dezbaterea ideologică nu ajunge la electorat, că acesta este 
opac. Cum nu aveau structuri comparabile cu ale F.S.N., au 
fost nevoite să se alieze toate pentru a reuși să câștige 
alegerile. Aceasta a dus la o atenuare a diferenţelor ideolo- 
gice dintre ele şi la o guvernare de largă coaliție, care a fost 
percepută de populaţie ca un şir lung de ezitări negociate. 
Ideologia fusese astfel condamnată. Momentul structurării 
unui sistem de partide fusese ratat datorită conjuncturii care 
punea forma deasupra conţinutului, pe motivul eficienţei 
electorale. Ne-am trezit astfel cu un sistem de partide care 
imită clivajelet occidentale și împrumută denumirile de 


1Prin «clivaj» se înțelege un conflict care reprezintă o fractură socială 
profundă, distinctă de conflictele conjuncturale legate de un eveniment, un 


244 | Evoluţia instituţiilor politice ale statului român 


acolo, dar care nu are suportul social necesar, căci acele 
clivaje nu au niciun sens în România. Un astfel de sistem de 
partide nu are cum să dezbată ceva consistent, pentru că nu 
găseşte acele teme românești care ar putea polariza electora- 
tul, iar acesta nu înţelege miza temelor împrumutate din 
Occident și care nu au niciun sens la noi. 

Sistemul occidental de partide este structurat în jurul a 
patru falii sociale fundamentale, care au dus la o polarizare a 
opiniilor atât de consistentă și de radicală încât aceste opinii 
s-au transformat în ideologii, iar confruntarea dintre ele s-a 
permanentizat. Aceste falii sunt rodul unor revoluţii sociale 
succesive care au zguduit fundamentele societăţii. Este 
vorba de patru clivaje: proletari/posedanțţi, stat/biserică, 
urban/rural și centru/periferie. Ideologiile partidelor occi- 
dentale, ca şi denumirile lor, împrumutate de regulă şi la noi, 
urmează o logică a situării de o parte sau de alta a acestor 
clivaje, ceea ce dă logică situării la „stânga” sau la „dreapta”. 
În cazul partidelor româneşti, nu există o clarificare a 
poziţiei lor pe aceste clivaje, ele tinzând să se situeze la 
centru, adică nici de o parte, nici de alta, ceea ce creează o 
ambiguitate care derutează electoratul și uniformizează 
oferta electorală. Centrul nu există în mod normal decât ca 
un compromis conjunctural, de regulă pentru a construi o 
alianță în vederea guvernării, când nu poate exista o 
majoritate ideologic coerentă. De regulă, partidele trebuie să 
se decidă de ce parte a clivajului se situează. La noi acest 
centru s-a permanentizat datorită lipsei de orientare 
ideologică a partidelor şi datorită necesităţii, impusă 
opoziţiei, de a alia toate partidele pentru a putea învinge 
partidul dominant. Lipsa ideologiei are inițial, cum am văzut, 


conflict structural, care se instituționalizează, se «solidifică». Vezi D.-L. 
Seiler, Partis et familles politiques, PUF, Paris, 1980 ; D.-L. Seiler, Lespartis 
politiques, Armand Colin, Paris, 2000; D.-L. Seiler, L'Actualité de l'approche 
des partis politiques en terme de clivages socio-politiques, în Lespartis 
politiques. Quelles perspectives?,sous la direction de D. Andolfatto, F. Greffet, 
L. Olivier, L'Harmattan, Paris, 2001. 

o explicație conjuncturală, dar motivul pentru care nu s-a 
reușit ideologizarea partidelor timp de 25 de ani este mai 
profund. El ţine de lipsa de funcționalitate a clivajelor 
occidentale în România. Dar, eu cred, că și de lipsa unor 
consecinţe în termenii clivajelor socio-politice a revoluţiei 
anticomuniste, atât în fostele state socialiste, cât şi statele 
occidentale. 

Clivajul posedanţi/proletari, ar trebui să departajeze 
partidele socialiste sau social democrate de cele liberale sau, 
indiferent cum ar fi numite, partidele care se situează pe 
poziţiile posedanţilor. Un sistem de partide structurat pe 
acest prim clivaj nu pare posibil în România, cel puţin atâta 
vreme cât clasa posedantă este privită de majoritatea 
populaţiei ca o adunătură de hoţi care, cum se exprima o 
persoană care a ajuns la un moment dat în turul al doilea al 
alegerilor prezidenţiale, candidat de altfel şi acum, ar trebui 
executaţi pe stadion. Avem aşadar, la nivelul denumirilor şi 
al declaraţiilor, partide care ideologic s-ar situa pe poziția 
proletarilor şi partide care s-ar situa pe poziția posedanțţilor 
mijloacelor de producţie, dar nu am reușit să construim 
mentalitatea necesară existenţei acestor ultime partide, nici 
în rândul proletariatului, nici în rândul clasei posedanților. 
Educaţia lipseşte. Acest fapt este dovedit de alianțe 
preelectorale între partidele situate la stânga și cele situate 
la dreapta acestui clivaj, de gen U.S.L, A.C.L. etc., care par să 
devină indispensabile în optica centristă a politicienilor 
români, și de pseudo-doctrina afişată de cel mai bine situat 
candidat în sondaje la alegerile prezidențiale din 2014 care 
vrea (cum, nu se înțelege!) „ştergerea frontierelor dintre cei 
de stânga şi cei de dreapta, dintre cei implicaţi și cei 
neimplicaţi, dintre cei care au nevoie de ajutorul statului și 
cei care se descurcă singuri, dintre cei performanți şi cei mai 
puţin performanţi”?, să unească, fără ca domnia sa să 


2 Citat conform site-ului internet al candidatului. 

înțeleagă, paradoxal aş zice, că asta a făcut regimul de 
dinaintea Revoluţiei. 

Clivajul stat/biserică, care ar trebui să polarizeze 
electoratul pe tema rolului politic al bisericilor şi al clerului, 
departajând partidele creştin-democrate de cele anticleri- 
cale nu este de asemenea funcţional, căci biserica Ortodoxă 
este privită mai degrabă ca o instituție publică, religia este 
predată în şcolile publice, universităţile de stat au programe 
de teologie etc., tendință care se accentuează în favoarea 
unei indistincţii între stat şi biserică, dovedită și de tentativa 
de a introduce în Constituţie o referire la rolul istoric al 
Bisericii Ortodoxe în formarea statului’. Partidele se declară 
„creştine” de parcă acest lucru le-ar opune unei alte religii. 
Alianţele se declară „creştine” peste noapte, cum este cazul 
A.C.L. ului, care rezultă din unirea unui partid democrat 
liberal (declarat de asemenea liberal în mod subit, căci el 
este fostul F.S.N., adică o continuare a partidului socialist din 
anii “90, din care s-a desprins aripa condusă de Ion Iliescu 
(botezată mai întâi F.D.S.N. şi apoi P.S.D.), cu P.N.L. -ul (care 
până mai ieri era aliat cu Partidul Social Democrat), adică 
prin relativa contopire a două partide care nu aveau nimic în 
comun cu creştin-democraţia. 

Clivajul urban/rural nu poate nici el să structureze un 
sistem de partide în România, căci satul nu mai există ca 
sistem de valori, distrus fiind de comunism, valorile tradițio- 
nale, atâtea câte erau, fiind pervertite de industrializarea 
forțată, care, mutând tineretul anilor ‘70 la oraș, nu a obţinut 
nici o cultură progresistă urbană. 

În fine, clivajul centru/periferie este în România 
etnicizat, opoziția față de minoritatea maghiară, concentrată 
într-o parte a teritoriului pervertind orice discuţie despre 
descentralizare în una despre autonomia teritorială pe 


3 Art.11 din Propunerea legislativă. 

criterii etnice a acestei minorităţi+. Dovada clară este campa- 
nia fulminantă lansată de U.S.L. cu privire la descentralizare 
şi regionalizare, care s-a stins când C.C.R. a declarat întregul 
proiect de lege neconstituțional5. Dacă până în acel moment 
eram zilnic ameninţaţi că nu mai puteam absorbi fondurile 
europene fără construirea regiunilor, după decizia de 
neconstituționalitate nimeni nu a mai scos un cuvânt despre 
aceasta. 

Concluzia nu poate fi decât una: sistemul românesc de 
partide minează poziționarea pe clivajele occidentale, fără ca 
această situare să aibă vreun sens în conștiința cetăţenilor 
români. Ca urmare, sistemul românesc de partide, care nu 
găseşte nici un clivaj tipic românesc, nu este în realitate 
structurat pluralist, fiind vorba de facțiuni care pretind că se 
luptă pe baze ideologice, dar care în realitate se luptă pentru 
afirmarea unor interese de grup conjuncturale. În fapt, nu 
există mai multe partide politice în România. Cu alte cuvinte, 
sistemul politic actual nu se deosebeşte de sistemul politic 
totalitar comunist în ceea ce priveşte sistemul de partide şi 
pluralismul ideologic. Nici așa-zisul partid comunist nu era 
un partid, ci o structură de putere publică, cum nici actualele 
aşa-zise partide nu au nici o legătură cu ceea ce în mod 
normal se numește astfel într-un stat democratic și liberal. 
Partidul Comunist Român mima doctrina marxistă, fără a o 
cunoaște, cum astăzi partidele româneşti mimează ideolo- 
giile occidentale fără să aibă habar de ele. Lipsa de ideologie 
caracterizează de fapt ambele regimuri. Din punctul de 
vedere al structurării sistemului de partide și al 


+ Pentru detalierea concepţiei mele privind disfuncționalitatea clivajelor 
occidentale în societatea românească vezi Democraţia deconstituţionaliza- 
tă, Universul Juridic - Universitaria, 2013, pp. 29-38. 

5 Decizia nr. 1 din 10 ianuarie 2014 asupra obiecţiei de 
neconstituționalitate a Legii privind stabilirea unor măsuri de 
descentralizare a unor competenţe exercitate de unele ministere şi organe 
de specialitate ale administrației publice centrale, precum şi a unor măsuri 
de reformă privind administraţia publică, www legalis.ro. 

pluralismului ideologic, sistemul politic românesc actual 
reface totalitarismul sub masca democrației. 

Întrebarea este dacă această tendinţă este voit indusă 
de politicienii români sau este datorată unor cauze mai 
profunde. Răspunsul nu este deloc simplu. Este evident că în 
timpul Revoluţiei au existat două tendinţe din acest punct de 
vedere. La București, Frontului Salvării Naţionale a dorit la 
început doar un socialism reformat, deci continuarea siste- 
mului bazat pe monismul ideologic sau un fel de pluralism 
situat în interiorul ideologiei socialiste. În termeni liberali, 
s-ar putea spune că FS.N. ar fi vrut centre de putere mul- 
tiple, dar nu diverse. Chiar dacă la nivel declarativ acest dezi- 
derat a fost părăsit, în realitate el a fost urmărit cu discreţie, 
dar cu determinare. Revoluţionarii de la Timişoara ar fi vrut 
o ruptură decisă de regimul comunist, interdicția pentru 
foştii comuniști de a ocupa funcţii publice etc.6 Ei ar fi vrut 
mai mult decât o răsturnare a dictaturii, ar fi vrut o insta- 
urare a unui stat liberal. Dacă privim cu atenţie sistemul 
politic actual al României, vom observa că prima variantă de 
structurare s-a impus. Avem multe partide în aparență, dar 
toate spun același lucru sau mai degrabă nu spun nimic. 
Democraţia, care ar trebui să fie o procedură justă de 
arbitraj între doctrine diverse, este înţeleasă ca o doctrină în 
sine, care elimină anumite ideologii, cum ar fi cea comunistă, 
sau elimină chiar pluralismul, căci toate partidele tind mai 
degrabă spre eliminarea adversarului decât spre dialog. 
Românii vor consens, nu dezbatere; ei au nostalgia 


6 Punctul 8 al proclamaţiei: „Ca o consecință a punctului anterior, propu- 
nem ca legea electorală să interzică pentru primele trei legislaturi conse- 
cutive dreptul la candidatură, pe orice listă, al foştilor activişti comuniști şi 
al foştilor ofițeri de Securitate. Prezenta lor în viaţa politică a țării este prin- 
cipala sursă a tensiunilor şi suspiciunilor care frământa astăzi societatea 
românească. Până la stabilizarea situaţiei și reconcilierea naţională, absenţa 
lor din viața publică este absolut necesară. Cerem, de asemenea, ca în legea 
electorală să se treacă un paragraf special care să interzică foştilor activiști 
comunişti candidatura la funcţia de președinte al țării. (...)”. 


Evoluţia instituţiilor politice ale statului român | 249 


partidului unic. Cauza nu este însă conjuncturală, ci 
structurală. 

Revoluţiile anticomuniste nu au produs nicio polarizare 
politică nouă, operând doar o reîntoarcere aparentă la 
situația anterioară instaurării statelor comuniste. Or, această 
reîntoarcere nu este posibilă. Sistemele politice care au ieșit 
din totalitarismele de stânga nu au fost astfel capabile să 
polarizeze electoratul, căci toată lumea vrea aceleaşi lucruri, 
din dorinţa de a mima occidentalismul, crezând că acest mi- 
metism le va aduce prosperitate şi revoltându-se contra 
pluralismului partizan când aceasta nu le este oferită. 
Motorul ideologic al progresului acestor societăţi şi-a in- 
versat sensul de funcționare: în loc să tragă societăţile către 
un nou scop, le-a întors către un trecut idilic, pe care de fapt, 
de cele mai multe ori, nu l-au trăit niciodată. 

Cauza lipsei de funcţionare a clivajelor socio-politice în 
statele care suportă tranziţia de la totalitarismul marxist la 
democraţie se datorează faptului că revoluțiile anticomu- 
niste sunt primele care nu se bazează pe o ideologie nouă, ci 
afirmă superioritatea unei ideologii uzate și a societății 
democratice care nu poate fi funcțională decât ca un arbitraj 
între ideologii. Or, arbitrul nu are ce arbitra, căci toți au 
aderat la aceeași echipă. Doar o nouă ideologie ar putea 
funcţionaliza sistemul, iar ea se lasă așteptată. Acesta este 
motivul pentru care premierul maghiar își permite din punct 
de vedere politic să afirme că Ungaria nu mai trebuie să 
încerce să construiască un stat bazat pe liberalism. 

Occidentul însuşi nu mai are forţa polarizării. Clivajele 
tradiționale funcționau deja în bună măsură chiar înaintea 
revoluțiilor anticomuniste mai mult datorită polarizării 
externe cu blocul comunist decât datorită situației interne. 
După căderea comunismului, Occidentul pare blocat. Criza 
economică i-a pus în cauză modelul, iar statele se dovedesc 
incapabile să ofere o alternativă. Singurul clivaj care pare 
funcţional este cel între democraţia laică de tip occidental şi 
statele fundamentaliste bazate pe islam. Dar acest clivaj are 

două defecte: este extern, pe de o parte, şi nu este ideologic, 
pe de altă parte, căci compară o doctrină religioasă cu o 
procedură de arbitraj. De fapt, occidentul afirmă inconştient 
un alt fel de fundamentalism, datorită externalizării 
clivajului, iar fostele state comuniste se întorc la totalitarism 
prin alte mijloace, datorită permanentizării tranziţiei. 
Ideologia pare astfel condamnată, nu la o moarte con- 
juncturală - una clinică, cu speranţă de resuscitare - ci la o 
moarte mai profundă, una care ne-ar întoarce la clivajele 
bazate pe ataşamentele la grupurile primare de identificare: 
religioase, etnice, rasiale etc. Or, această reîntoarcere nu 
poate fi operată decât cu riscul ratării integrării politice a 
conflictelor. Reactivarea acestor clivaje chiar în Europa este 
vizibilă. De exemplu, modelul de integrare prin acordarea 
cetățeniei, funcţional în Occident atâta vreme, nu mai pare 
capabil să conducă la integrarea musulmanilor. De ase- 
menea, integrarea romilor nu pare să fie posibilă în cadrul 
clasic al democrațţiilor occidentale. Pe de altă parte, reacti- 
varea practicilor de epurare etnică în fosta lugoslavie nu 
este doar o chestiune conjuncturală, cum nu este conjunc- 
tural nici imperialismul bisericii ortodoxe ruse și, mai de 
curând, al statului rus. Nici la noi nu este datorată conjunc- 
turii activarea în forță a naţionalismului, atât în forma sa 
antimaghiară, cât şi în forma sa antițigănească. Toate aceste 
fenomene converg. Ele sunt datorate dezideologizării şi 
întoarcerii la clivajele sociale anterioare modernităţii. 
Trâmbiţatul stat post-modern nu pare realizabil, iar în ce ne 
priveşte pare mai degrabă o bombă cu efect întârziat”. 
România se înscrie ferm în acest curent. Lipsa unei 
ideologii noi care să creeze clivaje noi, a făcut ca sistemul 
nostru să mimeze structurile occidentale ale sistemului de 


7 Vezi articolul nostru La Roumanie entre l'Etat national et les droits 
collectifs des minorités nationales, în Continuité et transformations de la 
nation, sous la direction de Patrick Charlot, Pierre Guenancia et Jean-Pierre 
Sylvestre, Editions Universitaires de Dijon, 2009, pp. 99-109. 

partide, să mimeze mecanismele democratice și ale statului 
de drept, să mimeze restructurarea juridică în vederea reali- 
zării acesteia. Societatea românească pare inconsistentă. 
Nimic nu pare autentic. De aceea devenim nostalgici: gloria 
interbelică, regele, Ceaușescu chiar, siguranța comunismului 
înlocuiesc pe plan sentimental obiectivele viitoare, căci 
acestea nu au pe ce fundamente să se construiască. 


B. Societate civilă autonomă sau societate de masă? 


Democraţiile liberale se bazează pe separaţia între stat 
şi societatea civilă. Statul comunist se fundamentase pe 
unitatea acestora. Dacă în comunism partidul unic se 
confundă cu statul la vârf şi înlocuiește sindicatele la bază, în 
democraţia liberală structurile societăţii civile trebuie să 
rămână autonome faţă de stat şi unele față de altele, iar 
statul trebuie să fie la rândul lui funcțional autonom faţă de 
acestea. A reușit România să construiască un astfel de 
sistem, sau a continuat să practice, în pofida mimării siste- 
mului democratic, unitatea statului şi societăţii civile, care 
duce la destructurarea acesteia și la o societate de masă? 

Eu cred că sistemul nostru a continuat și sub acest 
aspect vechiul regim prin discreditarea corpurilor interme- 
diare. Partidele sunt primele vizate de această mentalitate 
de retragere a încrederii. Neîncrederea în partide, datorată 
dezideologizării şi incapacității de a polariza electoratul, este 
speculată pentru a acredita ideea că democraţia nu ar trebui 
să se sprijine pe partide, că ar trebui să se bazeze direct pe 
cetățean, că ar trebui să fie referendară, cum a făcut Preşe- 
dintele Traian Băsescu, sau că trebuie să ştergem diferențele 
între ele, cum face acum candidatul social-democrat la 
alegerile prezidenţiale. 

Neîncrederea nu privește însă doar partidele politice, ci 
întreaga viața asociativă. Sindicatele sunt destructurate, 


8 Vezi lucrarea noastră Constituţia României comentată. Titlul I - Principii 
generale, Universul Juridic, Bucureşti, 2009, pp. 256 - 278. 

grupurile de interese sunt demonizate sau bagatelizate, 
asociaţiile categoriilor sociale vulnerabile sunt manipulate..., 
iar întreaga mişcare socială pare să reconstruiască socie- 
tatea de masă, adică o societate formată dintr-o masă de 
indivizi, neorganizată și, de aceea, amorfă, incapabilă să re- 
ziste puterii statului. Ceea ce nu se înţelege este că demo- 
crația fără structuri intermediare este întotdeauna conver- 
tită rapid în dictatură, chiar în totalitarism, căci acesta din 
urmă nu este un sistem politic fără legătură cu democrația, ci 
apare datorită unui anumit tip de disfuncţie a acesteia”. Or, o 
astfel de viziune produce o societate de masă, caracterizată 
prin imposibilitatea individului de a se sprijini pe o structură 
asociativă autonomă față de stat pentru a se opune acestuia. 
El se găseşte astfel singur în față puterii publice. Societatea 
este atomizată pentru a putea domina fără opreliști indivizii. 

Şi din acest punct de vedere există o continuitate între 
regimul anterior anului 1989 și cele ulterioare, o simili- 
tudine care este din ce în ce mai evidentă. Neîncrederea în 
partide duce la destructurarea democraţiei, consecința 
nefiind „întoarcerea la popor”, căci am mai trăit odată iluzia 
democraţiei populare, ci confiscarea puterii de către o 
camarilă transpartinică, adică dictatura. Nimeni nu a reușit o 
democraţie fără partide sau cu partid unic, aşa că până nu 
inventăm ideologic o alternativă ar fi mai prudent să ră- 
mânem atașați vechiului cadru, dacă nu vrem iarăși totali- 
tarism. Sindicatele au fost discreditate de afilierea politică 
evidentă, contrară art. 9 din Constituţie, dar practicată 
constant fără ca cineva să protesteze. Trecerea frecventă a 
unor lideri sindicali în poziţii politice importante, cum a fost 
cazul lui Victor Ciorbea sau Miron Mitrea, dovedeşte că sin- 
dicatele sunt doar rampe de lansare. Organizațiile studen- 
ților sunt afiliate de asemenea politic, cele ale femeilor nu 
sunt vizibile dacă nu sunt în interiorul unei formațiuni 


9 J.-P. Le Goff, La démocratie post totalitaire, La Découverte, Paris, 2002, tra- 
ducere în limba română, Diana Dănişor, Universul Juridic, Bucureşti, 2012. 

politice etc. De Consiliul Economic și Social, organ 
consultativ care reunește structurile asociative ale societăţii 
civile și care în democraţiile occidentale joacă un rol 
important, nu s-a mai auzit nimic de ani de zile. 

Aceste evoluții dovedesc că societatea actuală, în ciuda 
mimării diversităţii centrelor de influență, este destructura- 
tă la fel ca societatea comunistă. România nu are o societate 
civilă distinctă față de stat, cu centre de influenţă multiple şi 
diverse, pluralismul categorial şi intracategorial fiind ilu- 
zorii, ceea ce face ca societatea actuală să fie una de masă, 
adică una proprie statelor totalitare. 


C. Prioritatea justului sau a binelui, a libertăţii sau a 
interesului general? 


Comunismul s-a deosebit de democrațţiile liberale prin 
inversarea raporturilor dintre just şi bine. În statele liberale 
procedura justă de arbitraj între ideologiile care propovă- 
duiesc fiecare o altfel de societate „bună” este prioritară față 
de oricare dintre acestea, în timp ce statul comunist a ales 
una dintre ele și a declarat-o unica adevărată, eliminându-le 
pe celelalte. În liberalism, dreptul este prioritar asupra 
ideologiei, în acest sens el fiind un stat de drept, în timp ce în 
comunism, ideologia este superioară dreptului, căci dreptul 
își pierde natura: el nu mai arbitrează, ci promovează un 
bine particular, declarat general. 

Întrebarea este dacă societatea românească a reuşit după 
1989 să reinstituie prioritatea justului și deci statul de drept 
sau a rămas tributară impunerii unei doctrine substanţiale. 

Liberalismul are câteva idei structurante: (1) prioritatea 
justului asupra binelui, (2) bazarea spaţiului și deciziei pu- 
blice pe cetățeanul desprins de grupurile primare de identi- 
ficare! şi care se (3) autodetermină, autoconstruindu-se, 


10 Asupra sensului acestui concept vezi Dan Claudiu Dănişor, Drept 
constituţional.., pp. 291-333. 

(4) egalitatea de şanse, (5) neutralitatea statului şi (6) pos- 
tularea individului ca finalitate a oricărui sistem social, care 
se transpune în principiul priorităţii libertăţii. Eu am mai 
analizat modul în care aceste idei fundamentale sunt 
respectate în jurisprudenţa Curţii Constituţionale!!. Nu voi 
relua aici toată argumentaţia, ci voi schimba unghiul de 
vedere, referindu-mă doar la problema centrală a priorităţii 
justului şi la cea mai importantă consecinţă a ei, cea a 
priorităţii libertăţii. 

În statul liberal coexistă mai multe concepţii asupra 
societății bune, iar mecanismele justiţiei, care le fac 
coexistența posibilă, sunt prioritare față de oricare dintre 
ele12. În ceea ce privește posibilitatea restrângerii exercițiu- 
lui unor drepturi sau libertăţi, această primă idee de bază a 
liberalismului se transpune într-un principiu care a fost 
magistral formulat de John Rawls: „O libertate de bază: nu 
poate fi limitată sau refuzată decât pentru a proteja una sau 
mai multe alte libertăţi de bază și niciodată [...] în numele 
binelui public sau al valorilor perfecționiste”14. 

Opţiunea fățișă sau implicită pentru o doctrină, indi- 
ferent de natura ei, trădează o viziune contrară democraţiei 
liberale. În România această opțiune a fost făcută prin 
transformarea democraţiei într-o doctrină, deşi, prin natură, 
ea este procedurală, tocmai de aceea ea putând să se 
acomodeze cu prezenţa oricărei doctrine, fiind transpusă 
într-o adevărată frică de pluralism. 


11 Libertatea în capcană Aporii ale justiției constituționale, 
Universitaria/Universul Juridic, 2014, pp. 9-101. 

12 Ideea antică susținută de Aristotel, preluată şi dezvoltată apoi de 
liberalismul clasic, mai ales de Kant, este fructificată în a doua jumătate a 
secolului trecut de John Rawls (A Theory of Justice, 1971; The Priority of 
Right and Ideas of Good, 1988; Political Liberalism, 1993; Justice as Fairness: 
A Restatement, 2001) stârnind o reacţie consistentă din partea 
comunitariştilor, multiculturaliştilor, libertarienilor şi chiar a unor liberali. 
13 «Fundamentală» în sensul Constituţiei României. 

14 John Rawls, Liberalisme politique, PUF, Quadrige, Paris, 2007, p. 351. 

Erijarea democraţiei în doctrină substanţială a fost 
făcută de către Tribunalul Bucureşti şi Curtea de Apel 
București, atunci când au refuzat înmatricularea Partidului 
Comuniștilor Nepeceriști. Frica de pluralism este probată de 
legislația în domeniul partidelor, care face dependentă 
înregistrarea unei asociații ca partid de numărul membrilor 
partidului, prin stabilirea unui prag de reprezentativitate a 
priori, atunci când, de fapt, reprezentativitatea partidului ar 
trebui să depindă doar de rezultatele sale în procedura 
electorală. Curtea Constituțională considera această 
legislație conformă Constituției întemeindu-şi jurisprudența 
pe un presupus pericol pentru democrație rezultat din 
pluralismul excesiv. 


a. Nostalgia ideologiei unice mascată în respingerea 
comunismului ca doctrină unică 


Democrația este procedurală. Nu există o doctrină sub- 
stanțială a democrației, ea fiind tocmai de aceea compatibilă 
cu orice doctrină care respectă procedurile de coabitare cu 
alte doctrine, adică faptul pluralismului. 

Tribunalul București, urmat de Curtea de Apel Bucu- 
rești, a transformat însă democraţia într-o dogmatică, care 
ar fi a priori incompatibilă cu doctrina comunistă. Astfel, 
instanţele resping înregistrarea unui partid politic, fără să 
probeze în nici un fel că acesta acționează contra demo- 
crației, bazându-se doar pe prevederile din statutul său, care 
afirma în esență că „PCN este o formaţiune politică revolu- 
ționară a muncitorilor, care acționează în mod organizat și 
conștient, în cadrul constituțional, pentru eliminarea efec- 
telor contra-revoluţiei și pentru reluarea construirii celei 
mai umane și democratice societăți pe care a cunoscut-o 
istoria - Socialismul”. 

Raționamentul instanțelor române este în esență 
următorul's: „Din examinarea actelor depuse la dosar, 
rezultă că în statutul partidului, în capitolul care îi stabileşte 
scopul, (...) se precizează că acesta acționează pentru a 
cuceri puterea politică în scopul instaurării unei societăți 
umane și democratice. Rezultă astfel din statutul și 
programul său politic că partidul urmăreşte să instaureze un 
stat uman fondat pe doctrina comunistă, ceea ce înseamnă 
că ordinea constituțională şi juridică în vigoare după 1989 
este inumană și nu se bazează pe o democraţie reală. De 
aceea, partidul încalcă dispoziţiile art. 2 alin. (3) şi (4) din 
decretul-lege nr. 8/1989 conform cărora «prin scopurile lor, 
partidele politice trebuie să respecte suveranitatea națională 
şi mijloacele utilizate pentru a le realiza trebuie să fie 
conforme ordinii constituționale și juridice a României»”. 

De ce acest raționament nu este conform Convenţiei 
explică în mod elocvent Curtea de la Strasbourg: „După 
părerea Curţii, una dintre caracteristicile principale ale 
democraţiei constă în faptul că ea oferă posibilitatea de a 
dezbate prin dialog și fără a recurge la violență problemele 
ridicate de diferitele curente de opinie politică, chiar atunci 
când ele deranjează sau îngrijorează. Democraţia se 
hrăneşte, într-adevăr, din libertatea de exprimare. Din acest 
punct de vedere, o formaţiune politică care respectă 
principiile fundamentale ale democraţiei (...) nu poate să fie 
sancţionată doar pentru că a criticat ordinea constituțională 
şi juridică a ţării şi pentru că vrea să dezbată acest lucru în 
mod public pe scena politică (...). Or, în speță, jurisdicţiile 
interne nu au probat în ce mod programul și statutul PNC ar 
fi contrare ordinii constituționale şi juridice a ţării şi mai ales 
principiilor fundamentale ale democraţiei. 


15 Acest rezumat este reprodus din Hotărârea Curții Europene a 
Drepturilor Omului, Troisième section, Affaire Partidul Comunistilor 
(nepeceristi) et Ungureanu c. Roumanie, (Requête no 46626/99), 3 février 
2005, definitivă 06 iulie 2005. 

Din acest punct de vedere, Curtea nu poate primi 
argumentul Guvernului, potrivit căruia România nu poate 
accepta faptul că apariţia unui partid comunist ar putea face 
obiectul unei dezbateri democratice”. 

Esenţa democraţiei fiind procedurală, pentru Curtea de 
la Strasbourg este evident că odată ce partidul acceptă pro- 
cedurile democratice poate avea orice doctrină. Ceea ce 
interesează din unghiul de vedere al studiului meu este că 
instanțele române și Guvernul României consideră că demo- 
crația este incompatibilă cu doctrina comunistă. Această 
doctrină este eliminată din dezbatere, datorită unei prezum- 
ţii de incompatibilitate cu democraţia. Democraţia devine 
astfel dogmatică, căci incompatibilitatea este afirmată 
înainte de orice experiență. Substanţializarea democraţiei 
impune o doctrină oficială care elimină concurenţa, conside- 
rată contrară fără a mai fi necesară dezbaterea. Este ceea ce 
afirmă clar guvernul şi mascat instanţele: înființarea unui 
partid comunist „nu poate face obiectul unei dezbateri 
democratice”. Afirmând acest lucru, statul român dovedeşte 
că este adeptul esenței doctrinei pe care o elimină: impu- 
nerea unui adevăr unic controlat de către stat. 

De vină pare să fie frica de pluralism, care în România 
este un reflex condiționat. Cum se spunea într-un banc din 
timpul regimului comunist, chiar și tramvaiele trebuie să 
meargă pe linia partidului. În mentalitatea reprezentanţilor 
statului român, nimic nu pare să se fi schimbat. Doar că linia 
este acum a democraţiei. Or, această afirmaţie reprezintă o 
contradicţie în termeni: democraţia nu este niciodată liniară. 
Sinuozitatea dată de proceduralizare, reflex al priorităţii 
justului asupra binelui, derutează pe reprezentanţii statului 
român, care încă mai au reflexul priorităţii binelui, deci al 
unei doctrine perfecționiste. Liberalismul este prea lumesc. 
De aceea democraţia este convertită în doctrină care urmă- 
reşte perfecțiunea, dacă nu a „omului nou”, cel puţin a 
„societăţii noi”. 

b. Aporiile pluralismului partizan excesiv - 
limitele numerice impuse dreptului de asociere în partide 


Legea partidelor politice impune o condiţie de număr de 
membri pentru ca un partid să poată fi înregistrat. Tendința 
sistemului este de sporire a acestui număr. În plus, membrii 
trebuie să fie relativ uniform repartizaţi pe teritoriul 
statului. 

Legiuitorul român porneşte de la ideea că pluralismul 
excesiv poate fi dăunător democraţiei. Problema este extrem 
de sensibilă, căci presupune o limitare a dreptului la plura- 
lism și a dreptului de asociere, tocmai în numele prezervării 
democraţiei. 

Curtea Constituţională, controlând aceste norme legale, 
admite că pluralismul politic trebuie temperat pentru ca 
democraţia să funcționeze. Ea poate avea în principiu drep- 
tate, dar credem că eronat consideră că modalitatea de tem- 
perare a pluralismului este o problemă de oportunitate le- 
gislativă și nu de constituţionalitate. Astfel, referindu-se la 
instituirea unui prag de reprezentativitate pentru înființarea 
partidelor, prin Legea nr. 27 din 1996, Curtea afirmă că 
„aprecierea oportunității unui anumit prag de reprezenta- 
tivitate nu este însă o problemă de constituționalitate, cât 
timp pragul instituit nu are ca efect suprimarea exercitării 
dreptului, urmărind numai, precum în legea de față, ca 
asocierea cetăţenilor în partide să aibă semnificația institu- 
ționalizării unui curent politic, fără de care partidul rezultat 
nu-și poate îndeplini rolul său constituţional, prevăzut de 
art. 8 alin. (2) de a contribui la definirea și la exprimarea 
voinţei politice a cetăţenilor. Chiar autorii sesizării apreciază 
că prevederile legii anterioare «erau prea îngăduitoare, re- 
zultând o veritabilă inflație de subiecte asociative politice». 
Se consideră însă că «fenomenul devalorizării partidelor» nu 
ar trebui contracarat prin condiţia de reprezentativitate 
prevăzută, ci prin «pragul electoral». Nici aceste argumente 
nu privesc legitimitatea constituțională a prevederii atacate, 

ci disputa legată de oportunitatea sa politică. În lege, cri- 
teriul electoral a fost reținut numai pentru aprecierea con- 
tinuității funcționării partidului, potrivit art. 31. În concluzie, 
criteriul reprezentativităţii nu este, în sine, neconstituțional, 
el fiind în general acceptat în domeniul exercitării dreptului 
la asociere în partide politice, ținând seama de rolul lor de a 
contribui la formarea și exprimarea voinţei politice a 
cetățenilor. Acest criteriu ar putea fi neconstituțional, dacă 
prin efectele sale ar duce la suprimarea dreptului la asociere 
sau ar fi sinonim cu o asemenea suprimare”1€. 

Curtea observă că pragul de reprezentativitate impus 
pentru înfiinţarea partidelor poate fi considerat ca o restrân- 
gere a exerciţiului dreptului de asociere. Dar nu face apoi 
aplicația reală a controlului necesității și proporționalității 
măsurii de restrângere prin lege a acestui drept. Astfel, nu 
este clar de ce ar fi necesară restrângerea dreptului de aso- 
ciere în partide politice pentru una dintre cauzele enume- 
rate limitativ de art. 53 din Constituţie. Pe de altă parte, Cur- 
tea afirmă că problema pragului de reprezentativitate este 
una de constituționalitate doar dacă ar duce la suprimarea 
exercitării dreptului de asociere sau ar fi sinonim cu aceasta, 
fără a explica această «sinonimie», în timp ce Constituţia 
dispune că nu doar suprimarea, ci şi restrângerea exercițiu- 
lui dreptului este neconstituțională dacă nu este făcută 
pentru una dintre cauzele prevăzute și nu îndeplineşte con- 
dițiile de necesitate și proporționalitate stabilite de 
Constituţie. 

Necesitatea restrângerii pluralismului prin restrângerea 
dreptului de asociere în partide politice într-o societate 
democratică nu este în mod real analizată. De fapt, Curtea 
evită problema, trimițând la afirmaţia autorilor sesizării 
pentru a nu se pronunţa ea însăși asupra necesităţii restrân- 
gerii într-o societate democratică. De ce alegerea metodei de 


16 Decizia nr. 35/1996, publicată în „Monitorul Oficial” nr. 75 din 11 aprilie 
1996. 

reducere a pluralismului politic excesiv este una de opor- 
tunitate şi nu de constituționalitate nu se înțelege, căci apre- 
cierea constituționalității sau a oportunității restrângerii 
dreptului de asociere în raport de numărul de membri fon- 
datori prevăzută de lege nu este relevantă, deoarece intro- 
duce o apreciere cantitativă acolo unde s-ar fi impus o apre- 
ciere de principiu. Care ar fi numărul maxim de membri 
fondatori pe care legea l-ar putea impune pentru ca ea să nu 
devină neconstituțională nu rezultă din nici un considerent 
de principiu. Criteriul numeric este greşit, autorii sesizării 
având dreptate atunci când utilizează drept criteriu al 
reprezentativității partidului «pragul electoral», dependent 
de votul cetăţenilor şi nu un criteriu de reprezentativitate 
impus de legiuitor fără a avea la bază un principiu clar de 
limitare a puterii acestuia, deci posibil arbitrar. În opinia 
mea, restrângerea legală a dreptului de asociere şi a drep- 
tului la pluralism este disproporționată, căci ea nu este inge- 
rința minimă necesară atingerii scopului legii - evitarea 
caracterului excesiv al pluralismului - această ingerință 
minimă fiind impunerea unui prag electoral pentru repre- 
zentarea partidelor în parlament, aşa cum întemeiat susțin 
autorii sesizării. 

Dar, dincolo de discutarea problemei proporționalităţii, 
ceea ce nu este clar este de ce Curtea face din pluralism un 
pericol pentru democraţie. Desigur, aparent el este astfel, în 
opinia Curţii, doar dacă este excesiv, ducând la devalorizarea 
partidelor. Dar este clar că excesul, ca și devalorizarea, nu 
sunt definite de principiu, iar legătura lor cu periclitarea 
democraţiei rămâne ocultă. 

De fapt, Curtea subînțelege, atunci când afirmă că 
alegerea uneia dintre metodele de reducere a pluralismului 
«excesiv» este o problemă de oportunitate, nu de constitu- 
ționalitate, că nu este necesar să arbitreze între diversele 
doctrine care ar fundamenta diversele metode de acțiune 
necesare ajungerii la un rezultat, alegerea uneia dintre 
doctrine şi a metodelor aferente fiind apanajul exclusiv al 


Evoluţia instituţiilor politice ale statului român | 261 


legiuitorului. Într-un stat liberal însă, legiuitorul nu poate 
alege oricum din această diversitate de idei, ci doar utilizând 
o procedură neutră. Or, Curtea Constituţională refuză să îi 
impună tocmai această neutralitate. Încă odată Curtea este 
adepta priorităţii binelui asupra justului. 

Concluzia nu poate fi decât una: statul nostru actual se 
teme de pluralism, substanţializează democraţia făcând din 
ea o doctrină în numele căreia, fiindcă statul este normat 
constituțional ca democratic, pot fi eliminate alte doctrine, 
este deci un stat care nu se deosebește de statul anterior 
anului 1989. Statul român nu este încă un stat liberal, căci el 
nu înţelege esenţa acestuia. Deosebirea dintre statul totalitar 
şi cel actual este în România de grad, nu de natură. 


c. Interesul general contra libertăţii 


În statul liberal coexistă mai multe concepții asupra 
societăţii bune, iar mecanismele justiţiei, care le fac coexis- 
tenţa posibilă, sunt prioritare față de oricare dintre ele17. În 
ceea ce privește posibilitatea restrângerii exerciţiului unor 
drepturi sau libertăţi, această primă idee de bază a libera- 
lismului se transpune într-un principiu care a fost magistral 
formulat de John Rawls: „O libertate de bază18 nu poate fi 
limitată sau refuzată decât pentru a proteja una sau mai 
multe alte libertăţi de bază și niciodată [...] în numele binelui 
public sau al valorilor perfecționiste”19. Aceasta înseamnă că 
dacă statul nostru se vrea liberal, adică prin natură diferit de 
statul totalitar anterior anului 1989, atunci trebuie să nu 
restrângă exercițiul unei libertăţi sau unui drept pentru 


17 Ideea antică susținută de Aristotel, preluată şi dezvoltată apoi de 
liberalismul clasic, mai ales de Kant, este fructificată în a doua jumătate a 
secolului trecut de John Rawls (A Theory of Justice, 1971; The Priority of 
Right and Ideas of Good, 1988; Political Liberalism, 1993; Justice as Fairness: 
A Restatement, 2001) stârnind o reacţie consistentă din partea 
comunitariştilor, multiculturaliştilor, libertarienilor şi chiar a unor liberali. 
18 «Fundamentală» în sensul Constituţiei României. 

19 John Rawls, Liberalisme politique, PUF, Quadrige, Paris, 2007, p. 351. 

cauzele ce privesc binele public, prevăzute în art. 53 alin. (1) 
din Constituţie, decât dacă prin aceasta se asigură o 
protecţie proporțională a unei alte libertăţi sau a unui alt 
drept expres determinate. 

Tendinţa de a continua ideea priorităţii interesului 
general sau a valorilor perfecționiste, sintetizate atunci în 
conceptul de „om nou al societății socialiste”, în raport cu 
drepturile şi libertăţile indivizilor, adică prioritatea 
structurii sociale în raport cu persoana, s-a manifestat rapid 
şi constant în perioada post-revoluţionară, iar Curtea 
constituțională, garant al libertăţii în fața autorității, prin 
impunerea drepturilor și libertăţilor persoanelor în fața 
legilor statului român, a ratat finalmente exercitarea acestei 
atribuţii şi deci impunerea acestei priorităţi a libertăţii. 

Curtea Constituţională începuse bine în acest domeniu. 
Astfel, în Decizia nr. 139/199420 ea afirma că limitarea 
dreptului la liberă circulaţie prin instituirea unei taxe de 
trecere a frontierei „presupune ca legiuitorul să stabilească 
în folosul căror drepturi anume a fost instituită taxa. 
Determinarea acestor drepturi nu poate fi, însă, generică 
(...), ci în mod concret”. 

Din nefericire, această jurisprudență promițătoare a fost 
abandonată din mai multe puncte de vedere. Astfel, Curtea 
admite restrângerea unei libertăți de bază atât în numele 
unui interes general, cum ar fi securitatea națională, fără a 
mai verifica îndeplinirea condiţiei impuse în jurisprudenţa 
anterioară, cât și în numele moralei publice, adică a unei 
„valori perfecţioniste”. 

Confruntată cu criza economică mondială, jurisprudenţa 
promițătoare a Curţii Constituţionale, invocată mai sus, a 
sucombat. Astfel, de exemplu, în deciziile pronunţate în 
privința Legii privind stabilirea unor măsuri în domeniul 
pensiilor și Legii privind unele măsuri necesare în vederea 


20 „M. O.” nr. 4 din 12 ianuarie 1995. 

restabilirii echilibrului bugetar?t, instanța constituțională 
admite că prin lege poate fi restrâns exercițiul unor drepturi 
sau libertăţi pentru apărarea securităţii naționale, fără a mai 
impune legiuitorului determinarea concretă a drepturilor 
sau libertăţilor fundamentale astfel garantate22. 

Procedând astfel, Curtea Constituţională lasă guvernan- 
ților posibilitatea nelimitată de a invoca binele comun contra 
libertăţilor individuale. Ea încalcă astfel primul principiu 
structurant al statului liberal. Și, cum o alternativă nemar- 
xistă la liberalism nu se întrezărește în România, Curtea 
admite consecinţele totalitare ale actelor guvernământului. 

Înţeleg dificultatea de a rămâne atașat principiilor în 
situaţia unei crize economice globale. Dar înțeleg şi mai bine 
necesitatea unui astfel de atașament fundamental, căci nu 
am uitat așa de repede că totalitarismele de dreapta din 
secolul al XX-lea s-au impus politic tocmai pe fondul unei 
astfel de crize. 

În deciziile amintite, Curtea Constituţională converteşte 
raționamente şi noțiuni economice, extrajuridice, în 
argumente «juridice», care justifică restrângerea exerciţiului 
libertăţilor, fără să le remanieze. Astfel, „Curtea constată că 
în expunerea de motive a legii criticate se arată că, potrivit 
evaluării Comisiei Europene, «activitatea economică a 
României rămâne slabă» [...] şi că «în condiţiile politicilor 
curente, ținta de deficit fiscal pentru 2010 (...) nu va putea fi 
îndeplinită, din cauza unor deteriorări ale condiţiilor 
economice, a unor dificultăți în colectarea veniturilor şi 
derapajelor pe partea de cheltuieli». În consecință, Curtea 
constată că această amenințare la adresa stabilităţii 
economice continuă să se menţină, astfel încât Guvernul este 
îndrituit să adopte măsuri corespunzătoare pentru 


21 Decizia nr. 871/2010, nr. 872/2010, nr. 873/2010 şi nr. 874 din 2010, 
publicate în „M.0O.” nr.433 din 28 iunie 2010. 

22 Vezi mai ales Decizia nr. 872 din 25 iunie 2010, publicată în „M.0.” nr.433 
din 28 iunie 2010. 

combaterea acesteia. Una dintre aceste măsuri este redu- 
cerea cheltuielilor bugetare, măsură concretizată, printre 
altele, în diminuarea cuantumului  salariilor/indemni- 
zaţiilor/soldelor cu 25%.'23. În traducere: dacă guvernul nu 
este capabil să colecteze veniturile la buget și să corecteze 
«derapajele» în cheltuirea banului public, este îndreptăţit să 
reducă veniturile cetățenilor pentru a «salva» statul. Analiza 
necesității măsurii, a faptului că ea este intervenţia minim 
necesară atingerii scopului propus, lipseşte. Cum lipseşte de 
regulă orice analiză reală a proporționalităţii în jurispru- 
denţa Curţii Constituţionale. Curtea face politică economică, 
în loc de jurisprudenţă constituțională. 

Nu susțin că dreptul (şi deci Curtea Constituţională) 
poate fi total independent de economie. Dar o regulă funda- 
mentală a societăţii liberale și a statului ce o încadrează este 
ca bunurile sau puterea obţinute într-o sferă de activitate să 
nu poată fi convertite într-o altă sferă. „Liberalismul este o 
lume a zidurilor, scria Walzer, şi fiecare dintre aceste ziduri 
creează o nouă libertate”24. Argumentele economice nu pot fi 
folosite ca atare în sfera juridicului. Ele trebuie juridicizate. 
Or, arta acestei juridicizări lipsește Curţii Constituţionale, 
căci ea nu înţelege în fond ideea de bază a liberalismului, că 
procedura justă de arbitraj este prioritară, din punct de 
vedere juridic, în raport cu binele, chiar dacă acesta primește 
determinantul de «public» sau «general». 

În statul liberal, exerciţiul libertăților sau drepturilor nu 
poate fi restrâns pentru apărarea în sine a unor valori 
perfecționiste. Aceste valori sunt cele care tind spre 
perfecțiunea în viață, nu doar spre asigurarea conviețuirii 
între libertăţi. O astfel de valoare este morala. Chiar când ea 
primeşte un determinant suplimentar, devenind «publică». 


23 Decizia nr. 872/2010, publicată în M. Of. nr. 433 din 28 iunie 2010. 

24 Michael Walzer, Liberalism and the Art of Separation, 1984, in Thinking 
Politically, Essays in Political Theory, New Haven & London, Yale University 
Press, 2007, p. 53-55, citat după François Huguenin, Résister au libéralisme. 
Les penseurs de la communauté, CNRS Editions, 2009, p. 56. 

Dreptul poate avea ca sursă morala, dar nu se confundă cu 
ea, chiar când ea este publică. 

Este destul de dificil să păstrezi limitele necesare 
protecţiei libertăţilor atunci când cauza restrângerii lor este 
o morală împărtășită de imensa majoritate a grupului. 
Totuşi, pentru a nu transforma exercițiul puterii într-un act 
de impunere a unui totalitarism moral, aceste limite trebuie 
păstrate. Statul român are tendinţa de a instaura un astfel de 
totalitarism moral, trădând o continuare a reflexelor comu- 
niste, iar Curtea Constituţională a României nu reuşeşte 
uneori să păstreze aceste limite, ceea ce este riscant, chiar 
dacă este invocată demnitatea umană ca o limită a moralei 
publice înseși. 

Astfel, controlând dispoziţia din Codul penal care 
incriminează răspândirea de materiale obscene, Curtea arată 
că: „Noţiunile «morală publică» şi «bune moravuri», precum 
şi noțiunile «obscen» și «pornografic» au un conținut 
variabil de la o colectivitate la alta, de la o epocă la alta. În 
toate cazurile, însă, există o limită a toleranţei manifestărilor 
a cărei încălcare este inadmisibilă și la această accepţiune a 
termenilor se referă legea penală. 

Problema conflictului dintre morală şi artă, pornind de 
la ideea că arta trebuie să dispună neîngrădit de orice 
mijloace de expresie, chiar dacă sunt reputate ca obscene, 
este o falsă problemă, deoarece, în realitate, nu mijloacele 
utilizate de creator, ci opera artistică interesează, iar aceasta 
nu poate fi niciodată ofensatoare pentru demnitatea umană 
prin vulgaritate agresivă,  lubricitate,  scabrozitate. 
«Creaţiile» de acest fel nu pot fi numite «opere artistice», ci, 
aşa cum le denumește legea noastră penală, «materiale cu 
caracter obscen»"25. 

Raționamentul inițial este greu de contrazis, cel puţin 
până în momentul în care face referire la legea penală, căci 
atunci intervine o presupoziție că morala ar trebui neapărat 


25 Decizia 108/1995, „M.0.” nr. 9 din 17.01.1996. 

apărată prin mijloace penale, care evită problema centrală a 
proporționalității mijloacelor utilizate cu scopul urmărit, 
chiar și la nivelul exprimării, căci instanța afirmă că „nu 
mijloacele utilizate de creator, ci opera artistică interesează”. 

Continuarea este însă mult mai problematică. Mai întâi 
datorită faptului că instanța glisează analiza juridică a 
limitelor libertăţii de exprimare către analiza „conflictului” 
dintre morală şi artă. Mai apoi, pentru că instanța începe să 
se transforme în critic de artă: unele mijloace artistice sunt 
„reputate ca obscene”, deşi nu se evidenţiază conform căror 
standarde sunt ele reputate a fi astfel, problema este o „falsă 
problemă”, deşi nu se arată care este criteriul aprecierii 
valorii ei de adevăr... Urmează sentința artistică: operele 
potenţiale sunt calificate „creaţii”, iar legea penală are 
dreptate să le califice ca „obscene”, deși este evident că 
legiuitorul nu poate să fie abilitat să facă astfel de calificări. 

Curtea consideră, pe bună dreptate, demnitatea umană 
ca pe o noțiune ce dă consistență conceptelor de morală 
publică şi bune moravuri, pe care le consideră ca având „un 
conținut variabil de la o colectivitate la alta, de la o epocă la 
alta”, căci indiferent de această fluiditate conceptuală „există 
o limită a toleranței manifestărilor” care este dată de faptul 
ele nu pot fi niciodată „ofensatoare pentru demnitatea 
umană prin vulgaritate agresivă, lubricitate, scabrozitate”26. 
Curtea face astfel un salt de la morala publică ca fundament 
al restrângerii libertăţii de exprimare, prezentă în Codul 
penal, la demnitatea umană ca un criteriu de apreciere a 
acestei moralități publice înseși. 

Această autonomizare a demnităţii față de morala 
publică nu este însă lipsită de pericole, căci ea poate conduce 
la impunerea unei ordini morale care nu mai depinde de 
opinia publică. Dacă morala publică se impune de jos în sus, 
fiind democratică, ordinea morală indusă de înțelegerea 
demnităţii ca fiind un concept absolut este impusă de sus în 


26 Ibidem. 

jos, ridicând problema instaurării unui adevăr moral unic, 
deci a riscurilor derivei către totalitarism. 

Procedând astfel, Curtea impune valori perfecționiste, 
ceea ce o face să contrazică principiul liberal invocat mai sus. 
Terminologia deciziei citate este relevantă din acest punct 
de vedere. Astfel ea afirmă că „«morala publică» și «bunele 
moravuri» sunt valori fundamentale, consacrate de Consti- 
tuție27(s.n., D.C.D.)”. Or, este evident că art. 1(3)C nu 
enumeră printre valorile supreme nici morala publică, nici 
bunele moravuri. De aici la saltul către impunerea unei 
morale nu este decât un pas, iar Curtea îl face cu nonşalanţă: 
„Drepturile și libertăţile fundamentale pe care aceasta 
(Constituţia, n.n.) le prevede nu pot fi exercitate într-un mod 
contrar bunelor moravuri sau care ar aduce atingere moralei 
publice”28. Or, în realitate Constituţia face din drepturile şi 
libertăţile „cetățenilor” valoare supremă a statului român, 
adică un instrument de ponderare a moralei publice atunci 
când este invocată ca motiv de restrângere a libertăţilor. În 
plus, exercițiul drepturilor ori libertăţilor nu poate să fie 
restrâns decât expres, or, Curtea pare să prezume o restrân- 
gere generică în numele moralei publice, deși morala nu 
poate să fie în sine o cauză a restrângerii, ci doar cu condiția 
ca prin intermediul ei să fie protejat un drept sau o libertate 
concretă a celorlalți. Mai mult, Constituţia consacră expres 
cel puțin un drept care este contrar moralei majoritare 
(evident, confundată cu morala publică de Curte), dreptul la 
identitate al persoanelor aparținând minorităţilor naţionale 
(art. 6) şi o valoare supremă care nu poate fi interpretată 
decât ca eliberând individul de constrângerea morală a 
grupului: libera dezvoltare a personalității umane (art. 1). 

Statul român post-decembrist contrazice deci, atât la 
nivel legislativ cât şi la nivel jurisprudenţei constituționale, 
principiul liberal fundamental potrivit căruia interesul 


27 Ibidem. 
28 Ibidem. 

general sau valorile perfecționiste nu pot fi opuse direct unei 
libertăţi de bază, căci dacă se întâmplă astfel conflictul nu 
poate avea decât un rezultat: impunerea interesul general 
sau a valorii invocate de stat. El este deci continuatorul, sub 
o altă formă, mai atenuată, dar diferenţa este iarăşi de grad 
nu de natură, a preponderenţei intereselor totalităţii în 
raport cu individul. Statul român actual nu a părăsit nici din 
acest punct de vedere reflexele totalitare. Încă o dată se 
dovedeşte continuitatea şi nu ruptura între regimul politic 
anterior anului 1989 şi cele (sau cel?) ulterioare. 


2. Democraţie originală 
sau mimarea democraţiei? 


În România, neînțelegerea mecanismelor fundamentale 
ale democraţiei, atât de către partide cât şi de către electorat, 
îi face pe mulţi să se întrebe dacă sistemul poate fi cu 
adevărat calificat ca democratic. Democraţia este o societate 
a conflictului, a dialogului, a negocierii... Noi părem însă să 
căutăm la nivelul mentalului colectiv unitatea, consensul, iar 
la nivelul structurilor politice ale societăţii civile, eliminarea 
adversarului. În România, vrem să construim democraţia 
fără a înţelege ce este şi fără a face niciun efort de a explica 
mecanismele democratice celor care ar trebui să fie motorul 
ei: cetățenii, nici măcar la un nivel elementar. Problema 
esenţială este, și de această dată, educaţia. Trebuie mai întâi 
de toate să facem oamenii să înțeleagă până unde poate 
merge conflictul într-o democraţie şi până unde putem 
împinge pretenția consensului. Deocamdată am avut parte 
mai întâi de o exacerbare a valorii consensului național şi 
apoi de o exacerbare a conflictului permanent, care ne-au 
făcut să gândim că democraţia este ba o unitate de monolit 
în jurul unui partid, a statului și a unui conducător, care 
impun ordinea, ba o societate haotică, lipsită de coerenţă, 
aproape fără reguli obligatorii, ceea ce ne-a condus 
finalmente la aceeași exacerbare a necesităţii de unitate și de 

autoritate. Contra realității unei democraţii șchioape şi 
haotice, am început să construim ideea unei democrații 
autoritare, care ar face ordine, în aşa măsură încât o bună 
parte dintre noi au răspuns cu nonșalanță acum câţiva ani că 
ar prefera dictatura militară unui regim democratic liberal. 


A. Limitele consensului și conflictului 
într-o societate pluralistă 


Răspunsul decidenţilor politici la problemele democra- 
ției românești este că structurile intermediare, mai ales 
partidele, sunt o sursă de conflict, așa că rolul lor trebuie 
redus. Depolitizarea mult trâmbiţată are exact acest sens. De 
fapt însă, aceste structuri intermediare sunt de esența 
democraţiei, iar conflictul promovat de ele este motorul 
oricărei societăţi liberale. Nu există democraţie fără socie- 
tate civilă, iar aceasta nu există decât dacă este structurată 
pluralist şi dacă aceste structuri, care se constituie în centre 
de influenţă și de impuls social diverse, sunt independente 
față de stat și unele față de altele. 

Consensul poate fi fatal democraţiei. Ca şi guvernarea 
directă. Or, exact aceste lucruri au fost continuu exacerbate 
în România post-revoluţionară. Neîncrederea în partide, 
datorată dezideologizării şi incapacității de a polariza 
electoratul, este speculată pentru a acredita ideea că demo- 
craţia ar trebui să fie referendară??. Dacă partidele susțin 
ideologii diferite, ni se spune că nu sunt capabile să 
determine interesul național şi să acționeze în numele lui. De 
aceea trebuie ca să ne unim prin ștergerea frontierelor între 
stânga şi dreapta. Tragic este că majoritatea românilor o 
cred. Și atunci nu ar fi mai bine să guvernăm prin referen- 
dum? Puterea poporului este astfel opusă încadrării în 
partide. lar poporul nestructurat nu poate decide de fapt 


29 Vezi Referendumul și democraţia, în „Revista de Științe Juridice”, nr. 
1/2011(număr tematic). 

nimic. Întrebarea este deci care este limita consensului 
într-o democraţie și care este rolul conflictelor ideologice 
încadrate de partidele politice într-o astfel de societate. 
Toată problema unui regim pluralist este „cum se poate 
ajunge la asigurarea unui echilibru între acordul național şi 
contestarea permanentă”. Cu alte cuvinte, care sunt limitele 
consensului ce poate fi cerut într-o democraţie și care sunt 
limitele conflictului pentru ca el să rămână democratic? 
Consensul democratic nu este orice consens. Există o 
limită maximă a acordului pentru ca el să rămână demo- 
cratic, căci consensul nu trebuie să sufoce pluralismul. 
Pentru ca acesta din urmă să subziste consensului, trebuie ca 
nicio doctrină morală sau comprehensivă să nu devină 
fundament unic al politicului. Intensitatea consensului nu 
trebuie să distrugă pluralismul ideologic. Diversitatea 
doctrinelor - «faptul pluralismului» - „nu este o simplă 
condiţie istorică care trebuie să dispară rapid; dimpotrivă, 
este, cel puţin eu o cred, o caracteristică permanentă a 
culturii publice a democraţiilor moderne”30. Consensul nu 
poate avea deci ca obiect în democraţie baza ideologică a 
societăţii. Democraţia se bazează tocmai pe punerea în 
discuţie a acestei baze. Consensul nu poate duce, când el are 
acest obiect, decât la totalitarism. Ceea ce propune John 
Rawls pare atunci logic: consensul nu poate rezulta decât pe 
baza unor idei care transgresează toate doctrinele com- 
prehensive. Rezultă un consens prin redecupare, care „există 
într-o societate când concepţia politică a justiției care 
guvernează instituţiile sale de bază este acceptată de fiecare 
din doctrinele comprehensive, morale, filosofice și religioase 
care durează în această societate de-a lungul generaţiilor”31. 
Or, în România de după 1989, consensul este postulat contra 
pluralismului, dacă nu ca afirmare a unei doctrine unice. Dar 
tot despre un consens substanţial este vorba. Partidele se 


30 John Rawls, Justice et democratie, Seuil, Paris, 1993, p. 251. 
31 Idem, pp. 245-283. 

acordă asupra tuturor temelor fundamentale, divergențele 
nepurtând nici măcar asupra mijloacelor de realizare, ci 
doar asupra persoanelor. Ceea ce a făcut Traian Băsescu 
afirmând că partidele sunt oligarhice, deci că depolitizarea 
funcţiilor publice trebuie să însemne eliminarea influenţei 
acestora, decizia trebuind să fie referendară, reprezenta 
concluzia pe care o aștepta toată lumea. Dar ceea ce nu a 
înțeles se pare nimeni este că astfel democraţia este 
eliminată, căci un astfel de consens negativ nu are nimic 
deosebit față de consensul pozitiv al totalitarismului de 
stânga. Democraţia populară nu a fost și nu este democrație. 
Victor Ponta a înţeles la fel de bine nostalgia consensului 
substanţial la români, căci unitatea de care vorbește el este 
politică: ştergerea frontierelor între stânga şi dreapta 
înseamnă consens substanţial asupra doctrinei morale și 
comprehensive care stă la baza societăţii. 

Un al doilea obiect al posibilului consens îl reprezintă 
regimul. Este vorba de un consens procedural. Pentru a fi în 
prezenţa unei democraţii, un consens trebuie să se producă 
asupra regulilor de soluţionare a conflictelor. Prima regulă 
este că soluţionarea conflictelor trebuie să fie pașnică. A 
doua este regula majorităţii a cărei putere este limitată de 
drepturile minorităților. Doar acordul asupra acestor reguli 
face dezacordul posibil și preferabil în democraţie, perpe- 
tuarea acestui dezacord, ca trăsătură distinctivă a demo- 
craţiei, fiind un aspect al consensului procedural. Consensul 
asupra procedurilor este astfel o condiţie sine qua non a 
democraţiei. Or, la noi democraţia nu înseamnă deloc un 
astfel de consens. Eliminarea adversarului este ceea ce 
urmăresc toți. Campania pentru alegerile prezidenţiale de 
acum o probează: toată lumea face dosare penale tuturor, 
fără să înţeleagă că dacă magistraţii merg până la capăt îi vor 
elimina pe toți cei implicaţi. Toată perioada post-decem- 
bristă a arătat că violența şi nu dezbaterea pașnică sunt 
fundamentul politicii românești. Reflexul este de asemenea 
totalitar. Partidele se vor în poziția de partid-stat, au 

nostalgia partidului comunist. Este explicabil, dacă admitem 
că toate provin din el. 

În fine, consensul ar putea purta asupra politicilor şi 
guvernelor. În democraţie guvernarea este făcută prin 
discutarea acestor politici şi prin contestarea guvernanților 
de către o parte din demos. Dar un consens există totuși: un 
consens asupra ideii că dezacordul trebuie să poarte doar 
asupra politicilor de urmat și a persoanelor care guvernează 
şi nu asupra formei de guvernare înseşi. Concluzionând, 
putem spune că limitele consensului sunt date de faptul că 
doar procedurile pe care le putem utiliza pentru a putea să 
fim de acord că nu suntem de acord pot face obiectul unui 
consens autentic. 

Din cauza înțelegerii consensului ca un consens 
substanţial, nu ca unul procedural, orice conflict ideologic 
sau moral pare o disfuncţie. De aceea partidele însele, care 
ar trebui să înțeleagă faptul elementar al pluralismului 
ideologic şi proceduralizarea conflictului dintre ele, se situ- 
ează toate la centru, adică într-o zonă de evitare a conflic- 
telor substanţiale. Pe de altă parte, ele concep raportarea la 
celelalte partide ca pe o posibilitate de anihilare a acestora. 
Depășirea limitelor consensului și ale conflictului face astfel 
democraţia nefuncţională. 


B. Înțelegerea separaţiei puterilor, 
orizontală sau verticală, ca pe o sursă de dezordine 


Democraţia este o societate bazată pe limitarea 
reciprocă a centrelor de putere. În România se încetățenește 
însă ideea că orice confruntare între instituţiile statului sau 
între stat şi comunităţile teritoriale este o sursă de conflict 
excesiv şi distructiv pentru ordinea statului democratic. Sunt 
atacate astfel două principii fundamentale ale oricărei 
democraţii liberale, separaţia puterilor și autonomia 
comunităților locale față de puterea centrală, altfel spus, 
separaţia verticală a puterilor. Ambele presupun că auto- 

ritățile statului intră în dispută, se controlează și se limitează 
reciproc, în scopul garantării libertăților individuale. 

Astfel, dacă Guvernul sau Parlamentul se opun Preşe- 
dintelui sau invers, conflictul este perceput și descris de 
mediile de informare ca o disfuncție a democraţiei, când de 
fapt aceste raporturi de conflict instituțional și de control 
reciproc sunt esența separaţiei puterilor şi deci a demo- 
crației. Dacă avem două Camere parlamentare se susține că 
ele vor intra în conflict sau că îngreunează legiferarea. De 
fapt, această separație intrafuncțională a exerciţiului func- 
țiilor statului este făcută tocmai pentru a tempera excesele 
normative ale statului și deci pentru a garanta persoanelor 
încrederea legitimă în continuitatea acțiunii statale şi 
previzibilitatea schimbărilor normative. Probabil că unii au 
uitat că primul nostru senat se chema «Corp ponderatoriu» 
sau «Adunare ponderatrice», având rolul de a pondera 
excesele normative ale Adunării elective, deci mai doritoare 
să folosească legiferarea ca pe un spectacol politic. 

Autonomia comunităţilor locale este o garanţie a fap- 
tului că puterea nu se centralizează excesiv şi se desprinde 
de sursa ei și, de asemenea, că statul respectă diferenţele 
culturale care constituie fundamentul coeziunii comunitare. 
Existenţa autonomiei locale este esențială pentru garantarea 
drepturilor omului. Ea nu reprezintă un pericol, cum se tinde 
a se acredita la noi, de teama, inutilă după intrarea în struc- 
turile euro-atlantice, de secesiunea teritoriile în care trăiesc 
maghiarii. Este uimitor cum, la aproape 25 de ani de la 
Revoluţie și într-o Românie intrată în Europa, se mai poate 
vorbi de unitatea poporului în termeni cvasi-fasciști, afir- 
mându-se că unitatea statului se bazează pe unitatea, 
desigur etnică, a poporului român, când de fapt această 
unitate înseamnă că nu pot fi construite regimuri juridice 
diferenţiate în raport de criteriile de constituire a grupurilor 
primare de identificare, printre care și etnia. De frica pato- 
logică a pierderii teritoriilor istoric disputate cu maghiarii 
am ajuns să transformăm indivizibilitatea juridică a 

poporului în unitate etnică a acestuia. Din aceeaşi cauză, 
refuzăm să discutăm serios orice problemă a descentralizării 
ca autonomie locală. Tendinţa centralistă a ajuns în aceste 
condiţii atât de mare încât unii bucureșteni, nativi sau nu, 
par să creadă că au două capete. 

Datorită acestei neîncrederi în mecanismele fundamen- 
tale ale democraţiei, s-a creat impulsul de a atribui 
capacitatea de a soluţiona problemele unei/unor persoane, 
în loc să construim un răspuns structural. Istoric vorbind, 
avem nostalgia despotului luminat. De aceea, deşi conform 
Constituţiei, Președintele României nu are un rol decisiv în 
politica internă, toată lumea așteaptă de la el să facă totul, să 
conducă totul. Mai tragic este când şi Preşedintele începe să 
creadă că are dreptul să facă acest lucru. Același lucru se 
întâmplă însă cu toate instituţiile: par legate de soarta unor 
oameni. Răspunsul trebuie să fie însă structural. Un om nu 
poate schimba de unul singur, indiferent câte puteri îi dai, un 
sistem social sau politic. Trebuie organizat în aşa fel 
exercițiul puterii încât să fie eficient, fără a fi oprimant. La 
noi, eficienţa tinde să devină mai importantă decât oamenii 
dirijați de sistem. Eficiența urmăririi penale pare mai 
importantă decât dreptul la apărare al inculpatului sau decât 
legalitatea obținerii mijloacelor de probă, eficiența legiferării 
pare mai importantă decât securitatea juridică a persoa- 
nelor, eficiența statului mai importantă decât drepturile 
administraţilor etc. Statul român pune deci structurile 
sociale deasupra individului din punct de vedere valoric, 
exact ca statele totalitare, negând principiul liberal funda- 
mental al priorităţii libertăţii. 

Deficienţele sistemului sunt de asemenea imputate 
persoanelor, nu sistemului. Judecătorii sunt de vină pentru 
că nu funcţionează Justiţia, parlamentarii pentru că nu func- 
ționează Parlamentul, clasa politică este făcută responsabilă 
pentru lipsa de funcţionare a sistemului partidelor politice 
etc. Rezultă o tendință de dezinstituționalizare a unor funcții 

publice, extrem de periculoasă pentru democraţie, căci 
această destructurare este tipic totalitară. 


C. Dezinstituţionalizarea funcţiilor statului 


a. Dezinstituţionalizarea funcţiei de judecător sau statul 
care își devorează justiția 


„Ordinea nu este decât justiția solidificată”32. Existenţa 
noastră împreună, binele nostru comun, nu este altceva 
decât o modalitate de instituționalizare a justiţiei. În această 
perspectivă, nu justiţia este o instituţie a statului, ci statul 
este o modalitate particulară de a face justiție. De aceea, deşi 
am văzut multe state fără președinți, chiar fără parlamente, 
nu am văzut niciunul fără justiție. Un stat care își distruge 
justiția este un stat care se autodevorează. O ordine care se 
transformă în haos, cerând revoluţia, căci revoluţia nu este 
decât justiţia care se resolidifică într-o nouă ordine. 

Justiţia este și o instituţie. Făcută din oameni, căci, din 
nefericire sau poate dimpotrivă, nu avem la îndemână un 
popor de zei care să facă dreptate între oameni. lar oamenii 
greşesc. Și trebuie să răspundă. Dar a confunda planurile, a 
face răspunzătoare Justiţia pentru greșelile magistraților, 
este o capcană fatală. Înseamnă a nega ontologia justului 
schițată mai sus. Mulţi au fost cei care au căzut în această 
capcană. Și niciunul nu a reuşit să scape cu bine din ea. 

Problema care se pune este tocmai aceasta: își devo- 
rează statul român actual propria justiție, confundând 
Justiţia cu oamenii care ocupă funcţii judiciare, adică dezins- 
tituționalizând funcţia jurisdicțională? Eu cred că da. 

Un prim pas către capcana negării justiției este 
transfigurarea erorilor judiciare în negări ale binelui comun, 
ideologic determinat. Orice greșeală a magistratului tinde să 


32 Georges Burdeau, Traité de science politique, T. I, L.G.D.]., Paris, 1980, p. 
103. 

fie privită ca o greșeală ideologică. Lui nu i se mai impută 
afectarea drepturilor unei persoane, ci faptul că lucrează 
împotriva poporului. Este exact mecanismul de bază al 
totalitarismului. „Fenomenul totalitar intervine într-un 
regim (în) care (...) majoritatea activităţilor (...) profesionale 
poartă amprenta adevărului oficial; dat fiind că orice 
activitate va deveni de acum activitate de stat şi dat fiind că 
orice activitate va fi supusă ideologiei, o greşeală comisă în 
cadrul unei activităţi (...) profesionale este simultan o 
greşeală ideologică. De unde rezultă desigur o politizare, o 
transfigurare ideologică a tuturor greșelilor posibile ale 
indivizilor şi, în concluzie, o teroare care este în egală 
măsură polițienească şi ideologică”33. Magistraţii români 
sunt supuși exact unei astfel de terori. Ei sunt suspectaţi de 
activitate contra interesului general, sunt supravegheați în 
primul rând pentru că activitatea lor ar putea afecta 
securitatea națională, deoarece sunt priviți ca ideologic 
periculoși, căci ei sunt independenți într-un mod care îi face 
nepăsători față de ideologia oficială și față de interesul 
general, determinat pe baza acesteia. 

Fetișul zilelor noastre îl reprezintă lupta contra 
corupției. În cazul magistraţilor, această luptă, care trebuie 
să găsească răspunsuri structurale la probleme structurale, 
devine un fel de luptă aparentă cu un sistem, prin care 
politicul se răfuieşte de fapt cu indivizii. Rezultatul este 
transfigurarea problemelor de corupție imputabile unor 
persoane în probleme imputabile sistemului judiciar însuşi. 
De fapt, măsurile structurale sunt inexistente, dar necesi- 
tatea restructurării este mimată prin transformarea proble- 
melor individuale în probleme sistemice. Este o altă faţetă a 
totalitarismului. Acesta postula «omul nou» ca pe scop al 
sistemului. Un om care, devenind perfect din punct de 
vedere moral, ar fi rezolvat problemele sistemului social 


33 Raymond Aron, Democraţie și totalitarism, Editura All, Bucureşti, 2001, 
pp.212-213. 

capitalist. Răspunsul părea sistemic, căci tindea la refor- 
marea ordinii, dar nu prin măsuri restructurante, ci prin 
negarea genului de om care constituia temelia sistemului. În 
cazul sistemului judiciar românesc actual, ceea ce se pos- 
tulează este că sistemul este imposibil de restructurat dacă 
nu se schimbă genul de magistrat care îl constituie. Cum 
ne-ar trebui o clasă politică nouă, ne-ar trebui și un nou corp 
al magistraţilor. Desigur, mediatizarea intensă a acestei idei, 
magistral organizată în România ultimilor ani, cu sprijinul, 
inconștient cred, al organismelor europene, a făcut populația 
să îşi dorească «magistratul nou», un fel de «om nou» al 
jurisdicției. 

O altă trăsătură a sistemului social totalitar este des- 
tructurarea tuturor mecanismelor sociale care funcționau 
independent față de stat, atomizarea sistematică a societăţii, 
izolarea individului și astfel reducerea societăţii la o masă 
amorfă incapabilă de opoziţie, realizată prin două moda- 
lități: una negativă - distrugerea fostelor structuri -, și una 
pozitivă - schimbarea continuă a structurilor într-un fel de 
«revoluţie permanentă»*+. Sistemul judiciar românesc pos- 
trevoluționar suportă exact acest tip de acţiuni. Mai întâi, el a 
suportat continuu o contestare a independenţei. Începută în 
anii '90, cu refuzul de a acorda inamovibilitatea, continuată 
cu păstrarea nivelului scăzut de salarizare, această acţiune a 
culminat cu tentativa, pentru moment eșuată datorită 
deciziei Curţii Constituționale», de a introduce în proiectul 
de lege de revizuire a Constituţiei o restructurare a C.S.M.- 
ului prin care judecătorii ar fi devenit minoritari în cadrul 
acestuia, dominanţi fiind reprezentanţii societăţii civile, 


34 Pentru explicarea acestui mecanism vezi Hannah Arendt, Le système 
totalitaire, Seuil, Paris, 1962 şi Originile totalitarismului, Humanitas, 
Bucureşti, 1994. 

35 Decizia Curţii Constituţionale nr. 799, din 17 iunie 2011, referitoare la 
proiectul legii de revizuire a Constituţiei României, publicată în „Monitorul 
Oficial” nr. 440 din 23.06.2011, vezi comentariile mele în P.R. nr. 6 şi 
7/2011. 

numiţi politic, şi procurorii, subordonați ministrului justiţiei 
şi ierarhic în cadrul sistemului ministerului public36. 
Negarea independenţei judecătorilor a fost mediatic 
sprijinită, astfel încât opinia publică este favorabilă 
distrugerii acesteia. Înregimentarea maselor prin propa- 
gandă contra principiilor de organizare ale structurilor inde- 
pendente față de stat respectă și în acest punct reţeta 
totalitarismelor de stânga. 

În al doilea rând, destructurarea sistemului judiciar a 
fost şi este evidentă pentru cine priveşte mai atent. Această 
destructurare respectă întru totul rețeta totalitară descrisă 
mai sus. Distrugerea fostelor structuri poate părea mediată, 
dar nu este mai puţin reală. Ea a însemnat o acțiune continuă 
de negare a competenţei şi probităţii magistraţilor din peri- 
oada comunistă. Acordarea târzie și treptată a inamovi- 
bilității nu a fost decât reflexul acestei tendințe de distrugere 
a vechilor structuri. Decredibilizarea învățământului juridic 
este un alt aspect al aceluiași fenomen. Revoluţionarea per- 
manentă a justiției a îmbrăcat, pe de altă parte, cel puţin trei 
forme: multiplicarea structurilor cu competenţe paralele, 
păstrarea unui număr redus de magistrați, cu un rol extrem 
de încărcat, și schimbarea permanentă a sistemului juridic 
pe care instanțele și parchetele trebuie să îl aplice. Reforma 
permanentă, sintagma contemporană pentru mai vechea 
revoluție permanentă, se traduce în sistemul judiciar 
românesc în PNA-uri, DNA-uri, DIICOT-uri, noi coduri, legi 


36 Punctul 50. Alineatele (2), (3), (4), (5) şi (6) ale articolului 133 se 
modifică astfel: 

Litera a) a alineatului (2) va avea următorul cuprins: 

„a) 10 sunt aleşi în adunările generale ale magistraţilor şi validaţi de 
Parlament; aceștia fac parte din două secţii, una pentru judecători şi una 
pentru procurori; prima secție este compusă din 5 judecători, iar cea de-a 
doua din 5 procurori;” 

Litera b) a alineatului (2) va avea următorul cuprins: 

„b) 6 reprezentanţi ai societăţii civile, care se bucură de înaltă reputaţie 
profesională şi morală: 3 numiți de Parlament şi 3 de către Preşedintele 
României;”. 

care se schimbă peste noapte, ordonanţe de urgenţă şi alte 
asemenea schimbări intempestive ale sistemului juridic, care 
nu mai poate fi înțeles de nimeni, afectând siguranța juridică 
a persoanelor, şi care îi silesc pe magistrați să facă greșeli, 
deci să fie controlabili. Inflaţia legislativă este astfel un 
aspect al controlului statului asupra magistraţilor. Este ca 
atunci când agiți permanent sacul cu șoareci pentru ca 
aceştia să nu aibă timp să îl roadă. 

Statul totalitar controlează mijloacele de comunicare în 
masă. Desigur, un control direct al acestora nu este detec- 
tabil în România actuală. Dar o manipulare a acestora pentru 
utilizarea lor propagandistică este ușor demonstrabilă în 
două cazuri: decredibilizarea Parlamentului și cea a justiţiei. 
Sondaje de opinie plasate în media cu privire la populari- 
tatea justiţiei, inevitabil defavorabile acesteia dată fiind na- 
tura activității magistraţilor, mediatizarea trunchiată a 
proceselor penale: deformarea sensului măsurilor preven- 
tive, oferirea unor informaţii teoretic secrete din dosarele de 
urmărire penală, legiferarea unor pedepse excesive şi cla- 
marea ulterioară a indulgenţei magistraţilor și alte aseme- 
nea procedee au fost şi sunt utilizate constant pentru a im- 
prima populaţiei ideea că justiţia lucrează contra interesului 
general, mai ales contra securității naționale și a persoa- 
nelor. Se mizează pe incapacitatea instituțională a magistra- 
turii de a reacționa mediatic, căci judecătorul nu are nici 
dreptul de a comunica liber aspecte ale muncii sale, nici 
structurile instituționale necesare unei comunicări publice 
eficiente. 

Reluarea reţetelor totalitare este evidentă. Sistemul 
judiciar este supus unei presiuni destructurante, mascată 
uneori în reformă permanentă, care îi afectează profund 
funcționarea. Nota de plată nu va fi însă doar în sarcina 
magistraților, ci și a noastră, a tuturor, căci în lipsa magis- 
traților independenți și credibili nu văd unde ar putea să se 
mai plângă persoanele de încălcarea drepturilor şi libertă- 
ţilor. Sau poate, dacă tot ni se inoculează prin sondaje că 

biserica este mai de încredere decât justiția, vom da acatiste 
în loc sa promovăm acțiuni judiciare. 

Statul român are tendința de a-şi devora propriul sistem 
judiciar, fără să pară să înțeleagă ontologia schițată în 
debutul acestei părţi a lucrării, negându-se astfel ca stat, căci 
statul are două elemente formale, fără de care el nu poate 
exista ca stat: ordinea şi justiţia. „Ele se susțin una pe alta, 
justiția făcând ca ordinea să fie acceptată, ordinea făcând ca 
justiția să fie dorită”37. 

Reacţia parchetului din ultima vreme, în plină campanie 
electorală pentru alegerea Preşedintelui României, urmează 
aceeaşi logică a dezinstituționalizării. Procurorii par a se fi 
declanşat pentru a face ordine, pentru a elimina corupţia. 
Dacă însă priveşti mai bine, reacția este tot destructurantă 
pentru funcțiile publice. Electoratul o simte din plin: la 
întrebarea „cu cine votezi?”, răspunsul valid nu mai pare să 
poată fi decât unul: „cu cine mai rămâne liber”. Procurorii lu- 
crează, datorită momentului ales pentru a declanșa această 
campanie contra corupţiei, de fapt împotriva fundamentului 
democraţiei, libertatea votului. 


b. Parlamentarul dezinstituţionalizat 


Rezultatele referendumului din 2009 arătau că electo- 
ratul vrea un număr mai redus de parlamentari. Întrebarea 
este «de ce?». Eu cred că principala cauză este înțelegerea 
publică dominantă a Parlamentarului ca fiind o persoană şi 
nu o instituție publică. Cum nu este posibilă o dezinstituțio- 
nalizare a Parlamentului, rezultatul discreditării reprezen- 
tării poate fi obținut prin dezinstituționalizarea parlamenta- 
rilor, care nu mai trebuie percepuți ca instituţii care compun 
Parlamentul, ci ca persoane private care fac acest lucru. 

Deputaţii și senatorii sunt însă instituţii, nu persoane. 
Ar trebui să li se ofere acestora aparatul necesar unei 


37 Georges Burdeau, op. cit., p. 103. 

funcționări adecvate. Și nu li se oferă. În schimb, se acre- 
ditează ideea că sunt inutili pentru că oricum nu înţeleg 
nimic din ceea ce votează sau că dorm în sală. 

Un parlamentar nu trebuie neapărat să fie expert în 
drept sau economie. El trebuie să fie sprijinit de o echipă de 
experți care să îl ajute să își transforme ideologia în norme şi 
măsuri economice. Or, parlamentarilor noștri li se refuză 
plata unor astfel de echipe din banul public. Mai mult, li se 
impută faptul că ar câştiga prea mult față de munca depusă. 
Reducerea numărului parlamentarilor nu va rezolva nimic. 
Soluţia este reconfigurarea instituției parlamentarului. 

Ni se spune de aproape 25 de ani că de vină pentru 
lipsurile sistemului sunt oamenii pe care îi alegem. Dar, 
indiferent pe cine alegem, sistemul nu merge mai bine. Se 
vorbeşte despre schimbarea clasei politice, de parcă am 
putea să aducem o astfel de clasă de pe altă planetă. Conclu- 
zia evidentă este ignorată. Dacă indiferent cine a fost 
parlamentar această instituție nu a funcționat cum trebuie, 
atunci trebuie să reconfigurăm instituţia, nu să căutăm la 
nesfârşit cavalerii călare pe cai albi şi care, devenind noua 
clasă politică și noii parlamentari, o să ne salveze de 
«moguli», «oligarhi» sau de sărăcie. 

Concluzia în materia democraţiei nu este diferită de cea 
în materia liberalismului: România nu este încă un stat 
democratic; democraţia este mimată. Sistemul nostru politic 
nu a părăsit nici principiile nici reflexele instituționale ale 
statului totalitar, inclusiv utilizarea forţei publice ca pe o 
poliţie politică. 


3. Restructurare a sistemului juridic 


sau mimare a acesteia? 


O democraţie așa de ezitantă, un stat care mimează 
liberalismul, dacă se mai obosește să o facă, nu pot susține o 
restructurare reală a sistemului juridic, pentru a produce un 

autentic stat de drept. Restructurarea juridică este, ca şi 
liberalismul sau democraţia, mimată. 

Presupoziția dominantă în România de astăzi este că 
atunci când un sistem social nu funcționează de vină este 
legea care reglementează funcționarea sistemului și că, în 
consecinţă, aceasta este cea care trebuie schimbată pentru 
a-l funcţionaliza. Atitudinea aceasta a creat un fel de sport 
normativ: toată lumea cere schimbarea legilor în fiecare zi, 
iar cei abilitați să normeze o fac cu o rapiditate și cu o lipsă 
de coerenţă uimitoare, de parcă ar schimba nu osatura siste- 
mului social, ci șosetele murdare. Legile nu par niciodată să 
fie destule și, în orice caz, nu par bune decât până când sunt 
puse în vigoare. Din cauza acestei inflații normative am ajuns 
să nu mai înțelegem nimic din sistemul juridic, iar previ- 
zibilitatea legilor, atât de dragă Curţii Europene a Drep- 
turilor Omului, a devenit un deziderat imposibil de atins în 
România, căci nimeni nu mai ştie ce se aşteaptă legiuitorii să 
facem noi, subiecții de drept, cei pentru care legea dispune. 

Încălcarea legii, chiar de către organele statului, care nu 
mai ştiu ce legi aplică - atât de mare şi de neclar le este 
noianul - a devenit un fapt atât de obișnuit încât nimeni nu 
se mai miră. Poate doar Curtea de la Strasbourg, care ne 
condamnă pentru schimbarea prea deasă a legilor sau 
pentru inconsistenţa lor. 

Reacţia la o problemă structurală nu poate fi decât 
structurală. În domeniul economic acest lucru este foarte 
bine înţeles. Dacă economia intră în criză, atunci nu ne 
gândim să schimbăm economiştii, ci să restabilim echilibrele 
macroeconomice. În domeniul juridic acest adevăr simplu nu 
pare să fie înţeles. Dacă sistemul juridic intră în criză, reacția 
nu pare a fi restabilirea echilibrelor macrojuridice, ci schim- 
barea unor legi de amănunt şi înlocuirea oamenilor care 
asigură funcționarea sistemului. Reacția pare mai degrabă 
destructurarea decât restructurarea. Sub aparenţa creării 
unor noi structuri juridice se ascunde o reacție haotică de 

cârpire a vechiului cadru, căruia i se mai adaugă trei 
scânduri şi câteva cuie. 

Întrebarea care îmi pare fundamentală este de ce avem 
astfel de reacţii în domeniul dreptului. De ce în domeniul 
economic suntem capabili de reacții macrostructurale, iar în 
drept ne orientăm automat către răspunsuri microstructu- 
rale, dacă nu către destructurări mascate în reacții de 
refacere a structurii? Ce nu înţelegem corect în cazul struc- 
turilor juridice, deşi ele nu ar trebui tratate diferit de struc- 
turile economice? 

În alte epoci reacţia juridică structurală era de la sine 
înțeleasă. Codificările secolelor trecute au fost astfel de 
reacţii. La fel, unificarea cutumelor în common law. Sistemul 
normativ al Uniunii Europene încearcă aceeaşi reacţie 
structurală prin intermediul codificării, deşi procesul pare 
mult mai complicat decât cel de la nivelul statelor, având în 
vedere suveranitatea acestora. Și sistemul nostru normativ 
pare să se dorească a fi restructurat în acest mod prin intro- 
ducerea unor noi coduri. Dar, chiar în acest caz, reacţia 
structurală nu pare reală, căci instituţiile noilor coduri nu 
sunt coordonate în mod real cu o restructurare a instituţiilor 
chemate să aplice aceste noi coduri, iar filosofia care le 
fundamentează pare mai degrabă absentă sau cel mult 
eclectică38. 

Pentru a răspunde la întrebările de mai sus, cred că 
trebuie să vedem ce înseamnă o structură juridică, ce semni- 
ficație are o reacţie structurală la o problemă structurală a 
sistemului juridic și care sunt limitele instituționalizării 
juridice. 


38 Pentru o analiză a ezitărilor filosofice ale noului Cod penal, vezi Mădălina 
Cristina Putinei, Noul Cod penal: politica penală între liberalism, 
comunitarism și lipsa de filosofie, P.R. nr. 2/2011, pp. 83-92. 

A. Caracterele unei structuri juridice 


Sistemul juridic este un sistem ierarhizat. O astfel de 
ierarhizare a sistemului este bazată pe un caracter aparte: 
autoproducerea sistemului. Sistemul juridic reglează el 
însuşi producerea sa, în sensul că validitatea introducerii 
unei norme în sistem este bazată doar pe o altă normă a 
sistemului, ierarhic superioară. Sistemul juridic pare deci un 
sistem închis. Totuși, teoria normativistă a ierarhiei surselor 
dreptului este o teorie ce vizează doar analiza normativă a 
unui sistem normativ. Ea este doar una dintre grilele de 
analiză posibile, una de multe ori greșit înțeleasă în sistemul 
nostru doctrinar. Ea evacuează consideraţiile extrajuridice 
din analiza dreptului, nu din dreptul însuși. Acesta trebuie să 
fie legat de celelalte subsisteme sociale. Altfel riscă să 
reglementeze neantul. Or, dacă privim dreptul din punctul 
de vedere al legăturilor sale cu alte domenii ale vieții sociale, 
el trebuie să fie privit ca un sistem deschis. 

Cred că înțelegerea greşită a structurării sau restruc- 
turării sistemului juridic se datorează confuziei dintre cele 
două ipostaze ale sistemului. Sistemul este tratat ca unul 
închis când ar trebui să fie tratat ca unul deschis, și invers. 
De exemplu, când construim un concept juridic pornim de la 
un dat extrajuridic. Dar, pentru a obţine un astfel de concept, 
trebuie ca datul extrajuridic, care reprezintă intrarea într-un 
sistem deschis, să fie reorganizat în așa fel încât să se 
juridicizeze3”, adică să devină un sistem închis, care nu ține 
cont decât de ceea ce este juridic, pentru ca apoi să se redes- 
chidă către celelalte subsisteme sociale, pentru a oferi o 
finalitate extrajuridică. 

În grila de analiză tipică practicii și chiar doctrinei 
noastre juridice, fie sistemul conceptelor juridice nu se 
închide, conceptele rămânând extrajuridice, fiind folosite 


39 Vezi Dan Claudiu Dănişor, Juridicizarea conceptelor, în „Dreptul” nr. 
3/2011, pp. 52-69. 

fără necesara remaniere juridică, fie nu se mai deschide 
către subsistemele sociale, rămânând un sistem închis, care 
oferă doar o finalitate juridică, atunci când ar trebui să ofere 
una extrajuridică. De exemplu, Curtea Constituţională con- 
struieşte conceptul de «securitate națională» pornind de la 
consideraţii economico-sociale+0, fără să închidă sistemul 
conceptual pentru a obține un sens juridic al noţiunii con- 
stituționale. Procedând astfel, ea poate introduce în cadrul 
conceptului practic orice, căci el rămâne deschis. Pe de altă 
parte, atunci când sistemul conceptual juridic ar trebui să se 
deschidă pentru a obţine o finalitate extrajuridică, el este 
analizat ca un sistem închis. Astfel, aceeași Curte nu pare 
deloc interesată de finalitatea extrajuridică, socială, a 
utilizării de către guvern a conceptului de securitate 
națională pentru a justifica orice acțiune care tinde să 
restrângă exercițiul unor drepturi. 

Structura conceptuală a sistemului juridic este în același 
timp deschisă și închisă. Ea este alimentată de teze extraju- 
ridice, fiind astfel un sistem deschis, se închide în ea însăşi 
pentru a obţine o transfigurare juridică a extrajuridicului, 
care se constituie într-o antiteză a acestuia, constrângând 
datul să se limiteze pentru a deveni coerent din punct de 
vedere juridic, pentru ca apoi să se redeschidă către un nou 
dat extrajuridic, o sinteză socială a ceea ce sistemul juridic 
procesează pentru a obține o finalitate extrajuridică. Des- 
chiderea sistemului conceptelor juridice, necesară pentru a 
admite intrările în sistem, nu trebuie confundată cu o 
dominare a sistemului de către datul extrajuridic. Acest dat 
inițial intră în sistem doar pentru a fi restructurat de către 
acesta. Finalitatea extrajuridică, adică noul dat ce se vrea 
obținut, este cea care reprezintă motorul ce alimentează 


40 Decizia nr. 872 din 25 iunie 2010, Decizia nr. 873 din 25 iunie 2010, 
Decizia nr. 874 din 25 iunie 2010, „M. O.” nr. 433 din 28 iunie 2010, Notă 
Mădălina Cristina Putinei, R.R.D.]. nr. 2/2010, pp. 103-107, Notă Mirela 
Alexandra Popescu, R.R.D.]. nr. 2/2010, pp. 107-109, Notă Adriana-Florina 
Bălăşoiu, R.R.D.]. nr. 2/2010, pp. 110-113. 

funcționarea sistemului. Catalizatorul este finalitatea, nu 
realitatea socială existentă. În cazul actualelor recodificări 
ale sistemului juridic din România, această finalitate, care ar 
trebui să catalizeze funcționarea sistemului, nu este 
detectabilă. Ce vor de fapt să obțină guvernanţii introducând 
noile coduri? Singurul lucru clar este că vor să le schimbe pe 
cele vechi. Finalitatea extrajuridică a recodificării nu este 
deloc clară. Adică, ce finalitate nu are sistemul actual și are 
noul sistem de coduri? Eu nu am înţeles. În afara unor 
reconfigurări de microstructură, la nivelul unor instituţii 
juridice, eu nu văd nicio restructurare reală a finalităţii 
sistemului. Deci, catalizatorul restructurării pare a fi situat la 
nivelul tezei, în grila dialectică de mai sus, iar sinteza nu este 
vizibilă, ceea ce are ca efect faptul că antiteza juridică, adică 
modul de configurare a procesului de juridicizare, de 
constrângere a intrărilor în sistem în vederea creării unui 
nou dat social, să nu fie coerentă. Greșeala provine din 
înțelegerea structurii juridice ca fiind una care reacționează 
la faptele prezente, nu la faptele viitoare. Sistemul concep- 
tual utilizat în analiză este dominat de realitatea factuală ce 
trebuie schimbată, nu de noua realitate care ar trebui 
configurată având în vedere o nouă finalitate. 

De fapt, o structură juridică este o structură normativă, 
în sensul că niciodată ea nu este dominată de faptele actuale, 
ci de o finalitate, adică de faptele sociale pe care vrea să le 
obțină în viitor. Ea este deci o structură proiectivă, nu 
descriptivă. Acest lucru înseamnă că structura juridică nu 
trebuie să reacționeze, ci să proiecteze. În cazul restructu- 
rării sistemului normativ românesc actual, acest lucru nu 
pare să fie înțeles în mod corespunzător. Legiuitorul nostru 
pare doar să reacționeze, fiind incapabil să proiecteze. 
Acţiunile de restructurare a sistemului juridic au un aspect 
pompieristic. Legiuitorul stinge focul, fără să fie capabil să 
construiască un sistem de prevenire a incendiilor. 

Instituţia juridică este o „totalitate ierarhizată” a cărei 
„cheie este furnizată de finalitatea instituţiei și de gradul de 

proximitate al mijloacelor față de scop, mijloacele cele mai 
îndepărtate fiind subordonate mijloacelor celor mai 
apropiate şi așa mai departe”+1. Astfel, într-o structură 
normativă nu este vorba doar de subordonarea normelor, ci 
şi de adecvarea mijloacelor față de scopuri și de ierarhizarea 
acestor mijloace de realizare a finalităţii structurii. 

O structură juridică nu este doar o structură normativă. 
Ea presupune un sistem de instituţii care asigură formarea şi 
aplicarea dreptului. Aceste instituţii trebuie configurate 
corespunzător finalităţii sistemului, adică ieșirilor din 
sistem, nu intrărilor în acesta. Pe de altă parte, ele trebuie să 
asigure o funcţionare coerentă a modului de procesare 
internă a sistemului, prin adecvarea mijloacelor în raport cu 
scopurile și prin construirea unei ierarhii a acestor mijloace. 
Acest lucru nu este înțeles prea bine în sistemul nostru 
instituțional actual. Restructurarea instituţiilor normative 
ale sistemului juridic nu este corelată aproape niciodată cu 
restructurarea instituțiilor care asigură formarea și apli- 
carea acestui sistem normativ. De exemplu, dacă finalitatea 
dorită este eficientizarea producţiei normative, reacția este 
acum eliminarea unei Camere a Parlamentului4?, schimbarea 
modului de alegere a parlamentarilor și a numărului 
acestora. Mai mult, se vehiculează obsesiv ideea schimbării 
clasei politice, înlocuirea ei cu o alta (probabil, venită de pe 
Marte!). Aparent, reacţia structurală are în vedere finalitatea 
arătată. De fapt, ea este o reacţie la lipsa de eficienţă a 
Parlamentului actual. 

Greşeala este una tipică. Mai întâi, nu este definită 
această eficiență a sistemului de producere a normelor. 
Ideea celor mai mulți este că Parlamentul nu produce sufici- 
ent de rapid normele. Or, de fapt, ar trebui să ne raportăm la 
faptul că normele prea des schimbate afectează securitatea 


41 Jean Dabin, Théorié générale du droit, 1śre édition, Bruylant, Bruxelles, 
1944, p. 61. 
42 Proiectul de lege de revizuire a Constituției din 2011. 

juridică a persoanelor. Nu normele multe sunt finalitatea ce 
ar trebui dorită, ci normele rare43 şi bune, căci finalitatea 
sistemului este protecția persoanei, nu normarea în sine. 
Mai apoi, se postulează că parlamentarii sunt incapabili. 
Reacţia structurală pare coerentă: îi înlocuim cu unii mai 
capabili. Cum? De unde îi găsim? Din acest punct de vedere 
tăcerea este deplină. De fapt, parlamentarul este tratat ca o 
persoană, nu ca o instituțiett. Dacă îl privim ca pe o 
instituţie, atunci reacția structurală ar trebui să fie crearea 
unui sistem al acestei instituţii care să îi asigure o func- 
ționare corespunzătoare. De exemplu, prin formarea unei 
structuri de consiliere de specialitate a fiecărui parlamentar. 
Sub masca restructurării, se ascunde de fapt o destructurare. 
Parlamentul este amputat, clasa politică este distrusă şi 
refăcută după reguli pe care nu cred că cineva este capabil să 
le arate, sistemul juridic trebuie diversificat, crescut expo- 
nențţial, adică, pentru beneficiarii lui, care nu îl mai pot 
urmări și înțelege, destructurat. Destructurarea prin ampu- 
tare este deci dublată de o destructurare prin înmulţire 
necontrolată. Este ca și cum pentru a restructura sistemul 
membrelor unui om ar trebui să îi tai un picior și să îi adaugi 
cinci mâini. 

Același proces este pus în funcţiune atunci când este 
vorba de instituţiile care aplică regulile juridice. De exemplu, 
dacă finalitatea dorită este lupta contra corupției, reacţia 
structurală actuală este atacarea judecătorilor pentru că ar fi 
incompetenţi și corupți, restrângerea independenței aces- 
tora, căci se prezumă că ei acționează arbitrar sub protecția 
acesteia, crearea mai multor parchete specializate și subor- 
donarea ierarhică mai accentuată a procurorilor, pentru 
eliminarea posibilității de acțiune arbitrară a acestora etc. 


43 Claude Courvoisier, Idealul legii rare, R.D.P. nr. 4/2003. 
44 Dan Claudiu Dănișor, O dispută între doi clasici: Tudor Drăganu și A. 
Iorgovan despre bicamerism, R.D.P. nr. 3/2010, pp. 13-27. 

De fapt, această reacţie nu este structurală. Ea priveşte 
oamenii, nu structurile. Ca şi în cazul clasei politice, ne-ar 
trebui, în această optică, un nou corp de magistrați. De unde 
îi găsim, nu se spune. Apoi, reacţia aparent structurală este 
destructurantă. Sistemul judiciar are ca fundament struc- 
tural independenţa. Restrângerea acesteia nu este o restruc- 
turare, căci nu este detectabil niciun alt principiu de organi- 
zare a sistemului judiciar. De fapt, ceea ce se urmărește, de 
exemplu prin introducerea în proiectul de revizuire a 
Constituţiei a unei configurații a C.S.M,, în care judecătorii 
devin minoritari în raport cu procurorii (subordonați minis- 
trului justiției și ierarhic în interiorul sistemului) și cu 
reprezentanţii societăţii civile (numiţi politic) este o 
distrugere a principiului însuşi de structurare a sistemului 
judiciar. O amputare, deci. În ceea ce priveşte parchetul, el a 
suferit un proces de multiplicare incoerentă. Mai multe 
parchete, care împart neclar competențele, care au sisteme 
de subordonare incoerente și care sunt politic controlate. Ca 
şi în cazul normelor, multiplicarea structurilor nu este o 
reacţie structurantă, ci destructurantă, căci pentru subiecţii 
de drept funcționarea structurilor devine greu de înțeles, ei 
fiind incapabili să le mai utilizeze în scopul apărării drep- 
turilor și libertăţilor lor. O destructurare prin multiplicare. 

Reacţia structurală normală pentru a lupta contra 
corupției ar fi fost întărirea independenţei justiţiei, introdu- 
cerea reală a procurorilor în sistemul judiciar, prin acor- 
darea calității de magistrat, ceea ce înseamnă eliminarea 
subordonării ierarhice şi a subordonării față de un organ 
executiv, și asigurarea coerenței mijloacelor de acțiune a 
acestora, prin eliminarea dualismelor instituţionale și prin 
subordonarea organelor de anchetă penală din cadrul 
poliţiei față de procuror, nu faţă de un ministru. 

Structurile juridice sunt greşit înţelese pentru că ele 
sunt concepute ca fiind reactive (dominate de fapte), nu ca 
fiind proiective (subordonate unei finalități), pentru că sunt 
înțelese ca fiind închise, când ar trebui să fie concepute ca 

deschise, și invers, şi pentru că adecvarea şi ierarhizarea 
mijloacelor de acțiune organică în raport cu finalitatea 
proiectată normativ, adică modul de construire a structu- 
rilor instituționale, nu sunt corelate structural cu instituţiile 
normative, reacția normativă fiind utilizată atunci când ar 
trebui utilizată cea organică, iar cea organică atunci când ar 
trebui utilizată cea normativă. 


B. Principiile unei reacţii structurale la problemele 
structurale 


a. Restructurarea trebuie să privească echilibrele 
macrojuridice 


Ca și în economie, în drept orice restructurare a 
sistemului presupune restabilirea echilibrelor macrojuri- 
dice. Ce sens au însă aceste echilibre? Primul aspect ce tre- 
buie avut în vedere este că un astfel de echilibru priveşte 
sistemul juridic în ansamblu și nu o instituţie juridică sau 
alta. Este deci vorba de o restructurare care are ca scop mai 
buna asigurare a unuia dintre caracterele sistemice ale 
dreptului: claritatea, coerenţa, consistenţa sau completitudi- 
nea5. Orice reacţie de presupusă restructurare care nu are 
ca finalitate unul dintre aceste aspecte sistemice nu este o 
restructurare reală. 

Al doilea aspect ce trebuie avut în vedere este că res- 
tructurarea sistemului juridic presupune restabilirea unor 
echilibre. Ceea ce înseamnă că trebuie să existe un dezechi- 
libru și că mijloacele de acţiune alese sunt adecvate reechi- 
librării sistemului. Dacă nu există un dezechilibru, atunci 
reacţia de restructurare nu este necesară. De exemplu, 
validitatea introducerii în sistemul juridic a unei legi 
interpretative este condiționată de existenţa unui conflict de 


45 Dan Claudiu Dănișor, Ion Dogaru, Gheorghe Dănișor, Teoria generală a 
dreptului, ed. a 2-a, C.H. Beck, Bucureşti, 2008, pp. 38-41. 

interpretări în jurisprudență+6. Dacă mijloacele alese pentru 
corectarea unui dezechilibru nu sunt adecvate scopului 
propus, atunci restructurarea este disproporționată. Dacă, 
de exemplu, pentru a corecta o hotărâre a guvernului care 
afectează drepturi câştigate este folosit un ordin al 
ministrului. Sau dacă problema aplicării legii în timp este 
tranşată prin hotărâre a guvernului. 


b. Restructurarea juridică trebuie să fie proiectivă 


Caracterul proiectiv al unei restructurări presupune mai 
întâi de toate ca ea să nu fie o reacţie pură şi simplă la 
disfuncționalitățile, mai mult sau mai puţin probate, ale 
sistemului social sau normativ existent, ci un proiect necesar 
pentru o nouă realitate socială, subordonată realizării unui 
scop social bazat pe alte principii filosofice, ideologice, 
economice sau sociale. 

Prima condiţie este ca schimbarea datului social 
existent să fie necesară. Deci trebuie ca el să nu fie satisfă- 
cător în raport cu finalitatea ultimă a societăţii: în cazul unei 
democraţii liberale, protecția persoanelor. O restructurare a 
sistemului fără probarea acestei inadecvări a vechiului 
sistem cu scopul social este doar o schimbare de dragul 


46 Tribunalul Ilfov, „Jurnalul” nr. 119 din 2 februarie 1912, „Dreptul” nr. 12 
din 12 februarie 1912, p. 93: „Considerând că, pentru a fi o lege într-adevăr 
interpretativă trebuie ca ea să rezolve dificultăți de interpretare, care să 
aibă un caracter serios; că, asemenea legi intervin mai cu seamă în cazuri 
când există contrarietate de hotărâri în interpretarea legilor, pentru a pune 
capăt variațiunilor de jurisprudenţă; că, prin urmare, nu este destul ca o 
lege să aibă formă interpretativă ca să fie în realitate interpretativă; (...) că, 
în speţă, fiind o lege aplicabilă la un contract unic, în privinţa căruia nu a 
fost până acum rezolvată de justiţie nici o chestiune juridică, nu se poate 
zice că s-au ivit dificultăți de interpretare, care să fi pus în poziţie pe 
legiuitor a clarifica sensul legei; (...) legea din 18 Decembrie 1911 nu este în 
realitate interpretativă”. Vezi şi Tribunalul comercial Ilfov, Sentința nr. 623 
din 7 mai 1912, „Curierul Judiciar” nr. 40 din 27 mai 1912, p. 472. 

schimbării: postularea reformei permanente ca o necesitate 
în sine - un alt fel de totalitarism?7. 

Determinarea finalității este esenţială. lar această 
determinare, pentru a fi validă, trebuie să creeze un consens 
procedural, adică să transgreseze particularismul tuturor 
doctrinelor morale sau comprehensive prezente în socie- 
tatea dată şi să utilizeze mijloace de transpunere în practică 
neutre din punct de vedere ideologic. Lipsa finalităţii noi sau 
lipsa neutralității acesteia ori a mijloacelor de realizare face 
ca restructurarea să nu fie reală. 


c. Restructurarea juridică trebuie să fie considerată un 
sistem închis în ceea ce privește mijloacele juridice de 
acțiune 


Ca să înțelegem mai bine această idee să luăm un 
exemplu: analiza făcută de Curtea Constituţională în ceea ce 
priveşte diminuarea drepturilor salariale. Ea se bazează pe 
ideea că securitatea națională, cauză invocată de Guvern în 
temeiul art. 53C, cuprinde securitatea economică și că 
aceasta presupune ca executivul să poată echilibra bugetul 
prin reducerea cheltuielilor, deci prin reducerea salariilor. 

Curtea analizează conceptul de «securitate națională» 
utilizând considerente economice. Deci, ea consideră 
conceptul din punctul de vedere al unui sistem deschis. Or, 
ceea ce trebuia să facă este să pornească de la luarea în 
consideraţie a cauzei economice a măsurilor guvernamen- 
tale - criza economică mondială -, dar apoi să analizeze 
restrângerea exerciţiului unor drepturi din punct de vedere 
juridic, adică în cadrul unui sistem închis. Ea face însă alegeri 
economice, considerând că Guvernul trebuie să ia o anumită 
măsură economică. Analiza juridică a problemei presupunea 


47 Pentru analiza raporturilor dintre totalitarism şi modernizarea 
permanentă, vezi Jean-Pierre Le Goff, La democratie post-totalitaire, La 
Découverte, Paris, 2002 (ediția românească: Jean-Pierre Le Goff, 
Democrația post-totalitară, Universul Juridic - Universitaria, 2011). 

admiterea crizei ca o cauză extrajuridică, dar analiza 
constituționalității restrângerii în cadrul sistemului juridic, 
adică bazându-se doar pe consideraţii juridice, deci într-un 
sistem care se închide în el însuși şi își reglează singur 
producerea. Deci ar fi trebuit să definească «securitatea 
națională» din punct de vedere juridic, având în vedere 
finalitatea ei: protecţia juridic adecvată a drepturilor şi 
libertăţilor persoanei. Apoi să analizeze dacă legiuitorul 
invoca această cauză pentru a proteja un alt drept sau 
libertate fundamentală a persoanelor, dacă măsura era 
necesară într-o societate democratică, proporțională cu 
scopul urmărit etc., aşa cum o obligă art. 53C. Pentru că nu a 
făcut analiza din punctul de vedere al autoproducerii 
sistemului juridic, oricine o poate acuza de partizanat: de ce 
Guvernul, care invoca ineficiența colectării impozitelor 
constatată de F.M.. și U.E., nu a ales măsura eficientizării 
colectării veniturilor la buget? 

Ceea ce importă din punctul de vedere al acestui studiu 
este că analiza constituționalității unei norme trebuie să fie 
doar juridică, fără a opera analize economice sau de altă 
natură extrajuridică, adică o analiză a restructurării 
sistemului normativ în cadrul unui sistem închis, opac la 
consideraţiile extrajuridice. Cauzele extrajuridice sunt teza, 
antiteza juridică trebuie însă construită în raport de 
finalitatea măsurii, aşa cum bine dispune art. 53C, iar analiza 
acestei noi realități normative, care tinde să schimbe 
realitatea socială existentă, trebuie să fie juridică, deci în 
cadrul unui sistem autoproductiv. 


d. Restructurarea juridică trebuie considerată un sistem 
deschis în ceea ce privește stabilirea finalităţilor 


Stabilirea finalităţilor noului sistem normativ trebuie să 
fie bazată pe o redeschidere a sistemului. Dacă analiza 
măsurilor în ceea ce privește necesitatea și proporționali- 
tatea acestora trebuie să fie făcută în cadrul unui sistem 

închis în propria juridicitate, stabilirea scopurilor în raport 
cu care se face această reorganizare trebuie să fie făcută 
metajuridic. Ceea ce importă din punct de vedere juridic în 
această determinare  metajuridică este neutralitatea 
procedurii de alegere a scopurilor. Deci, în exemplul de mai 
sus, Curtea Constituțională ar fi trebuit să analizeze doar 
condiția neutralității, adică să decidă dacă guvernații, care 
aveau mai multe posibilități de acțiune în vederea atingerii 
scopului propus, au ales una dintre ele după o procedură 
clară şi neutră din punct de vedere ideologic, determinarea 
în concret a scopurilor nefiind de competenţa ei. Altfel ea 
face econome politică, nu dreptate. 


e. Restructurarea juridică trebuie să asigure adecvarea 
mijloacelor de acţiune organică cu principiul ordonator 
al sistemului normativ 


O restructurarea a sistemului normativ care nu deter- 
mină mijloacele organice de acțiune în vederea transpunerii 
în practică a sistemului normativ este doar o mimare a 
restructurării. De exemplu, punerea în vigoare a noului Cod 
civil fără restructurarea adecvată a sistemului organelor 
judiciare în raport cu noile instituţii juridice este nu doar 
ineficientă, ci și periculoasă. 

Această restructurare organică trebuie să fie făcută în 
aşa fel încât principiul ordonator nou, care dă seama de 
validitatea noului sistem normativ, să poată fi eficient, ceea 
ce presupune că restructurarea juridică trebuie să asigure 
adecvarea mijloacelor organice de acţiune cu finalitatea 
metajuridică a sistemului și să asigure ierarhizarea acestor 
mijloace de acțiune. 


C. Mimarea restructurării juridice în România 


România cere restructurarea. Cererea îmbracă forma 
unei reforme permanente. În toată această frenezie norma- 
tivă, Constituţia părea stabilă. Prima dată s-a motivat că 

trebuie schimbată pentru că altfel nu putem «intra în 
Europa». Nu cred că era necesară o revizuire pentru a obține 
integrarea europeanăt8. La cinci ani de la această primă 
revizuire, s-a spus, de către o comisie prezidenţială+”, că ar 
trebui revizuită încă odată. Motivul ar fi fost funcţionarea 
defectuoasă a sistemului. Coabitarea între un guvern bazat 
pe un partid și un președinte sprijinit de un alt partid îi făcea 
pe români să creadă că sistemul chiar nu funcționează. În 
2011, Președintele României iniţia revizuirea Constituţiei. 
Proiectul nu are mari legături cu raportul Comisiei de acum 
câţiva ani. Motivul este, de asemenea, lipsa de eficiență a 
sistemului, dar de data aceasta ținta nu mai este guvernul, ci 
parlamentul, care, fiind bicameral, îngreunează legiferarea, 
adică reforma permanentă. Pentru a acredita clar ideea 
unicamerismului, Preşedintele a organizat un referendum 
prin care populaţia a îmbrățișat frenetic ideea. 

Problema este dacă aceste restructurări ale sistemului 
constituțional, realizate sau doar proiectate, respectă 
principiile restructurării enunțate mai sus. 

Restructurările sistemului constituțional trebuie să 
privească echilibrele macrojuridice. Desigur, când este vorba 
de revizuirea Constituţiei acest caracter pare îndeplinit a 
priori, căci este vorba de modificarea cadrului general de 
producere a sistemului juridic. Raportat la sistemul juridic în 
ansamblu, caracterul macrojuridic al restructurării constitu- 
tionale este într-adevăr evident. Dar nu ar trebui ca 


48 Dan Claudiu Dănişor, L'Utopie constitutionnalis6: commentaires en marge 
de la révision de l'art. 1 alin. 3 de la Constitution roumaine, în Utopies: Entre 
droit et politique. Etudes en hommage à Claude Courvoisier, Textes 
rassembles par Patrick CHARLOT, Editions Universitaires de Dijon, 2005, 
pp. 271-292; Dan Claudiu Dănişor, Despre posibilele consecințe ale 
constituţionalizării tradiţiilor democratice ale poporului român și idealurilor 
Revoluţiei din 1989, R.D.P. nr. 1/2007. 

+9 Raportul Comisiei Prezidenţiale de Analiză a Regimului Politic şi 
Constituțional din România, subintitulat „Pentru consolidarea statului de 
drept” este disponibil pe site-ul Președinției României. 

raportarea să se facă la constituţia însăși ca sistem? Eu cred 
că da. lar acest lucru înseamnă că restructurarea trebuie să 
țintească refacerea unui dezechilibru constituțional real şi 
relevant. 

Până acum, revizuirea Constituţiei României nu a 
îndeplinit prima condiţie. Când am procedat la revizuire în 
2003 am avut în vedere integrarea europeană și euro-atlan- 
tică. Nu exista însă nicio contradicţie reală între Constituţia 
României și această integrare. Ea era perfect posibilă și fără 
revizuire. Unele aspecte ale revizuirii au privit introducerea 
unor noi drepturi fundamentale, cum ar fi libertatea eco- 
nomică. Dar aceasta era ușor derivabilă prin interpretare din 
dispoziţiile constituționale existente. Deci revizuirea nu era 
cu adevărat necesară. Introducerea egalității de şanse între 
femei și bărbaţi nu răspundea niciunei cerințe sistemice 
reale. În primul rând, pentru că Legea fundamentală fusese 
deja interpretată de către Curtea Constituţională în sensul că 
egalitatea înseamnă „drept la diferență”, ceea ce ar fi atras 
oricum după sine judecarea caracterului relevant al diferen- 
ței de situaţie între bărbați și femei și admiterea discrimină- 
rilor pozitive, și, în al doilea rând, pentru că problema egali- 
tății de şanse garantată femeilor nu fusese ridicată practic de 
către nimeni, cum nu a fost nici de atunci, spre deosebire de 
sistemul francez, care a provocat reacția mimetică, în care 
legiuitorul încercase fără succes, datorită politicii jurispru- 
denţiale a Consiliului Constituţional, atașată în această 
problemă de interpretarea formală a egalităţii, să introducă 
o discriminare pozitivă a femeilor în domeniul electoral. Re- 
vizuirea Constituţiei sub acest aspect nu era, deci, relevantă. 
În ceea ce priveşte echilibrele instituționale, s-a reconfigurat 
bicamerismul, dar revizuirea a dus la un sistem mai puţin 
coerent decât înainte, ceea ce făcut corpul electoral să 
dezavueze sistemul, răspunsul acestuia la referendumul din 

2009 fiind clar50. Introducerea unor instituţii noi, cum ar fi 
moţiunea simplă, care nu are practic nicio configurație 
juridică reală, nu a dus la niciun rezultat. Introducerea com- 
petenţei Curţii Constituţionale de soluţionare a conflictelor 
de natură constituțională dintre autorităţile publice a dus 
mai degrabă la politizarea Curţii decât la eliminarea disfunc- 
ționalităților sistemice. Și exemplele ar putea continua. 

Restructurarea constituțională din 2003 nu au avut ca 
finalitate corectarea disfuncționalităților sistemice și de 
aceea nu a fost o restructurare reală. Motivul este că fie nu a 
existat un dezechilibru constituțional real, fie mijloacele 
alese pentru corectarea unuia real nu au fost adecvate 
scopului propus. 

Revizuirea vizată de Raportul Comisiei prezidenţiale şi 
care a condus la iniţierea revizuirii de către Preşedintele 
României pornea de la o altă presupusă disfuncţionalitate 
conjuncturală: coabitarea. Dar aceasta nu este o disfuncțio- 
nalitate generată de sistemul normativ, ci de persoanele care 
ocupau funcţiile de Președinte și de Prim-ministru. Dovada 
este ușor de găsit: proiectul de lege de revizuire inițiat de 
același Preşedinte în 2011 nu mai are în vedere corectarea 
acestui presupus dezechilibru decât în mod tangențţial. 

Cât priveşte Proiectul de lege de revizuire, acesta 
găseşte central un alt presupus dezechilibru: îngreunarea 
legiferării datorită organizării bicamerale a Parlamentului. 
Cum am mai arătat, acest mod de a înțelege problema este 
greşit. Legile nu trebuie să fie dese, ci rare şi bune, iar 
presupusa lipsă de eficiență a legislativului este de fapt o 
garanţie a libertății persoanelor, pentru că garantează 
siguranţa lor juridică. 

Comisia parlamentară condusă de Crin Antonescu, pe 
atunci Preşedintele Senatului și candidat U.S.L. la 
prezidenţiale, nici măcar nu a mai mimat vreun principiu 


50 77,78% din alegători s-au pronunţat în favoarea Parlamentului unica- 
meral, iar 88,84% au votat pentru reducerea numărului de parlamentari. 

structural al revizuirii: era o revizuire contra lui Traian 
Băsescu şi pentru candidatul U.S.L., declarată însă aproape în 
întregime neconstituțională de către C.C.R. 

Caracterul proiectiv al unei restructurări juridice consti- 
tuționale nu a fost nici el clar niciodată în cei peste de 20 de 
ani de la adoptarea Constituţiei. În 2003 poate fi extrasă o 
direcţie liberală din temele revizuirii5t, dar aceasta nu este 
deloc transpusă coerent din punct de vedere normativ. 
Filosofia care ar trebui să stea la baza propunerilor mai noi 
de revizuire este inexistentă. Nu se poate discerne niciun 
proiect clar de societate care ar necesita un tip şi nu altul de 
amenajare constituțională. Iar în ceea ce privește transcen- 
derea ideologiilor particulare printr-o procedură de arbitraj 
între ele, în afară de recurgerea la corpul electoral, de altfel 
total nepregătit, putem spune că lipseşte la rândul ei. 

Restructurarea constituțională ar fi trebuit să asigure 
adecvarea mijloacelor de acțiune organică cu principiul 
ordonator al sistemului normativ. Dar acest lucru nu s-a 
întâmplat până acum. De exemplu, introducerea compe- 
tenței Curţii Constituţionale de soluționare a conflictelor 
juridice de natură constituțională nu este coordonată cu 
determinarea organelor competente să sesizeze Curtea, căci 
organele comunităților teritoriale nu au această competență. 

Concluzia nu poate fi decât una: cum revizuirile produse 
sau preconizate nu respectă principiile restructurării juri- 
dice, această restructurare a fost și este mimată la nivel con- 
stituțional din motive conjuncturale. Ceea ce înseamnă că 
disfuncţionalităţile sistemului constituțional nu sunt cu 
adevărat rezolvate printr-o astfel de pretinsă restructurare, 
căci ea tratează efectele, nu cauzele. lar aceste cauze sunt si- 
tuate la nivelul mentalităţii colective, sunt deci extrajuridice. 

În ceea ce priveşte codurile, refacerea lor „radicală” a 
stârnit multă vâlvă, dar a creat doar multă dezordine. 
Codificarea din secolul XIX fusese necesară pentru a unifica 


51 Dan Claudiu Dănişor, L'Utopie constitutionnalisee, în loc. cit., pp. 286-291. 

obiceiurile diverselor comunităţi într-un drept uniform. Noi 
nu am făcut nici o codificare reală în acea perioadă: am copia 
coduri străine, ca şi constituţii străine. Codul civil francez nu 
avea nici o legătură cu codificarea cutumelor româneşti, cum 
nici Constituţia Belgiei din 1831 nu avea nici o legătură cu 
sistemul politic românesc. Codului i-au trebuit zeci de ani 
pentru a fi aplicat cu adevărat coerent, iar Constituţia din 
1866 nu a fost niciodată baza sistemului politic românesc. 

Când vorbim de codificare în secolul XXI, nu ne mai 
raportăm la codificarea cutumelor, căci acestea, cu mici 
excepţii, nesemnificative, au fost eliminate de sistemul 
legislativ, ci la unificarea legilor prea diverse într-un sistem 
coerent și unitar, prin eliminarea tuturor sau imensei 
majorități a acestor legi. Or, îndeplinirea acestei condiţii ar 
presupune ca legea numită „cod” să aibă o stabilitate aparte, 
deci să nu mai poată fi modificată prin legi ulterioare 
obișnuite, aşa cum codurile secolului XIX nu mai puteau fi 
modificate prin cutume. Această condiţie nu este evident 
îndeplinită de codurile noi ale României. De altfel, ele au fost 
uneori consistent modificate prin legile de punere în 
aplicare. Stabilitatea acestor legi de sinteză este deci nulă. 
Codurile noi nu sunt „coduri” în raport cu legile, cum erau 
codurile vechi în raport cu cutumele. 

Caracterul proiectiv al acestora, minat deja de instabili- 
tate, ar trebui să fie bazat pe o nouă viziune asupra rezul- 
tatului social urmărit prin reglementare. Or, această nouă 
ideologie juridică este nedetectabilă. Pe de altă parte, ar 
trebui ca aceste „codificări” să fie însoţite de adecvarea mij- 
loacelor de acțiune organică cu principiul ordonator al 
sistemului normativ. Or, orice practician al dreptului vă va 
spune că acest lucru nu s-a întâmplat. Juriștii sunt mai 
derutați de problemele create de aceste restructurări decât 
de impunerea sistemului juridic comunist, care a ciuntit, dar 
nu a eliminat cu totul vechile reglementări şi a adecvat 
mijloacele la cerința realizării noii societăți. 

Concluzia este că noile „coduri” mimează codificarea. 
Sistemul juridic nu face deci notă discordantă în raport cu 
restul mecanismelor sociale. De altfel, nici nu ar putea să o 
facă. 

Ce concluzie putem trage deci din aceste evoluţii ale 
instituţiilor politice românești de după 1989? Eu cred că una 
singură: statul român actual, în ciuda fardărilor, nu este 
esenţial diferit de cel totalitar; diferența este doar de grad, 
nu de natură. Rămâne să sperăm că acest lucru se va 
schimba cât mai curând. Prima condiţie este să conştien- 
tizăm realitatea. 

